
1. 


Se mişca rapid, cu capul plecat. În seara asta coridorul era 
plin de trupuri, dar ea își croi drum printre ele, fără să privească 
în spate nici măcar o dată. Avansarea ei neîndemânatică era 
însoțită de înjurături și insulte, iar când dădu colțul spre aripa ei, 
simţi cum un strop mare de salivă o lovește în ceafă. In mod 
normal s-ar fi întors, ca să-l înfrunte pe făptaș - îi plăcea să rupă 
oase -, dar în seara aceasta nici nu se punea problema. 

Închiderea celulelor urma să aibă loc peste 15 minute, iar 
Leah știa că, dacă reușește să ajungă înapoi în celula ei, avea să 
fie în siguranţă. Încercase să se facă nevăzută la Secţia de Lucru 
Manual, ascunzându-se într-o magazie nefolosită, dar când se 
auzi soneria pentru încetarea activităţilor, își dădu seama că 
trebuie să plece. Nu era de felul ei superstițioasă, dar când 
părăsi ascunzătoarea își sărută de trei ori crucifixul, murmurând 
numele băieților ei și rugându-se să aibă noroc. Era convinsă că 
o să aibă nevoie. 

Celelalte știau, iar acum o urmăreau. Era doar o chestiune de 
unde și când. Închisoarea Holloway e un labirint de coridoare 
înguste și prost luminate, care oferă numeroase ocazii de 
ambuscadă. Leah cunoștea terenul foarte bine - era deja de 
cinci ani aici -, dar asta nu constituia o garanţie a siguranţei. Cel 
puţin nu atunci când erai vânată de haită. 

luţi pasul, copleșită brusc de frică - avea senzaţia intensă că o 
să moară aici, în mijlocul mizeriei și nefericirii. Își imagina cum 
sângerează pe podea, în timp ce atacatoarele ei o încercuiesc, 
cu ochii plini de ură... 

— Vino-ţi în fire, fato! 

Cuvintele aduceau cu o șoaptă aspră, iar Leah le puse capăt 
abrupt, mustrându-se pentru slăbiciunea și stupiditatea ei. Avea 
mari probleme, fără îndoială, dar aproape ajunsese în celula sa - 
ar fi fost o nebunie să strice totul acum. Inspiră adânc, ieși de pe 
coridor, parcurse rampa și urcă scările în fugă, spre Nivelul Doi. 
Călca ușor, străduindu-se să nu facă zgomot, dar pașii ei 
răsunau într-un ritm metalic monoton. Se uita cu atenţie 

maximă când în stânga, când în dreapta, așteptându-se în orice 
clipă la un atac, dar, spre surpriza ei, drumul rămase liber. 

De fapt, în seara asta nu părea să fie nimic ieșit din comun. 
Leah examină aripa ei și văzu aceleași fețe cunoscute care 
sporovăiau și râdeau, înaintea separării forțate din timpul nopții. 
Toată lumea părea relaxată, chiar fericită, iar Leah simţi un val 
de optimism. Poate că toate temerile ei fuseseră nejustificate. 
Încă puţin și ajungea înapoi în celula ei, teafără și nevătămată. 

Nu mai trebuia decât să aleagă momentul. 


2. 


Simţea cum ochii lor o sfredelesc. 

Așa fusese încă de la sosirea ei. In ierarhia informală a 
închisorii, polițiștii se situau undeva între turnători și ucigașii de 
copii, obiect de curiozitate morbidă și de batjocură. Așa că era 
urmărită de pe rampe, din ușile celulelor, prin gurile de servire. 
Detectivul-inspector Helen Grace își aștepta în continuare 
procesul, dar colegele de detenţie o condamnaseră deja, 
etichetând-o drept ucigașă și perversă și împărţindu-i niște 
pedepse pe măsură, în buna tradiţie a Holloway-ului. Cele mai 
însetate de răzbunare erau câteva infractoare violente pe care 
Helen le băgase la închisoare ea însăși - pentru acestea, a se 
răfui cu ofițerul de poliţie căzut în dizgrație era deopotrivă o 
datorie și o plăcere. 

Singurul ei răgaz de la corvoada zilnică a jignirilor meschine și 
a violenţei spontane era programul de lucru - deţinutele știau că 
nu trebuie să perturbe funcţionarea normală a închisorii -, dar 
nici măcar în acel timp nu avea parte de liniște. Sarcinile erau 
atribuite de personalul închisorii, iar gardianului care o avea în 
grijă pe Helen - un sadic solid pe nume Campbell - îi făcea mare 
plăcere să-i repartizeze cele mai neplăcute îndeletniciri. 
Toaletele și dușurile, deșeurile medicale, spălătoria și, cea mai 
rea dintre toate, curăţarea cantinei. 

Era o însărcinare întotdeauna dificilă, dar în seara asta fusese 
deosebit de chinuitoare, din cauza dezastrului lăsat în urma ei 
de „Lucy”. Lucy era o tipă care își dorea să fie bărbat, dar care 
totuși își ispășea sentinţa la Holloway, ţinând cont de faptul că, 

biologic, era femeie. Ura această închisoare și purta o luptă 
legală complicată pentru a fi transferată într-o închisoare pentru 
bărbaţi. Colegele ei știau asta și le făcea plăcere s-o provoace, 
refuzând să-i spună pe numele pe care și-l alesese: Michael. În 
mod previzibil, în seara aceasta situația se inflamase din nou, 
iar în bătaia care urmase, fuseseră schimbate lovituri serioase. 
Lucy vomitase după aceea, în timp ce era imobilizată, făcând 
chiar și mai neplăcută operaţiunea de curăţare a lui Helen. 

Helen tocmai își termina misiunea, trăgând de ultimele câteva 
minute de dinaintea închiderii celulelor, când auzi cum cineva se 
apropie. Ştia cine e și fără să ridice privirea. Deţinutele se 
întorseseră toate în aripile lor și, în plus, călcătura lentă și 
măsurată era inconfundabilă. Ridică privirea și îl văzu pe 
Cameron Campbell cum se apropie, lăsând în urma lui un șir de 
pași egali pe podeaua proaspăt spălată. 

— Ţi-a scăpat o parte, spuse Cameron, arătând spre urmele 
pașilor lui. 

— Scuze, domnule, răspunse Helen. N-o să se mai repete. 

— Să te asiguri că așa o să fie. Dacă e ceva ce nu suport, asta 
e... neglijența în muncă. 

În timp ce vorbea, Campbell ridică piciorul și împinse buza 
găleţii lui Helen până când o răsturnă, vărsând pe podea o 
cantitate imensă de apă cu resturi de vomă. Helen privi cum 
avansează apa, după care se întoarse spre el, cu ochii aprinși de 
furie. 

— Mai spală o dată, continuă Campbell nonșalant, trecând pe 
lângă ea. Vreau ca locul ăsta să fie imaculat pentru festivitățile 
de Crăciun. 

Furioasă, Helen se aplecă să ia mopul și atunci simţi cum un 
cot ascuțit o izbește în rinichi. Lovitura fu atât de bruscă și de 
violentă, că o lăsă fără aer, făcând-o să cadă în genunchi și să 
se prindă de marginea găleţii. Campbell nu se întrerupse din 
mers și nu se deranjă să privească în urma lui, dar era evident 
că fetele de pe rampe savurau spectacolul. 

— Uite gaborița cum rânește - ca scroafa-n lături, strigă o 
mucalită, urmată imediat de râsetele celorlalte. 

Helen înălţă capul, refuzând să pară înfrântă, dar nu văzu 
decât o sută de fețe zeflemitoare, care râdeau, glumeau și se 
desfătau cu nenorocirea ei. În viaţa ei anterioară fusese un 
ofițer de poliţie respectat - s-ar fi ocupat rapid și decisiv de 

cineva de genul lui Campbell -, dar acum nu avea nicio putere 
de a acţiona. Aici era ţinta glumelor, un accident pe cale de a se 
întâmpla, un adevărat trofeu mult râvnit de orice deţinută care 
ar fi avut suficient curaj să riște un atac. 

Supravieţuise până acum, dar cât putea să reziste norocul ei? 
Era înconjurată din toate părțile de femei care i-ar fi tăiat gâtul 
fără să clipească, însă autorităţile păreau hotărâte să închidă 
ochii faţă de situaţia ei dificilă. Nu avea unde să fugă sau unde 
să se ascundă, așa că nu putea să lase niciodată garda jos sau 
să se relaxeze. 

In Holloway, pericolul era mereu la doar o suflare distanţă. 


3. 


Pașii se opriră brusc și Leah ridică rapid privirea. Dar peste 
câteva secunde, ușa celulei ei se închise cu putere, iar ea auzi 
zgomotul liniștitor al limbilor care intrau în zăvoare. Se prăbuși 
pe pat, epuizată, dar ușurată. 

In seara asta avusese norocul de partea ei. Profitase de scena 
de la cantină - Campbell care se distra iar pe seama vecinei ei - 
ca să fugă înapoi în celulă. Cele zece minute care urmaseră, în 
care ea așteptase închiderea celulelor, fuseseră chinuitoare. Dar 
acum se terminase. 

Vizeta celulei se deschise și o pereche de ochi apăru. Leah 
ajunsese să cunoască privirile care o spionau și putea să 
recunoască imediat gardianul aflat de cealaltă parte a ușii. Ochii 
lui Campbell erau gri și reci, cei ai lui Sarah Bradshaw erau de 
un verde slab și luminos, iar cei ai lui Mark Robins erau ciocolatii 
și blânzi. În seara asta, cel din urmă era în tură. Leah zâmbi, 
când îl auzi cum avansează de-a lungul șirului, cicălindu-le pe 
fetele din celule. 

Majoritatea femeilor detestau această parte a zilei. Când 
venea noaptea, erau încuiate, fără altă companie decât ele 
însele și gândurile lor. Multe fuseseră neglijate în copilărie, 
unele fuseseră agresate și cam toate de aici se automutilaseră 
la un moment dat. Noaptea scotea la suprafață amintirile legate 
de abandon și singurătate, împingându-le pe multe fete la 

limită. Nu era de mirare că majoritatea sinuciderilor aveau loc 
după căderea întunericului. 

Dar pe Leah nu o deranja să fie încuiată. Ziua și-o ocupa în 
întregime ferindu-se de pericole, așa că noaptea era timpul e'i. 
Era un moment în care își putea imagina că se află altundeva. 
(Când se putea convinge că era acasă, cu băieţii ei, Dylan și 
Caleb.) Că făcea lucruri normale. Că era un om bun. Că era 
mamă. 

Plângea adesea când se gândea la ei, dar cumva lacrimile o 
făceau să se simtă bine. Ca și cum dragostea lor ar fi fost cu ea 
în încăpere. Devenind astfel ceva mai încrezătoare, Leah își 
folosea timpul în care era singură, plănuind cum avea să ajungă 
iar împreună cu băieţii ei. Ispășea o condamnare pe viaţă și 
vizitele erau rare, așa că trebuia să găsească alte soluții. 

Știa că va risca foarte mult, dar nu exista nicio altă 
modalitate. Mama ei și băieţii veneau în vizită a doua zi, iar 
când avea să ajungă în centrul pentru rude, Leah avea să ceară 
să fie primită de Guvernatoare. Își câștigase dreptul de a fi 
transferată în aripa mai îngrijită a temniţei. De acolo, poate că 
ar fi putut să fie mutată într-o închisoare cu regim deschis. Ar fi 
fost oare exagerat să spere că într-o bună zi ar fi putut chiar să 
fie eliberată? 

Leah stătea întinsă în pat, cu pătura trasă până la bărbie. 
Soarele apunea, și de obicei asta o liniștea și o relaxa. Dar în 
seara asta era agitată și nu se putea calma. Mintea ei continua 
să alerge înapoi la băieţi. La chicotele amuzante pe care le 
scotea Dylan atunci când era gâdilat. La fineţea părului lui 
Caleb. La senzaţia plăcută pe care o avea atunci când băieţii 
stăteau în pat cu ea, dimineaţa. 

Erau doar amintiri, amintiri din ce în ce mai îndepărtate, dar 
era tot ce îi mai rămăsese. Așa că se înveli mai bine și se pierdu 
în trecut, sperând că somnul avea să vină. 

Ca la un semn, luminile se stinseră brusc, afundând-o pe Leah 
în întuneric. 

4. 


Helen stătea la fereastră, privind cu tristeţe luna. Era plină și 
minunată, iar lumina ei blândă străpungea penumbra din celula 
sa. Dezvăluia o cameră de 3 pe 4 metri, zugrăvită în verde- 
limetă și mobilată cu pat, chiuvetă și toaletă, toate fixate de 
podea. Acum, asta era lumea lui Helen. 

Stingerea se dăduse cu mult timp în urmă, dar Helen putea fi 
găsită adesea așa, preferând această veghe singuratică 
„confortului” patului ei îngust. Cadrul patului era vechi, salteaua 
neuniformă și, în plus, Helen nu putea niciodată să doarmă din 
cauza zgomotului. Imediat ce se stingeau luminile, începea. 
Deţinutele se strigau una pe alta, strigau după mamele lor, 
strigau la Dumnezeu. Era pe cât de implacabil, pe atât de 
previzibil. Când strigătele încetau, auzeai gemetele. Când 
gemetele încetau, auzeai plânsetele. lar când plânsetele 
încetau, auzeai paraziţii. 

În prima noapte, un șobolan mare trecuse peste ea, alergând 
prin pat și dispărând apoi în zidărie. Era unul din numeroșii 
șobolani cărora li se părea că ei sunt stăpâni acolo. Muștele 
dădeau ocol toaletei zi și noapte, împărțind celula minusculă cu 
gândacii de bucătărie care apăreau odată cu întunericul. Primele 
câteva dăţi când îi zărise cum aleargă pe podea, Helen îi 
călcase. Dar cum fiecare victimă era imediat înlocuită de alta, 
renunţase. Și ei erau prizonieri aici, așa că Helen decisese să 
accepte situaţia și să-i lase și pe alţii să trăiască. 

Acum petrecea orele nopții privindu-i cum își văd de treabă, 
până când epuizarea o ducea, în cele din urmă, la culcare. Orele 
de după închiderea celulelor erau cele mai grele pentru Helen; 
atunci oroarea situaţiei ei se făcea simțită din plin. Părea 
imposibil, dar iat-o la Holloway - închisoarea care fusese 
căminul surorii ei, după ce aceasta îi ucisese pe părinţii lor. 
Câteva vieţașe încă își aminteau de Marianne, vorbind aprobator 
despre inteligența și agerimea ei și, ceva mai puţin călduros, 
despre violenţa pe care o împărțea cu generozitate. Fiul ei, 
Robert Stonehill, ucisese trei oameni ca să-i facă o înscenare lui 
Helen, acesta fiind motivul pentru care ea își petrecea acum 
timpul în compania mincinoșilor, hoţilor și a ucigașilor. 

Helen recuperă o bucată de cretă de pe pervazul ferestrei, 
traversă încăperea și trase o singură linie pe perete, lângă pat. 
Făcea parte dintr-un șir lung și îngrijit - își însemna cu 
religiozitate fiecare zi de închisoare. Până acum supraviețuise 
46 de nopți în spatele gratiilor - dacă mai reușea să treacă de 
încă 50, avea să ajungă la proces. Era singurul, absolut singurul 
gând care o făcea să meargă mai departe. 

Încă mai spera să-și dovedească nevinovăția la tribunal, chiar 
dacă știa că avea să fie dificil. Robert fusese minuţios - îi 
plantase ADN-ul la locurile faptei, ucisese în nopţile în care 
Helen nu avea alibi și o ispitise să își mintă colegii polițiști 
referitor la legăturile ei personale cu victimele. Minciunile ei 
fuseseră scoase la lumină, iar după asta căderea ei în dizgrație 
fusese rapidă. Cum în Hampshire nu exista nicio închisoare de 
maximă siguranță pentru femei, ajunsese aici. Singura aliată 
care îi mai rămăsese, detectivul-sergent Charlie Brooks, lucra 
pentru eliberarea ei, dar ce șanse avea? Robert părea să fi 
dispărut de pe suprafaţa pământului. 

În fiecare zi, Helen își impunea să fie optimistă, să aibă 
încredere în sistemul de poliţie și justiţie. Dar fiecare noapte 
aducea noi îndoieli, iar ea începea să se teamă că avea să 
rămână în Holloway pentru totdeauna. Era oare posibilă o astfel 
de nedreptate? Puteau oamenii să fie înșelaţi atât de rău? 

În astfel de momente, Helen simţea că întreaga lume o 
abandonase. Era o paria, lipsită de companie și văduvită de 
înţelegere. Fusese întotdeauna o persoană retrasă, dar, chiar și 
așa, izolarea de aici i se părea zdrobitoare. Nu exista nimeni în 
care să poată avea cu adevărat încredere sau căruia să i se 
poată confesa și, așa cum dovedeau paradele nocturne ale 
șobolanilor și gângăniilor, singurii deținuți dispuși să-și petreacă 
timpul împreună cu ea erau paraziţii. 


5. 


Leah se trezi, speriată și fără suflare. Visase iar. De data asta 
era fugărită pe un coridor care părea să se prelungească la 
infinit. În vis, nu avea habar încotro merge, și nici de cine fuge. 
Știa doar că, în ciuda strădaniilor ei, avansa tot mai încet. Privise 

în jos și descoperise, uimită, că nu are picioare - era doar un 
trunchi care plutea și încerca să înhaţe aerul, în disperarea ei de 
a scăpa de urmăritori. 

Își îngropă faţa în pernă și expiră. Coşmarul fusese atât de 
însufleţit, încât inima îi bubuia, iar pe frunte avea o peliculă 
subţire de transpiraţie. Se descotorosi de aceste gânduri 
întunecate și trase pătura în jurul ei, hotărâtă să mai fure câteva 
ore de somn înainte ca ziua aceea de muncă să înceapă. Dar 
când făcu asta, încremeni. Pătura refuza să se miște, iar Leah își 
dădu seama că respiraţia ritmică pe care o auzea nu era a ei. 

Cineva stătea pe celălalt capăt al patului. Leah închise ochii, 
rugându-se să poată alunga această viziune tenebroasă, dar 
zgomotul acelei respiraţii continua să se audă. Inspiraţie, 
expiraţie, inspiraţie, expiraţie. Lui Leah îi veni să ţipe, dar, în loc 
de asta, rămase nemișcată. Ştia că ceea ce făcea în următoarele 
câteva minute avea să decidă dacă trăiește sau moare. 

Putea să câștige puţin timp făcând pe moarta, astfel că se 
întoarse spasmodic, ca și cum ar fi dormit, și băgă braţul drept 
sub trup. Acum era ascuns, iar Leah își strecură încet mâna spre 
pernă. Acolo își ţinea ea șișul - un cuţit improvizat, făcut dintr-o 
lamă de ras și un mâner de la o periuţă de dinţi. Îi salvase viața 
de mai multe ori, iar Leah dădu și acum să-l apuce, 
recunoscătoare. 

Dar șișul nu era acolo. Abandonă orice precauție și bâjbăi 
frenetic, parcurgând fiecare centimetru al saltelei reci. Dar, în 
timp ce ea făcea asta, o voce măsurată spuse: 

— Cauţi cumva ăsta? 

Leah n-ar fi vrut, dar nu se putu abţine să nu se întoarcă, să 
vadă cine vorbise. Celula încuiată era întunecoasă și scăldată în 
penumbră - nu putu distinge silueta care stătea pe capătul 
patului, dar văzu că ţine în mână credinciosul ei șiș, a cărui lamă 
mortală lucea în lumina lunii. 


6. 


— Avem un atac cu cuțitul. Rănire, cu intenţie de ucidere. 
Cine îl vrea? 

Vocea  detectivului-inspector Sanderson umplea biroul 
Departamentului de Cazuri Majore. Deși era devreme, încăperea 
era plină - cu unele fețe familiare și altele noi. Urmă o scurtă 
pauză - avea cineva nevoie de un caz nou? -, după care 
detectivul-agent Lucas făcu un pas în față, luându-i-o cu puțin 
înainte lui Edwards. 

— Îl iau eu, spuse ea cu voioșie. Ceva ieșit din comun? 

— Confruntare la un fast-food cu kebab. Făptașul susține că 
era autoapărare, dar mie mi se pare tentativă de crimă. 

— Nu-mi pot imagina pledoarie mai bună pentru 
vegetarianism. 

Atitudinea lui Lucas era glumeaţă, dar viteza cu care își luă 
legitimaţia și geanta îi contrazicea tonul. După încarcerarea lui 
Helen Grace, la etajul șapte se schimbaseră multe. Intreaga 
echipă își privise cu admiraţie lidera - inclusiv Sanderson -, iar 
căderea ei în dizgrație îi afectase pe toţi. Helen se afla la 
conducerea Departamentului de Cazuri Majore de atâta timp, 
încât le luase o vreme să se obișnuiască să vadă pe altcineva în 
funcția ei. Dar acum Sanderson începea să se simtă confortabil 
în noul ei rol și privi dorinţa lui Lucas de a impresiona ca pe o 
dovadă a faptului că se făceau progrese. Poate că exista viaţă și 
după Helen Grace. 

Sanderson considera că făcuse mai mult decât suficient 
pentru a-și câștiga avansarea, după ce trecuse cu rigoare și tact 
prin ancheta complexă referitoare la comportamentul criminal al 
predecesoarei ei. Dar tot fusese un șoc, atunci când detectivul- 
șef Gardam îi spusese că ea avea să fie noul detectiv-inspector. 
Jonathan Gardam încercase s-o liniștească, îndemnând-o să 
remodeleze echipa după chipul ei. In parte, asta avea menirea 
de a o încuraja, dar era și o încercare deliberată de a repara o 
parte din răul provocat de arestarea lui Helen. Reputația Poliţiei 
din Hampshire primise o lovitură teribilă, în urma dezvăluirii 
faptului că adăpostise în mijlocul ei o ucigașă, iar Gardam părea 
hotărât să îndrepte acest lucru. Știa că Sanderson e o fată care 
procedează ca la carte - fără îndoială, asta contase foarte mult 
pentru promovarea ei. 

În mod previzibil, cea care strica totul era Charlie Brooks. 
Loialitatea ei faţă de Helen era de nezdruncinat, iar faptul că 
Robert Stonehill se aflase în Southampton la momentul 

șocantelor crime S&M nu făcea decât să-i întărească astfel 
credinţa că Helen era nevinovată. 

În realitate, nu exista nici cea mai mică probă care să-l lege 
pe Robert de acele crime, dar asta nu avea nicio importanţă - 
Charlie era obsedată de Helen, iar Sanderson fusese nevoită s-o 
mustre de mai multe ori pentru neatenţie. 

Sanderson examină încăperea și fu iritată să constate că 
scaunul lui Charlie era gol. Nu se învoise pe motiv de boală, nu 
fusese trimisă în nicio misiune astăzi și știa că nu trebuie să 
absenteze fără permisiune. 

Ceea ce impunea întrebarea: unde era? 


7. 


— Vită-te bine și spune-mi dacă îl recunoști. 

Proprietarul în vârstă al magazinului se aplecă peste vitrina cu 
dulciuri și luă fotografia din mâna întinsă a lui Charlie. 

— Ce-a făcut? 

— Agresiune, lovire, furt. Aproape l-a omorât în bătaie pe 
proprietarul unui magazin de covoare pentru conţinutul casei de 
marcat. | se poate întâmpla oricui, așa că, te rog, nu te grăbi. 

Minciuna era atât de bine exersată, că i se rostogoli din gură 
cu cea mai mare ușurință. 

— Pare un tip dat naibii, nu? 

— Poţi fi sigur, continuă Charlie. Credem că locuiește în zonă, 
poate că a intrat aici să ia ţigări sau bere? 

Proprietarul studie fotografia în tăcere. Charlie nu spuse 
nimic, nerăbdătoare să primească un răspuns, dar hotărâtă să 
nu-i tulbure concentrarea. Era probabil al cincizecilea proprietar 
de magazin cu care vorbise în ultimele câteva săptămâni și 
începea să aibă senzaţia că se agaţă de un fir. 

Bărbatul din fotografie era foarte real - Robert Stonehill -, dar 
infracţiunea pentru care era căutat era complet fictivă. Nu 
existau niciun proprietar de magazin de covoare și nicio 
agresiune, iar Charlie știa că încalcă toate regulile atunci când 
inventează un caz de resortul poliţiei. Însă asta îi permitea să 
înregistreze o infracţiune în arhivă, oferindu-i timpul necesar 
pentru a se ocupa de ea. Era o înșelătorie care nu putea să 

dureze, în cele din urmă avea să fie prinsă, dar nu avea ce să 
facă. 

O scurtă conversaţie telefonică cu Helen fusese de ajuns 
pentru a o convinge pe Charlie de nevinovăția acesteia, iar de 
atunci căutase probe care să ducă la eliberarea ei. Cercetase 
Docurile de Vest - acolo fusese centrul de comandă al lui Robert 
-, dar probele primare pe care sperase să le descopere nu 
fuseseră de găsit. Echipa principală de anchetă găsise însă urma 
unui pantof de sport Vans, mărimea 42, în clădirea abandonată 
în care fusese arestată Helen, dar o respinsese drept irelevantă. 
Însă Charlie era convinsă că urma îi aparţine lui Stonehill. 

— Ce spui? A fost aici? Are cam 1,80 înălţime, e un tip liniștit, 
poartă haine normale, dar teniși scumpi... 

Stonehill lucrase, la o filială îndepărtată a magazinului 
Wilkinson, sub pseudonimul Aaron West. Charlie stabilise toate 
rutele posibile de la locurile crimelor la centrul lui de comandă 
și, înarmată cu o fotografie și o descriere recente ale lui, bătuse 
străzile, vizând supermarketurile, standurile de ziare și micile 
magazine. Stonehill era abil, dar era totuși o ființă umană. 
Trebuia să mănânce. 

— Îmi pare rău, draga mea, nu-l recunosc. 

— Mai uită-te o dată. E foarte import... 

— Aş vrea să te ajut, dar n-a fost aici. 

Acum tonul lui era mai dur, dar atitudinea bărbatului nu era 
răutăcioasă. Probabil că simțea disperarea ei. Charlie luă 
fotografia, îi mulțumi și plecă. Mai avea pe lista ei trei locuri de 
verificat. Probabil că putea să se ocupe de ele, înainte ca 
absenţa ei să trezească cuiva suspiciuni serioase. Indiferent de 
consecințe, indiferent cât de deprimantă era această corvoadă a 
căutării din ușă în ușă, nu se punea problema să renunțe. 

Nu atât timp cât o femeie nevinovată se afla în spatele 
gratiilor. 


8. 


— Să înceapă petrecerea. 
Vocea lui Sarah Bradshaw răsună limpede, în timp ce ea 
descuia ușa celulei. Limbile încuietorilor se retraseră și Sarah 

smuci ușa grea spre ea. Ignoră murmurele de nemulțumire 
dinăuntru și trecu mai departe, descuind metodic fiecare celulă 
a acelei aripi. Avansase mult, iar deţinutele începeau să apară. 
Prea ametțite ca să se certe, prea epuizate ca să se opună, ieșiră 
cu pași târșâiţi pe uși, așteptând ordinul de a merge la micul 
dejun. Nu exista nicio iritare, niciun fel de protest. Nu era de 
mirare că apelul era momentul preferat al zilei pentru Sarah. 

— Luaţi-vă fețele de distracție, doamnelor. Incepe o nouă zi în 
paradis... 

Sarah zâmbi de una singură și deschise ușa ultimei celule, 
înainte de a traversa rampa centrală către latura estică. Aruncă 
instinctiv o privire în urma ei - în dimineața asta era singurul 
gardian de serviciu, graţie deficitului de personal, și știa din 
experiență că nu trebuie să întoarcă niciodată spatele 
deţinutelor. Spre satisfacția ei însă, toată lumea se purta 
frumos. Grace ieșise prima, ca de obicei, iar celelalte o urmară 
imediat. Dependentele, schizoidele și dementele, care la 
sfârșitul zilei se uitau la tine și te scuipau imediat în faţă, erau 
liniștite ca niște șoricei în dimineața asta. Uimitor ce putea să 
facă foamea. 

Sarah își continuă drumul, fluierând dizarmonic și legănând 
cheile din mers. Ajunse la capătul rondului ei și se întoarse să-și 
cerceteze regatul. Acum, pentru prima oară, observă golul din 
cadrul șirului. 

Toată lumea era prezentă, în afară de Leah Smith. Aceasta 
avea celula între cea a lui Helen Grace și cea a lui Rosie Haynes, 
o hoaţă înveterată care vizita frecvent Holloway-ul. £/e erau 
amândouă pe palier, așteptând răbdătoare instrucțiunile, dar nu 
se vedea nici urmă de Leah. Nu era o persoană care să le 
conteste autoritatea, așa că - în cel mai bun caz - absenţa ei din 
șir însemna o deținută bolnavă sau recalcitrantă. In cel mai rău, 
era cod negru - terminologia închisorii pentru tentativă de 
sinucidere. 

— Treci pe palier, Smith. Nu le face să aștepte pe aceste 
doamne drăgute... 

Spusese asta pe un ton plin de încredere, dar exista o 
anumită tensiune în vocea lui Sarah. Sinuciderile erau 
mizerabile și le înfuriau întotdeauna pe celelalte deținute, atunci 
când urma, inevitabil, închiderea celulelor. 

— Nu mă face să vin după tine. Cel puţin dacă vrei să mai 
mănânci astăzi... 

În continuare nimic, așa că Sarah făcu stânga-mprejur pe 
latura vestică a aripii. Celelalte deținute începeau acum să se 
manifeste, oferindu-i lui Sarah sugestii macabre pentru cum ar fi 
putut s-o trezească din somn pe Leah. Sarah le ignoră și 
parcurse rapid coridorul, pe lângă Baylis, Cooke și, în cele din 
urmă, și pe lângă Grace. Ajunse acum la celula lui Smith, trase 
aer în piept, deschise ușa și păși înăuntru. 

Spre ușurarea ei, totul era liniștit. Se așteptase la cearșafuri 
sfâșiate, sânge pe podea sau chiar la inundarea celulei. Dar nu, 
Smith era întinsă pe pat, acoperită din creștet până în tălpi cu 
pătura. 

— Mișcă-ţi fundul, Smith, altfel chiar îti fac raport. 

Leah nu mișcă nici acum. Furia lui Sarah Bradshaw începu să 
se transforme în frică. Dintr-un motiv pe care n-ar fi putut să-l 
numească, avea senzaţia intensă că în celula asta ceva nu e 
deloc în regulă. Părea destul de normală, curată și îngrijită... dar 
tăcerea dinăuntrul ei era straniu de sufocantă. 

Indiferent ce ar fi fost, Sarah simţi brusc nevoia de a afla. Așa 
că păși în faţă, prinse ferm colţul păturii și, după ce numără în 
cap până la trei, o trase jos de pe pat. 


9. 


Cathy Smith dădu la o parte plapuma, scoțându-i la lumină pe 
Dylan și pe Caleb, care se ascunseseră sub ea. Incerca de 
jumătate de oră să-i trezească pe gemenii în vârstă de cinci ani, 
dar în dimineaţa asta erau obraznici. În cele din urmă reușise 
să-i dea jos din paturile lor suprapuse, dar fugiseră imediat, 
ascunzându-se mai întâi în dulapul, apoi în patul ei. 

De data asta, Cathy nu manifestă niciun pic de milă. După ce 
le descoperi ascunzătoarea, trase plapuma la o parte, 
dezvăluindu-i pe evadaţii care chicoteau. Încercară să scape, 
dar ea era pregătită. Se repezi și îi prinse pe fiecare de sub un 
braţ, trăgându-i înapoi pe pat. Timp de un minut, băieţii se 
zbătură, dând din picioare, apoi, înțelegând că situaţia lor e fără 
speranţă, se aliară împotriva ei, gâdilând-o din răsputeri. Cathy 

protestă - era una dintre bunicile care se gâdilă foarte tare -, 
dar în secret îi plăcea la nebunie. În ciuda startului dur în viaţă 
de care avuseseră parte, băieții erau extrem de afectuoși și de 
iubitori. 

Aveau doar șase luni, atunci când mama lor comisese o 
crimă. De trei, patru, chiar și de cinci ori pe zi, Cathy se gândea, 
iar și iar, la noaptea aceea, întrebându-se dacă exista ceva ce 
ea ar fi putut să facă altfel. Poate că dacă ar fi refuzat să aibă 
grijă de băieţi, Leah nu ar fi mers la crâșma aceea, nu l-ar fi 
văzut pe mizerabilul ei prieten cu altă fată. Fusese oare prea 
îngăduitoare cu ea? li acceptase prea ușor schimbările de 
dispoziţie, băutul, izbucnirile violente? Cathy se blestema 
adesea pentru neajunsurile ei, învinovăţindu-se în întregime 
pentru tragedia care urmase. Alteori încerca să pună totul pe 
seama simplului ghinion. Leah nu a vrut s-o omoare pe fata 
aceea, nu și-a dat seama că e însărcinată... 

Atâtea vieţi irosite într-un moment de nebunie. Părinţii acelei 
fete distruși de pierderea suferită, Leah care ispășea o sentință 
pe viață și Cathy care îi creștea pe cei doi băieţi, în ciuda lipsei 
unui bărbat în casă sau a unui venit constant. Fiecare zi era o 
luptă pentru a o scoate la capăt, și totuși... fiecare zi aducea 
mici surprize, momente de bucurie care făceau ca totul să 
merite. Cathy era epuizată, dar, în ciuda tuturor acestor lucruri, 
nu le purta niciodată pică băieților pentru că trebuia să aibă 
grijă de ei. La urma urmei, dacă nu i-ar fi luat ea, ar fi ajuns în 
plasament. 

Cathy ţinea familia laolaltă. Într-o bună zi, Leah avea să fie 
eliberată și atunci puteau să fie iar toți împreună. Până atunci, 
ea nu avea să bombăne, nu avea să se plângă. Avea să facă tot 
ce trebuia făcut, profitând la maximum de rarele lor vizite la 
Holloway. În apartament erau peste tot fotografii cu Leah, dar 
adevărul era că nimic nu putea să înlocuiască absenţa fiicei 
sale. 

Cathy trase băieţii spre ea, cu un ochi aţintit asupra ceasului, 
îi sărută pe rând pe fiecare obraz și spuse: 

— Micul dejun, apoi hainele și dinţii. Cât se poate de repede, 
vă rog! 

Băieţii mormăiră, dar Cathy era pregătită. 

— Am Coco Pops pentru băieţii cuminţi care fac ce li se spune. 
Până la urmă, nu vrem să întârziem la Mami, nu-i așa? 

Cathy zâmbi, în timp ce băieţii o zbugheau. Ştia că agonia lui 
Leah se întrerupea doar în timpul scurtelor lor vizite. Leah 
depindea de aceste întrevederi rare. Și, dacă era să fie sinceră, 
și ea la fel. 


10. 


Helen își croi drum prin mulţime, căutând un loc de refugiu. 
Nu văzuse niciodată cantina atât de aglomerată - deținutele 
tulburate se strângeau, în căutare de sprijin moral - și nu exista 
niciun loc liber nicăieri. Helen era rareori invitată la masa cuiva, 
dar de obicei exista un loc mai ferit pe care îl putea revendica 
drept al ei. În dimineaţa asta însă, grupurile și găștile închisorii 
se adunaseră în forță, căutându-și siguranţa în numărul lor 
mare. Cele care îi prindeau privirea emanau ostilitate, chiar 
suspiciune, ca și cum Helen ar fi putut să fie responsabilă pentru 
moartea vecinei ei. 

Mai ocoli o dată încăperea, cu tava în mână. La fiecare pas 
era înghiontită de coate rătăcite care își croiau drum spre 
coastele ei, dar în cele din urmă șansa îi surâse. Jordi, o fostă 
prostituată voioasă, îi prinse privirea și se trase la o parte, ca să- 
i facă loc. Helen o ajutase pe femeia analfabetă să-și scrie 
ultima cerere de eliberare condiţionată - Jordi avea niște fiice 
adolescente de care îi era foarte dor -, iar acum, ele erau în 
termeni prietenoși. De aici și actul de milă al lui Jordi. 

Helen se așeză rapid și aruncă o privire în jurul mesei. Babs, o 
viețașă de 70 de ani cu un șold șubred, dar inimă bună, îi făcu 
semn din cap, sprijinind tacit spiritul generos al lui Jordi. Noelle, 
o traficantă de droguri zgomotoasă care fusese întotdeauna 
corectă cu Helen făcu la fel, arătându-și rapid dinţii de aur, după 
care se întoarse iar la fulgii ei de porumb. Helen nu le știa prea 
bine pe celelalte deținute de la masă și se aștepta ca ele să 
obiecteze față de sosirea ei intempestivă, dar astăzi dispoziţia 
lor era reţinută. În urma evenimentelor şocante ale nopții, 
ostilitățile fuseseră suspendate - Helen observă că în dimineața 
asta nimeni nu-și bătea capul să o aţâțe pe Lucy. 

— Nu mănânci? întrebă Babs, în timp ce Helen se juca cu 
micul dejun. 

— Poate mai târziu, răspunse Helen, chiar dacă de fapt nu se 
simţea în stare să înghită nimic. 

— Mănâncă ceva. Până la prânz nu o să mai ai ocazia. 

Helen se înduplecă să își ridice pâinea prăjită, dar, înainte să 
apuce să muște, Jordi se repezi. 

— Ai auzit ceva noaptea trecută? 

— Pentru numele lui Dumnezeu, Jordi, o întrerupse Noelle. 
Lasă femeia să halească în liniște. 

— Întrebam doar... 

— Nimic..., răspunse Helen, spre evidenta dezamăgire a lui 
Jordi. Chiar dacă am fost trează jumătate de noapte... 

— Atunci ai văzut ceva? Când Bradshaw a intrat înăuntru? 

Helen scutură iar din cap. La apel stăteai în faţa celulei tale și 
nu te mișcai decât dacă ţi se spunea să faci asta. Era parte din 
rutina deprimantă a vieţii de închisoare, pe care o puteai 
nesocoti doar pe riscul tău, dar acum Helen își regreta 
obedienţa. Fusese evident, din clipa în care Sarah Bradshaw 
intrase în celula lui Leah, că se întâmplase ceva rău. Helen 
auzise țipătul înăbușit al lui Bradshaw, înjurăturile repezi și 
murmurate, apoi ţipătul ascuţit al soneriei, atunci când gardiana 
panicată apăsase pe alarma de urgenţă. Campbell, Robins și 
ceilalți alergaseră în ajutor, în timp ce închiderea celulelor intra 
în vigoare. Deţinutele înfometate fuseseră ţinute înăuntru, până 
când celula lui Leah a fost sigilată corespunzător, fără ca Helen 
să poată afla vreun amănunt despre ceea ce se întâmplase. 

Cod negru. Asta fusese primul gând al tuturor, dar zvonurile 
se răspândiseră rapid în închisoare, iar acum speculațiile luaseră 
o turnură mai sinistră. Oamenii spuneau că Leah Smith a fost 
ucisă. 

Helen nu fusese mare prietenă cu Leah - vecina ei era 
suspicioasă, ostilă și înclinată către violenţă -, dar tânăra 
tulburată fusese prima persoană pe care o cunoscuse la 
Holloway și care făcuse efortul de a-i arăta lui Helen cum 
funcţionează lucrurile. O astfel de generozitate faţă de o 
polițistă încarcerată o surprinsese pe Helen, care mai târziu se 
întrebase dacă nu cumva ceea ce determinase acțiunile lui Leah 
nu fusese dureroasa ei lipsă de popularitate. Nu înţelesese 
niciodată pe de-a-ntregul de ce era Leah atât de detestată. Știa 
că deținutelor care făcuseră rău copiilor sau bebelușilor le este 
rezervată o ură specială, dar nepopularitatea lui Leah era atât 

de adânc înrădăcinată, încât Helen se întreba dacă nu e vorba 
despre altceva. Lipsa de informaţii - atât despre trecutul lui 
Leah, cât și despre soarta ei - o rodea. Afară ar fi putut să caute 
raspunsuri. lnăuntru, era la fel de ignorantă ca toți ceilalţi. 

— Dacă chiar a fost lichidată, există o grămadă de suspecți, 
spuse Noelle tenebros, aruncând o privire în jurul cantinei. 

— Incetișor, Noelle, o avertiză blând Babs. Nu te apuca să 
arunci cu piatra... 

— Dar e adevărat, nu? O grămadă de oameni cu conștiințe 
încărcate sunt aici în dimineaţa asta. 

Helen o ascultă pe Noelle cum își continuă analiza jocurilor 
din închisoare. Jordi părea mai puţin interesată și plecă să mai 
caute mâncare, dar Helen era nerăbdătoare să audă ce avea de 
spus Noelle - chiar dacă majoritatea „faptelor” înșirate erau 
zvonuri și speculaţii lipsite de bază. Leah era o ţintă care ar fi 
putut intra în palmaresul oricărei deţinute. De asemenea, chiar 
dacă în ultima vreme încercase să se lase, era și alcoolică, și 
consumatoare frecventă de droguri, ceea ce o punea adesea în 
conflict cu autorităţile și cu găștile din închisoare. Și, ca să-i 
pună capac, irascibilitatea ei era legendară: cu puţin timp în 
urmă, ameninţase o bucătăreasă că îi scoate ochii, pentru că îi 
dăduse prea puţină mâncare de fasole. De astfel de lucruri 
depind viaţa și moartea în închisoare. 

Noelle continuă să vorbească, dar informaţiile solide erau 
greu de obţinut în dimineaţa asta. Babs recursese la „Fetele de 
Aur” - micul cerc al pensionarelor care își petreceau ultimele 
zile la Holloway -, dar revenise cu mâna goală și, spre surpriza 
tuturor, Jordi, care se întorsese tulburată și fără suflare de la 
geamul de servire, fusese cea care le dăduse, în sfârșit, vestea. 

— Sandra știe o fată care lucrează la biroul Guvernatoarei, 
spuse ea, arătând cu capul spre bucătăreasa zdravănă de la 
geamul de servire. Zice că a fost deja chemată o unitate din 
afara închisorii. 

Atunci nu era o sinucidere obișnuită. Helen nu spuse nimic, 
dar știa că Serviciul pentru Detenţie și Eliberare Condiţionată ar 
fi fost chemat doar dacă moartea lui Leah avea ceva neobișnuit 
sau suspicios. 

— Se spune că a fost ucisă în pat și că... și-au făcut numărul 
cu ea. l-au cusut gura. Și ochii. 

Helen o privi lung pe Jordi, abia asimilând cuvintele. 

— l-au cusut pleoapele de obraji, fir-ar a naibii. Așa au găsit-o 
- cu ochii închiși, rânjind cu gura până la urechi... 

Noelle rămase tăcută, iar Jordi începu acum să plângă. Până și 
Babs, care văzuse mai multe decât oricine, părea zguduită. 
Helen își ţinu gândurile pentru ea, dar mintea ei analiza deja 
această evoluţie macabră. Mai auzise povești neplăcute din 
închisoare, dar asta era altceva. O făcea să-i vină rău și, din câte 
se părea, nu era singura - vestea Sandrei circula, iar atmosfera 
din cantină se schimbase brusc. În mod normal, deţinutele erau 
zgomotoase și însuflețite la ora mesei. Dar nu și astăzi. 

Astăzi toate păreau îngrozite. 


11. 


Era o priveliște groaznică. Pătura zdrenţuită se afla pe podea, 
acolo unde o lăsase să cadă Sarah Bradshaw, iar puţin mai sus, 
pe patul îngust, zăcea cadavrul mutilat al lui Leah Smith. 

Celia Bassett era Guvernatoare a Inchisorii Holloway de peste 
cinci ani, dar nimic nu o pregătise pentru așa ceva. Faţa lui Leah 
era ceruită și albicioasă, trupul ei era rigid și nu se vedea 
nicăieri nicio picătură de sânge. Leah, de obicei agitată, ar fi 
arătat liniștită și împăcată dacă n-ar fi fost zâmbetul ca un rictus 
care îi cuprindea faţa brutalizată. 

Celia avansă, în timp ce învelitorile de plastic ale pantofilor ei 
scoteau un foșnet straniu la contactul cu podeaua, și se forţă să 
privească mai de aproape. Fu imediat izbită de culoarea aței de 
bumbac - un albastru prăfuit frumos - și de acuratețea cusăturii. 
Nu era perfectă, fiind probabil întreprinsă rapid și pe întuneric, 
dar era eficientă, închizând strâns gura și ridicându-i colţurile în 
sus. Pleoapele fuseseră tratate la fel, cusute zdravăn de obrajii 
lui Leah. 

— Cel puţin a murit cu un zâmbet pe faţă, spuse o voce în 
spatele ei, cu un accent scoţian săltăreț, plin de sarcasm. 

— Taci dracului din gură, Campbell, nu e deloc amuzant! 

— Amuzant sau nu, acum nu mai e problema noastră... 

Celia se întoarse, ca să-l mustre pe ofițerul ei cu cel mai înalt 
rang, dar acesta ieșea deja pe ușă. Îl numise Șef al Pazei de 
când anteriorul deţinător al funcţiei plecase brusc, dar Campbell 

nu era deloc interesat de această tragedie subită. Asta o scotea 
din fire pe Celia - indiferent ce responsabilităţi avea el, Leah 
Smith era o ființă umană, pentru numele lui Dumnezeu -, dar 
cinismul lui plictisit nu o surprinse. Holloway urma să fie închisă 
la sfârșitul anului, iar firava echipă de gardieni a închisorii 
trecuse deja de pragul epuizării, măcinată de stresul zilnic, de 
agresiune și violenţă. Ultimul lucru de care aveau nevoie era un 
eveniment major de felul acestuia, care ar fi putut să-i pună într- 
o lumină proastă, pe ei și șansele lor la un transfer decent, 
atunci când vechea închisoare avea să-și închidă porţile pentru 
ultima oară. 

Și, bineînţeles, Campbell avea dreptate - acum chiar nu mai 
tinea de ei. Celia alertase Serviciul pentru Detenţie și Eliberare 
Condiţionată, iar un anchetator venea să preia controlul asupra 
a ceea ce era acum o anchetă de crimă. Celia știa din 
experienţă că tipii de la SDEC sunt nemiloși, minuţioși și 
încăpăţânaţi, neacordând atenţie contextului, în dorinţa lor de a 
evalua „faptele”. Anchetatorul avea să perturbe viaţa închisorii 
și să sporească anxietatea gardienilor și deţinutelor deopotrivă, 
și poate că avea să scoată la lumină niște adevăruri extrem de 
neplăcute. 

Celia privi lung cadavrul încă o dată, cu inima cât un purice. 
Suferințele lui Leah luaseră sfârșit. Dar pentru ceilalți, coșmarul 
abia începea. 


12. 


— De ce nu o putem vedea? Care e problema? 

Chiar dacă era o femeie răbdătoare, Cathy Smith începea să 
se înfurie. Călătoria până la Holloway nu era niciodată ușoară - 
trebuia să meargă cu două autobuze și un metrou - și chiar și 
după ce ajungeai acolo, lucrurile nu se întâmplau niciodată la 
timp. Cathy avea mai multe slujbe de femeie de serviciu și doi 
băieți de hrănit, spălat și îmbrăcat - timpul ei era preţios, dar 
nimeni nu părea să înțeleagă asta. Programul de vizitare, care 
ar fi trebuit să fie bătut în cuie, era rareori respectat, iar când 
încercai să afli ce se întâmplă, întâmpinai doar priviri goale. Era 

ca și cum autorităţile ar fi vrut să pedepsească și rudele, chiar 
dacă acestea erau, bineînţeles, nevinovate. 

Veniseră deja de peste o oră. Centrul pentru vizitatori era un 
loc neatrăgător pentru gemeni, chiar dacă astăzi prezenţa unui 
brad de Crăciun mic, de plastic, îi înveselise puţin. Le adusese 
bună dispoziţie după o călătorie lungă, iar Cathy fusese mișcată 
de discuţia lor însufleţită despre ce ar fi putut să le aducă Moș 
Crăciun anul acesta. Dar imediat ce băieţii descoperiseră că 
darurile cu aspect generos de sub brad erau de fapt cutii goale, 
începuseră să se plângă. In mod normal, Cathy îi lăsa să se 
joace pe telefon, chiar dacă asta genera certuri, dar astăzi 
telefonul era descărcat. Nimic nu părea să-i meargă azi, așa că, 
furioasă, Cathy îl oprise a treia oară pe angajatul responsabil 
pentru vizitatori, pretinzând informaţii. 

— Am cerut ca cineva de la biroul Guvernatoarei să coboare, 
dar, ca să fiu sincer, în clipa asta nici eu nu știu mai multe decât 
dumneata. Nu prind pe nimeni la telefon... 

— Mâna dreaptă nu știe ce face mâna stângă, murmură 
Cathy. 

Se îndepărtă, fără să mai aștepte să audă mai multe. De ce 
făceau mereu ca lucrurile să devină atât de jenante? 

Se gândea cum ar trebui să procedeze, când îl zări pe Mark 
Robins cum trece în fugă prin centru. Era cea mai rapidă cale de 
ieșire din închisoare și era evident că el se grăbește, dar Cathy 
țâșni din cealaltă parte a sălii, ca să-l intercepteze. Le tratase 
întotdeauna amabil pe Leah și pe Cathy, și te puteai baza pe el 
că îţi va da un răspuns clar la o întrebare clară. 

Robins tresări ca ars, atunci când Cathy îi atinse braţul. 
Astăzi, vorbăreţul gardian părea mut, lăsând-o pe Cathy să 
înceapă. 

— Văd că sunteţi grăbit, domnule Robins, și scuzaţi-mă că vă 
deranjez. Am venit s-o vedem pe Leah, dar ne tot amăgesc cu 
pretexte. Pe mine nu mă deranjează să aștept, dar e vorba de 
băieţi... 

În mod normal, în această situaţie Robins ar fi liniștit-o 
imediat, dar el continuă să păstreze tăcerea. 

— Dacă nu se poate, aș prefera să știu, concluzionă rapid 
Cathy. Cu siguranţă băieţii o să fie dezamăgiţi, dar nu vreau să-i 
ţin aici, dacă oricum nu intrăm. Putem să venim altă dată. 

Ultimele ei cuvinte părură să aibă efect și, în sfârșit, Robins 
vorbi. 

— Uite ce e, Cathy, cel mai bine e să rămâi aici. O să transmit 
prin staţia de emisie-recepție să coboare cineva, ca să 
vorbească cu tine. 

— Să vorbească cu mine? De ce trebuie să vorbească cu 
mine? 

— Așa e cel mai bine, continuă Mark rapid. Acum trebuie să 
fug, dar un ofiţer de legătură cu familia o să vină la tine cât de 
curând. Ai cuvântul meu. 

— Un ofițer de legătură cu familia...? 

Cuvintele i se stinseră pe buze - Robins se desprinsese deja 
de ea și se îndrepta către ușă. Cathy se uită la el cum pleacă, 
dintr-odată cuprinsă de frică. În mod normal, Robins era atât de 
serviabil, dar astăzi părea stingherit, chiar puţin speriat. Ce 
naiba se petrecea acolo? Ce se întâmplase cu Leah a ei? 

Băieţii râseră iar în fundal. Se jucau cu cadourile de sub brad, 
prefăcându-se că sunt Moș Crăciun. Dar, de această dată, Cathy 
nu fu în stare să se uite la ei. lar ceva dinăuntrul ei îi spunea că 
anul acesta, micuţii aveau să aibă parte de un Crăciun trist. 


13. 


Mergeau în șir, fără să iasă deloc din cadență. Deţinutele 
șocate continuau să comenteze referitor la moartea brutală a lui 
Leah Smith, dar, chiar și așa, rutina zdrobitoare a închisorii se 
impusese iar. Urmau orele de lucru manual, timpul pentru 
socializare, gimnastica și puţinele convorbiri telefonice permise, 
dar, imediat ce se termină micul dejun, deţinutele fură 
expediate în aripa cu dușuri. 

Pentru Helen, dușul de dimineaţă era de fiecare dată o 
provocare. Detesta să-și expună trupul gol în fața tuturor, dar a 
fost obligată să se oţelească în faţa insultelor care plouau 
asupra ei, în timp ce colegele de detenţie studiau cicatricile de 
pe trunchiul său. Mai mult, i se păreau șocante mirosurile, 
sunetele și priveliștile - deținutele care erau aduse la un orgasm 
zgomotos de prietenele lor din pușcărie, Lucy, transsexuala 
recalcitrantă, care era târâtă la duș după încă un „protest 

murdar”, în timp ce se zbătea și ţipa, și chiar, din când în când, 
tentative de sinucidere scăldate în sânge. 

Dar astăzi, Helen era pregătită să își înghită disconfortul, 
pentru că avea o misiune de îndeplinit. După ce își termină 
dușul, trecu rapid pe lângă separeuri, privind prin aburi ca un 
voyeur stângaci. Ignoră invitaţiile și fluierăturile provocate de 
comportamentul ei și avansă de-a lungul șirului până când o 
găsi, în sfârșit, pe cea pe care o căuta. Rosie Haynes tocmai își 
termina dușul, iar Helen o abordă rapid, trăgând-o la o parte. 

— Arde undeva? se răsti Rosie, evident iritată că era 
interceptată de extrem de detestata ei colegă de aripă. 

— Nu arde nicăieri, voiam doar să vorbim. 

Mai multe capete se întoarseră, așa că Helen o trase pe Rosie 
în separeu și porni iar dușul. Aproape imediat, nivelul 
zgomotului urcă din nou, în timp ce deţinutele speculau referitor 
la evenimentele macabre ale dimineții. 

— Despre ce? răspunse Rosie laconic. 

— Leah, bineînţeles. 

— Ce pot să-ţi spun? Am auzit aceleași zvonuri pe care le-ai 
auzit și tu... 

— Nu la asta mă refeream. Ai văzut sau ai auzit ceva noaptea 
trecută? 

Erau foarte puţine șanse, dar Helen trebuia să întrebe. Gândul 
că vecina ei fusese omorâtă cu brutalitate și mutilată, în timp ce 
ea dormea alături, era oribil. Celula lui Rosie se învecina cu cea 
a lui Leah de cealaltă parte, așa că era posibil ca aceasta să fi 
știut ceva. 

— Eu am adormit pe la 3 noaptea și m-am trezit imediat după 
6, continuă Helen. Ai auzit ceva între orele astea? 

— Absolut nimic. 

— Haide, Rosie, știu că nu prea dormi... 

— Noaptea trecută am avut noroc. Am dormit neîntoarsă opt 
ore. 

Spusese asta aproape pe un ton de triumf, ceea ce o înfurie 
pe Helen. 

— Atunci ai auzit ceva din gură în gură? continuă ea rapid. Ştii 
cumva dacă avea cineva o problemă cu ea? 

— Tu vorbești serios? se răsti Rosie, ridicând vocea. Vaca aia 
tâmpită a omorât un copil. A băgat cuțitul drept în burta fetei. 

Ea a zis că nu știa că e gravidă, dar umblă vorba că știa exact ce 
face. Ca să fiu sinceră, mă miră că a rezistat atât aici. 

— Nu cred că asta gândești cu adevărat... 

— Nu? Dacă mă întrebi pe mine, pentru ăștia ca ea 
închisoarea e prea puţin. 

— Și de ce-i ţii partea, de fapt? 

Alarmată de noua voce, Helen se întoarse și o văzu 
apropiindu-se pe Chantelle, o membră a găștilor foarte tatuată. 

— Ştii ceva ce noi nu știm? continuă Chantelle acuzator. 

— Bineînţeles că nu, răspunse Helen. Incerc doar să aflu ce s- 
a întâmplat noaptea trecută. Leah era mama a doi băieți mici... 

— O lepădătură se îngrijește de altă lepădătură, spuse 
batjocoritor altă deţinută, alăturându-se și ea zarvei. Interesant 
cum v-au pus laolaltă, nu? 

Helen era acum înconjurată de un cerc de femei 
semidezbrăcate, dar refuză să dea înapoi. Leah Smith fusese 
asemenea multor femei de la Holloway, cu probleme psihice 
complicate, iar locul ei ar fi fost mai degrabă la spital, decât la 
închisoare. Dar uciderea ei nu stârnise niciun pic de 
compasiune. Pentru celelalte deţinute, Leah fusese pur și simplu 
o ucigașă de copii care își pierduse dreptul la viață. 

— Chiar dacă am fi auzit ceva, crezi că ţi-am spune ţie? reluă 
Rosie. Poate ai uitat că nu mai ai insigna!? 

Grupul râse și aclamă, dar Helen se săturase. 

— Nu-ţi pasă că noaptea trecută cineva a fost ucis? spuse ea 
dintr-odată, îndreptându-și tot veninul spre Rosie. Cineva ca 
tine. 

— Du-te dracu’. Eu nu sunt deloc ca vaca aia... 

— Au ales celula lui Leah. Puteau la fel de ușor s-o spargă pe 
a mea. Sau pe ata. 

Pentru prima oară, Rosie nu avu o replică pregătită. Tăcerea 
ei demonstra exact asta - era la fel de speriată ca toate 
celelalte. 

— Cel care a făcut asta a intrat în celula ei, a omorât-o, apoi a 
dispărut fără urmă, continuă Helen. Ceea ce înseamnă că 
niciuna dintre noi nu e în siguranță. 

Helen se întoarse, ca să le înfrunte pe restul adversarelor ei. 
Cuvintele sale păreau să fi avut efectul dorit. Mulțimea care cu 
câteva clipe în urmă fusese agresivă și zgomotoasă era acum 
redusă la tăcere. 

— Așa că, înainte să vă felicitați pentru moartea unei tinere 
femei, gândiţi-vă mai bine la asta. 

Helen își croi drum prin gloată și se îndreptă spre ieșire, 
urmărită la fiecare pas de treizeci de deţinute neliniștite. 


14. 


Nu durase mult până să sosească întăririle. Celia Bassett abia 
se întorsese la biroul ei, când cei de la poartă sunaseră, ca să-i 
spună că sosiseră Benjamin Proud și echipa lui. Celiei îi stătu 
inima-n loc la această veste - sperase să aibă puţin timp să se 
adune, înainte de descinderea lor. In limbaj oficial, Proud și 
colegii lui erau cunoscuţi drept Investigatorii Serviciului pentru 
Detenţie și Eliberare Condiţionată. În rândul angajaţilor ei, erau 
cunoscuți drept Inchiziția Spaniolă. 

Zece minute mai târziu, Proud era în biroul ei. Se ocupară de 
formalităţi - un medic legist al Ministerului de Interne fu trimis la 
morgă, iar criminaliștii fură expediaţi la locul faptei -, apoi Proud 
intră imediat în subiect. 

— O să am nevoie de o cronologie a acţiunilor lui Smith în 
ziua de dinaintea morţii - ce a făcut, cu cine a vorbit - și o 
relatare exactă a ceea ce s-a întâmplat după descoperirea 
cadavrului ei. De asemenea, trebuie să am acces la dosarul ei 
medical, la detaliile despre orice consiliere prin care a trecut, 
dar și la dosarul ei de eliberare condiţionată. 

Proud spuse toate acestea fără să ridice privirea din dosar nici 
măcar o dată. Nu era un exemplar urât: umeri lați, impunător, 
cu o siguranță de sine care era impresionantă. Nu era unul 
dintre tocilarii ce aduceau cu niște roboți pe care i-i trimiteau de 
obicei. Dar asta îl făcea și extrem de periculos. În mod evident, 
era autoritar și încăpățânat și avea aversiune faţă de abureli. Cu 
siguranţă nu avea să le facă viaţa ușoară, dar Celia nu era 
dispusă să se lase intimidată. Gestionase destul de bine 
închisoarea, în cele mai dificile circumstanțe, și nu intenţiona să 
permită acestui ultim incident să-i pericliteze postul de la 
Holloway. 

Proud se oprise din vorbit și, spre stânjeneala ei, Celia își 
dădu seama că îl privea lung. 

— E totul în regulă, domnișoară Bassett? 

— Da. Ce spuneaţi? 

— Întrebam dacă ieri a avut loc vreo anomalie în închisoare? 
Ceva care ar putea fi relevant pentru moartea lui Smith? 

— Nimic ieșit din comun. Avem multe deţinute puse pe hartă, 
așa că au fost câteva încăierări minore... 

— Am nevoie de informaţii detaliate. Absolut tot despre cine a 
fost implicat și de ce. 

Celia aprobă din cap, chiar dacă a întreba de ce se iscau aici 
altercaţii era ca și cum ai fi întrebat de ce răsare soarele 
dimineața. 

— Avea prieteni sau rude care o vizitau regulat? 

— Doar maică-sa și băieţii ei. De fapt, sunt chiar acum în 
închisoare. Un ofiţer de legătură cu familia îi aduce aici. 

— O să vă las să vă ocupați de ei, spuse Proud repede. Dar, 
evident, îmi veţi transmite detaliile importante despre starea de 
spirit a lui Leah pe care le-aţi putea afla de la ei? 

— Bineînţeles, răspunse Celia caustic. Dar cred că, în cazul 
ăsta, putem să excludem sinuciderea. 

Proud nu păru impresionat de sarcasmul ei, așa că Celia 
continuă rapid: 

— Între timp, nu ezitaţi să mergeţi oriunde aveţi nevoie, dar 
trebuie să insist să fiţi însoţiţi în permanenţă, pentru siguranţa 
dumneavoastră. 

— Evident, răspunse Proud, ridicându-se în picioare. 

Îi întinse Celiei mâna și, în timp ce ea i-o strângea, spuse: 

— Dumneavoastră mai aveţi ceva de adăugat? 

— Eu? 

— Vreo suspiciune referitoare la cine ar putea fi autorul? 

Proud continua să îi ţină mâna, privind-o drept în ochi. Era un 
fel de test? Făcea asta întotdeauna? 

— Niciuna. Dar, dacă îmi vine ceva în minte, veţi fi primul 
care va afla. 

Proud dădu din cap, îi eliberă mâna și făcu stânga-mprejur. Se 
îndepărtă rapid, dându-le instrucțiuni câtorva colegi - nepărând 
să-și dea seama că i se spusese o minciună flagrantă. 

15. 


O auzi, înainte s-o vadă. Helen se întorcea la celula ei de la 
dușuri, afundată în gânduri, când auzi un sunet aparte. 

Scârț, scârţ, scârț. 

Helen ridică privirea și nu fu surprinsă să o vadă pe Annie 
Căruţ cum vine pe coridor spre ea. Aruncă instinctiv o privire 
peste umărul drept. Alexis, bătăușa-șefă a lui Annie și una dintre 
fostele capturi ale lui Helen, apăru în spatele căruciorului, 
confirmându-i suspiciunea că nu era vorba de o întâlnire 
întâmplătoare. 

Annie suferea de scleroză multiplă și ispășea o sentință de 
zece ani pentru infracţiuni legate de droguri, trafic de persoane, 
proxenetism și altele. De asemenea, se întâmpla să fie 
principala furnizoare de narcotice a comunităţii închisorii, mai 
ales graţie timpului îndelungat pe care îl petrecea la infirmeria 
din Holloway. Orele de fizioterapie pe care le făcea acolo îi 
ofereau timp suficient să cultive legăturile necesare și să 
dobândească acces neîngrădit la medicamentele - atât oficiale, 
cât și neoficiale - din magazie. Nu se putea deplasa fără 
căruciorul cu rotile și, chiar dacă în închisoare asta ar fi trebuit 
să reprezinte un dezavantaj, influenţa și puterea financiară de 
care dispunea erau atât de mari, încât aceasta era aproape de 
neatins. Era potrivit să te pui bine cu Annie. 

— Ei, nu-i așa că arăţi plăcut? Așa de curată și îngrijită. 

Helen zâmbi, dar nu spuse nimic, rămânând cu un ochi asupra 
lui Alexis, care reprezenta o sută de kilograme de pizmă și care 
avea un motiv personal să-și regleze conturile cu Helen. 

— Dar așa ești tu, nu? continuă Annie. Domnișoara 
Mironosiță. Cam toată lumea din închisoarea asta îmi e clientă, 
dar nu și tu... 

— Mie nu-mi plac drogurile, Annie, știi asta... 

— Ce, trupul e un templu? răspunse Annie, în timp ce își 
trecea ochii peste corpul tonifiat al lui Helen. Sau poate că te 
păstrezi în formă pentru când o să ieşi. 

Asta îi smulse lui Alexis un râs mecanic. În general, se 
presupunea că nimeni din închisoare nu e nevinovat și nu o să 
plece prea curând. 

— Trebe’ să crezi măcar, glumi Helen, păstrând un ton 
degajat. 

— Tocmai d-aia, dă-mi voie să-ţi dau un sfat, spuse Annie, 
apropiindu-se de ea cu căruciorul. Există o vorbă veche: 
curiozitatea nu face bine la sănătate. Îţi sugerez să ţii cont de 
ea. Ar fi păcat să trebuiască să-ţi petreci Crăciunul la infirmerie. 

Annie spusese asta zâmbind, dar expresia din ochii ei era una 
de răutate pură. Era evident faptul că discuţia lui Helen cu Rosie 
nu trecuse neobservată. 

— O să fiu cuminte, minţi Helen. Dar acum scuză-mă, Annie... 

Helen încercă să treacă pe lângă ele, dar simţi cum capul ei e 
tras brusc în spate. Alexis o prinse de păr, după care îi puse o 
mână cărnoasă pe umăr și o forţă să îngenuncheze. Rotulele lui 
Helen se izbiră violent de rampă, dar ea încercă imediat să se 
ridice. Însă corpolenta Alexis o ţintuise la podea și nu putu să 
facă altceva decât să ridice privirea, pentru a vedea cum Annie 
Căruţ se apropie și mai mult. Acum ochii celor două femei erau 
la același nivel, dar Helen era în dezavantaj clar. 

— Sunt sigură că o să fii cuminte ca un căteluș, spuse calm 
Annie. La urma urmei, până la procesul tău mai e, nu? Cât? Șase 
săptămâni? 

— Șapte, murmură Helen. 

— Atunci înţelegi ce vreau să-ți spun? 

Helen nu răspunse nimic, refuzând să-i acorde lui Annie acea 
satisfacție. Dar adversara ei avea dreptate - dacă Annie voia, 
avea suficient timp să se ocupe de ea. 

— Așa că, dacă aș fi în locul tău, conchise Annie, nu mi-aș 
băga nasul în treburile altora... 

Işi trecu degetul peste nasul lui Helen, oprindu-l în cele din 
urmă pe buzele ei. 

— Și mi-aş ţine închisă gura asta drăguță. 


16. 


— Mă bucur foarte mult că am găsit timp pentru această mică 
discuţie. Ar trebui să facem asta mai des. 

Sanderson zâmbi stingher și se foi în scaun. Era singura parte 
a slujbei ei care îi făcea probleme. Detectivul-șef Jonathan 

Gardam o încurajase și o susținuse după promovare, dar, în 
continuare, îi era foarte greu să-l citească. Gardam spunea 
numai lucrurile potrivite, dar femeia nu era niciodată sigură 
dacă el chiar crede tot ceea ce zice și nici dacă era impresionat 
sau nemultumit de prestaţia ei. 

— Cred că e important să comunicăm eficient, continuă 
Gardam, lăsându-se pe spătarul scaunului. Ca să fiu sincer, cred 
că e singura zonă în care am eșuat cu predecesoarea ta. 

Sanderson se uită la Gardam, dar nu spuse nimic. Noul ei șef 
nu recunoscuse niciodată că ar avea vreun regret în privinţa lui 
Helen - o zugrăvise întotdeauna ca pe o oaie neagră care 
pătase reputaţia departamentului prin comportamentul ei 
nesăbuit și obsesiv. 

— Nu trebuie să pari atât de șocată, râse el, mustrând-o. Nu 
sunt complet megaloman. Helen ne-a trădat pe toţi, dar eu, în 
calitate de comandant al ei, ar fi trebuit să-mi dau seama ce 
pune la cale... 

— Nu știu cum ați fi putut să faceţi asta. Ne-a mințit pe toți. 

— Chiar și așa, să nu ai nicio bănuială despre ce pune la 
cale... 

— Era o persoană foarte izolată. Și, în plus, una necinstită. 

— Ei, mulţumesc, Joanne, dar asta n-o să mă împiedice să-mi 
fac reproșuri. 

Sanderson zâmbi, dar simţi cum roșește. Gardam nu îi mai 
spusese niciodată pe numele mic. Fără să-și dea seama, acesta 
continuă: 

— Cred că am tolerat-o prea mult. Știu că asta nu poate să 
explice pe deplin ce a făcut ea, dar, în opinia mea, i s-a lăsat 
prea multă libertate aici. A încurajat o cultură a individualităţii și 
a asumării de riscuri majore. Cred că s-a îndrăgostit de propriul 
ei mit - poliţista eroină care își pune întotdeauna trupul la 
bătaie. In cele din urmă, probabil a crezut că nu poate s-o atingă 
nimeni, că poate să facă orice, fără să i se ceară socoteală. 
Oamenii speculează că i-a omorât pe oamenii ăia pentru că o 
șantajau, dar eu cred că i-a ucis, pentru că a crezut că poate să 
facă asta. 

— Presupun că n-o să aflăm niciodată, răspunse Sanderson 
sec, chiar dacă și ea se întrebase adesea același lucru. 

— Și de asta cred că lucrul în echipă este atât de important. 
Departamentul acesta, secţia aceasta a fost recent lovită 

groaznic și e datoria noastră - datoria ta - să contribuim la 
reconstruirea încrederii în Departamentul de Cazuri Majore. De 
acum încolo, cuvintele noastre de ordine vor fi integritate, 
solidaritate, unitate. 

Gardam prelungi ultimul cuvânt, ca să-l accentueze și mai 
tare, apoi continuă: 

— Gata cu jucătorii solitari. Fie faci parte din echipă, fie ai 
ieșit. E foarte simplu. 

Sanderson aprobă viguros din cap, chiar dacă această 
conversaţie începea s-o facă să se simtă inconfortabil. 

— Oricum, te-am răpit suficient de la însărcinările tale, spuse 
Gardam, ridicându-se. Dar am vrut să avem această discuţie. 
Știu că ești ambițioasă, știu că crezi în sistem, așa că nu am 
nicio îndoială că o să insufli echipei tale valorile necesare. Acum 
îți aparţine, Joanne. 

Gardam îi strânse mâna și o privi în ochi. 

— Nu mă dezamăgi, spuse el. 


17. 


Charlie mergea grăbită pe trotuar, căutând ţinte adecvate. 
Morris Road era o arteră aglomerată, care făcea legătura dintre 
restaurantele și barurile din Bedford Place și gară și, mai 
departe, Docurile de Vest. Ar fi fost o rută bună pentru cineva 
care voia să plece din centrul orașului și să se întoarcă la docuri, 
fiind în general aglomerată, astfel că n-ai fi atras atenţia asupra 
ta. Strada avea câteva magazine și o crâșmă, dar altfel era 
destul de banală. 

Charlie zări un stand de ziare, traversă strada și intră. Se 
întrebă în sinea ei, în timp ce examina interiorul, de ce se mai 
chemau standuri de ziare. Deveneau din ce în ce mai mult 
magazine ieftine de băutură care, din întâmplare, vindeau și 
ziare, atât de mare era varietatea expusă de cidru ieftin și bere. 
Charlie nu avea nicio îndoială că toți adolescenții de 15 ani din 
zonă veneau aici să-și ia alcool și ţigări. Dar ea nu pentru asta 
venise aici, așa că scoase din geantă fotografia lui Robert 
Stonehill și se grăbi spre proprietar. 

Era un asiatic tânăr care părea mai interesat de smartphone- 
ul lui, decât de servirea clienţilor. Dar legitimaţia lui Charlie îi 
atrase atenţia și luă binevoitor fotografia. Se uită la ea, în timp 
ce Charlie deja derula înainte - calculând câte magazine mai 
putea să bifeze înainte de a se întoarce la bază - când 
proprietarul începu brusc să vorbească. 

— Da, l-am văzut pe tipul ăsta. 

Charlie ridică rapid privirea. 

— De câteva ori. Cu ceva timp în urmă... 

— Când? 

— In august, cred. Nu, de fapt în septembrie... 

Septembrie era răspunsul corect. Brusc, Charlie simţi cum 
tensiunea din interiorul ei crește, în timp ce punea următoarea 
întrebare: 

— Cât de sigur ești? 

— Destul de sigur, știi. N-a spus nimic niciodată. Doar și-a luat 
laptele și pâinea și a întins niște bani. Am crezut că e un drogat 
sau ceva. Se uita prin tine. 

Charlie privea deja prin magazin, iar în colţul îndepărtat al 
încăperii zări camera de supraveghere. 

— Care sunt șansele să ai înregistrări cu el? 

— E posibil, răspunse el. Bătrânului meu îi place să ţină sub 
observaţie magazinul... și pe mine, desigur! 

Bărbatul râse. 

— Atunci ai putea să-mi arăţi înregistrările? 

Tânărul dădu din umeri, ocoli tejgheaua și, după ce întoarse 
semnul cu „Inchis” spre exterior, o luă spre spatele magazinului. 
Charlie îl urmă, cu inima bătându-i rapid. După săptămâni de 
căutări zadarnice, avea în sfârșit o pistă. 


18. 


Helen intră în celula ei, apoi se opri brusc. Nu era singură. 

Se grăbise spre Aripa B, nerăbdătoare să-și adune gândurile 
după convorbirea cu Annie, dar acum era evident că nu o să 
aibă ocazia. Celula ei fusese răsturnată cu fundul în sus - 
salteaua era pe podea, articolele de toaletă împrăștiate, cărțile 
rupte de pe cotor. Doi gardieni în uniformă întreprindeau, 

transpiraţi, o  percheziţie minuțioasă. În schimb, Cameron 
Campbell stătea în mijlocul micii camere, supraveghindu-le calm 
eforturile. Se întoarse, când Helen intră. 

— la uite cine-a venit... 

— N-am știut că astăzi are loc percheziţia celulelor, domnule, 
răspunse Helen calm, ignorându-i zeflemeaua. Dacă aș fi știut, 
aș fi sărit peste duș... 

— Nu are loc nimic. Căutăm doar la tine, Grace. 

Helen îl privi lung, dar nu spuse nimic. În orice direcţie s-ar fi 
îndreptat, părea să trezească ostilitate și suspiciune. 

— Pot să întreb de ce? continuă ea în cele din urmă, 
ascunzându-și cu greu iritarea. 

Avea doar câteva bunuri și puţină intimitate și detesta 
această intruziune grosolană. 

— Nu, nu poţi. Eu sunt Șeful Pazei aici și voi face orice mi se 
pare necesar pentru a garanta siguranţa deținutelor. 

— Înţeleg. 

— Așa că fă-le viaţa mai ușoară ăstora, spuse Campbell 
arătând spre colegii lui, care acum examinau pardoseala de sub 
pat, și spune-ne unde le ţii. 

— Ce să ţin, domnule? 

— Acul și aţa, Grace, nu face pe neștiutoarea. Unde sunt? 

Helen nu se putu abţine să nu râdă, dar sunetul pe care îl 
scoase era urât și încrâncenat. 

— Doar nu credeţi serios că eu aș avea ceva de-a face cu 
moartea lui Leah? 

— Ba exact asta cred, răspunse Campbell, îndreptându-se 
spre ea. 

— E ridicol, veni răspunsul stins al lui Helen. 

— Mie mi se pare destul de logic. _ 

Continuă să avanseze, așa că Helen făcu un pas în spate. Il 
regretă imediat, pentru că acum se trezi în colţul celulei. 
Campbell profită imediat de asta, avansând rapid, ca să o prindă 
la ananghie. 

— Lucrez în închisoarea asta de zece ani și n-am mai văzut 
niciodată așa ceva, arătă el spre celula lui Leah. Dar apoi apari 
tu și, în doar câteva săptămâni... 

— Fii serios, mie îmi plăcea Leah... 

— Nimănui nu-i plăcea de Leah. Încerci să te dai bine pe lângă 
celelalte, descotorosindu-te de singura persoană mai detestată 
decât tine? 

— Bineînţeles că nu, e o idee nebunească... 

— Atunci poate ai făcut-o pentru că ţi-a plăcut? 

Helen nu spuse nimic, studiindu-l pe Campbell. Oare chiar 
credea că ea e responsabilă sau doar se folosea de această 
ocazie, ca să-i facă viața un iad? 

— Despre asta e vorba? Te excită? 

Campbell se apropie și mai mult, iar Helen simţi cum ceva o 
apăsa pe coapsă. Privi în jos și se sperie când văzu bastonul lui 
Campbell înfipt în ea. Campbell începu să ridice bastonul, 
privind-o drept în ochi, trecându-i-l peste vintre, burtă și piept și 
oprindu-l în cele din urmă pe gâtul ei. 

— Victima numărul patru, nu? Sau mai sunt și altele despre 
care nu știm? 

Helen aruncă o privire rugătoare spre ceilalţi gardieni, care își 
încheiau percheziţia. Dar ei nu făcură niciun efort s-o ajute. În 
mod evident, erau obișnuiți cu tacticile lui Campbell și nu aveau 
de gând să se implice. 

— Uite ce e, eu nu am ac. N-am atins-o niciodată pe Le... 

Dar nu apucă să-și termine propoziţia, deoarece Campbell îi 
înfipse bastonul în trahee, ţintuind-o de perete. 

— Nu mă minţi, Grace. Ești o perversă mizerabilă, căreia îi 
place la nebunie să provoace durere și nefericire... 

Helen încercă să răspundă, dar nu putea nici să respire, cu 
atât mai puţin să vorbească. 

— O perversă care crede că poate să se reapuce de lucru, 
continuă Campbell, cu nasul acum la doar câţiva milimetri de 
nasul lui Helen. Dar ascultă-mă pe mine. Conduc închisoarea 
asta de ceva ani și întotdeauna a mers totul strună. Și așa o să 
și rămână. 

Acum o privea cu ură, iar în timp ce vorbea, pe faţa ei 
aterizau stropi de salivă. 

— Știu că tu ai făcut-o, iar după ce voi avea dovezi, osămă 
asigur că nu se mai repetă. Înţelegi ce-ţi spun? 

Helen aprobă din cap, chiar dacă asta o durea, deoarece 
lemnul tare al bastonului era apăsat cu putere pe gâtul ei. 

— Bine, răspunse Campbell energic, îndepărtându-se brusc de 
ea. 

Helen se lăsă în faţă, înghițind aer cu lăcomie și frecându-și 
gâtul învineţit. Între timp, Campbell le făcu celorlalţi gardieni 
semn să plece. Îi urmă spre ușă, dar se opri în pragul ei și se 
mai întoarse o dată spre Helen. 

— Până data viitoare... 

Apoi plecă, lăsând-o singură în mijlocul dezastrului. 


19. 


Era o scenă de balamuc. Deţinutele se îmbulzeau, încercând 
să-și facă loc în micul spaţiu ticsit. Andrew Holmes era preot la 
Holloway de peste cinci ani, dar nu văzuse niciodată atât de 
multe suflete în modesta lui capelă. Fostul atelier era folosit 
pentru a găzdui adunări de cel mult 20 sau 30 de oameni, dar în 
dimineaţa aceasta erau cel puţin de două ori pe atât. 

— Chiar ieri am vorbit cu ea, spuse Noelle cu emoție, ridicând 
vocea ca să se facă auzită prin larmă. 

— Știu, răspunse Andrew. E un șoc groaznic atunci când 
cineva cunoscut, un prieten, ne este luat în mod bru... 

— Nu înţelegi. Nu i-am spus ceva drăguţ. l-am spus că eo 
vacă, pentru că nu voia să preia tura mea la spălătorie. 

— Și acum regreți asta? 

— Nu știu, dar n-ar fi trebuit să-i spun asta, nu-i așa? 

Andrew zâmbi întristat și trecu mai departe. Noelle venea 
regulat aici, chiar dacă nu era clar dacă femeia crede cu 
adevărat sau doar îi place partea de socializare a slujbelor. Cu 
siguranţă, „căinţa” ei pentru diversele sale abateri era una 
superficială. Trădată de prietenul ei dealer cu mai mulți ani în 
urmă, Noelle era categoric o femeie împotriva căreia se 
păcătuise mai mult decât păcătuise ea faţă de alţii, cel puţin în 
propriii ei ochi. 

— E adevărat ce se spune despre ea? 

Andrew vorbea cu înlăcrimata Maxine, o creștină evlavioasă 
cu o nefericită înclinaţie către cleptomanie, dar se trezi că 
insistenta Noelle îl trage înapoi. 

— Că a fost tăiată și așa mai departe? 

— Noelle, trebuie să mă ocup și de alţii. Nu știu mai multe 
decât ti... 

— Trebuie să știi ceva. Faci parte din personal. 

— Chiar și așa. Zona mea de influenţă e capela. 

— Dacă știi ceva, trebuie să ne spui. Nu ne ascunde nimic! 

Pe Andrew îl izbi teama subită din tonul lui Noelle. Era o 
femeie formidabilă, impresionantă, cu cel puţin 15 centimetri 
mai înaltă decât el și cu aspect dur. Dar azi părea agitată. 

— Știu cine a făcut asta? continuă Noelle, agăţându-se încă de 
brațul lui. Au prins pe cineva? 

Andrew își dădu seama acum că întreaga încăpere le asculta 
conversaţia, iar deţinutele sperau să primească măcar o fărâmă 
de încurajare. Își desprinse braţul de Noelle, tulburat, și își 
netezi stiharul. Ştia că în ochii deţinutelor e un personaj comic, 
cu gulerul lui clerical ponosit și cu ochelarii strâmbi, dar astăzi 
trebuia să pară impunător și stăpânit. Pentru binele lor, dacă nu 
pentru al lui. 

— Vă promit că, în clipa în care aud ceva, veţi fi primele care 
o să aflaţi, spuse el, adunându-se. Imi dau seama că toate 
sunteti îngrijorate pentru siguranţa voastră și înţeleg de ce. 

Andrew fu încântat să vadă că deţinutele dau din cap, poate 
mulțumite de faptul că, în sfârșit, cineva le asculta preocupările. 

— După ce terminăm aici, o să mă duc direct la Guvernatoare, 
ca să încerc să aflu mai multe. Între timp, v-aș ruga să încercaţi 
să rămâneţi calme. Sunt sigur că se va face o anchetă 
amănunţită și că vinovatul va fi identificat rapid. 

Grupul dădu iar din cap. În mod evident, asta sperau toţi cei 
de față. 

— Dar pentru moment, aș vrea să vă sugerez să ne rugăm 
pentru Leah și familia ei. În săptămânile care urmează, rudele 
sale vor avea nevoie de cât mai mult ajutor. 

Spre surpriza lui, toate femeile prezente se lăsară în 
genunchi, fără nicio agitaţie sau vreun protest. De obicei, 
chemarea la rugăciune provoca un exod parţial în timpul slujbei, 
dar nu și astăzi. Foarte adesea, sarcinile lui Andrew îl 
demoralizau - era greu să aduci speranţă celor care ajunseseră 
deja la disperare -, dar acum simţea o nevoie presantă față de 
ceea ce reprezenta el. lată că exista, în mod straniu, și o parte 
bună a lucrurilor, iar preotul știa că, în viață, trebuia să primești 
ce ţi se oferă. 

În mod normal era un războinic singuratic într-un ocean de 
suflete pierdute, dar în dimineața aceasta, pentru prima oară 
după ani de zile, Andrew Holmes simţi bucurie în faţa vieții. 


20. 


Charlie abia îndrăznea să respire. Săptămânile de chin, 
săptămânile de căutări deznădăjduite se reduseseră la acest 
moment. 

Era în micul birou din spatele magazinului, privind imaginile 
neclare, alb-negru, de pe camerele de supraveghere. Fiecare 
client remarcat îi provoca o nouă însufleţire, noi speranţe, doar 
ca să se dovedească a fi un pensionar șchiop sau o mamă 
adolescentă. Dar, când ajunse la jumătatea înregistrării din 14 
septembrie, văzu că în magazin a intrat un tânăr. Un bărbat 
care, la prima vedere, arăta ca Robert Stonehill. 

Avea o șapcă cu FC Portsmouth și își ţinea capul în pământ, 
dar ceva din fizicul lui părea familiar. Bărbatul parcurse rapid 
culoarele, băgând mâncare ambalată, ieftină, în coș. Biscuiţi, 
tăieţei, lapte, pâine, ciocolată. Nu arăta niciun fel de preocupare 
- era ca și cum viteza tranzacţiei ar fi fost mai importantă decât 
articolele în sine. În mod frustrant, camera de supraveghere era 
plasată în spatele casei, departe de rafturi, proprietarul părând 
a fi mai preocupat de banii din casa de marcat și de băutura din 
spatele tejghelei, decât de marfa expusă. Era dificil să vezi fața 
bărbatului, dar acesta apăru în curând dintre rafturi și avansă 
grăbit spre casă. Charlie se aplecă în faţă, pe scaunul ei. 

Era evident că individul se grăbește. Își plăti marfa, întinzând 
o bancnotă de 20 de lire, ţinând în tot acest timp capul plecat. 
Dar apoi, în timp ce primea restul, aruncă o privire spre dreapta 
sus. Probabil că verifica rapid, să vadă dacă magazinul are 
camere de supraveghere, și astfel privise drept în obiectivul 
camerei. Se întoarse rapid și plecă, dar Charlie era sigură de 
ceea ce văzuse. Forma feţei, ochii, expresia vicleană - era el. 

Dar asta nu era tot. Charlie mai observă ceva și opri 
înregistrarea. Reuși să distingă lângă ușă silueta completă. Faţa 
proaspăt rasă, hanoracul mulat pe corp și, cel mai important, 
perechea de teniși Vans din picioarele lui. Pentru prima oară, 

Charlie avea ceva concret cu care să poată confirma varianta lui 
Helen. 
Și, de aceea, simţi cum îi dau lacrimile. 


21. 


__ Helen privi rapid în sus și traversă în grabă curtea închisorii. 
In prima săptămână de încarcerare zărise o dronă care plutea 
deasupra ei. Helen presupusese că presa încerca astfel să facă 
rost de imagini. Mai mult, bănuia că e opera Emiliei Garanita, 
care acum își făcea un nume în presa naţională, datorită 
subiectului senzaţional generat de cazul „Robert Stonehill”. 
Emilia - alt parazit care se hrănea cu rămășițele lui Helen. 

Dar astăzi nu era nicio dronă - nu mai fusese văzută deja de 
săptămâni -, iar Helen se îndreptă în grabă spre celălalt colț al 
curţii. Le căuta pe „Ascultătoare”, un grup de deţinute care 
ofereau servicii confidenţiale de consiliere colegelor lor. 
Autorităţilor le placea de ele, deoarece influenţa lor subtilă 
putea contribui la ţinerea sub control a deţinutelor. Lui Helen îi 
plăcea de ele, deoarece erau deţinătoarele secretelor Holloway- 
ului. 

Trebuia să afle cine era responsabil pentru moartea lui Leah. 
Acum, sarcina ei avea o urgenţă suplimentară - ar fi încercat 
oricum să-i facă dreptate lui Leah, dar amenințările agresive ale 
lui Campbell sporiseră nevoia de a acţiona fără întârziere. Așa 
că, după ce îndreptase stricăciunile produse celulei ei, o luase 
imediat spre curtea destinată socializării. 

In dimineaţa aceasta, serviciile Ascultătoarelor erau la mare 
căutare, iar Helen fu nevoită să-și aștepte rândul. In cele din 
urmă, Eleanor, o pensionară cu inimă bună care ispășea o 
sentință pentru fraudă cu ajutoare sociale, se eliberă. Helen o 
prinse și cele două începură să se plimbe pe lângă gard. 

— Ce-ai auzit? întrebă Helen, trecând direct la subiect. 

— Nu prea multe, răspunse Eleanor, iritată de tonul agresiv al 
lui Helen. E evident că a enervat pe cineva... 

— Haide, Eleanor. Leah nu avea nicio amică aici, dar știu că 
vorbea mult cu voi. Eraţi singurele care voiau să vorbească cu 
ea. 

— Și tot ce ne-a spus trebuie să rămână confidenţial. 

— De ce? Nu mai poate să-i facă nimeni rău. lar dacă știi 
ceva... 

— De ce te interesează atât de mult? 

— Pentru că e o ființă umană. 

— Lasă asta în seama autorităţilor. O să urmeze o anchetă... 

— Și la ce o să se ajungă? Ești aici de suficient timp. Nu au 
resursele necesare sau personalul... O să cerceteze câteva zile 
într-o parte și-n alta, n-o să găsească nimic, apoi o să declare 
cazul „inexplicabil”... 

— Atât de tânără și atât de cinică..., spuse Eleanor, pe 
jumătate zâmbind. 

— Nu e amuzant, spuse Helen prinzând-o pe Eleanor de braţ 
și oprind-o. Poate că celelalte de aici sunt dispuse să uite de 
asta, dar eu nu sunt. 

Eleanor privi în jos spre mâna lui Helen. Apoi zâmbetul ei se 
stinse, și ea continuă: 

— Și ce o să faci dacă chiar afli ceva? 

— O să anunț autorităţile competente. 

— Deci acum vrei să fii și polițistă, și turnătoare? întrebă 
Eleanor cu încrâncenare. Tu chiar vrei să mori, nu-i așa? 

— M-am descurcat și în situaţii mai grele. 

— Crezi? 

— Uite ce e, Eleanor, cu cât stăm mai mult aici și vorbim, cu 
atât o să creadă lumea că suntem amice. Așa că probabil e în 
interesul tuturor să-mi spui odată ce știi. N-o să te mai deranjez, 
promit. 

Eleanor aruncă o privire rapidă prin curte, apoi spuse: 

— N-ai auzit asta de la mine, dar se spune că Leah s-a dus să 
se întâlnească cu Guvernatoarea. Că era marioneta lui Bassett. 

— Îi dădea informaţii? 

— Încerca să obţină mutarea în aripa îmbunătăţită. 

— Pe cine a turnat? 

— Nu știu sigur, dar nu trebuie să fii geniu ca să-ţi dai seama. 
Aprovizionarea ei cu heroină s-a terminat cam brusc, nu? Și era 
mare consumatoare. 

În mintea lui Helen apărură imagini cu Leah stând la coadă 
să-și ia păhărelul cu metadona de un verde scârbos. 

— Crezi că Annie a făcut asta? 


VP - 39 


— Posibil. Dar cine poate să știe sigur? În caz că n-ai observat, 
Helen, închisoarea asta e plină de criminali. 

Helen tăcu, timp de o clipă. Eleanor avea dreptate - existau o 
grămadă de suspecți înghesuiți între zidurile părăginite ale 
închisorii. Era oare nebună să creadă că îl poate găsi pe 
vinovat? , 

— Dacă aș fi în locul tău, aș lăsa-o așa, continuă Eleanor. Asta 
e sfatul meu pentru tine. Acum am terminat? După cum vezi, în 
dimineaţa asta serviciile mele sunt foarte solicitate... 

Eleanor se desprinse din mâna lui Helen și se duse spre 
colegele ei Ascultătoare, care erau înconjurate de o mulţime de 
deţinute agitate. Eleanor avea dreptate - bineînțeles că avea 
dreptate -, dar cuvintele ei nu afectaseră niciun pic hotărârea lui 
Helen de a descoperi făptașul. În sfârșit, avea niște informaţii și 
un posibil suspect și simţea acel foc familiar cuprinzând-o. Dacă 
putea să demaște un criminal, neutralizându-l și pe Campbell 
prin asta, atunci cu atât mai bine. Ucigașul lui Leah lovise 
nemilos și nu-și primise pedeapsa și nu aveai cum să-ți dai 
seama dacă sau când ar fi putut să lovească iar. Pentru binele ei 
și al celorlalte dintre zidurile vechi ale închisorii, Helen trebuia 
să acționeze. 


22. 


Jordi se uită la Helen cum se întoarce prin curte. Din punctul 
ei de observaţie de sus, vedea întreaga scenă: grupul de 
deţinute care se ţineau pe lângă garduri și marșul solitar al lui 
Helen spre aripa ei. În mod normal, asta ar fi înveselit-o - îi 
plăcea la nebunie faptul că Helen nu se lăsa intimidată de 
nimeni -, dar astăzi, izolarea prietenei ei o întrista. Părea atât de 
fragilă și de vulnerabilă de aici, de sus, ca și cum ai fi putut să 
întinzi mâna și s-o strivești. 

Jordi se prinse de bare și o urmări pe Helen până când 
aceasta dispăru din câmpul ei vizual. Ar fi trebuit să fie acolo, 
împreună cu ea - în mod normal, Jordi era prima care ieșea din 
celulă la ora de socializare -, dar astăzi nu putea să dea ochii cu 
nimeni. Acum, când inima ei era sfărâmată. 

Scrisoarea zăcea pe podea, acolo unde Jordi o lăsase să cadă. 
Era scurtă și impersonală, iar mesajul ei era zdrobitor. Apelul îi 
fusese refuzat. Nu mai avea nicio speranţă să apară în fața 
comisiei de eliberare condiţionată. Nicio șansă de a pleda pentru 
libertatea ei. Nicio șansă de a-și vedea iar copiii. 

Suzanne și Chloe creșteau atât de repede, niște adolescente 
stângace, iuți la mânie, cu un trecut dificil. Se scurseseră 
aproape zece ani de când fuseseră date în plasament și, de 
fiecare dată când se gândea la ele, lui Jordi îi venea să plângă. 
Le dăduse naștere, le crescuse timp de cinci ani, depunând 
toate eforturile posibile, apoi îi fuseseră luate. Aruncate în 
sistemul de asistenţă socială, confruntându-se cu cine știe ce 
pericole, greutăți și dureri. li scriau și, din când în când, vorbeau 
la telefon, încercând să o ţină la curent cu vieţile lor. Dar Jordi își 
dădea seama că ele îi ascund unele lucruri, iar asta o speria. Nu 
doar din cauza pericolelor și tentaţiilor cu care se confruntau 
ele, ci din cauză că erau nevoite să le facă faţă fără ea. Ea nu 
putea să le ajute, să le aline. Se aveau una pe cealaltă, dar orice 
om are, din când în când, nevoie de mama lui. În cele mai 
sumbre momente ale ei, Jordi se întreba dacă fetele aveau să-i 
întoarcă spatele într-o zi. Ar fi putut oare... să o uite pur și 
simplu? 

Traversă încăperea, rupse scrisoarea în două și o aruncă la 
gunoi. Cererea ei de eliberare condiţionată fusese formulată 
perfect - graţie lui Helen -, dar cu ce o ajutase asta? La fiecare 
șase luni, oamenii o încurajau să încerce iar. Binefăcători cu 
diplomă în drept, care îi ofereau false speranţe. Raţionamentele 
lor erau întotdeauna logice - la urma urmei, ea era martorul 
„nevinovat” al crimei comise de Eric. La început, ea și Eric 
avuseseră o „schemă” bună. Jordi mergea prin oraș și atrăgea 
clienţii dependenți de pariuri pe o străduţă laterală, unde Eric îi 
jefuia. Era o buzunăreală facilă și, o vreme, lucrurile merseseră 
bine, până în acea noapte îngrozitoare. Jordi parcă vedea și 
acum clientul care riposta, amenințând că-i distruge pe 
amândoi. Și își amintea cum Eric îl lovise în cap fără oprire, în 
timp ce ea ţipa și încerca să-l oprească. Jordi spusese juriului 
adevărul - că nu avuseseră intenţia de a-l ucide -, dar asta nu 
avusese nicio importanţă pentru juraţi sau pentru judecător. Ea 
și Eric primiseră amândoi închisoare pe viață pentru crimă, cu 
mici șanse de eliberare condiționată. Asta nu o împiedicase să 

încerce, iar și iar, pentru că fetele aveau nevoie de ea, dar 
deziluzia era cu atât mai rea. In închisoare, cea care te ucide e 
speranţa, nu disperarea. 

Adevărul era că Jordi nu avea să iasă niciodată de aici. Nu 
avea să fie niciodată o mamă adevărată pentru fetiţele ei. Era o 
situaţie cu care trebuia să se împace. Dar în astfel de zile, Jordi 
se întreba dacă mai are puterea să facă asta. 


23. 


— Era cât pe ce să renunţ. Trebuia să fii aici de acum o oră! 

Emilia Garanita păstră un volum scăzut, dar scuipă cuvintele. 
Se lupta cu mai multe termene de predare strânse și articolul nu 
se scria singur. Mai ales în timp ce ea stătea în această cafenea, 
urmărindu-i pe constructorii polonezi cum flirtează cu mamele 
adolescente. Sarah Bradshaw se așeză pe scaunul din faţa ei și 
își șterse fruntea cu mâneca, ignorând-o. Părea cu răsuflarea 
tăiată, transpirată și nefericită. 

— Unde ai fost, de fapt? o întrebă Emilia, îndulcindu-și tonul. 

Avusese nevoie de mai multe săptămâni ca s-o 
îmbrobodească pe Bradshaw. Ar fi fost o prostie să strice toată 
această muncă, pentru că o lua acum prea tare. 

— Pregătirea personalului, spuse Sarah, fără să ridice ochii de 
la masă. N-am putut scăpa. 

Emilia avea impresia intensă că gardiana o minte, dar 
deocamdată nu știa sigur de ce. Decise să nu insiste - acum 
avea altceva de făcut. Se uită, să se asigure că fetele de la 
tejghea sunt ocupate, și împinse smartphone-ul de cealaltă 
parte a mesei. Sarah îl înhaţă cu stângăcie și îl băgă în 
buzunarul gecii. 

— E un telefon neînregistrat, cu un singur număr în memorie. 
Așa că nu poate fi pus în legătură cu tine. Numărul de telefon nu 
poate fi pus în conexiune directă nici cu mine. 

Sarah dădu din cap, dar nu spuse nimic. 

— lar asta e pentru tine, continuă Emilia, împingând un plic 
gros pe masă. Mai sunt și alţii - dacă mi-aduci ce-mi trebuie. 

— Mulţumesc, murmură Sarah, băgând plicul lângă telefon. 

— Bineînţeles, dacă vei fi prinsă, nu ne-am întâlnit niciodată. 

— Sigur. 

— Bine, atunci nu vreau să te mai ţin, încheie Emilia, 
nerăbdătoare să înceapă să lucreze la articolul pentru Evening 
Standard. La urma urmei, timpul înseamnă bani. 

Sarah dădu din cap stingher și plecă în grabă. Emilia o urmări 
cum iese cu un amestec de amuzament și preocupare. Multe 
lucruri depindeau de asta - Emilia riscase enorm atunci când 
demisionase de la Southampton Evening News -, iar Sarah nu 
era cea mai abilă complice. Pe de altă parte, puţini ar fi 
suspectat un personaj atât de stângaci, așa că poate nici nu era, 
la urma urmei, o alegere atât de proastă. Emilia spera că luase 
o decizie bună. 

Dacă așa era, iar lucrurile mergeau conform planului, atunci 
riscul pe care și-l asumase avea să producă rezultate 
spectaculoase. 


24. 


Helen mergea rapid pe coridor, în direcția bibliotecii. Voia să 
fie singură o vreme, ca să analizeze ipoteza care prindea contur 
în mintea ei. Până acum se putea baza doar pe zvonuri și 
insinuări, dar era logic. Annie fusese furnizoarea lui Leah - de 
heroină, iarbă și Dumnezeu știe ce altceva -, iar în ultima 
vreme, Leah rămăsese fără marfă. Mai mult, Annie suferise de 
curând o mare pierdere - autorităţile închisorii descoperiseră o 
mare rezervă de droguri sub un panou fals din celula uneia 
dintre partenerele ei. 

Bineînţeles, Annie nu fusese afectată de această descoperire, 
dar aghiotanta ei executa acum 30 de zile la Izolare - temuta 
unitate a închisorii -, iar Annie fusese lovită puternic la buzunar. 
Era puţin probabil să accepte pierderea cu mâinile încrucișate, 
iar dacă Leah fusese responsabilă - pentru că își turnase 
furnizoarea, ca să intre în grațiile Guvernatoarei -, atunci cu 
siguranţă „a plătit” pentru asta. 

Helen chibzuia la cum ar fi mai potrivit să avanseze cu 
ancheta ei, când un zgomot o făcu să ridice ochii. In faţa ei, pe 
coridor, era Alexis. Stătea sprijinită de perete, dar privea drept 
spre Helen, cu un zâmbet vag întins pe toată fața. Ceea ce o 

alarma pe Helen și mai tare era faptul că mâna ei dreaptă era 
ascunsă vederii, îndesată în buzunarul hanoracului. Helen o 
băgase pe Alexis la închisoare pentru un șir de atacuri violente, 
motivate rasial, din urmă cu câţiva ani, iar bătăușa de o sută de 
kilograme nu uitase și nici nu iertase. 

Helen se întoarse rapid, vrând să fugă spre curtea închisorii, 
dar altă aghiotantă a lui Annie apăru acum, blocându-i 
posibilitatea de retragere. O luă apoi la dreapta, spre aripile 
deschise ale Blocului A. Nu era aripa ei, dar dacă putea să 
ajungă acolo, era în siguranţă. Ar fi existat prea mulţi martori, 
pentru ca bătăușele lui Annie să încerce ceva. 

Alexis și prietena ei o urmăreau în ritm alert, așa că Helen 
începu să sprinteze, înghițind metrii dintre coridorul prost 
luminat și siguranţa aripii vecine. Deţinutele erau pe urmele ei, 
dar Helen era într-o formă mai bună decât ele și avea un avans 
prea mare. În curând ajunse la ușile de acces și se năpusti 
printre ele, scoțând un puternic oftat de ușurare. 

Ajunsă pe rampă, examină blocul, în căutarea altor deţinute, 
nerăbdătoare să înceapă o conversaţie cu cineva, cu oricine. 
Dar, spre groaza ei, aripa era complet pustie. Nu o mai văzuse 
niciodată așa și își dădu seama că tocmai aici voiseră bătăușele 
ca ea să se ducă. 

Sprintă de-a lungul rampei, mustrându-se pentru prostia ei, 
dar în timp ce făcea asta apăru altă fată a lui Annie care îi blocă 
drumul. Auzi cum ușile aripii se deschid în spatele ei - Alexis și 
prietena ei se iviră -, așa că se uită imediat peste balustradă, 
spre rampa de dedesubt. Până jos erau cel puţin șapte metri, 
dar dacă ateriza cum trebuie, probabil ar fi avut șanse să 
scape... 

Numai că Annie postase și acolo două membre ale găștii ei, 
anticipându-i mișcarea. 

Helen se îndreptă de spate și se întoarse spre Alexis, care 
zâmbea batjocoritor. Nu exista nicio îndoială: era prinsă în 
capcană. Și nu avea altceva de făcut decât să lupte pentru viaţa 
ei. 

25. 


— Trebuie să redeschidem ancheta. 

Vocea lui Charlie era fermă, în ciuda vârtejului din stomacul 
ei. Ea și Sanderson erau închise în biroul celei din urmă, iar pe 
ecranul laptopului din faţa lor pâlpâia imaginea alb-negru a lui 
Robert Stonehill. 

— Spui asta ca ofițer de poliţie sau ca prietenă a lui Helen? 

— Nu mă lua de sus. 

— E o întrebare legitimă. 

— Nu, nu e. În permanenţă, toți au fost foarte bucuroși să 
respingă varianta lui Helen despre ceea ce s-a întâmplat, dar 
uită-te la faţa asta. Și uită-te la data de pe cronologie. E 14 
septembrie - ziua de dinaintea primei crime - și iată-l pe Robert 
Stonehill urmând o rută directă de la „Camerele de Tortură” 
spre Docurile de Vest. 

— Știm că Stonehill a fost în Southampton în perioada asta. 
Nu e ceva nou. 

— Dar uită-te la comportamentul lui. Dacă era acolo din 
întâmplare, de ce se furișează așa? Vede camera de 
supraveghere și practic iese în fugă din magazin. 

— Observi o grămadă de lucruri în doar câteva secunde de 
înregistrare. 

— Uită-te la încălțămintea lui. O urmă proaspătă de Vans a 
fost găsită la baza lui de la docuri... 

— Baza lui Helen de la docuri. 

— O urmă proaspătă de Vans, mărimea 42 - mărime 
bărbătească - a fost găsită acolo, iar aici e/ poartă aceeași 
marcă... 

— Dumnezeule mare, Charlie, tu știi câţi teniși Vans se vând 
în Marea Britanie în fiecare an? 

Charlie o fixă pe șefa ei pentru o clipă, încercând cu disperare 
să-și stăpânească furia. Își dădea seama că mulţi dintre colegii 
ei trăgeau deja cu ochiul la dialogul lor și trebui să se opună 
impulsului de a o plesni pe Sanderson, oricât de tentant ar fi 
fost. 

— Eşti o polițistă bună, Joanne, continuă Charlie pe un ton mai 
înmuiat. Nu ţi se pare ciudat că Robert Stonehill a lucrat la 
Wilkinson timp de trei luni, dar a dispărut chiar în ziua în care 

Helen a fost arestată? Helen l-a urmărit de la magazin până la 
docuri, exact ceea ce plănuise el. Pentru că a vrut să-i facă o 
înscenare... 

— Tu îţi dai seama ce nebunesc pare asta? Nu avem nicio 
probă care să certifice faptul că această „urmărire” a avut loc - 
nicio imagine de la camerele de supraveghere, niciun martor... 

— Atunci de ce avea Helen noroi pe ghete, atunci când a fost 
arestată? A alergat peste o parcelă, pentru numele lui 
Dumnezeu, în timp ce îl urmărea... 

— Deci acum îţi bazezi cazul pe noroi? 

Pentru prima oară, Charlie ezită. Dacă o spuneai așa, chiar 
părea stupid. Deschise gura să răspundă, dar Sanderson i-o luă 
înainte. 

— Sunt doar probe circumstanţiale. În timp ce noi deţinem 
probe irefutabile care o pun pe Helen în legătură cu scenele 
crimelor, ca să nu mai amintim de propria ei depoziţie prin care 
a recunoscut faptul că și-a minţit colegii, prietenii... 

Sanderson accentuă ultimul cuvânt, privind drept spre 
Charlie. 

— Așa că, deși apreciez loialitatea ta faţă de o fostă colegă, e 
timpul să renunţi. Consideră asta un avertisment oficial. Helen 
ne-a înșelat pe toți și acum va trebui să răspundă la tribunal 
pentru acţiunile ei. Probele au fost evaluate, data procesului ei a 
fost stabilită... 

Sanderson făcu o pauză, înainte de a da lovitura de graţie: 

— Și ancheta asta este închisă. 


26. 


Helen așteptă ca amândouă să ajungă aproape lângă ea, 
înainte să lovească. Alexis și prietena ei se mișcau rapid, 
simțind mirosul de sânge, dar Helen ridicase mâinile, în semn că 
se predă. Alexis o privi cu dispreţ și deschise gura ca să 
slobozească o salvă de ocări. Dar nu mai apucă. Cu viteza 
fulgerului, Helen își înfipse pumnul în gura ei, făcând-o să cadă 
pe spate. 

Complicea lui Alexis atacă instantaneu, lansând un pumn 
sănătos în direcţia lui Helen. Dar aceasta eschivă cu abilitate 

lovitura și se roti, ca să-și lovească puternic, cu genunchiul în 
stomac adversara. Atacatoarea ei băgă mâna în buzunar, cu 
răsuflarea tăiată, iar Helen profită de acea întârziere de o 
fracțiune de secundă, ca să o împingă cu putere în balustrada 
metalică din spate. Se izbiră amândouă de ea și, în timp ce 
femeia se prăbușea la podea, Helen se îndreptă rapid în direcţia 
din care venise. 

Dar, dintr-odată, se izbi puternic cu fruntea de rampă și se 
întoarse, ameţită, ca să descopere că Alexis o ţine de gleznă. 
Helen dădu sălbatic din picior, încercând cu disperare să se 
elibereze, dar era deja prea târziu. Acum, femeile o atacau din 
toate unghiurile și ea se trezi târâtă într-o celulă goală. Țipă 
după ajutor, dar ușa fu trântită brusc, izolându-i ţipetele. Era 
singură cu atacatoarele ei. 

— Îți place puţină durere, nu-i așa, spuse Alexis tărăgănat, 
scuipând sânge spre ea. 

Helen îi scosese doi dinţi din față lui Alexis, dar asta nu o 
făcea să se simtă mai bine, mai ales că acum adversara ei 
scoase din buzunar o armă. Helen simţi că îi piere răsuflarea - 
era un ciorap lung îndesat cu baterii butucănoase - o armă 
obișnuită în închisoare, capabilă să producă răni groaznice dacă 
era mânuită cu pricepere. Alexis roti ciorapul, care prinse viteză 
tot mai mare, în timp ce mai multe perechi de mâini o ţintuiau 
pe Helen. Apoi brusc și fără niciun avertisment, Alexis îi zdrobi 
rotula lui Helen. 

Helen urlă de durere, dar peste câteva secunde simţi cum 
ciorapul lovește iar, izbind-o în burtă. Rămase fără suflare și, 
imediat, îi veni să vomite. Alexis ridică din nou braţul, dar când 
atacă de data asta, Helen își eliberă o mână și reuși să pareze 
lovitura. Imediat după asta, primi o lovitură zdrobitoare la ceafă. 
În mod evident, Alexis nu era singura înarmată. 

Helen simţea că i se învârte capul. Loviturile curgeau acum 
din toate părțile, dar ea nu putea să-și miște brațele sau 
picioarele, ca să le oprească. Işi pierdea cunoștința rapid și 
întreaga scenă se derula printr-o ceaţă oribilă. Nu mai auzea 
bine, vedea dublu și nu avea altceva de făcut decât să se 
abandoneze atacului. 

Rezistenţa ei se apropia de sfârșit. 

27. 


— Cine ar fi în stare să facă așa ceva? 

La început, Cathy Smith nu putuse să spună nimic, dar acum 
își găsise vocea. 

— Cine i-ar face așa ceva lui Leah a mea? 

— Nu știm încă, dar îţi promit că îi vom da de capăt. 

— Era o fată bună, nu sărea la bătaie, continuă Cathy, abia 
auzind intervenţia Celiei Bassett. Și a încercat întotdeauna să vă 
ajute. 

— Am apreciat asta, și tocmai de aceea ai cuvântul meu că-l 
vom găsi pe ucigaș. Avem o echipă care deja lucrează la asta... 

— Sigur e ea? Ai văzut-o cu ochii dumitale? _ 

— Am fost chemată în celula ei imediat și, da, ea e. Imi pare 
foarte rău. 

Cathy lăsă capul în jos și își trecu mâinile peste fața obosită. 

Celia vedea prin geamul ușii cum asistenta ei îi distrează pe 
băieţii lui Leah. În mod evident, nu aflaseră despre tragedie, iar 
Celia se întrebă imediat cum avea să le spună Cathy. 

— Cine a găsit-o? 

Celia se întoarse și descoperi că cealaltă femeie o privea fix. 

— O gardiană, Sarah Bradshaw - cred că o știi. 

Cathy aprobă slab din cap, apoi spuse: 

— Și unde e acum? 

— La... la morgă. 

— Vreau s-o văd. 

— O s-o vezi. 

— Vreau s-o văd acum. Nu cred până când n-o văd. 

— Nu știu dacă e o idee bună, cu băieţii aici, și, în plus, 
medicul legist încă face... încă o analizează, așa că 
deocamdată... 

— Nici n-ar fi trebuit să fie aici. 

Cathy o privea fix pe Celia, cu o ostilitate neascunsă. Celia nu 
spuse nimic - auzise de o grămadă de ori această reclamaţie. 

— Ar fi trebuit să fie la spital. Era izolată, deprimată... 

— Înţeleg asta... 

— Da? Ai văzut cum îi arătau braţele? Cum se tăia? 

Celia văzuse brațele lui Leah și, chiar dacă era deprimant, nu 
era ceva neobișnuit. Chiar dacă n-ar fi recunoscut niciodată 
public așa ceva, automutilarea era la ordinea zilei în Holloway. 

— Celelalte deţinute îi purtau sâmbetele încă de la început. Ai 
știut asta și n-ai făcut nimic. 

— Nu e adevărat, Cathy. Am intervenit de multe ori în 
apărarea ei. 

— Și la ce a folosit asta? Cum întorceaţi spatele, cum 
începeau iar. 

Exista un anumit adevăr în spusele ei, dar mâinile Celiei erau 
legate, în afara cazului în care se întâmpla ceva „serios”. 

— V-a implorat s-o mutaţi. Ai spus că o să fie mutată. 

— N-am zis așa ceva, o corectă Celia, multumind în gând 
stelelor ei norocoase că nu exista nicio înregistrare a 
conversațiilor ei cu Leah. 

— Ba da. Ştim amândouă că asta ai spus. Și, chiar dacă n-o să 
pot dovedi niciodată, ai moartea lui Leah pe conștiință. 

Cathy se ridică brusc și porni spre ușă. Celia se ridică și ea, 
exact la timp ca s-o vadă pe mama îndurerată cum se întoarce 
și îi aruncă: 

— Ai sângele ei pe mâini. 


28. 


Trupul gol al lui Leah arăta straniu în lumina puternică. Morga 
era veche și părăginită, degradându-se încet, pe măsură ce 
autorităţile plănuiau să închidă permanent închisoarea. Nu era 
nici pe departe locul indicat pentru desfășurarea unei autopsii, 
dar Benjamin Proud știa că viteza e esenţială, așa că decisese 
să nu o mute pe Leah la altă unitate. Crimele din închisoare 
erau greu de soluţionat - probele dispăreau rapid, deținuții 
refuzau să vorbească și până și gardienii erau reticențţi în a-și 
oferi ajutorul. Benjamin voia să strângă probele cât mai repede 
posibil - cea mai bună speranţă a lui de a-l prinde pe ucigaș era 
de a-l surprinde, chiar în timp ce încerca să-și ascundă 
implicarea în această crimă brutală. 

Leah zăcea pe lespedea din fața lui, trupul fiind o adevărată 
hartă a traumei, neglijării și urii de sine. Numeroase tatuaje, 

încă și mai multe cicatrice de lamă și un lung șir de urme de ac 
cicatrizate - asta pe lângă degetele pătate de nicotină, unghiile 
crăpate și părul corporal abundent. Nu era o femeie care 
avusese o părere prea bună despre ea sau care găsise prea 
multă alinare în viață. Deja de ani de zile, Leah supraviețuia, nu 
trăia, dar umilinţa supremă fusese păstrată pentru final. 
Benjamin se cutremură, în timp ce studia faţa ei. Gura și ochii 
fuseseră deschiși pentru examinare, dar găurile sângerii ale 
cusăturii rămâneau, ca o decorație macabră. 

— Nu e o priveliște prea frumoasă, nu-i așa? 

Benjamin se întoarse și văzu cum se apropie doctorul Asim 
Khan. Își luă mina serioasă, oficială și răspunse tot printr-o 
întrebare: 

— Ce ai aflat? 

— Nu prea multe, până acum. Am luat sânge pentru analize și 
probe din gură și de sub unghii. Am luat probe de păr de la cap 
și subsuori... 

Benjamin își trecu privirea peste partea superioară a trupului 
lui Leah, în timp ce Khan continuă: 

— ... evident, îmi revin cele mai ingrate sarcini... Deja am 
efectuat prima analiză a corpului. Nu există tăieturi sau vânătăi 
la mâini, adică eventuale indicii că s-ar fi apărat, dar unghiile 
sunt rupte, așa că va trebui să vorbești cu echipa criminalistică 
- s-ar putea să existe fragmente de unghii la locul faptei. 

Benjamin își notă acest lucru, apoi întrebă: 

— Cauza morții? 

— Necunoscută. 

— Tu vorbești serios? 

— După o primă examinare, nu am găsit nicio rană sau vreo 
contuzie evidente. Mai mult, nu există urme de legare, 
decolorare facială și nici aspect de vomă în trahee. 

— Te rog, nu-mi zice că a murit din cauze naturale... 

— Examinarea internă o să ne spună mai multe. 

— Să sperăm. 

Benjamin își regretă imediat sarcasmul. Khan depunea toate 
eforturile, în circumstanţe dificile. Dar cazul acesta era iritant - 
anchetase multe morți în închisoare de-a lungul anilor, dar nimic 
de genul acesta. 

— Cusătura a fost făcută înainte sau după momentul 
decesului? continuă el. 

— După, aș spune, judecând după lipsa sângerării, îi răspunse 
medicul legist. 

— Deci făptașul nostru intră în celulă, o ucide și apoi rămâne 
acolo, calm, ca s-o coasă? 

— E o presupunere destul de adecvată și, crede-mă, ăsta e 
doar începutul... 

Benjamin îl privi lung pe Khan, pregătindu-se pentru alte vești 
proaste. Nu-i plăcea expresia de pe fața medicului legist. 

— La prima vedere, părea că doar ochii și gura au fost 
mutilate, dar de fapt s-a lucrat mult mai minuţios de atât. 

Khan își îndreptă atenţia spre partea de jos a trunchiului 
victimei. În timp ce ochii lui Benjamin se târau pe trupul lui 
Leah, Khan conchise macabru: 

— Criminalul nostru chiar și-a făcut de cap. 


29. 


— Chiar te-au căsăpit, nu-i așa? 

Helen întoarse capul spre voce și regretă imediat. O dureau 
toate și orice mișcare, oricât de mică, era chinuitoare. Mai mult, 
vederea ei era înceţoșată și, chiar dacă vedea trei forme care 
stăteau în picioare în fața ei, nu putea să distingă cine sau ce 
erau. 

Nu voia decât să închidă ochii și să doarmă, dar se forţă să fie 
puternică, miji privirea către acele forme și, treptat, vederea i se 
normaliză. Descoperi, surprinsă, că în faţa ei stăteau Jordi, 
Noelle și Babs. 

— Cum te simţi? continuă Babs cu blândeţe. Există vreo parte 
a trupului care nu te doare? 

Helen zăcea în patul confortabil al infirmeriei închisorii, chiar 
dacă nu avea habar cum ajunsese acolo. Îi era prea rău ca să 
poată vorbi, așa că dădu din umeri drept răspuns la întrebările 
lui Babs. Adevărul era că, deși era plăcut surprinsă că încă e în 
viaţă, avea dureri groaznice. 

— Ar fi trebuit să-mi dau seama, continuă Babs mâhnită. 
Toată dimineața, Annie a fost pusă pe scandal. Slavă Domnului 
că măcar una dintre noi se uita unde trebuie. 

Babs făcu un gest spre Noelle. Helen urmă privirea ei și fu 
surprinsă să vadă că voinica traficantă de droguri roșește. 

— Mă întorceam de la capelă, când am văzut cum se strânge 
gașca lui Annie, murmură Noelle. Se mișcă în haită doar când 
pun la cale ceva. Așa că le-am urmărit, iar când am văzut ce 
pun la cale... 

— Le-a fugărit până în Aripa B și le-a plătit câtorva dintre ele 
cu aceeași monedă, adăugă Babs aprobator. Apoi ea și Jordi te- 
au cărat la infirmerie. Mai bine decât să aștepți să facă ceva 
gardienii, crede-mă pe mine... 

Dintr-odată, Helen simţi lacrimi în ochi. Voia să le 
mulțumească celor două femei, dar nu-și putea găsi cuvintele. 
Așa că, în loc de asta, întinse mâna, pe care Jordi, copleșită de 
vinovăție, i-o prinse cu nerăbdare. 

— Îmi pare rău, scumpo, spuse Jordi, cu voce întretăiată. 
Eram prea prinsă cu durerile mele, când ar fi trebuit să am grijă 
de tine. 

Helen respinse această idee cu un gest al mâinii. Nu voia ca 
Jordi să se învinovățească - bătaia asta era doar din vina ei. 

— Cum arăt? croncăni ea în cele din urmă, dorind să schimbe 
subiectul conversaţiei. E rău? 

— Nu chiar, răspunse Noelle rapid. Câteva copci, câteva 
bandaje și va trebui să ţii o vreme pungile alea cu gheaţă, dar în 
afară de asta... 

Helen reuși să zâmbească, deși bănuia că Noelle minte. Nu 
putea să scape de bubuitul din cap, de fierbințeala violentă a 
rotulelor și nici de durerea surdă de la coaste. Bănuia că, în 
timpul atacului, îi fuseseră fracturate câteva coaste. 

— Oricum, ca să te ajutăm să te refaci, interveni Jordi, ţi-am 
adus câteva bunătăți. 

— Ne-am spart pușculițele, îi mărturisi Noelle. 

Cele trei femei scoaseră din hanorace: batoane de ciocolată, 
reviste, o sticlă de sirop de coacăze și, mai preţioase decât 
toate celelalte, patru pachete de ţigări. O adevărată comoară, 
după standardele Holloway-ului. 

— Cred că v-a costat o avere..., protestă Helen. 

— Ne-am curățat, dar nu puteam proceda altfel, conchise 
Jordi. 

Îngrămădiră prada pe patul lui Helen, care rămase fără grai 
pentru o clipă. Femeile acestea aveau atât de puţin - 15 lire pe 

săptămână cu care să-și cumpere articole de toaletă, mâncare 
și rechizite pentru scris - și cheltuiseră tot pentru ea. 

— Nu știu ce să spun, reuși în sfârșit să rostească. 

— Atunci nu spune nimic, răspunse Babs sobru, făcând un 
gest asistentei. Hai să te scoatem de aici și să te ducem la 
adăpost, în celula ta. Infirmeria e teritoriul lui Annie - nu cred că 
vrei să stai aici niciun minut mai mult decât e necesar. 

— Și o celulă e mai sigură? răspunse Helen, având încă 
proaspătă în minte moartea lui Leah. 

— Poate că da, poate că nu, continuă Babs, aplecându-se mai 
mult. Dar uite un sfat. Dintr-o monedă de zece pence poţi să faci 
o șurubelniță bună. Scoate șuruburile patului și proptește-l în 
ușă. Atunci... nu poate să intre nimeni. 

Babs se îndreptă de spate când sosi asistenta, făcându-i cu 
ochiul lui Helen. Nu era prima oară în ziua aceea când Helen se 
simţea recunoscătoare pentru sprijinul lor. Avea puţini aliaţi la 
Holloway, dar când avusese nevoie, aceste trei femei îi săriseră 
în ajutor, ceea ce o mișca într-un mod pe care n-ar fi putut să-l 
exprime. Fără îndoială, viaţa nu înceta niciodată să te surprindă. 
Chiar găseai bunătate în cele mai neașteptate locuri. 


30. 


— Ar fi trebuit s-o vezi, Steve. Mi-a spus - mi-a ordonat - așa, 
pur și simplu, să abandonez cazul. Helen a fost bună cu ea -a și 
promovat-o, pentru numele lui Dumnezeu - și acum a fost 
înjunghiată pe la spate. 

Charlie umbla într-o parte și-n alta prin bucătărie. Venise 
acasă de peste o oră, dar furia ei nu dădea semne de liniștire. Il 
surprinsese de mai multe ori pe Steve cum privește neliniștit 
spre tavan, temându-se ca ea să n-o trezească pe Jessica. 

— Și ce-o să faci? 

— Nu știu, dar, dacă Joanne crede că o să renunţ, e nebună. 
Şefa noastră - prietena noastră - putrezește în închisoare... 

— Dar ce altceva ai putea să mai faci? Dacă Helen spune 
adevărul, Stonehill trebuie să fi dispărut deja de mult de aici. A 
obținut ce-a vrut... 

— Dacă spune adevărul? îl întrerupse Charlie, nereușind să-și 
ascundă iritarea. 

Steve tăcu o clipă, apoi continuă cu voce măsurată: 

— Uite ce e, Charlie, eu ţin la Helen, știi asta. Dar riști foarte 
mult doar în virtutea cuvântului ei... 

— Helen spune adevărul. 

— N-ai cum să știi asta și ar trebui să fii nebună să-ţi sacrifici 
cariera de dragul unui principiu. Tu și Sanderson vă luptaţi deja 
de luni de zile. Ești sigură că nu e doar un pretext pentru încă o 
ceartă? 

— Tu ai ascultat ce am spus eu... 

— Am auzit destule, crede-mă. 

— Atunci mă aștept la mai mult de la tine. Mă aștept să mă 
sustii. 

Pentru o clipă, Steve păru să nu-și găsească cuvintele. Apoi 
ridică privirea, iar Charlie văzu în expresia lui o furie reală. 

— N-ai niciun drept să-mi spui așa ceva. 

Vocea lui Steve devenise dintr-odată puternică și aspră. 

— Te-am susţinut încontinuu. Chiar și atunci când aveam 
îndoieli. Așa că să nu îndrăznești să mă acuzi că nu te sprijin. 

Jessica se foi, la etaj. Steve porni spre ușă, scuturând din cap. 

— Steve... 

— Te iubesc, Charlie. Dar nu forţa nota. 

Steve scuipă aceste cuvinte, cu trupul tremurând vizibil, apoi 
începu să urce energic scările. Charlie se uită la el cum pleacă, 
simțindu-se vinovată și neghioabă. Steve avea dreptate - nu 
avea niciun motiv să se descarce pe el. În cele din urmă, 
supărarea avea să-i treacă, dar Charlie știa că va trebui să facă 
eforturi mari, ca să reușească să-l îmbuneze. Se blestemă 
singură. Ziua aceea începuse atât de promiţător, dar sfârșea cu 
o palmă răsunătoare peste faţă. Cele mai bune planuri ale ei 
erau acum ruinate. 


31. 


Unde greșise? Ce făcuse ca să merite asta? 
Cathy Smith stătea pe un scaun uzat în camera pentru rude, 
afundată în gânduri. Dylan și Caleb se jucau cu niște mașinuțe, 

râzând și ciorovăindu-se, dar astăzi Cathy era imună la fericirea 
lor. Fiica ei - singurul ei copil - era moartă. 

Nu părea posibil. Cum se putea ca atât de multă dragoste, 
atât efort, atâta grijă să fie depuse pentru cineva, doar pentru 
ca acesta să dispară apoi din viața ta? Nu avea să mai râdă 
niciodată cu Leah, nu avea s-o mai cicălească, nu avea să mai 
discute niciodată cu ea. Leah nu mai era. 

Era asta, cumva, vina ei? În ciuda tuturor strădaniilor ei, nu îi 
oferise lui Leah cel mai bun start în viață. Nu avusese un tată 
care să aibă grijă de ea, niciun frate care să-i ţină partea - erau 
doar ele două, străduindu-se să se descurce. Ar fi trebuit s-o 
convingă să continue școala, să ajungă ceva, dar Leah fusese 
hotărâtă să-i urmeze pe amicii ei. Spusese că avea să-și ia o 
slujbă și să contribuie la bugetul familiei, dar așa-numiții ei 
prieteni erau niște trântori preocupaţi doar să facă rost de 
pileală și de droguri. Și, imediat după ce Leah îl cunoscuse pe el, 
se terminase totul. Cathy încercase s-o avertizeze pe fiica ei - își 
dăduse seama cum e el în clipa în care îl văzuse -, dar, 
bineînţeles, Leah nu voia s-o asculte. Semăna prea mult cu 
mama ei. 

Istoria se repetase, dar de data asta cu o turnură tragică. Fata 
aceea, copilul ei și acum și Leah erau toţi morți. Unii ar fi putut 
să numească asta dreptate, o egalare a scorului, dar, dacă ar fi 
putut să privească în clipa asta în inima lui Cathy, n-ar fi 
îndrăznit să facă acest lucru. 

Ce avea să le spună băieţilor? Se străduise atât de mult să se 
asigure că Leah face parte din gândurile lor, din viaţa lor. Ce 
trebuia să facă acum? Ei aveau foarte puţine amintiri reale cu 
mama lor - erau doar niște bebeluși, atunci când Leah fusese 
condamnată. Tot ce își „aminteau” ei trebuia să fie insuflat de 
Cathy; toate acele suvenire ale unei vieţi preţioase care acum 
fusese aruncată la gunoi. 

Viitorul se desfășură dintr-odată în fața lui Cathy: lung, 
sumbru și plin de incertitudine. Aveau să se descurce, dar ce 
avea să se întâmple cu băieţii când ea nu mai era? Cine o să 
aibă grijă de ei? Nu mai exista nimeni altcineva. Doar bunica lor, 
cu o sănătate șubredă și o inimă rănită, sperând, împotriva 
rațiunii, că avea să reziste suficient de mult ca să-i vadă ajunși 
la liman. Asta era, deci, amara moștenire a băieţilor. 

32. 


Helen stătea întinsă în patul de la infirmerie, ațipind când și 
când. În ciuda protestelor aprige ale lui Babs, asistenta insistase 
să o mai ţină sub observaţie câteva ore, până când efectul 
puternicelor sedative trecea. Era decizia corectă - Helen fiind 
foarte ameţită -, dar situaţia o făcea să fie neliniștită. Capul ei 
era plin cu imagini cu prietenele lui Annie care se întorceau să 
termine ce începuseră. 

O parte a ei tânjea după somn, cealaltă jumătate era 
disperată să rămână trează. Treptat, Helen simţi cum trupul ei 
cedează, iar epuizarea își spune în sfârșit cuvântul. Era plăcut să 
închidă ochii și să se desprindă de lume. Alungă orice gând 
despre Leah, Annie sau referitor la situația ei nenorocită din 
închisoarea care o chinuise timp de mulţi ani și pe sora sa. 

Cum fusese oare pentru Marianne? Se confruntase adesea cu 
astfel de cazuri în care trebuia să faci față prin orice mijloace 
sau să fii înghiţit de viu? Răspunsul standard al lui Marianne în 
fața ostilităţii fusese întotdeauna violenţa - scosese cuiva un 
ochi în închisoare -, dar oare se apăra sau ea era agresorul? 
Marianne nu era de felul ei o bătăușă, dar, în mod evident, locul 
acesta avusese un efect teribil asupra sa. 

Helen era acum complet absentă - pierdută în visuri ciudate și 
înspăimântătoare despre sora care își croia drum prin această 
mizerie și nefericire - când, deodată, simţi cum trupul ei se 
tensionează. La început nu-și dădu seama de ce - își ridică 
pleoapele grele, dar nu vedea altceva decât asistenta care 
completa acte în biroul ei și pe celelalte paciente care dormeau 
lângă ea... 

Dar apoi auzi un zgomot. Pași care se îndreptau încet în 
direcţia ei. Helen se forță să se ridice din pat. Era slăbită și 
capacităţile ei de apărare erau la pământ, fiind astfel la 
dispoziția oricui. Dar nu putea să moară, nu aici... Le simțea 
prezenţa, la doar un metru de ea acum. Continuau să se 
îndrepte spre ea, iar când se forţă să deschidă ochii, Helen 
întrezări ceva întunecat, strâns într-un pumn, care se îndrepta 
spre ea... Întinse mâna și prinse încheietura atacatoarei. Spre 
surpriza ei, aceasta scânci, iar acum, când vederea i se stabiliză, 

Helen văzu cum Sarah Bradshaw încearcă să se desprindă din 
strânsoarea ei. Dar Helen nu avea de gând să-i dea drumul. 

— Ce faci? spuse ea scrâșnit. 

— Dă-mi drumul. 

— Spune-mi. 

În timp ce zise asta, ochii ei se fixară asupra obiectului din 
mâna lui Sarah. Nu era un cuţit sau o bară metalică, era un 
smartphone. 

— Cine? 

— Dă-mi drumul, altfel te raportez. 

Dar, în loc să-i dea drumul, Helen îi răsuci cu putere mâna. 
Sarah înghiţi o înjurătură aprigă și își smuci cu furie braţul. 

— Spune-mi cine te-a trimis, altfel jur că îţi rup încheietura, 
continuă Helen. 

— Garanita. Emilia Garanita. 

Sarah expiră încet, aruncând o privire neliniștită spre secția 
asistentelor. 

Helen își slăbi strânsoarea, epuizată de efort. Sarah se trase 
în spate, înjurând încet și frecându-și încheietura. 

— A, nu, nici să nu te gândești, spuse Helen, ridicându-se 
neîndemânatic în șezut. Încă n-am terminat cu tine. 

— Ba da, ai terminat, vacă nebună ce eș... 

— Vrei sau nu o fotografie? Pentru asta ai venit, nu? 

Sarah ezită, neștiind sigur cum să continue. 

— Știu că nu arăt cel mai bine, continuă Helen, indicând spre 
vânătăile și copcile ei. Dar bănuiesc că tocmai asta e ideea. 

Sarah aruncă încă o privire spre asistentă, se repezi înainte și 
ridică telefonul la nivelul ochilor lui Helen. Atunci Helen se 
aplecă spre Sarah, îi puse mâna peste telefon și o trase spre ea. 

— Uite care e târgul, Sarah. N-o să te demasc, pentru a fi 
concediată, ba chiar o să te las să-ţi faci poza, dar vreau ceva în 
schimb. 

Sarah se holbă la Helen, alarmată, apoi șopti slab: 

— Ce vrei? 

Helen se apropie și mai mult, până când ajunse practic nas în 
nas cu gardiana smiorcăită. 

— Vreau informații, Sarah. lar tu o să mi le dai. 

33, 


Ușa se deschise larg, iar Jordi intră cu pași mari în cameră. 

Imediat, două femei imense se apropiară de ea, dar Annie 
Căruţ le opri cu un gest al mâinii. Jordi își continuă drumul spre 
Annie, supraveghindu-le cu ochii plini de furie pe femeile care o 
plăceau. 

— Nu aveai niciun drept să faci asta... 

— Să fac ce? spuse nevinovat Annie, punând Contele de 
Monte Cristo pe patul de alături. 

— Puteai s-o omori, pentru numele lui Dumnezeu... 

— Nu știu despre ce vorbești, Jordi, continuă Annie, aruncând 
o privire peste umărul ei, ca să se asigure că nu vine vreun 
gardian. Te rog, nu-mi spune că te-ai apucat iar de bău... 

— Dacă nu știi nimic, atunci de ce rottweilerului tău îi lipsesc 
doi dinţi? 

Jordi arătă spre Alexis. Imensa femeie făcu imediat un pas în 
faţă, dar fu oprită iar de Annie. Controlul pe care îl avea asupra 
acestor femeie părea să fie total. 

— A căzut pe scări, nu-i așa? Poate că a avut un accident în 
timp ce se spăla pe di... 

— Ce ai venit să spui, Jordi? o întrerupse Annie, înăcrindu-se 
brusc. 

— Las-o în pace pe Helen. Eun om bun... 

— E polițistă... 

— E un om bun, care nu face probleme nimănui... 

— Asta depinde de punctul fiecăreia de vedere, nu-i așa? Îi 
place să-și bage nasul acolo unde nu e dorită, să perturbe 
mersul normal al închisorii... 

— Să perturbe afacerea ta, vrei să spui... 

— Și trebuie încurajată să-și înfrâneze instinctele naturale. 
Aici nu e loc pentru o polițistă justiţiară... 

— Și Leah? Ea ce naiba ţi-a făcut? Are copii, pentru numele lui 
Dumnezeu, copii mici... 

— Mi se rupe inima, răspunse Annie, fără să arate niciun 
semn de emoție. Dar lumea asta e crudă, nu-i așa? 

Annie o privi lung pe Jordi, provocând-o să mai spună ceva. 
Era o priveliște intimidantă, Annie fiind înconjurată de gașca ei, 
dar Jordi încă nu terminase. 

— Helen e o fată de treabă... 

— N-aș fi crezut să apuc ziua în care tu te împrietenești cu o 
polițistă... 

— Tu și prietenele tale aţi întrecut măsura... 

— Nu, tu ai întrecut măsura, Jordi, strigă brusc Annie. Și, dacă 
ai puțină minte, o să-ţi găsești altă tovarășă de joacă. Eu am 
fost corectă cu tine încă de când ai ajuns aici. De fiecare dată 
când ai avut nevoie de o doză, te-am rezolvat... 

— La un preţ de patru ori mai mare decât preţul străzii... 

— Cerere și ofertă, Jordi. Tu ceri, eu îţi ofer. Dar asta poate să 
se schimbe foarte ușor. 

Annie lăsă cuvintele să plutească în aer, înainte de a 
continua. 

— Din cauza evenimentelor recente, stocul meu e puţin cam 
redus, iar unele suflete nefericite vor fi nevoite să rămână fără. 
Aș putea să tai numele tãu de pe listă. Dar poate că ai scăpat de 
dependență și te-ai dezintoxicat... 

Ultima frază fusese plină de sarcasm, iar Jordi simţi cum îi 
piere hotărârea, chiar dacă se ura pentru asta. Ar fi trebuit să 
continue să lupte în numele lui Helen, dar era la cheremul lui 
Annie, care știa foarte bine că Jordi nu avea să-și învingă 
niciodată dependenţa. Jordi simţi din nou că-i joacă ochii în 
lacrimi - când devenise așa o ratată fără coloană vertebrală? 

Era înfrântă, dar Annie încă nu terminase. Se apropie, o prinse 
pe Jordi de brațe, o trase spre ea și îi șopti un ultim avertisment: 

— Eu sunt prietena ta, Jordi. Singura ta prietenă. Așa că fă-ţi o 
favoare. Ține-ţi părerile pentru tine... și nu te mai apropia de 
Grace. 


34. 


— Spune-mi cum arăta. 

Sarah Bradshaw privi neliniștită spre secția asistentelor, 
dorindu-și în mod evident să fie oriunde altundeva decât acolo 
unde se afla. Ca și cum ar fi simţit asta, asistenta Evans ridică în 
sfârșit privirea de la hârtiile ei - evident surprinsă de prezenţa 
unui gardian la infirmerie la o oră atât de târzie. Bradshaw îi 

zâmbi stingher și, după o clipă de ezitare, asistenta își reluă 
lucrul la documente. 

— Ce vrei să spui? murmură ea, refuzând în continuare să o 
privească pe Helen. 

— Camera lui Leah. Când ai găsit-o, cum arăta camera? 

— Arăta... normal. Ea era întinsă pe pat, cu pătura deasupra. 
Părea liniștită. 

— Era sânge pe podea? Pe pereți? 

— Nu. 

— Urme de luptă? 

— Nu. 

— Vreo vânătaie pe ea, urme de haine rupte? 

— Nu, din câte am văzut eu. Arăta la fel ca de obicei, în afară 
de... 

Copleșită de amintiri, Sarah își lăsă vocea să se stingă. Helen 
o privea cu atenţie. judecând după expresia ei, zvonurile despre 
mutilarea lui Leah erau adevărate. 

— Spune-mi. 

— Te rog, am povestit deja asta o dată... 

— Atunci fă-o iar. 

Sarah ridică în sfârșit privirea, ochind smartphone-ul pe care 
Helen îl strângea bine în mână, și continuă cu voce scăzută: 

— O cususe. 

— Cine? 

— El... ea... mă rog. 

— Ce îi făcuse? Ce-ai văzut? 

— Îi... îi cususe pleoapele de obraji. Îi cususe și gura, închisă, 
dar și... 

— Da? 

— Făcuse la fel cu vaginul și... tot restul. 

— Ce vrei să spui? întrebă Helen, străduindu-se să-și înghită 
repulsia. 

— Nasul, urechile, fundul, toate fuseseră umplute. N-a scăpat 
nicio părticică a ei. 

— Umplute cu ce? g 

— Nu știu sigur. Părea vaselină sau ceva. li ieșea din urechi, 
din fund... A îndesat-o ca lumea. 

Sarah scutură din cap și, în sfârșit, se întoarse spre Helen. 

— De ce a trebuit să facă asta? Putea, pur și simplu... 

Vocea lui Sarah se stinse, atunci când epuizarea și emoția 
acelei zile o copleșiră în sfârșit. Apoi lăsă capul în jos și plânse 
încet, iar Helen se trezi că îi pune mâna pe umăr, ca s-o aline. 
Observă cu colțul ochiului că asistenta Evans ridică din nou 
capul, apoi îl lasă iar în jos. In mod evident, considera că nu e 
treaba ei, iar Helen îi era recunoscătoare pentru discreţie. 

— Echipa criminalistică a găsit ceva la locul faptei? 

Sarah scutură din cap, dar nu ridică privirea. 

— Nicio amprentă sau fibre de haine, nimic care să le poată 
indica cine a făcut asta? 

— Din câte știu eu, nu, răspunse Sarah încet. Dar, oricum, 
probabil că nu mi-ar spune mie. 

— Bun, am nevoie de raportul legistului. 

— Tu vorbeşti serios? N-am acces la as... 

— Trebuie să-l văd, iar tu o să mi-l aduci. Sunt sigură că ai 
prieteni la biroul Guvernatoarei. 

Sarah părea îngrozită, dorindu-și în mod evident să-i spună lui 
Helen să plimbe ursul. Dar nu-i mai rămăsese niciun strop de 
energie, așa că privi iar în podea. Lui Helen nu-i plăcea să o 
strângă astfel cu ușa, dar puţinele detalii pe care le primise 
despre moartea lui Leah o alarmaseră. Nu semăna cu niciuna 
dintre crimele comise în închisoare cu care se întâlnise ea 
vreodată. Părea ceva mult mai rău. 

— Fă rost de raport pentru mine și o să mă port frumos, 
continuă Helen. Dacă nu, o să te fac să-ţi pierzi slujba. Poate 
crezi că sunt terminată, Sarah, dar încă am prieteni în Serviciul 
pentru Detenţie și Eliberare Condiţionată, care nu îi privesc cu 
ochi buni pe gardienii corupți... 

— Bine, bine, să văd ce pot rezolva... 

— Mă bucur foarte mult să aud asta, replică Helen, dându-i 
telefonul și întinzându-se la loc pe pat. 

— Atunci ce zici de fotografia aia? 


35. 


Era târziu și Emilia Garanita era obosită. Stătuse toată ziua la 
Costa Coffee și atmosfera i se părea deja încărcată. Acum, când 
lucra ca freelancer, nu mai avea birou, așa că trebuia să profite 

de wi-fi-ul gratuit oriunde îl putea găsi. Cafeneaua era în centru, 
liniștită și prietenoasă, dar Emilia era la a șasea cafea pe ziua 
aceea și începea să se simtă agitată și plictisită. Tânjea să 
părăsească acest cocon ciudat și să soarbă aerul rece al nopţii - 
locuia în Londra doar de câteva săptămâni și încă îi plăcea 
foarte mult să umble pe străzi după căderea întunericului, 
absorbind priveliștile și sunetele. Holloway-ul era o parte mai 
stranie a capitalei - mondenă și scumpă în unele zone, dar 
săracă și periculoasă în altele. Emiliei îi plăcea să încalce 
această linie de demarcaţie și să se abată de la cărările sigure, 
în căutarea a ceva interesant. 

Avea suficient timp să exploreze, deoarece cunoștea puţini 
oameni în Londra. Intr-un fel, fusese o decizie pripită să se mute 
aici, dar atunci când șansa îţi bate la ușă, trebuie să răspunzi. 
Așa că hotărâse să lase la o parte prudenţa și să profite de 
efemera notorietate adusă de publicarea poveștii lui Helen 
Grace. Fusese o imensă satisfacţie să intre în biroul 
redactorului-șef de la Southampton Evening News și să-și 
depună demisia. Redactorul-șef nu o apreciase - sau plătise - 
suficient niciodată. Dar chiar și așa, saltul în necunoscut era 
demoralizant, iar Emilia fusese încântată atunci când câteva 
ziare naţionale cumpăraseră articole de la ea. Avea articole în 
Daily Mail, The Telegraph, chiar și în The Guardian, profitând de 
notorietatea lui Helen și de propriul interes faţă de crimele în 
serie, și se descurca bine. Işi scotea cheltuielile - nu mai mult de 
atât, deocamdată -, dar cine știe ce putea să aducă viitorul? 

La închisoarea Holloway se întâmpla ceva. Sarah Bradshaw 
păruse neliniștită și distrată când se întâlniseră, iar câteva 
convorbiri telefonice cu contactele pe care le cultiva la centrul 
pentru vizitatori al Holloway-ului o convinseseră că ceva nu e în 
regulă. Informaţiile clare erau greu de obţinut deocamdată, dar, 
în mod evident, ceva îi tulburase pe angajaţi. Mai târziu, în ziua 
aceea, ofițerul de presă de la Holloway îi confirmase că o 
deţinută murise și că Serviciul pentru Detenţie și Eliberare 
Condiţionată ancheta circumstanțele morţii, dar Emilia era 
sigură că asta nu e întreaga poveste. 

Intenționase să îi trimită un SMS lui Sarah, dar în cele din 
urmă se răzgândise, nevrând să amestece lucrurile. Sarah avea 
o altă treabă de făcut, dar, după ce termina, Emilia avea de 

gând să-i traseze o nouă sarcină. Avea s-o coste mai mulți bani, 
dar, dacă se întâmpla ceva interesant, ea trebuia să afle. 

Voia să-și verifice contul bancar personal, ca să vadă dacă are 
banii necesari cu care să plătească pentru noi informaţii, când 
telefonul ei bipăi. Îl înhăţă și fu încântată să vadă că Sarah îi 
trimisese un SMS cu o fotografie atașată. Emilia citi cele câteva 
cuvinte - „bătaie în închisoare, Grace rănită” -, apoi deschise 
fotografia. 

Duse imediat mâna la gură și ridică rapid privirea, să vadă 
dacă icnetul ei atrăsese atenţia cuiva. Ascunse ecranul și privi 
imaginea, uluită de ceea ce vedea. Helen Grace arătând absolut 
jalnic, foarte învineţită. Își dădu seama că nu avea niciun motiv 
să se îndoiască de competenţa lui Sarah - era perfect. 

Emilia își deschise deja cel mai recent articol - despre modul 
în care erau tratați polițiștii în spatele gratiilor -, gata să-i 
atașeze fotografia. Avea să provoace niște valuri la închisoare, 
dar, dacă Sarah își păstra calmul, nimeni nu avea să pună 
fotografia în legătură cu ea. În ceea ce-o privește pe Emilia, ei 
bine, era ideal - un articol convingător și încă o dovadă, dacă 
mai era necesar, că doar ea avea acces privilegiat la această 
poveste. Nu exista nicio îndoială - Helen Grace era un dar 
inepuizabil. 


36. 


Celia Bassett închise ușa și se încuie înăuntru. O trimisese 
acasă pe asistenta ei, își închisese telefonul și spusese 
personalului de noapte să nu fie deranjată. Raportul doctorului 
Khan era pe biroul ei, într-un dosar albastru simplu. Medicul 
legist își încheiase examinarea cu câteva ore în urmă și, 
încălcând protocolul, își redactase raportul la faţa locului. 
Asistenta Celiei făcuse copii pentru Proud, Khan și pentru ea. 
Expresia de pe fața ei sugera că îl citise, în timp ce făcea asta, și 
că acele însemnări nu erau deloc o lectură facilă. 

Celia o trimisese acasă în parte datorită preocupării faţă de 
starea ei, în parte din dorința de intimitate - avea nevoie de 
puțin spaţiu și timp ca să încerce să-și adune gândurile, după 
cea mai cumplită zi din cariera sa. Văzuse, în timpul petrecut ca 

guvernatoare de închisoare, niște priveliști înfiorătoare și 
deprimante, dar nimic care s-o tulbure atât de tare precum 
moartea lui Leah. Tot ceea ce avea legătură cu această 
omucidere părea de necrezut. 

„Nu are niciun rost să-ți faci griji din cauza fantomelor”, 
spunea mereu tatăl ei. Era un bărbat solid din Yorkshire care 
credea în munca susținută, în judecata limpede și în străduinţa 
neabătută. Celia moștenise multe trăsături de la el. De fiecare 
dată când trebuia să dea piept cu o sarcină neplăcută, prefera 
să o abordeze frontal, fără ezitare sau amânare. „Veștile proaste 
nu devin mai bune odată cu trecerea timpului” era altă maximă 
a răposatului ei tată. 

Deschise dosarul și parcurse pe diagonală datele despre 
identitate, vârstă și așa mai departe. Le știa deja. Se opri mai 
mult asupra enumerării lungi a rănilor - de-a dreptul șocante -, 
dar nu întârzie asupra fotografiilor. În schimb, se grăbi către 
concluziile detaliate ale doctorului Khan. 

Citea rapid, absorbind detaliile neplăcute ale unui trup 
devastat de încercările vieţii, dar, când dădu ultima pagină, se 
opri brusc. La început nu-i veni să creadă. Întoarse capul, apoi 
privi iar raportul, dar nici la a doua lectură nu părea mai bine. 
Celia se lăsă pe spătarul scaunului, iar raportul căzu pe birou. 

Nu putea fi adevărat, nu-i așa? Dar era acolo, scris clar în 
raport negru pe alb. Celia se holbă, şocată, la paginile 
ofensatoare. Intenţionase să citească raportul și apoi să se ducă 
acasă să doarmă puţin, dar acum nu mai mergea nicăieri. Și nici 
nu avea să doarmă. Situaţia era mult mai rea decât și-ar fi putut 
imagina. 


37. 


Mark Robins era evident șocat de starea feței lui Helen, dar se 
străduia din răsputeri să ascundă asta. 

— Hai să ne întoarcem în celula ta. Cred că ți-ar prinde bine 
puțin somn de frumusete. 

Nu o spusese cu răutate, așa că Helen luă brațul lui și începu 
să facă manevre, ca să se dea jos din pat. În sfârșit, după multă 
muncă depusă pentru convingerea asistentelor, fusese 

declarată aptă să se întoarcă în celula ei, dar acestea insistaseră 
să fie însoţită de un gardian. 

Sarah Bradshaw avea altceva de făcut, iar Campbell nu avea 
nicio intenţie să-i vină în ajutor, așa că Helen nu fusese 
surprinsă să-l vadă pe Robins. 

— Cu pași mici, continuă el încet. Nu vrem să cazi și să-ți 
zdrobești faţa... din nou. 

Helen ignoră blânda lui zeflemea, concentrându-se în schimb 
asupra mersului. Fiecare pas era un adevărat chin - de la rotule 
spre șolduri o săgeta durerea, dar fu plăcut surprinsă să 
descopere că picioarele îi susțineau greutatea. 

Cei doi ajunseră la ușă - încet și ezitant -, apoi ieșiră pe 
coridor. 

Inchiderea celulelor trecuse de mult, iar închisoarea era acum 
învăluită în întuneric. Helen se cutremură în sinea-i, în timp ce 
șchiopăta de-a lungul rampei, chiar dacă o mică parte a ei se 
bucura că, în seara asta, coridoarele închisorii sunt pustii. Spera 
ca dimineață să fie ceva mai bine, dar știa că acum constituia o 
imagine jalnică. In închisoare se profita de orice semn de 
slăbiciune, așa că se bucura că, pentru moment, deţinutele nu o 
observau. Dușmanii ei de la Holloway nu aveau nevoie de 
încurajări. 

Robins se străduia să-i distragă atenţia de la rănile ei, 
pălăvrăgind amabil în timp ce parcurgeau împleticit rampa. 
Helen nu petrecuse prea mult timp cu el și fu surprinsă să 
descopere că Robins era, de fapt, un om atent și amabil. Avea 
ochi căprui-închis și o față plăcută, iar în alte condiţii, Helen l-ar 
fi putut considera atrăgător. Dar era parte a unui regim căruia îi 
făcea plăcere s-o chinuie și, chiar dacă bănuia că Robins nu e un 
sadic nativ, consimţământul lui le permitea celorlalţi să abuzeze 
de poziţia lor, ceea ce îl condamna definitiv în ochii lui Helen. 
Dar, în seara asta, era o companie destul de plăcută, insistând 
galant ca Helen să se ţină de braţul lui, în timp ce avansau pe 
rampă ca melcul. 

Când se apropiară de Aripa B, Robins schimbă brusc 
subiectul, abandonând flecăreala. 

— Vrei să-mi spui cum a avut loc acest accident? 

Evitase, până acum, să o întrebe asta și Helen se gândi, în 
sinea ei, dacă el așteptase în mod deliberat, ca să-i câștige 
încrederea, înainte să o chestioneze despre atac. 

— Presupun că nu m-ai crede, dacă ţi-aș spune că am căzut 
pe scări. 

— Nu. 

— Atunci cred că e mai bine să nu spun nimic. 

Robins dădu din cap, apoi continuă: 

— Ştii, nu e nevoie să suferi în tăcere. Sunt sigur că ai o 
părere proastă despre sistemul de aici, dar el poate să lucreze și 
în favoarea ta, dacă știi să-l folosești. 

— Credeam că eu sunt suspectul principal. Inamicul public 
numărul unu. 

— Doar în ochii lui Campbell. 

Robins lăsă cuvintele să plutească în aer, în timp ce mergeau 
încet, prin Aripa B, spre celula lui Helen. Peste 30 de secunde 
ajunseră la ușa ei. Robins o deschise, dar atunci când ea dădu 
să intre, el o opri încă o dată. 

— Există destui oameni cu care poţi să vorbeşti, dacă ai 
nevoie de ajutor. Asistentele, preotul, evident. Și eu. Nu suntem 
toți ticăloși. 

Îi puse mâna pe braţ, cu un gest prietenos de susţinere, apoi 
se trase în spate ca s-o lase să-și continue drumul. Helen îi 
mulțumi dând din cap - neștiind cum să reacționeze -, apoi intră 
în celulă. Robins își mai luă o dată rămas-bun și închise ferm ușa 
în spatele ei, iar limbile încuietorilor se auziră cu un clinchet 
mulțumit. 

Helen se așeză pe pat și privi în jurul ei. Se obișnuise în 
ultimele câteva săptămâni cu celula, dar în seara asta i se părea 
nefamiliară și amenințătoare. Adevărul era că se simţea foarte 
înfricoșată - deprimată de uciderea barbară a lui Leah și de 
evenimentele brutale ale zilei. O copleșea senzaţia că suferinţa 
ei e abia la început și că, până la sfârșitul ei, avea să se mai 
verse sânge. Chiar dacă încerca să rămână optimistă, să aibă 
speranţă, nu vedea în fața sa decât zile sumbre. In seara asta 
norii erau groși și luna bine ascunsă, iar Helen, asemenea 
tuturor celorlalte deţinute de la Holloway, era pierdută în 
întuneric. 


VP - 66 


38. 


Era târziu deja și închisoarea era tăcută. Începuse tura de 
noapte și deținutele fuseseră încuiate bine în celulele lor. Toate 
în afară de una. Leah Smith întreprindea o călătorie pe care 
puține dintre prizoniere ar fi crezut că ea o s-o facă vreodată. 
Pleca de la Holloway pentru totdeauna. 

Mama ei era în curtea bătută de vânt, așteptându-și fiica. 
Cathy găsise o prietenă care să-i ia pe băieți câteva ore, în timp 
ce ea îndeplinea această sarcină neplăcută, dar importantă. 
Băieții protestaseră amarnic - nu voiau să se despartă de bunica 
lor și își dădeau seama că ceva nu e în regulă. Dar Cathy 
insistase și îi expediase, promițându-le bunătăţi. Nici nu se 
punea problema ca băieţii să fie aici și să asiste la asta. 

Fusese chemată o firmă de pompe funebre, care, atunci când 
coșciugul sosi pe un cărucior al închisorii, era pregătită. 
Căruciorul cobori rampa către curtea pietruită a închisorii 
hurducându-se, iar Cathy, împietrită, avu pentru o clipă impresia 
că sicriul o să se răstoarne. Dar lucrătorii de la pompe funebre 
erau experimentați și cunoșteau terenul de la Holloway, și 
împinseră căruciorul peste pietrele curții spre dricul care 
aștepta. 

Amorţită. Așa se simțea Cathy în timp ce îl privea cum 
avansează. Chiar era posibil ca fiica ei, carne din carnea ei, să 
se afle în lada aia simplă din lemn? Dar chiar și acum, în timp ce 
privea cu o uimire catatonică, ceva nou și neplăcut începu să îi 
pătrundă în conștiință. 

Femeile strigau. 

La început nu își dădu seama de unde vin strigătele, dar apoi 
văzu feţele lipite de ferestre care priveau spectacolul de jos. 
Unele deschiseseră geamurile, în ciuda temperaturii glaciale, și 
își exprimau răspicat sentimentele. Câteva strigau adio sau 
chiar aclamau „evadarea” lui Leah de la Holloway, dar 
majoritatea huiduitoarelor făceau ceva mai puţin plăcut. Leah fu 
însoțită, pe drumul spre gura deschisă a dricului, de insulte ca: 
„lepră”, „turnătoare” și „curvă”. 

Cathy refuză să ridice privirea, refuză să reacționeze. Simțea 
că i se frânge inima, dar nu avea să le ofere plăcerea de a o 
vedea plângând. Avea să-și păstreze demnitatea, și pentru ea, și 

pentru Leah, în timp ce în sinea ei blestema inimile lor negre. 
Rămase așa, perfect nemișcată și tăcută, în timp ce Leah 
ajungea în spatele mașinii lungi și negre. Un angajat al 
pompelor funebre se îndreptă rapid spre Cathy, murmură câteva 
cuvinte de condoleanţe și îi strânse mâna, apoi se întoarse la 
dric. 

Cathy se trase la o parte, ca să-i facă loc să treacă pe lângă 
ea și să iasă pe poarta închisorii. Continua să plouă cu ocări - 
Leah pleca de la Holloway apostrofată fără încetare. Între 
zidurile acestei închisori nu exista iertare. Nici măcar în moarte. 


39. 


Helen plecă de la fereastră, incapabilă să privească. 
Presupusese că deținutele aveau să asiste la plecarea lui Leah și 
se aşteptase la unele ocări. Dar nu la torentul de venin care se 
revărsase asupra sărmanei ei mame. Femeia continua să 
rămână acolo, neștiind unde să se ducă sau ce să facă. Familiile 
erau întotdeauna cele care sufereau cel mai mult. 

Helen se întoarse în pat, cu capul plin de gânduri 
neliniștitoare. Presupusese că gașca lui Annie o atacase pe Leah 
- gura cusută fiind un avertisment la adresa altor turnătoare -, 
dar acum nu mai era atât de sigură. Nu doar natura sexualizată 
a atacului - mutilarea organelor genitale și astuparea tuturor 
orificiilor - o punea pe gânduri, ci și grija cu care fusese făcut 
totul. Bătăușele lui Annie erau brutale și eficiente, dar 
neîndemânatice. Mai mult, învelirea atentă a trupului cu pătura 
sugera o motivaţie mai profundă decât simpla răzbunare. Oare 
aparenta „tandrețe” a crimei și ascunderea trupului indicau un 
fel de afecţiune faţă de Leah? După ce o ucisese, criminalul 
voise să arunce un voal peste faptele lui? Sau asasinul încerca 
să compună un tablou bolnav, cu un înţeles ascuns? Adevărul 
era că moartea lui Leah semăna mai mult cu o crimă ritualică 
decât cu simpla răzbunare tipică închisorii. 

Nimeni nu spunea asta, dar Helen simţea că și celelalte 
gândesc la fel. Modul în care fusese ucisă Leah era pervers și 
neobișnuit, și le făcuse pe deținute să se simtă vulnerabile și 
speriate, inclusiv pe ea. Se ridică din pat, săltă salteaua și 

scotoci după mica ei pungă de pânză. Acolo își ţinea lucrurile de 
preț - dacă puteai să le spui așa: timbre, cartele telefonice, 
țigări, până și nasturi și pixuri - în închisoare cele mai stranii 
lucruri deveneau valută. Obiectul cel mai asemănător cu o 
monedă de zece pence era un nasture metalic, așa că Helen îl 
scoase și se lăsă în genunchi. 

Din fericire, se potrivea perfect în capul șuruburilor care fixau 
patul de podea, iar Helen începu să răsucească. La început 
încet, de teamă să nu rupă nasturele, dar apoi cu mai multă 
forță, deoarece şurubul refuza să cedeze. Șuruburile fuseseră 
vopsite, probabil pentru a face mai dificile tentativele de a le 
scoate, așa că Helen îl abandonă pe primul și trecu la următorul. 
De data asta nu putu nici măcar să bage nasturele în capul 
şurubului - vopseaua era prea groasă și avea să dureze o 
veșnicie s-o îndepărteze. Așa că trecu la al treilea, iar când 
acesta rezistă și el, la al patrulea. 

Răsuci, trase și învârti din răsputeri, dar șurubul refuza să se 
clintească. Helen se bazase pe pontul lui Babs - era o poliţă de 
asigurare că nu va avea aceeași soartă ca vecina ei -, dar se 
simţi neliniștită când tentativa ei eșuă. Nu se speria ușor, dar 
celula era învăluită în întuneric, nu avea nicio armă cu care să 
se apere și exista un criminal în libertate. 

În noaptea asta nu avea să doarmă. 


40. 


O aștepta. 

Sanderson ajunsese la secţie la opt fix, doar ca să-l găsească 
pe Jonathan Gardam deja în biroul ei, admirându-i certificatele 
înrămate de pe perete. Erau doar câteva, comparativ cu recolta 
predecesoarei ei, dar chiar și așa simţise nevoia să le expună, 
pentru a-și dovedi că locul său era acolo. Sanderson nu privi cu 
ochi buni intruziunea lui Gardam, dar își înghiţi iritarea și adoptă 
cel mai voios ton, ca să-l salute. 

— Aţi ajuns înaintea mea, domnule. 

— Nu-ţi face griji, spuse Gardam, întorcându-se spre ea cu un 
zâmbet degajat. Nu te verific. Dar voiam, într-adevăr, să 

discutăm puţin în liniște. Am auzit că ai probleme cu detectivul- 
sergent Brooks. 

Sanderson zâmbi stingher. Cum naiba transpirau atât de rapid 
lucrurile astea? Probabil se aflase doar din gură în gură, dar 
Sanderson îl credea capabil pe Gardam să aibă o cârtiță în 
echipa ei. Era tipul acela de jucător. 

— Urmărește unele piste din ancheta referitoare la detectivul- 
inspector Grace. Crede că există unele direcţii care au fost 
trecute cu vederea. 

— Și tu ce crezi? 

— Cred... că ancheta e închisă, și asta i-am și spus aseară. 

Gardam dădu din cap, dar nu spuse nimic. Sanderson, simțind 
că ar mai fi trebuit să spună ceva ca să umple tăcerea, 
continuă: 

— Am trimis-o acasă, dar mă aștept ca în dimineaţa asta să 
vină. Pe moment avem un program foarte încăr... 

— Crezi că e înțelept? 

— Nu... n-am știut ce altceva să fac, răspunse Sanderson, 
prinsă pe picior greșit de intervenţia lui lipsită de menajamente. 

— Acum e echipa ta, replică Gardam, privind-o în față. Orice 
greșeli, orice insubordonare se reflectă direct asupra ta. Din 
vasta mea experiență, rahatul plutește în sus. 

Sanderson știa că așa e - dovada era numărul șefilor de 
secţie obligaţi să-și dea demisia din cauza politicienilor și 
comisarilor de poliţie îngrijoraţi. Dar nu era clar cum s-ar aplica 
asta în situaţia ei. Chiar dacă erau nechibzuite, acţiunile lui 
Charlie demonstrau loialitate, hotărâre și multă ingeniozitate. 
Sanderson spera că le face tuturor o favoare dacă reușește să 
înăbușe rapid această chestiune. 

— Ințeleg asta, dar nu știu dacă e cu adevărat o problemă 
disciplinară. Am vorbit cu ea și sper s-o putem lăsa așa. 
Detectivul-agent Brooks e o polițistă talentată și 
experimentată... 

— Știu că voi două vă cunoașteţi de multă vreme, continuă 
Gardam, atenuându-și puţin zâmbetul, dar trebuie să fii atentă 
ca asta să nu te orbească în fața defectelor ei. 

_ Sanderson dădu din cap, iritată de subiînţelesul cuvintelor lui. 
In ciuda tuturor evenimentelor, încă o respecta pe Charlie. 

— Ei bine, domnule, dacă chiar credeţi că o acţiune 

disciplinară e nece... 

— Eu nu vorbesc despre asta, Joanne. Durează luni de zile și 
poate să se complice... 

— Exact. Atunci ce îmi sugeraţi să fac? 

— iți sugerez să redobândești controlul asupra echipei tale. 
Dacă o persoană nu se potrivește, atunci găsește o modalitate 
de a te debarasa de ea. Pe termen lung, o să fie cel mai bine 
pentru toată lumea. 

Acum echipa începea să sosească - ochii lor zvâcneau 
inevitabil spre discuţia din biroul lui Sanderson -, așa că Gardam 
își luă rămas-bun. Işi transmisese mesajul și plecă rapid, 
schimbând câteva cuvinte cu cei întâlniți în drumul spre ieșire. 
Sanderson aşteptă până când el dispăru, apoi ţâșni din 
sanctuarul ei și se îndreptă spre biroul lui Charlie. Cum se 
întâmplase atât de des în ultimele zile, Charlie nu era de găsit. 
Dar detectivul-agent Edwards venise, iar Sanderson se grăbi 
spre el. 

— Ai idee când vine detectivul-agent Brooks? întrebă ea pe un 
ton degajat. 

— Nu vine, replică Edwards, fără să ridice privirea. 

In mod evident, auzise despre cearta lor violentă și nu dorea 
să fie implicat. 

— Ce vrei să spui? răspunse Sanderson. 

— Tocmai s-a învoit pe motiv de boală. Mi-a trimis un SMS... 
acum 10 minute. 

Sanderson îi mulțumi lui Edwards și se întoarse încet în biroul 
ei. Charlie știa că, dacă nu venea la serviciu, trebuia să ia 
legătura cu comandantul ei. Faptul că nu făcuse asta sugera că 
pune la cale ceva. Dacă ignorase avertismentul de seara trecută 
și decisese să acţioneze pe cont propriu, atunci îi făcea jocul lui 
Gardam. 

li plăcea de Charlie, dar nu era dispusă să își sacrifice cariera 
pe altarul prieteniei lor de odinioară. Dacă Charlie într-adevăr îi 
ignorase sfatul, atunci nu avea de ales, trebuia să îi suspende 
cariera de la secţia de poliţie Southampton Central. 

41. 


Charlie stătea în încăperea întunecoasă, cu ochii aţintiti 
asupra ecranului imens. lzolată de lumea exterioară, 
impresionată de imaginile pe care le urmărea, Charlie se simţea 
în alt univers, ca și cum ar fi urmărit viaţa altcuiva. 

Era într-o cameră de montaj de la studiourile BBC din strada 
londoneză Havelock. Toate serviciile lor locale își aveau sediul 
acolo, inclusiv BBC Solent, postul de știri care acoperea 
comitatul Hampshire și Insula Wight. În mod previzibil, postul 
făcuse toate eforturile în privința subiectului Helen Grace, 
trimițând reporteri și tehnicieni să relateze în detaliu despre 
punerea ei sub acuzare de la Old Bailey! și încarcerarea la 
Holloway. Acum, Charlie se bucura pentru interesul lor. 

Nu putea să uite un lucru pe care-l spusese Steve cu o seară 
în urmă. Steve sugerase că dușmanul lui Helen trebuia să fi 
plecat de mult, după ce obținuse ceea ce voia. Intr-un fel, avea 
dreptate - Charlie era sigură că Stonehill fugise din 
Southampton -, dar oare chiar ar fi părăsit ţara? Ar fi lipsit de la 
apogeul căderii în dizgrație a lui Helen - procesul ei public din 
Londra? După ce investise atât timp și efort pentru a-i aranja 
prăbușirea, oare n-ar fi rămas ca să se bucure de roadele trudei 
lui? Abia după ce Helen era condamnată, Stonehill avea să 
obțină ceea ce dorise cu adevărat. 

Dacă era ascuns într-o zonă obscură a ţării, era practic 
imposibil de găsit, mai ales acum, când Sanderson declarase 
ancheta închisă. Dar Charlie avea o teorie despre locul unde 
putea fi el. Știa că își forțează norocul dacă îl abordează pe un 
vechi prieten de la BBC, dar era un risc pe care trebuia să și-l 
asume, ca să-și testeze teoria. Echipa de știri a BBC Solent 
fusese trimisă în fiecare zi să filmeze deplasările lui Helen spre 
și dinspre Old Bailey și relatase despre apariţiile ei la tribunal. 
Era oare posibil ca Stonehill să își fi făcut apariţia acolo? Și-ar fi 
asumat un risc extraordinar, dar, după ce îi reușise crima 
secolului, nu ar fi vrut să se afle acolo în persoană, ca să vadă 
cum se derulează totul? 


1 Curtea Penală Centrală a Angliei și a Țării Galilor. (N. r.). 

Charlie discutase cu reporterii care acoperiseră cazul - și 
care, în mod evident, credeau despre ea că e dementă -, apoi 
ceruse să vadă înregistrările. Erau multe benzi - ore întregi de 
înregistrări cu Old Bailey în acele zile ceţoase de toamnă -, așa 
că Charlie urmărea relatările pe repede înainte, încordându-și 
ochii obosiţi, ca să zărească ceva familiar în imaginile sacadate. 

Făcu o scurtă pauză, ca să se uite la ceas. In mod inevitabil, 
Sanderson avea să afle până la urmă unde e ea și nu avea să-i 
placă acest act atât de fățiș de sfidare. Oare avea s-o coste 
slujba? Foarte posibil. Singura ei speranţă era să găsească ceva 
concret, ceva care să-i justifice toate strădaniile, dar până acum 
nu descoperise nimic notabil. Văzuse cârdul de fotografi care 
alerga pe lângă camioneta închisorii, încercând să o fotografieze 
pe Helen prin ferestrele fumurii, la ieșirea din Holloway. Și 
văzuse scene similare la poarta din spate a lui Old Bailey, atunci 
când camioneta G4S intrase în viteză. 

Derula, în pripă, spre plecarea lui Helen de la tribunal. 
Acuzata dispăru iar din câmpul vizual în camioneta blindată, dar 
asta nu împiedică gloata de fotografi să o urmărească pe stradă. 
De ce făceau asta? Oare prindeau vreodată fotografii decente? 
Charlie derulă banda înapoi - își dădea seama că începe să 
obosească și voia să verifice totul - și de data asta, când porni 
iar înregistrarea, observă ceva care o intrigă. Atunci când 
începură să alerge, fotografii lăsară să se vadă un mic mănunchi 
de privitori, membri ai publicului care veniseră să caște gura. 
Două femei în vârstă, o mamă cu căruciorul și, exact în spatele 
lor, un bărbat. Era greu de zărit la prima vedere, fiind ascuns de 
ceilalți privitori, dar ceea ce ieșea în evidenţă era șapca lui. 
Charlie își amintea că fusese o zi de toamnă plăcută, nici 
ploioasă, nici foarte însorită. Dar acest om purta o șapcă trasă 
mult peste faţă. 

Din simplu instinct, Charlie chemă un tehnician și îl rugă să 
mărească imaginea. El făcu întocmai, fără niciun chef, iar 
Charlie se uită cu gura deschisă cum pe ecran începe să se 
distingă mare parte a feței lui Robert Stonehill. Nu i se vedea 
părul, dar Charlie era sigură că e el. 

ÎI îmbrăţișă pe tehnicianul surprins și părăsi camera în grabă. 
leşi din clădire și alergă la mașina ei. Inima continua să-i bată 
foarte rapid atunci când urcă. În sfârșit, perseverenţa ei dăduse 
rezultate. Așa cum sperase, Robert nu se putuse abține să nu 

asiste la căderea în dizgrație a lui Helen. Simpla lui prezenţă era 
suficient de incitantă - părea să dea mai multă greutate 
variantei lui Helen și Charlie -, dar oferea și un indiciu preţios 
referitor la amplasamentul lui. Cu două săptămâni în urmă, 
fusese bine sănătos în Londra. 

Și într-acolo se îndrepta acum Charlie. 


42. 


Helen nu dormise deloc și abia putea să pășească. Dar știa că 
Cameron Campbell o urmărește cu atenţie de pe rampa de 
deasupra, așa că traversă târșâit cantina cât de rapid putu, 
vrând să evite orice altă confruntare. 

O dureau coastele și se simţea deshidratată, irascibilă și 
tensionată. Dar nu era singura care suferea - toate păreau să fi 
avut o noapte grea. Bineînţeles, exista o anumită ușurare că 
rămăseseră nevătămate până dimineața, dar feţele care se 
întorceau spre Helen, în timp ce ea trecea, aveau expresii 
bântuite. Helen bănuia că rămăseseră treze toată noaptea și își 
supravegheaseră celulele, căutând semne de mișcare. Nu era 
surprinsă că neliniștea lor era amestecată cu suspiciune și 
ostilitate. Ca și Campbell, era evident că unele dintre ele 
credeau că Helen ar putea fi responsabilă pentru moartea lui 
Leah. Întrebarea era dacă și ce anume erau dispuse să facă în 
privinţa asta. 

Se îndreptă spre coada pentru micul dejun și fu consternată 
să-l vadă pe Andrew Holmes cum se apropie. După sosirea lui 
Helen la Holloway, preotul închisorii fusese foarte atent - chiar 
dacă ea nu-și dădea seama dacă asta se datora notorietății ei 
sau faptului că bărbatului i se părea că ea are cu adevărat 
nevoie de ajutor. Dar ceea ce știa cu siguranţă era faptul că-l 
considera pe acesta moralist și făţarnic. Lipsea foarte puţin ca 
Helen să nu-i spună ce crede despre religia organizată, așa că 
schimbă direcţia, luă o tavă abandonată și se așeză la coadă, 
reușind să evite tentativa lui de a iniţia o conversație. 

În timp ce își aștepta răbdătoare bolul cu terci și cana de ceai, 
își dădu seama brusc cât e de lihnită. Trecuse mult timp de când 
nu mai mâncase cum se cuvine și, chiar dacă copcile de la buză 


VP - 74 


limitau alimentele pe care le putea consuma, un bol de terci ar fi 
căzut la fix. 

După ce fu servită, în sfârșit, Helen se îndreptă spre Noelle și 
Babs, care arătară un efort ostentativ de a-i face loc la masa lor. 
Annie, care mânca la două mese mai încolo, ignoră aparent 
pantomima lor, dar Helen era sigură că gestul lui Noelle fusese 
înţeles. În închisoare, cele mai puternice semnale erau cele fără 
cuvinte. 

— Arăţi așa cum mă simt eu, spuse Noelle mâhnită, atunci 
când Helen se așeză delicat pe bancă. 

— Mulţumesc mult. Sigur că da, lovește fata care e la 
pământ... 

— Ar putea fi mai rău, ai putea să arăţi ca asta, continuă 
Noelle, făcând un gest spre Babs. Are doar 25 de ani și uită-te la 
ea... 

— Du-te dracu’, replică deţinuta septuagenară, înăbușindu-și 
un zâmbet. 

— Te simţi mai bine după meciul de box? continuă Noelle. 

— Puțin, minţi Helen. Tu? 

— Nodurile degetelor sunt puţin jupuite, răspunse Noelle, 
întinzându-le către Helen pentru ca aceasta să le poată vedea. 
Dar, la naiba, a meritat. 

Noelle reîncepu să mănânce, hăpăind zgomotos fulgii de 
porumb. Helen făcu la fel, îndreptându-și atenţia spre bolul cu 
terci din faţa ei. Astăzi cele care serveau fuseseră mai 
prietenoase ca de obicei și îi dăduseră o porţie mai mare. Helen 
punea acest fapt pe seama solidarităţii generate de frica 
colectivă, dar când luă prima lingură de terci descoperi că 
fusese foarte naivă. În timp ce spărgea crusta groasă a terciului, 
un gândac de bucătărie imens ieși la suprafaţă zvârcolindu-se, 
încercând să scape cu viaţă din fiertura groasă și lăptoasă. 
Helen se trase în spate, ca și cum ar fi fost curentată, și ridică 
furioasă privirea, ca să descopere că lucrătoarele de la 
bucătărie râdeau la ea. 

Îndurase multe umilințe în timpul petrecut la Holloway, dar 
acum se trezi că se ridică în picioare și începe să străbată cu 
greu sala, în direcţia lor. Babs strigă după ea, îndemnând-o să 
se așeze la loc, dar astăzi Helen era prea montată. O cuprindea 
iar acea ceaţă roșie familiară, iar în urechi auzea un zumzet 

straniu, dar când se apropie de deținutele vinovate, o mână se 
întinse spre ea și o prinse. 

Helen se roti și îl văzu pe Mark Robins cum o ţine de braț. 

— Las-o așa, Helen. 

Ea încercă să se desprindă de el, dar el o ţinea strâns. 

— Las-o așa, am spus. Eşti așteptată altundeva. 

Acum Helen cedă. Ceaţa roșie se împrăștia, iar ea se simţi 
ușurată că oportuna intervenţie a lui Robins o împiedicase să 
facă o prostie. Dar următoarele lui cuvinte o indispuseră 
groaznic. 

— Avem nevoie de o mostră. 

Helen închise ochii - era oare posibil ca ziua asta să devină și 
mai proastă decât până acum? Testarea aleatorie pentru droguri 
era unul din cele mai umilitoare aspecte ale vieţii de închisoare, 
deoarece un gardian, de obicei bărbat, trebuia să fie de faţă la 
toate etapele procesului. Insă, dacă refuzai să oferi o mostră 
atunci când ţi se cerea, asta ducea inevitabil la un avertisment 
oficial, la pierderea privilegiilor și, în unele cazuri, la douăzeci și 
patru de ore de închidere în celulă. Oricât de cumplit ar fi fost, 
nu aveai cum s-o eviţi, așa că Helen își înghiţi mândria și se lăsă 
condusă de acolo, însoţită constant de râsetele colegelor de 
detenţie. 


43. 


Alexis o urmări pe Helen cum pleacă, din punctul ei de 
observaţie din cantină. Încă spumega în urma bătăii lor, iar 
batjocura pe care o îndurase de când începuse să lucreze în 
dimineața asta nu îi ameliorase dispoziţia. Imediat cum 
ajunsese, una dintre lucrătoarele de la cantină începuse să 
cânte: „De Crăciun nu vreau decât să-mi reprimesc cei doi dinţi 
din faţă”, iar celelalte lucrătoare i se alăturaseră. Le placea la 
nebunie, râdeau și ţipau, savurând nenorocirea ei. 

Alexis ar fi vrut să le rupă în bătaie, și ar fi făcut-o, dacă nu ar 
fi fost deja supravegheată. Campbell o întrebase despre dinţii 
lipsă şi, în mod evident, nu crezuse explicaţia ei 
neconvingătoare. Drept rezultat, stătea cu ochii pe ea, 
așteptându-se la probleme. Astfel, cum primise deja un ultim 

avertisment, Alexis fusese obligată să-și înghită furia. 
Perspectiva încă unei ture la Izolare era prea cruntă pentru a 
putea fi contemplată. 

In loc de asta, Alexis se dedicase treburilor ei, gândindu-se 
încontinuu cum să se răzbune pe Helen Grace. Gândacul de 
bucătărie nu fusese ideea ei - lucrătoarele de la cantină făceau 
asta foarte des ca să se distreze, dar pe ea o plictisea. Totuși, 
nu se punea problema să lase nepedepsită bătaia pe care o 
primise din partea lui Grace. Se lăuda deja de săptămâni de zile 
că o s-o expedieze pe Grace de la Holloway cu picioarele 
înainte, iar dinţii din faţă lipsă deveniseră acum un memento 
stânjenitor al eșecului ei. Neînduplecata polițistă îi mai 
distrusese viaţa o dată - o băgase la pârnaie doar pentru că își 
reglase unele conturi cu musulmanii din zona ei - și acum 
ameninţa să facă asta iar. 

Trebuia să riposteze. Trebuia să fie văzută cum o doboară pe 
Grace, cum iese victorioasă din lupta lor permanentă. Dacă 
reușea să facă asta, atunci dinţii lipsă aveau să înceapă, în cele 
din urmă, să fie văzuţi ca o medalie de onoare. La urma urmei, 
aici nu iubea nimeni foștii polițiști căzuţi în dizgrație. 

Trebuia să fie ceva dureros. Trebuia să fie ceva care să inducă 
frică în inimile tuturor celorlalţi viermi de aici. Și, în timp ce 
privea prin bucătărie, în minte i se înfiripă o idee. Avea să fie 
chinuitor. Avea să fie înfiorător. Dar cel mai bine era că avea să 
fie permanent. 


44. 


E uimitor ce poate să facă ura. 

Charlie gonea pe autostrada M3 spre Londra, dar gândurile nu 
i se îndreptau spre drumul din faţa ei. Se ducea în capitală, ca 
să-l urmărească pe dușmanul lui Helen și, în timp ce mintea ei 
răsucea pe toate părţile posibilele urmări pe care le-ar fi putut 
produce o astfel de confruntare, Charlie se gândea și la motivul 
care îl împinsese pe Robert Stonehill să pună la cale această 
răzbunare groaznică. 

Era singura rudă în viaţă a lui Helen. Cei doi erau legaţi prin 
naștere - ea era mătușa lui și simţise că are datoria de a-l 

proteja. Helen voise să fie îngerul lui păzitor și, cu timpul, 
sperase să dezvolte o relaţie apropiată cu nepotul ei, dar Emilia 
Garanita îi pusese capăt. 

Charlie o detesta pe jurnalista nedemnă de încredere, dar nu 
urâse niciodată suficient pe cineva, încât să vrea să-i facă rău. 
Asta nu era valabil și în cazul lui Robert Stonehill. Garanita 
descoperise cine era el și umpluse ziarul la care lucra atunci cu 
numele lui. Presa naţională preluase subiectul și, dintr-odată, 
toată lumea află că el e fiul lui Marianne Haynes, infama 
criminală în serie a cărei domnie a terorii luase sfârșit atunci 
când propria ei soră o împușcase mortal. 

Charlie fusese acolo, în acea zi îngrozitoare, și știa că Helen 
făcuse ceea ce trebuia. Dacă nu ar fi apăsat pe trăgaci, ar fi fost 
ucisă și ea, iar Marianne ar fi câștigat. Dar Robert nu vedea 
lucrurile așa. O disprețuia pe Helen pentru că îi ucisese mama și 
pentru că lui îi distrusese viaţa ordonată, devenind apoi, fără să 
vrea, Sursa știrii senzaţionale a lui Garanita. 

În mod evident, Robert nu avea să se oprească decât atunci 
când căderea în dizgrație a lui Helen avea să fie completă, iar 
asta deopotrivă o bine dispunea și o îngrijora pe Charlie. Îi 
oferea șansa de a-l prinde, dar, de asemenea, sugera că Robert 
avea să lupte pe viață și pe moarte, ca să-și realizeze planul. 
Charlie îl vâna fără sprijin oficial, fără întăriri și, dacă dădea de 
necaz, trebuia să se descurce singură. Mai fusese în astfel de 
situaţii și lucrurile nu se terminaseră de fiecare dată cu bine 


pentru ea. 
Nu avea de ales - trebuia să fie curajoasă și să meargă mai 
departe -, dar nu putea să ignore teama care creștea în 


interiorul ei. Era mânată de senzaţia de nedreptate și de dorința 
de a o ajuta pe Helen, dar adversarul ei era condus de ceva mult 
mai puternic: de ură. Ura față de propria lui rudă. Asta era ceea 
ce îl făcea periculos. În astfel de situaţii, sângele apă nu se face. 


45. 


Helen își dădu jos chiloţii și puse paharul de plastic între 
picioare. Robins stătea în colţ, privind stânjenit, dar cu hotărâre, 
fără să-și dezlipească ochii de ea nici măcar o clipă. Evident, 

exista o logică solidă în spatele acestui lucru, dar asta nu făcea 
deloc ca sarcina să fie mai ușoară. În timp, Helen descoperise că 
singura modalitate de a trece prin asta era să închidă ochii și să 
încerce să-și creeze iluzia că e singură. 

Simţea cum se congestionează și era conștientă de prezenţa 
lui Robins în încăpere, dar se forță să se relaxeze, își încetini 
respiraţia și, în cele din urmă, urina începu să curgă. Totul se 
termină în mai puţin de un minut, iar Helen, ușurată, îi întinse 
paharul lui Robins, care îl luă, îl închise rapid și apoi îl băgă într- 
o pungă pentru mostre cu fermoar. 

Helen își trase rapid pantalonii, străduindu-se să nu pară 
stânjenită. Aștepta ca Robins să o lase să plece, dar el nu dădea 
niciun semn că ar face asta. În schimb, îi întinse mostra ei lui 
Campbell, care stătea în ușă, și se întoarse iar spre Helen. După 
ce Campbell plecă, ochii lui Robins se aţintiră asupra feţei ei 
foarte învineţite. 

— Te-ai mai gândit la ce ţi-am spus? o întrebă el. 

— Sigur, răspunse Helen. Dar sunt în regulă, serios. 

— Chiar așa? 

Amândoi știau că Helen minte. Întrebarea era dacă Robins va 
face sau nu caz de asta. 

— Dacă îmi dai un indiciu, pot să mă asigur că vei fi protejată. 

— Nu cred că cineva poate să promită asta aici. 

— Pot să vorbesc cu Guvernatoarea, să o conving să fii 
mutată în altă aripă... 

— Dar de ce ai vrea să faci asta? întrebă Helen, dintr-odată 
curioasă. 

Robins o privi, ca și cum ar fi măsurat-o, apoi explică: 

— Pentru că eu cred că viaţa ta s-ar putea să fie în pericol. 

— Și eu la fel. Dar e în regulă aici. Mulţumesc. 

Helen nu era deloc convinsă de adevărul afirmației ei 
curajoase, dar nu putea să își părăsească aripa acum, să-și 
abandoneze prietenele și colegele de detenţie unei sorți incerte. 
Acum, când o adusese în joc și pe Bradshaw. 

— Ei, e decizia ta. Acum hai să ne întoarcem la celula ta. 

Robins o conduse spre ușa camerei de testare, dar Helen se 
desprinse din strânsoarea lui. 

— De fapt, nu o să mă întorc la celula mea imediat. 

— Tu vorbești serios? 

— E ora de socializare, nu-i așa? 

— Eşti sigură că e o idee bună? 

Helen era pe punctul de a răspunde, dar, înainte ca ea să 
apuce să facă asta, Robins spuse: 

— Ştii ce? Lasă-mă să te conduc la celula ta și poate amâni 
până mâine să te întâlnești cu prietenele tale. 

— Eşti foarte amabil, răspunse Helen pe un ton decis. Dar va 
trebui să refuz. 

Robins păru surprins. O cercetă bănuitor, așa că Helen 
continuă rapid, nerăbdătoare să pună capăt acestei conversații: 

— Trebuie să ajung undeva. 


46. 


Atunci când Helen ciocăni și intră, Babs ridică privirea de la 
romanul ei. Septuagenara puse cartea jos și își strânse 
picioarele, ca să-i facă loc lui Helen să se așeze la capătul 
patului. 

— Cum te-ai descurcat? 

— Păi, Robins se uita atent, dar tot am reușit, așa că... 

— Eu sunt aici de aproape 20 de ani și tot nu m-am obișnuit. 

— E cineva care s-a obișnuit? 

— Ai fi surprinsă, continuă Babs, cu o mină atotștiutoare. 
Unora dintre fete chiar le face plăcere să-i determine pe bărbați 
să roșească. Altele se folosesc de ocazia asta, ca să le conteste 
autoritatea. Așa era sora ta. Îi privea întotdeauna drept în ochi. 
Le arăta că nu e stânjenită, îi făcea să întoarcă primii privirea. A 
scăpat de multe ori cu trucul ăsta. 

Nu rostise cuvintele pe un ton critic și, în alte circumstanțe, 
Helen s-ar fi folosit de ocazia asta ca să o iscodească mai mult - 
în ultimele câteva săptămâni, Babs și celelalte viețașe îi 
oferiseră o perspectivă privilegiată asupra timpului petrecut de 
Marianne la Holloway. Dar venise să o vadă pe Babs cu un 
motiv, așa că se opuse tentației și trecu direct la subiect. g 

— Mă întrebam dacă m-aş putea uita în albumele tale? In 
arhiva ta, vreau să spun... 

Babs o privi cu atenție pe Helen, apoi răspunse: 

— Vrei să te uiţi la decupajele mele? 

— Dacă nu te deranjează. 

— Pot să te întreb de ce? 

— Pentru că e cea mai bună sursă de informații de aici. Pentru 
că tu știi pe toată lumea... 

— Știu ce-au făcut, dar asta nu e același lucru. 

— E adevărat, dar chiar și așa, ar putea fi de neprețuit. 

— Nu te poți descotorosi de vechile obiceiuri, nu? 

— Cam așa ceva. 

Babs tăcu o clipă, ca să se gândească la cererea lui Helen, 
apoi spuse: 

— Ei, eu sunt dispusă să te ajut, dar fii atentă. În închisoare 
au fost uciși oameni pentru mult mai puţin decât pentru că au 
pus o întrebare. 

— O să fiu atentă. 

Babs se aplecă, băgă mâna sub pat și scoase o cutie uzată de 
carton, plină cu albume. Babs era „negustoarea de decupaje” a 
Holloway-ului și păstra însemnări despre fiecare deținută - din 
trecut sau din prezent - care făcuse închisoare la Holloway. Ca 
istoric neoficial al închisorii și al vremelnicei ei populaţii, Babs 
era un adevărat izvor de cunoaștere. 

Helen decise să le analizeze în ordine cronologică și îl 
deschise pe primul. Avea timpul de partea ei și era hotărâtă să 
procedeze minuţios. 

— Ce anume cauţi? 

— Pe cineva cu înclinații exotice, îi răspunse Helen, hotărând 
să-i ascundă lui Babs cele mai urâte detalii despre moartea lui 
Leah. 

Babs păru să înțeleagă și nu spuse nimic. Se sprijini de pernă, 
ca s-o lase pe Helen să citească în liniște. Helen răsfoi rapid 
decupajele - trecând peste traficantele de droguri, prostituate și 
hoaţe și concentrându-se asupra criminalelor și a celor implicate 
în infracţiuni de natură sexuală. 

Multe feţe nu îi erau familiare - moarte sau deja eliberate -, 
dar pe unele dintre vieţașe le recunoscu, femei ale căror crime 
erau suficient de serioase pentru ca ele să fie în spatele 
gratiilor, fără perspectiva punerii în libertate sau a eliberării 
condiţionate. În timp ce Helen gonea printre articole, în faţa ei 
dansa o galerie de fețe întunecate: femei care își uciseseră 
copiii, părinţii, fraţii și chiar, în unul dintre cazuri, un poliţist. 

Avansa rapid spre sfârșitul albumului, când se opri brusc - 
privirea îi fusese atrasă de un mic articol cu titlul „Sarrington e 
condamnată pe viaţă”. 

Dădu pagina rapid, continuându-și căutarea. 

— Poţi să-l citești, dacă vrei. 

Helen ridică privirea, ca să descopere că Babs îi zâmbește. În 
mod evident, nu-i scăpase faptul că Helen trecuse peste 
articolul referitor la ea. 

— Nu e necesar, răspunse Helen. 

— Nu mă deranjează. Nu e niciun secret. 

— Zău, e în regulă... 

Helen termină albumul și îl înapoie. Nu se făcea să întrebi pe 
cineva în ce necaz se băgase, ca să ajungă în spatele gratiilor - 
dacă voia să-ţi spună, se oferea ea să facă asta, nu invers. 

— Nu ești puţin curioasă? o tachină Babs. 

— Poate..., dădu Helen din umeri. Dar nu e treaba mea să 
întreb. 

— Atunci o să-ți spun eu, ca să te scutesc de deranj. Sunt aici 
pentru că mi-am ucis soțul. 

Helen dădu din cap, dar nu spuse nimic. 

— Te șochează? Am făcut-o cu sânge rece, intenționat. 

Helen o privi lung, neștiind cum să reacționeze. Oare ceea ce 
vedea pe faţa lui Babs era vinovăţie? Sau altceva? 

— M-am căsătorit cu bărbatul greșit. Un bărbat violent, gelos 
și crud. Mă lovea aproape în fiecare zi, chiar și atunci când eram 
gravidă. Mă izbea cu capul de ușă, mă târa de păr, de fiecare 
dată când era băut se descărca pe mine. 

Helen dădu iar din cap - ecourile comportamentului tatălui ei 
răsunau clar și puternic. 

— Ca o vacă proastă ce sunt, am rămas cu el. Am avut un 
copil. M-am gândit că asta ar putea conta, dar n-a făcut altceva 
decât să agraveze lucrurile. Intr-o zi, m-am întors acasă ca să 
descopăr că o aruncase pe Jeannie a noastră pe scări. Avea doar 
șase ani, sărmana copilă. Și-a rupt o mână, ar fi putut să-și rupă 
gâtul - era îngrozită. In noaptea aia l-am atacat cu ciocanul, în 
timp ce dormea. M-am asigurat că nu o să ne mai facă rău 
niciodată, nici mie, nici lui Jeannie. 

— Și ţi-au dat închisoare pe viaţă pentru asta? spuse Helen. 

Era furioasă, deoarece părea să fie încă un caz în care 
sistemul de poliţie și cel de justiţie condamnaseră cu asprime o 
femeie. 

— Păi, l-am lucrat destul de bine. 

Helen dădu din cap, dar imaginile invocate de cuvintele lui 
Babs nu erau plăcute, iar Babs păru să simtă asta. 

— Îmi pare rău dacă asta te tulbură, dar prefer să auzi de la 
mine, decât de la vreuna din celelalte fete. 

— Mă bucur că mi-ai spus. 

— Oamenii mă întreabă dacă regret. Ei, regret că sunt aici, 
asta e sigur. Primesc o grămadă de scrisori și cărți poștale de la 
Jeannie... 

Babs arătă spre un teanc de scrisori aranjate cu grijă de pe 
raftul ei ordonat. 

— Dar nu e același lucru cu a fi împreună cu ea, știi. Dacă 
regret că i-am făcut lui asta? Nu, nu cred - chiar dacă 
psihologului închisorii îi spun altceva. 

Helen râse, iar Babs, odată confesiunea încheiată, își reluă 
lectura. Helen era bucuroasă pentru acest răgaz, pentru ocazia 
de a-și aduna gândurile. Era încântată că Babs simţea că poate 
să i se confeseze, dar asta o făcea să înțeleagă și absurditatea 
poziţiei ei. Căuta o criminală într-un ocean de femei profund 
vătămate. Mai mult, pentru a face asta, tocmai ceruse ajutorul 
unei criminale condamnate. 


47. 


Celia își privi nervoasă ceasul, în timp ce gardienii ei se 
strângeau în sala de ședințe înghesuită. Benjamin Proud 
insistase ca tot personalul închisorii să participe la întâlnire, 
ceea ce însemna că acum deţinutele erau în grija personalului 
auxiliar. Nu era o situaţie ideală nici într-o perioadă bună, iar 
gândul acesta o făcu pe Celia să se cutremure. Astăzi deținutele 
erau la limită. Oare Proud chiar credea că angajaţii part-time 
puteau să facă faţă situaţiei, dacă apărea ceva? Poate că pur și 
simplu nu-i păsa, știind foarte bine că responsabilitatea pentru 
orice s-ar fi întâmplat avea să fie a ei. 

— Acum, că suntem toţi aici, putem să începem, declară 
Proud când ultimul gardian intră în încăpere. 

— În sfârșit, spuse în barbă Campbell. 

Proud răspunse printr-o privire întunecată. În mod previzibil, 
lui Campbell nu păru să-i pese - disprețul lui faţă de bărbatul cu 
costum scump era evident. 

— După cum știți, luni noapte a avut loc un incident foarte 
grav. Eu și echipa mea îl anchetăm acum și e sarcina noastră să 
încercăm să înțelegem ce s-a întâmplat și să ne asigurăm că 
niciun colțișor nu rămâne nerăscolit. 

Celia îi zări pe câţiva gardieni cum se uită unul la celălalt. 
Deja își dădeau seama unde bate Proud. 

— In cadrul acestui proces, toţi cei care au fost aici în noaptea 
aceea și au avut acces la Aripa B vor fi intervievaţi. 

— Cu noi vreţi să vorbiţi? interveni Mark Robins, abia 
stăpânindu-și furia. 

— Vreau să vorbesc cu toţi cei care au fost aici luni seara și 
aștept din partea voastră o cooperare deplină. 

Privirea lui inspectă întreaga încăpere, în căutarea - sau în 
speranţa? - unei provocări. Nimeni nu îl înfruntă în mod direct; 
în schimb, ochii lor se rotiră spre Celia, cerându-i ajutorul. Dar 
Celia lăsă ochii în podea, nesimţindu-se în stare să le susţină 
privirea. 

— Aş vrea să spun foarte clar că nimeni nu e suspectat, 
continuă Proud. Este o componentă standard a acestui proces. 
Dar programul vostru de lucru va fi într-adevăr perturbat. În 
următoarele câteva zile vă vom intervieva în diverse momente, 
dar vom începe printr-o percheziţie a dulapurilor personalului și 
a zonelor de recreere. 

— Ce dracu’, tu vorbeşti serios? explodă brusc Campbell. 
Acum noi suntem suspecții? 

Celia Bassett știuse că asta o să urmeze. Era surprinsă că nu 
se întâmplase mai devreme. 

— Nimeni nu e suspect, dar percheziţiile vor fi întreprinse. Am 
aici un mandat... 

— Păi, știi foarte bine unde poţi să ţi-l bagi. 

Campbell îl fixa pe Proud cu încrâncenare, provocându-l să 
răspundă insultei. 

— Chiar și așa, continuă Proud, evitând confruntarea, 
percheziţia va decurge conform planului, iar eu vă voi fi 

recunoscător dacă îi veţi însoți pe subordonații mei la dulapurile 
voastre și îi veți ajuta cu tot ce vă solicită. Nu trebuie să vă 
amintesc că, dacă nu le oferiţi concursul vostru, asta constituie 
infracţiune. 

Urmă o pauză lungă, în timp ce gardienii se uitară unii la alţii 
și apoi la Campbell, neștiind ce să facă. În cele din urmă, 
Campbell se ridică de la masă, cu un oftat adânc și obosit. 

— Cum vreţi voi, spuse el. Dar o să vă ia o zi jumate să 
verificaţi toată pornografia din dulapul lui Bradshaw. 

Se îndreptă spre ușă, făcându-i cu ochiul lui Sarah Bradshaw, 
care de-a lungul întregii întâlniri stătuse retrasă într-un colț al 
încăperii, urmărind cu atenţie, dar nespunând nimic. Sarah 
zâmbi stingher - asemenea multora din încăpere, părea 
stânjenită și preocupată. 

Incet-încet, gardienii ieșiră unul după altul, pe lângă Celia. 
Mulţi o ignorară, alții aruncară priviri dezaprobatoare în direcția 
ei. Celia simţi cum roșește și rămase cu privirea ațţintită în 
podea. Chiar dacă nu-i plăcea, nu îi învinovăţea pe gardieni 
pentru atitudinea lor. Nu făceau decât să-i transmită ceea ce ea 
deja recunoscuse în sinea-i: că situația începea să scape de sub 
control și că, acum, ea nu mai avea puterea de a influența 
evenimentele. Nu se simţise niciodată atât de neajutorată și 
lipsită de valoare ca astăzi. 


48. 


Se uita la un suflet chinuit. 

Fusese o dimineaţă dificilă la cantină și, imediat după aceea, 
Andrew Holmes se retrăsese în biroul lui, în căutarea solitudinii. 
Biroul era mic, ocupând un spaţiu deloc atrăgător din celălalt 
capăt al Aripii B, dar era oaza /ui. Prăfuită, liniștită și calmă - 
antidotul perfect față de viața din închisoare. Dar nu și cu 
această ocazie. Imediat ce deschise ușa, Andrew văzu, pe unul 
dintre scaunele uzate, silueta înaltă a lui Lucy. 

Prefăcându-se entuziasmat, preotul se așeză, ca să-i asculte 
ultimele suferințe. Lucy era o vizitatoare regulată nu pentru că îl 
plăcea foarte mult pe Andrew sau pentru că ar fi fost prea 
religioasă, ci pentru că nu o asculta nimeni altcineva. 

Într-un fel, Andrew nici nu le învinovăţea pe celelalte deţinute 
pentru că o evită. Nu era vorba despre faptul că prizonierele ar 
fi fost intolerante cu transsexualii sau că s-ar fi temut foarte tare 
de acest personaj instabil. Era vorba mai degrabă de faptul că 
Lucy constituia adesea o companie foarte deprimantă, din 
simplul motiv că ea însăși era... deprimată. 

Andrew susţinea de multă vreme că locul lui Lucy era la spital 
mai degrabă decât la Holloway, dar nimeni nu părea că ar vrea 
să-l asculte, așa că Lucy rămase unde era. Uneori își manifesta 
nefericirea profundă prin acte de violență gratuită sau „proteste 
murdare” respingătoare. Alteori părea să cadă într-o stare de 
tristeţe aproape catatonică, precedând, de regulă, altă tentativă 
de sinucidere. 

In cele mai bune momente ale ei, Lucy era pur și simplu 
morocăânoasă. Asta părea să fie starea ei și acum. 

— Taică-meu încearcă să facă pe curajosul, îi spuse Lucy. Dar 
eu îmi dau seama că situaţia asta îl omoară, cum mă omoară și 
pe mine. Noi nu ne avem decât unul pe celălalt, înţelegi, și, 
chiar dacă l-am făcut să treacă prin multe, i-e dor de mine, mai 
ales de Crăciun. 

— Trebuie să fii puternică. Știu că totul pare deznădăjduit, dar 
vă aveţi unul pe celălalt și asta trebuie să însemne ceva. 
Situaţia o să se amelioreze. 

— Poate, răspunse Lucy inexpresiv, coborându-și privirea în 
podea. 

— Nu v-aţi certat, nu-i așa? 

— Bineînţeles că nu, de ce dracu' spui asta? 

Dintr-odată ochii i se aprinseră, după ce cu câteva secunde 
înainte fusese placidă. Era stilul ei clasic - nu puteai să prevezi 
niciodată cum o să reacționeze de la o clipă la alta. 

— Fără niciun motiv, dar păreai nesigură în privinţa viitorului, 
a relaţiei dintre tine și tatăl tău... 

— Nu din cauza lui, niciodată din cauza lui. Omul acela... omul 
acela e stânca pe care mă bazez. Fără el aș muri. 

Era adevărat. Andrew știa că tatăl lui Lucy, Paul, nu o 
judecase sau criticase niciodată pe fiica lui - nici măcar atunci 
când ea înjunghiase mortal un bărbat cu o halbă spartă. Era 
adevărat că Lucy fusese provocată prin jigniri odioase, dar, chiar 
și așa, puţini bărbaţi și-ar fi sprijinit neabătut copilul care îi 

provocase atât de multă suferinţă, de-a lungul atât de multor 
ani. 

— Atunci care e problema? De ce ești așa de îngrijorată? 

— Nu el e problema, ci închisoarea asta. 

— Lucy, știu că ţi se pare greu să stai aici... 

— Tu chiar nu înţelegi, nu-i așa? aproape că pufni Lucy drept 
răspuns. Tu, mai mult decât oricine altcineva, ar trebui să poți 
să vezi lucrurile așa cum sunt. 

— Lucy, ești incoerentă, ce vrei să spui? 

— Mă refer la Leah. 

— Ce-i cu ea? 

— Ea a fost doar prima. 

Andrew nu spuse nimic, privind-o pe Lucy cu precauţie. Era 
adesea dificil să-ţi dai seama dacă vorbește raţional sau s-a 
retras într-un loc întunecos și fantastic. 

— A fost o ucigașă de copii, cea mai de jos scursură. Și a fost 
făcută să plătească. 

— N-ai cum să știi asta. 

— Nu simţi și tu asta? Vine judecata. Și când o să vină, 
ciudaţii ca mine n-o să aibă nicio șansă... 

Dintr-odată, Lucy păru îngrozită. 

— Ăsta e momentul în care ai nevoie de prieteni... și eu n-am 
nici măcar unul aici. 

Își trăsese genunchii la piept, ghemuindu-se ca o minge, ca 
pentru a se proteja de violenţa ce o aștepta... In ochi avea 
lacrimi și întregul trup îi tremura, dar Andrew rămase calm și 
întinse mâinile, ca să apuce mâinile lui Lucy. 

— Mă ai pe mine. 

Lucy ridică imediat privirea, surprinsă de această manifestare 
bruscă de afecţiune, de forţa din vocea lui. Îl privi atent, ca și 
cum ar fi vrut să se hrănească cu încrederea lui. 

— Știu că ţi-e frică, dar eu am de partea mea pe cineva foarte 
puternic, cineva care poate să te ajute. Așa că hai să nu mai 
vorbim despre Leah sau despre dreptate răzbunătoare. Să ne 
concentrăm, în schimb, pe ajutorarea noastră reciprocă, așa 
cum se cuvine unor buni creștini. 

Lucy aprobă vag din cap, mișcată de cuvintele preotului. 

— Știu că nu ţi-am mai cerut asta până acum, dar vrei să ne 
rugăm împreună? 

Lucy aprobă iar. Dintr-odată, părea că ai fi putut s-o conduci 
ca pe-o marionetă, atât de slăbită era. Andrew îi zâmbi cald, în 
timp ce îi strângea mâinile în mâinile lui, și continuă: 

— Bun. Vrei să începi tu sau să încep eu? 


49. 


Trecuse o oră și Helen nu avansase cu identificarea vreunui 
posibil suspect. Închise al treilea album și se uită la celelalte 
rasfirate, din faţa ei. Dintr-odată, i se păru o misiune fără 
speranţă. Avea să persevereze, dar până acum nu găsise nicio 
deținută care să se potrivească. Dăduse peste acte odioase de 
crimă și brutalitate sexuală, dar nicio mutilare la scara pe care o 
îndurase Leah. Dăduse peste multe personaje tulburătoare, dar 
niciunul care să manifeste calmul și priceperea supranaturale 
ale ucigașului lui Leah. 

— Vrei puţin ajutor? întrebă Babs, lăsând iar la o parte 
romanul pe care îl citea. Nu știu dacă o mai pot suporta pe 
Marian Keyes?. 

— Dacă vrei, răspunse Helen abătută. Dar, ca să fiu sinceră, 
cred că ar fi la fel de util dacă m-aș duce la secţia de lucru 
manual și aș întreba dacă s-a apucat cineva de cusut în ultima 
vreme... 

— Așa te vreau, spuse Babs zâmbind. Știam eu că, în cele din 
urmă, o să prinzi stilul de umor al Holloway-ului. 

Helen luă albumul al patrulea și îl deschise. In timp ce ea 
făcea asta, Babs începu să răsfoiască nonșalant albumul al 
cincilea. 

— Tu ești experta, continuă ea. Și nu vreau să-ţi spun eu cum 
să-ți faci meseria, dar te-ai gândit la posibilitatea ca ucigașul să 
nu fie inclus în paginile acestor albume? 

— Bineînţeles, dar pare un loc bun din care să pornești. 

— Poate. Și n-o să te judec pentru că crezi asta. Eşti polițistă 
și noi suntem o adunătură de criminale, hoaţe și curve... 

— N-am spus niciodată că... 

— Nu, dar te gândești uneori la asta. N-ai fi o fiinţă umană 
dacă n-ai face-o. 


2 Romancieră irlandeză specializată în literatura pentru femei. (N. red.). 

Tonul lui Babs era calm. Helen nu credea că veterana 
închisorii o mustră, dar nu era sigură. 

— Dar n-ar trebui să îngădui instinctelor și trecutului tău să te 
orbească faţă de posibilitatea ca niciuna dintre noi să nu fie 
responsabilă. 

Helen știa unde duce asta. Fără îndoială, îi trecuse prin cap 
acest gând - doar pentru a-l respinge ca fiind prea extravagant. 
Babs însă părea cât se poate de serioasă. 

— Cauţi pe cineva care avea o răfuială cu Leah. Cineva care 
avea acces cu ușurință la celula ei, care putea să vină și să 
plece după bunul plac. Cineva care crede că e de neatins în 
închisoarea asta. 

Cuvintele ei plutiră în aer o clipă, apoi Babs conchise: 

— Deci, nu ţi se pare probabil ca ucigașul lui Leah să fie, de 
fapt, unul dintre e? 

Helen o privi lung. Nu ar fi vrut să-și imagineze un astfel de 
scenariu, dar logica lui Babs era solidă și foarte tulburătoare. 
Dacă avea dreptate, dacă într-adevăr un gardian vâna deţinute, 
atunci nimeni nu era în siguranţă. 


50. 


Gardienii rămaseră tăcuţi în timp ce echipa lui Proud își făcea 
treaba. Își deschiseseră dulapurile, așa cum li se ceruse, dar 
protocolul solicita ca ei să rămână de faţă în timp ce era 
întreprinsă percheziția. Era umilitor pentru toţi, în diferite grade. 
Unele dulapuri erau adevărate cocini, altele erau de o ordine 
scrupuloasă. Unele conţineau obiecte stânjenitoare - romane 
erotice uzate sau afișe zdrenţuite cu femei -, altele ascundeau 
bunuri mai private: fotografii ale foștilor parteneri sau suvenire 
ale unor copii care își luaseră de mult zborul. Toată lumea 
simţea tensiunea - umilirea publică era un lucru supărător, dar 
exista posibilitatea foarte reală ca percheziţia să scoată la 
lumină ceva mai semnificativ și mai sinistru. 

Sarah Bradshaw rămase tăcută. Voia doar ca totul să se 
termine. Părea că toţi ceilalți simt același lucru. Celia Bassett 
părea că nu se simte bine, Mark Robins își schimba greutatea de 
pe un picior pe altul, încurcat, și până și Campbell arăta acum 

mai puţin încrezut. Era chinuitor să trebuiască să-i urmărești pe 
supușii lui Proud cum scot pe rând fiecare obiect - cum discută 
despre el și îl evaluează. Simţeai judecata tăcută, din partea 
răscolitorilor și a colegilor deopotrivă. 

Adevărata întrebare, cea care o preocupa pe Sarah în 
dimineaţa aceasta, era până unde avea să meargă percheziţia. 
Era stânjenitor ca depozitul tău ascuns de ambalaje goale de 
ciocolată sau reviste cu vedete să fie expus în fața colegilor, dar 
nu era o contravenţie pentru care să fii concediat. Însă, dacă 
ancheta s-ar fi prelungit dincolo de dulapuri, cu o percheziţie 
corporală sau - Doamne ferește - cu una până la piele, atunci 
situaţia ar fi stat foarte diferit. 

Sarah avea telefonul lui Garanita asupra ei, dar se putea 
descurca cu asta, dat fiind că telefonul mobil era neînregistrat și 
era greu de pus în legătură cu proprietarul. Ar fi trebuit să 
explice de ce avea un singur număr în lista de contacte, dar 
oamenii știau că nu are partener și presupuneau că nu are nici 
pretendenți, așa că, poate, ar fi fost capabilă să-i păcălească. 
Mai alarmante erau documentele pe care le avea asupra ei, 
documente pe care le luase direct din biroul Guvernatoarei, cu 
nici jumătate de oră în urmă. 

Folosindu-se de reputaţia ei de neîndemânatică, Sarah reușise 
s-o scoată pe asistenta lui Bassett din cameră, răsturnându-i pe 
birou o cană plină cu ceai. Victima înfuriată a acestui accident 
alergase pe coridor spre oficiul de curățenie. Era o distanță 
bunicică, iar acolo trebuia să negocieze cu posacul Șef al 
Operaţiunilor, ceea ce îi oferise lui Sarah suficient timp să 
scoată actele cerute și să le facă cópii, înainte ca asistenta să se 
întoarcă, bodogănind extrem de prost-dispusă, cu un sul întreg 
de șervete de bucătărie. 

Sarah plecase imediat și era în drum spre Aripa B, când 
fusese abordată de un membru al echipei lui Proud. Îi sărise 
inima din piept, temându-se că furtul fusese deja descoperit, dar 
de fapt interceptarea ei făcea parte dintr-o convocare generală 
decisă de Proud. Sarah încă avea documentele în mână și 
trebuise să gândească rapid, în timp ce se îndrepta spre sala de 
ședințe. Și de asta transpira acum. 

Stătea perfect nemișcată, încercând să pară deschisă și 
onestă, dar inima îi bubuia în piept. O percheziţie asupra 
persoanei ar fi ridicat întrebări la care era imposibil de răspuns, 

întrebări care, inevitabil, ar fi avut ca efect concedierea ei din 
Serviciu. La spate, sub betelia pantalonilor de uniformă gri- 
cărbune, avea o copie a raportului medicului legist despre Leah 
Smith. Își asumase un risc teribil pentru a-l obţine, iar acum 
Sarah Bradshaw se temea că era pe punctul de a plăti pentru 
asta. 


51. 


— Ăsta e tipul pe care-l caut. 

Detectivul-inspector Frank Percival se uită la fotografie, apoi 
la Charlie. 

— E urmărit pentru mai multe infracţiuni grave - agresiune și 
lovire, spargere cu circumstanțe agravante, fraudă în privinţa 
identităţii, detalie ea. A fost zărit în nordul Londrei cu zece zile 
în urmă. 

— E în sistem? 

— Absolut. Nu suntem siguri în privinţa numelui pe care îl 
folosește în prezent, dar toate detaliile pe care le avem au fost 
introduse de oamenii noștri. Dosar Nr. HP 1456. 

Percival dădu din cap și începu să tasteze la laptop 
informaţiile. Charlie îi zâmbi și se folosi de această ocazie, ca să 
studieze departamentul. Unitatea de Furt al Identităţii a Poliţiei 
Metropolitane avea personal suficient și era mult mai „high- 
tech” decât unitatea lor. La început, Charlie nu știuse prea bine 
de unde să înceapă căutarea lui Robert Stonehill, dar cum 
acesta avea un palmares de fraudă cu carduri și furt al 
identităţii, departamentul acesta părea foarte potrivit. 

Implicarea altei filiale a poliţiei era o mișcare riscantă. Charlie 
știa asta, dar se gândise că alegerea unor infracţiuni grave, dar 
relativ comune avea să ridice mai puţine suspiciuni și ar fi putut 
să-i permită să rămână nedetectată o vreme. Nu avea habar cât 
va dura această căutare - sau măcar dacă va avea succes - și 
știa că va trebui să gestioneze cu atenţie situaţia, dacă nu voia 
să fie demascată înainte de a-și găsi prada. 

— Până acum trei luni, folosea numele de Aaron West, adăugă 
ea. 

Percival dădu din cap și continuă să tasteze. Era cea mai 
delicată parte a discuţiei lor, deoarece putea să-l conducă pe 
omologul ei de la Poliţia Metropolitană direct la cazul lui Helen 
Grace, distrugând astfel povestea inventată de Charlie. Dar era 
un detaliu prea important pentru a fi exclus și, dat fiind că 
Stonehill nu fusese pus sub acuzare pentru nimic, Charlie spera 
ca sistemul să producă un singur rezultat, dacă el folosise 
același nume cât se aflase în capitală. 

— Nu apare nimic sub numele ăsta, îi spuse Percival, 
scuturând din cap. 

Charlie zâmbi - pe jumătate ușurată, pe jumătate 
dezamăgită. 

— Și spui că tipul ăsta e o prioritate? întrebă el, ridicând iar 
privirea spre ea. 

— Absolut. Atacul asupra proprietarului de magazin a fost 
extrem de brutal. 

Charlie tresări la „amintirea” acestei infracţiuni odioase. 

— Bine, păi, aș vrea să te ajut, dar nu am forţă de muncă 
excedentară, așa că va trebui să sapi tu însăţi. 

Roti laptopul spre ea și trase un scaun uzat de plastic. 

— Dar pot să-ţi ofer o băutură caldă. Eu aș lua cafea, ceaiul 
are gust de lături. 

Charlie îi mulțumi, se așeză și deschise sistemul lor. Cu 
fiecare pas, se băga tot mai adânc în bucluc, dar acum nu mai 
ezită. Existau sute, poate mii de fețe înmagazinate aici, iar ea 
era nevoită să treacă prin toate, ca să-l găsească pe Stonehill. 

Dădu click pe prima, apoi pe a doua, apoi pe a treia. O 
aștepta o zi lungă și anevoioasă, dar prima parte a misiunii ei 
fusese încununată de succes, așa că nu avea altceva de făcut 
decât să răsfoiască, răbdătoare, această galerie infamă a 
escrocilor și a șarlatanilor, în timp ce vâna de fapt un criminal în 
serie. 


52. 


Mătură rampele cu privirea, în căutarea prăzii. Ora de 
socializare avea să se termine curând și i-ar fi fost mult mai 
greu să atace când coridoarele erau înțesate de trupuri. Se 

oferise voluntară pentru muncă suplimentară la bucătărie, 
numai ca să poată să rămână în urmă mult după ce toate 
celelalte se duseseră în curte, doar în speranţa de a avea un 
acces facil la Grace. Dar deocamdată aceasta nu se vedea 
nicăieri. 

Alexis o văzuse cum se îndreaptă spre colţul îndepărtat al 
aripii, acolo unde erau grupate celulele Fetelor de Aur. De atunci 
nu mai zărise nici urmă de Grace. Probabil că stătea acolo de 
aproape o oră. Era un loc ciudat în care să zăbovești, dacă erai o 
țintă. Dacă ar fi fost vorba de Alexis, ea ar fi strâns oameni în 
jurul ei, ar fi apelat la datoriile altora față de ea și ar fi dat mită, 
acolo unde era necesar, ca să atragă forță fizică de partea ei. In 
închisoare era important să afișezi multă putere, mai ales atunci 
când te așteptai la un atac. 

Dar Grace era un personaj imprevizibil, o singuratică prea 
puţin interesată să se dea bine pe lângă marile mahăre. Alexis 
spera ca asta să-i aducă pieirea. Aici toate erau nevoite să 
încheie un târg - fie că plăteai sau nu pentru el -, altfel erau 
supuse mereu violenţelor sau le păștea ceva și mai rău. Alexis 
plănuia pentru Grace a doua variantă. Primul ei instinct fusese 
să-i spargă faţa, dar, după o anumită reflecţie, decisese să 
opteze pentru ceva mai inventiv și mult mai dureros. 

Apăsă pe butonul ceainicului pentru a patra oară și se uită 
cum din ciocul lui ţâșnește aburul. Temperatura apei trebuia să 
fie exact cea potrivită, de aceea o fierbea și refierbea 
încontinuu. lar acum, când zgomotul ceainicului scăzu, auzi ceva 
cunoscut. O voce. Vocea lui Grace. 

Alexis luă de pe raft zahărul și goli jumătate de pachet în 
ceainicul aburind, apoi îl ridică cu grijă și porni spre scări. 
Cocktailul acesta nu era deloc original, dar avea să fie eficient. 
Zahărul topit avea să prindă apa clocotită de pielea lui Grace, 
făcând arsurile mult mai distrugătoare. Dacă după asta îi mai 
rămânea ceva care să semene a faţă, era o femeie norocoasă. 

Mai avea la dispoziție doar 10 minute până la sfârșitul 
„întovărășirii”. Alexis o vedea pe Grace cu două etaje mai sus, 
cum se întorcea spre celula ei. Urcă un rând de trepte, pășind 
încet, apoi avansă cu viteză dublă spre capătul coridorului. 
Grace trebuia să coboare un nivel, ca să se întoarcă în Aripa B, 
așa că Alexis se repezi înaintea ei și se ascunse în intrarea 
întunecoasă a bibliotecii. Îi vedea, prin fanta de sticlă a ușii, pe 

șoarecii de bibliotecă cum cercetau rafturile și se rugă, în 
șoaptă, ca aceștia să n-o vadă și să-i strice planurile. 

Alexis auzea acum pașii care se apropie și se trase în spate, 
spre ușă. Grace trecu rapid, hotărâtă să se întoarcă la adăpostul 
celulei ei. Alexis numără până la zece, apoi ieși din ascunzătoare 
și avansă rapid pe coridor. Acum Grace era la doar șapte metri 
în faţa ei, aparent ignorând pericolul. Alexis iuți pasul. 

Acum între ele erau doar trei metri. 

Acum unul și jumătate. 

Alexis deschise capacul ceainicului și alergă înainte, cu brațul 
ridicat, dar în acest timp Helen se răsuci. Se ghemui la podea și 
roti piciorul drept, lovind-o cu putere pe Alexis în piciorul de 
sprijin. Surprinsă și dezechilibrată, solida bătăușă se prăbuși la 
pământ, iar apa clocotită cu zahăr o împroșcă pe mâini și braţe. 

Alexis urla deja de durere, dar Helen nu ezită, ci înaintă și își 
puse gheata pe gâtul ei, ţintuind-o la podea. 

— Uită-te la mine! 

Vocea lui Helen era calmă și sigură pe ea. Alexis se zvâărcoli, 
refuzând să o privească în ochi. 

— Uită-te la mine! strigă Helen. 

De data asta, Alexis făcu ceea ce i se spusese. Arăta jalnic, o 
siluetă care se zvârcolea pe podea, dar Helen știa că nu trebuie 
să manifeste niciun fel de milă. 

— Asta e ultimul avertisment. Dacă o să mă ataci și a treia 
oară, te omor. Ai înțeles? 

Alexis aprobă din cap, străpunsă de durere și îngrozită de 
privirea tăioasă a lui Helen. 

— Și spune-le și prietenelor tale. Joaca s-a terminat. 

Helen ridică brusc piciorul și se îndepărtă rapid pe coridor. 
Țipetele lui Alexis începuseră deja să atragă atenţia și n-ar fi 
fost deloc bine să fie prinsă lângă scena unei infracţiuni. Helen 
se simţea învigorată și plină de viaţă - era cuprinsă de 
adrenalină -, dar și zguduită, dându-și seama cât de aproape 
fusese de niște răni oribile. Doar zgomotul capacului ridicat al 
ceainicului o alertase în privința pericolului și doar instinctul o 
salvase de la vătămare. Scăpase la mustață și nu își dorea să 
repete experienţa. 

Spera ca Alexis să fi reţinut cuvintele ei. Nu îi plăcea modul în 
care o influenţa închisoarea, ceea ce devenea, dar momentele 
disperate solicitau măsuri disperate. Zbirii trebuiau contracarați 

și violenţa abordată frontal și, chiar dacă lui Helen nu-i plăcea 
brutalitatea omniprezentă, cel puţin reușise un lucru. 
Avea să apuce să lupte și data viitoare. 


53. 


— Sunt animale. Ce altceva vrei să-ţi spun? 

Cameron Campbell se sprijini pe spătarul scaunului, lăsându- 
și cuvintele să plutească în aer. Percheziţia din vestiar se 
terminase deja, iar el fusese chemat la un interogatoriu cu 
Benjamin Proud, în biroul Guvernatoarei. 

— Știu că ar trebui să ne gândim la ele ca la însărcinarea 
noastră specială, continuă el. Dar stai tu aici câteva săptămâni 
și vezi apoi ce simţi. Săptămâna asta a trebuit deja să mă ocup 
de un protest murdar al lui Lucy Spumoasa, de trei agresiuni, o 
vătămare corporală și de o tâmpită care a încercat să se 
sinucidă înghițind un tampon sanitar. Ghici cine a trebuit să-și 
bage degetele pe gâtul ei jegos, ca să i-l scoată!? Nu bărbatul... 
sau femeia... la costum. 

Campbell aruncă prin geam o privire spre Celia Bassett - care 
zăbovea afară -, apoi își întoarse iar ochii spre Benjamin Proud. 
Totul la tipul ăsta îl enerva. Costumul elegant, atitudinea 
superioară, refuzul de a zâmbi - totul trăsnea a individ care nu 
muncise în noroi niciodată, care nu se murdărise niciodată pe 
mâini. 

— Știi..., răspunse în cele din urmă Proud, aș putea să te pun 
sub acuzare doar pentru comentariile astea. 

— N-ai decât. 

— Ca să nu mai spun de articolele de contrabandă găsite în 
dulapul tău. 

— Doar pentru consum personal. Cu asta nu ai cum să mă 
prinzi... 

— Atunci înseamnă că îţi place să bei. 

— Dacă ai lucra aici, și ţie ţi-ar plăcea. 

Proud se uită la Campbell, cu o faţă neutră. Campbell dorea 
cu disperare să-l provoace, să-l facă să-și piardă calmul, dar 
tipul refuza să se lase momit. 

— Îţi pierzi timpul aici, continuă rapid Campbell. Ar trebui să 
discuți cu Grace. Ea are înclinaţie pentru ti... 

— Aș prefera să discut cu tine, Campbell, interveni Proud, 
lăsându-se pe spătarul scaunului. Pot să te întreb de ce lucrezi 
aici, dacă îţi displace așa de mult? 

— Cine a zis ca-mi displace? Am spus că sunt animale și, mă 
rog... trebuie să lucreze cineva și la grădina zoologică, nu-i așa? 

— De ce sunt animale? 

— Eu știu... Nu sunt nici psihiatru, nici preot. Dar bănuiesc că 
băutura, drogurile și faptul că tăticu' s-a jucat cu ele n-au ajutat 
prea mult. 

— Atunci îţi pare rău pentru ele? 

— Au avut parte de un început prost în viaţă, dar cine n-a 
avut? Asta nu înseamnă că nu poți să crești și să te schimbi. Dar 
majoritatea deținutelor nu vor altceva decât să se bată sau să 
și-o tragă. Și atunci ce sunt? 

— Și Leah Smith era la fel? 

Campbell îl cercetă pe Proud bănuitor. Acum ajungeau la 
substanţa discuţiei. 

— Smith... era un accident pe cale de a se întâmpla. 

— Adică? 

— Adică nu avea nicio prietenă. A băgat un cuţit de bucătărie 
de cincisprezece centimetri în burta unei femei gravide... și asta 
nu mai poţi s-o dai înapoi, nu? Cel puţin nu în cazul copilului... 

Pentru prima dată, Campbell văzu cum peste faţa lui Proud 
trece un zvâcnet de neplăcere. 

— Celelalte fete îi purtau sâmbetele. Noi ne-am străduit cât 
am putut, dar nu poţi să le supraveghezi în permanenţă, și eu 
cred că asta a terminat-o. De asta băga băutură și droguri de 
câte ori putea. 

— Cum își permitea așa ceva? Nu avea niciun fel de economii, 
mama ei depinde de un ajutor social, cum își permitea prețurile 
umflate pe care le practică găștile de aici? 

— Poate cerșea. Poate că se folosea de ce îi dădea mama ei. 
N-ai cum să-ţi dai seama ce o să facă oamenii ăștia. 

— Tu i-ai dat vreodată alcool sau droguri? 

— Du-te dracu’. 

— Ceva din mica ta rezervă? 

Campbell scutură încet din cap, ca și cum ar fi avut de-a face 
cu un cretin, dar nu spuse nimic. 

— Era o femeie disperată, continuă Proud, care avea nevoie 
de prietenie, de o eliberare... 

— Te rog ceva... 

— Ai spus-o chiar tu. Era complet singură pe lume. Cine știe 
de ce ar fi fost în stare ca să se dea bine pe lângă cineva, ca să 
se descurce. O să pun această întrebare tuturor, dar mă 
interesează în mod deosebit răspunsul tău, Cameron. 

Campbell tresări la auzul numelui său de botez. Avu dintr- 
odată senzaţia neplăcută că echilibrul de putere dintre ei se 
modificase. 

— Spune-mi, cu propriile cuvinte, care era natura exactă a 
relației tale cu Leah Smith. 


54. 


Jordi își strecură brațul pe sub cel al lui Helen și o ținu strâns. 
Nu era doar un gest prietenos față de colega ei, ci și o declarație 
de susținere publică. Se răspândise deja vorba despre atacul 
eșuat al lui Alexis. Toată lumea aflase că Helen era responsabilă 
pentru rănile urâte ale bătăușei, iar Jordi voia ca Annie și toate 
celelalte de la Holloway să știe că, dacă o atacau pe prietena ei, 
urmau să aibă de-a face și cu ea. Jordi nu avea forța sau 
agilitatea lui Helen, dar era o luptătoare de stradă și, în plus, în 
închisoare poziţia era importantă. Chiar dacă cea mai puternică 
demonstraţie fusese făcută de însăși Helen, atunci când o 
dezarmase și-o învinsese pe bătăușa numărul unu a lui Annie. 

— Incepi să înveți, puștoaico, spuse Jordi, strângând-o pe 
Helen de braţ. Prima regulă a vieţii de închisoare: trebuie să ai 
ochi la ceafă. 

— Puteai să-mi spui asta mai devreme, răspunse Helen 
făcând haz de necaz. 

— Nu-ţi face griji. Acum o să se gândească de două ori înainte 
să te atace iar. 

Helen dădu din cap, sperând că Jordi avea dreptate. Era 
bucuroasă că dispunea de compania lui Jordi în ziua aceea. În 
ciuda tuturor lucrurilor prin care trecuse - trecutul ei de 
prostituată, luarea copiilor de către sistemul de plasament, 
dureroasa condamnare pe viaţă pe care o primise -, Jordi părea 

incredibil de normală. Helen știa că era exclus să fi fost prietene 
afară, dar aici generozitatea spiritului lui Jordi o făcea să rămână 
întreagă la cap, amintindu-i de faptul că exista bunătate 
oriunde, dacă știai s-o găsești. 

— Ești sigură că o să fii în regulă acum? întrebă Jordi când se 
apropiară de celula lui Helen. 

Helen respira puţin dificil și începea să regrete că nu își 
făcuse radiografie la coaste. 

— Sunt bine, o liniști ea. Doar că în dimineaţa asta am făcut 
puţin mai multă gimnastică decât aveam de gând. 

— Ei, relaxează-te... dar nu lăsa garda jos. Nemernicele alea 
pot să te atace în orice moment. 

Semnificaţia cuvintelor lui Jordi era clară - un atac pe timpul 
nopţii - și Helen ezită, înainte să-i răspundă. Trebuia oare să-i 
împărtășească suspiciunile ei potrivit cărora un gardian ar putea 
fi implicat în uciderea lui Leah sau asta ar fi alarmat-o și mai 
mult pe Jordi? 

— O să fiu atentă. Să fii și tu. Probabil că acum ai devenit o 
țintă. 

— N-au decât să încerce. 

Jordi îi făcu cu ochiul, apoi se îndepărtă de-a lungul rampei, cu 
un mers teatral. _ 

Helen se uită la ea cum pleacă. li admira atitudinea 
sfidătoare, dar își dădea seama că, sub această fațadă 
exuberantă, Jordi era la fel de tulburată ca toate celelalte 
deţinute de la Holloway. Se lăsa întunericul și tensiunea începea 
să crească. 

Helen se strecură în celulă și închise bine ușa în urma ei. Jordi 
avea dreptate, trebuia să se odihnească, dar știa că nu avea s-o 
facă. Simţea cumva că e deja implicată într-un joc pervers de-a 
v-aţi ascunselea, alături de un ucigaș care părea capabil să 
comită o crimă și apoi să dispară fără urmă. Putea să urmeze 
oricare dintre ele, iar Helen știa că nu va avea odihnă până nu 
descoperea adevărul din spatele uciderii tulburătoare a lui Leah. 

Se întinse pe pat ca să se gândească, dar când făcu asta 
perna ei alunecă, lăsând să se vadă un mic cadou băgat 
dedesubt. Se îndoise de Sarah Bradshaw - nu era sigură că are 
tupeul să facă asta -, dar solida gardiană se achitase cu brio de 
sarcină. 

Într-un plic cafeniu, cuibărit sub pernă, era raportul medicului 
legist despre Leah Smith. 


55. 


Telefonul îi suna insistent, cerând ca cineva să răspundă, dar 
Charlie îl lăsă să sune până la capăt și apoi îl închise de tot. Era 
al patrulea apel pierdut pe ziua aceea, toate de la un număr 
„necunoscut”. Asta putea să însemne un singur lucru: secția de 
poliţie Southampton Central o căuta. 

Goli ultimele resturi de cafea și aruncă paharul de plastic la 
gunoi. Era a treia pe ziua aceea și nu o ajuta cu nimic la 
liniștirea nervilor. Charlie știa deja că absenţa ei fusese 
remarcată, dar încă nu avansase cu nimic în vânarea lui Robert 
Stonehill. În curând avea să fie silită să renunţe, dacă nu voia să 
rateze complet șansa de a-și păstra slujba. Gândul la călătoria 
lungă și singuratică de întoarcere în Southampton era extrem de 
deprimant. 

Își grăbise cercetarea. Mai avea încă foarte mult de verificat - 
abia ajunsese la un sfert - și știa că, dacă își accelerează 
căutarea, riscă să-i scape ceva important. Dar nu știa când avea 
să mai aibă ocazia să facă asta, așa că verificase rapid, căutând 
ceva familiar, orice. 

Feţele treceau în fugă, în timp ce limbile ceasului biroului se 
învârteau necruţător. Charlie le filtrase după sex și vârstă, dar 
tot erau nenumărate feţe de examinat, multe dintre ele 
semănând puţin cu Robert: bărbaţi tineri, rași în cap, cu expresii 
ursuze - Charlie trecuse deja prin câteva alarme false 
demoralizante și feţele începeau deja să se contopească unele 
cu altele. Încet-încet, nu mai putea să recunoască feţe, iar 
epuizarea o copleșea. 

Apoi, exact când începea să fie tentată să închidă laptopul și 
să pună capăt zilei de lucru, văzu ceva. Avansa atât de rapid, că 
fu cât pe ce să treacă pe lângă, dar când reveni, își dădu seama 
ce îi atrăsese atenţia. O șapcă. O șapcă veche cu Portsmouth 
FC, pe care era sigură că Robert Stonehill o purtase atunci când 
intrase în standul de ziare din Southampton. 

Derulă în jos și găsi mai multe fotografii similare. Din diverse 
zile și momente, dar toate din oficii poștale, din standuri de 
ziare, magazine și supermarketuri. Dosarul era încă în așteptare 
- încă nu îi fusese repartizat un poliţist -, dar implicaţiile erau 
clare. Bărbatul din fotografii pretinsese beneficii care nu îi 
aparțineau. Deși sumele fraudate erau mici, fusese în mod 
evident prolific și adunase de-a lungul timpului o pradă 
considerabilă. Bărbatul semăna categoric cu Robert, însă era 
rareori fotografiat din faţă și era imposibil să fii sigur. 

Helen căută în dosar numele celor fraudaţi. Niciuna dintre 
victime nu fusese contactată de poliţie - reclamaţiile veniseră 
din partea unor angajaţi suspicioși ai unor oficii poștale -, ceea 
ce îi dădu lui Charlie o idee. Parcurse lista de nume - Arthur 
Reeves, Eric Pyke, Harry Wilmshaw -, apoi îl căută pe primul pe 
Google. 

Nu fu surprinsă să descopere că acesta murise. Același lucru 
era valabil și pentru Eric Pyke și Harry Wilmshaw - potrivit unui 
articol din ziarul local, care publica un reportaj despre marile 
cantităţi de flori trimise la ospiciul unde murise recent 
respectatul activist pentru strângerea de fonduri în scopuri 
caritabile. 

Charlie dădu rapid înapoi, căutând pe internet ceva - orice - 
despre Arthur și Eric. Aceștia nu păreau să se fi afirmat prea 
mult în timpul vieţii și nici să aibă cine știe ce familie care să-i 
jelească. Dar aveau un anumit lucru în comun cu Harry 
Wilmshaw. 

La fel ca el, cei doi muriseră recent la Ospiciul Frances Hill din 
Holloway. 


56. 


Alexis zăcea în patul de la infirmerie, cu ochii strâns închiși. 
Turba de furie în sinea ei și îi venea să facă praf infirmeria, să 
distrugă orice sau pe oricine îi ieșea în drum. Dar era chinuitor 
să se miște, dat fiind că brațele și picioarele ei suferiseră arsuri 
de gradul doi, așa că era forţată să rămână nemișcată, înjurând 
violent pe oricine îndrăznea să se apropie de ea. 

Chiar dacă fusese în stare de șoc, insistase să se ducă la 
infirmerie pe picioarele ei. Prin asta își agravase rănile, pielea de 
pe picioare și braţe fiind bășicată sever la momentul la care 
doctorii o luaseră, în sfârșit, în primire. Îi administraseră imediat 
medicamente, dar chiar și așa simţise că fiecare mișcare a lor o 
străpunge, în timp ce ei încercau să îi panseze și să îi ungă 
rănile. Nu mai îndurase niciodată o astfel de durere, dar acum 
ea fusese înlocuită de ceva și mai rău. Era torturată de un chin 
persistent și sâcâitor - era ca și cum cineva ar fi ţinut o flacără 
deschisă sub membrele ei. 

Preocupate, unele dintre prietenele ei încercaseră să intre în 
infirmerie, dar Alexis nu avea dispoziţia necesară să le 
primească, nefiind capabilă să se concentreze decât asupra 
propriului disconfort, așa că refuzase vizitele lor. In plus, Alexis 
știa că arată ridicol, cu brațele și picioarele învelite în bandaje 
groase și cu dinţii din faţă lipsă. Nu se punea problema să le 
lase s-o vadă așa. Arăta ca o femeie plăpândă și distrusă. Arăta 
învinsă. 

Avea să trebuiască să lupte din greu ca să convingă restul 
închisorii că nu e înfrântă. Statutul și poziţia ei în ochii celorlalte 
deţinute, până și viața ei depindeau de asta. Dar adevărul era 
că fusese învinsă. O asaltase pe dușmanca ei de două ori și 
pierduse de ambele dăţi. Nu avea nicio îndoială că asta avea să 
aibă consecinţe serioase asupra vieţii ei de la Holloway și o 
blestema pe poliţista din Southampton din adâncul inimii. 

Nu o urâse niciodată atât de mult pe Helen Grace ca în seara 
asta. 


57. 


Helen sorbea cu aviditate detaliile raportului. Prima surpriză 
era în paragraful iniţial. Cauza morţii: necunoscută. Helen se 
opri, ca să asimileze acest lucru. Se așteptase la o tăiere a 
gâtului cu lama, la un traumatism cranian sau, cel puţin, la 
vânătăi profunde în jurul gâtului. Dar, dacă era să creadă 
raportul, nu exista nimic măcar vag asemănător cu așa ceva. 

Mai mult, semnele specifice livor mortis? indicau faptul că 
Leah murise așa cum fusese găsită: întinsă calm pe pat. Existau 
unele probe privind dilatarea unor vase ale inimii și, în alte 
circumstanţe, medicul legist probabil că ar fi notat drept cauză a 
morţii lui Leah un stop cardiac sau, dacă voia să fie acoperit, 
cauze naturale. Dar mutilarea cadavrului contesta categoric așa 
ceva. 

Următorul gând al lui Helen fu supradoza. Se grăbi spre 
analiza anexată a sângelui, dar nu exista nimic sinistru aici. 
Nivelul adrenalinei era ridicat, dar trebuia să te aștepți la asta, 
dată fiind situaţia în care se aflase Leah, iar nivelurile 
paracetamolului, ketaminei și metadonei erau în parametri 
normali. Fusese asfixiată, atunci? O pungă de plastic trasă peste 
cap nu ar fi lăsat nicio urmă pe corp, dar, dacă asta fusese 
cauza morţii, atunci te-ai fi așteptat la o decolorare albăstrie a 
feței. Doctorul Khan nu pomenea de așa ceva, iar Helen își dădu 
brusc seama cât de mult tânjea să vadă cadavrul. Era o dorinţă 
stranie, dar poliţista era obișnuită să aibă toate probele în faţa 
ei și, dintr-odată, se simţi foarte frustrată. Cum ar fi putut să-i 
facă dreptate lui Leah cu un braţ legat la spate? 

Răsfoi mai departe raportul. Leah era ușor supraponderală, cu 
mult păr corporal și de iritaţii cauzate de transpiraţie. Braţele ei 
lăsau să se vadă urme de ace - atât vechi, cât și mai recente -, 
precum și tatuaje cu numele fiilor ei și multe dovezi de 
autovătămare. De fapt, trupul ei era cam praf, dar Helen fu 
intrigată când nu găsi nicio probă de vânătaie sau zgărietură la 
mâini sau încheieturi. Dacă fusese atacată fizic, te-ai fi așteptat 
la niște răni defensive sau la probe de legare. Dar nu exista 
nimic. 

Presupunând că Leah nu fusese o victimă voluntară, atunci 
concluzia era că fusese imobilizată și scoasă din joc fără luptă. 
Cum era posibil așa ceva? Nu avea nicio prietenă, nu era 
preferata gardienilor, deci... 

În mintea lui Helen începu să prindă contur o idee. Exista o 
modalitate de a imobiliza pe cineva fără să îl atingi, însă doar 
gardienii aveau acces la echipamentul necesar. Un taser‘ ar fi 
paralizat o victimă suficient timp pentru ca ea să fie ucisă, dar 
ar fi lăsat două înțepături mici pe pielea ei. Khan nu pomenea 

așa ceva, iar Helen înjură iar în șoaptă, tânjind după mai multe 
informaţii. Era o posibilitate incitantă, dar în stadiul acesta doar 
o teorie care nu explica modul efectiv în care murise Leah. 

Helen trecu la examinarea internă a lui Khan sperând, 
împotriva raţiunii, să găsească cine știe ce indiciu care ar fi 
putut să descâlcească această crimă năucitoare. Deja citea în 
diagonală, fără să se aștepte la prea mult, dar când ajunse la 
ultimul paragraf, se opri brusc. Doctorul Khan păstrase cea mai 
surprinzătoare și importantă dezvăluire pentru sfârșit. 

Leah Smith era în primul trimestru de sarcină. 


58. 


Emilia Garanita tastă ultimul punct și se lăsă pe spate, ca să- 
și admire opera. Sunase la Evening Standard imediat ce făcuse 
fotografiile cu coșciugul care părăsea Holloway-ul și, în mod 
previzibil, cei de acolo se repeziseră asupra ofertei. 

Fusese încântată să vadă că era singurul reporter de la poarta 
din spate a închisorii - în mod evident, ceilalți ziariști nu 
auziseră de uciderea lui Smith sau o categorisiseră drept o 
sinucidere obișnuită. Mita pe care i-o strecurase unuia dintre 
tipii de la G4S” care erau de serviciu meritase, deoarece primise 
nu doar identitatea victimei, ci și momentul la care ea avea să 
părăsească închisoarea. 

Existau prea puţine alte detalii, dat fiind că Sarah nu 
răspunsese la SMS-urile Emiliei, iar tipului de la G4S nu i se 
spuseseră prea multe. Dar, într-un fel, nici nu conta. Leah Smith 
fusese ucisă și, dacă zvonurile care circulau erau adevărate, 
cadavrul fusese mutilat. Emilia avea material mai mult decât 
suficient ca să meargă mai departe - adesea, aluziile la aceste 
orori erau mult mai eficiente decât explicarea lor în detaliu. 
Fotografiile neclare cu dricul care părăsea închisoarea după 
căderea întunericului și o recapitulare completă a crimelor lui 
Leah aveau să fie suficiente pentru a incita și stârni cititorii. 

Legătura cu Helen Grace era forţată, dar asta nu o împiedica 
pe Emilia să o sugereze. Nu avea să spună explicit că Helen 
Grace era responsabilă sau măcar implicată în asta - avea să-i 

lase pe cititori să tragă singuri concluziile analizând coincidenta 
unei morţi sinistre care avea loc la doar câteva săptămâni - de 
fapt luni, dar cine mai ţinea evidenţa? - după ce o criminală în 
serie fusese băgată la Holloway. Emilia avea deja un plan. Avea 
să facă aluzie la asta în acest articol iniţial, apoi, în următoarele, 
avea să dea substanţă suspiciunilor ei, pe măsură ce alte detalii 
ieșeau la lumină. Işi făcu o notiţă să îl caute pe medicul legist al 
Ministerului de Interne care efectuase autopsia lui Smith. Dacă 
putea să facă rost de registrul de la poarta din față referitor la 
ziua precedentă, ar fi trebuit să-i poată găsi numele. 

Emilia recunoștea senzația familiară din stomac - pe jumătate 
însufleţire, pe jumătate greață - care însoțea întotdeauna 
nașterea unui nou subiect. Ceva cocea la Holloway - ceva 
important - și, ca de obicei, fosta dușmancă a Emiliei era parte 
din asta. Emilia zâmbi ca pentru sine, în timp ce golea ultimele 
picături de chai latte. Povestea asta devenea din ce în ce mai 
bună. 


59. 


Charlie închise portiera și traversă strada în fugă. Ospiciul 
Frances Hill se afla într-o zonă liniștită și elegantă a Holloway- 
ului, iar Charlie nu dorea deloc să atragă atenţia asupra ei. Se 
duse rapid la intrarea din spate a clădirii și fu încântată să 
constate că nu se vedeau nicăieri camere de supraveghere - în 
mod evident, retrasul ospiciu nu era o ţintă a spărgătorilor și a 
hotilor. 

O mamă cu căruciorul traversa încet strada, vorbind la 
telefon. Charlie le zâmbi amabil ei și copilului, și îi lăsă să 
treacă. Imediat ce dispărură din câmpul ei vizual, Charlie se uită 
iar într-o parte și în alta a drumului, își înfășură haina în jurul 
mâinii, se prinse de partea de sus a gardului de sârmă și îl sări. 

Ateriză cu bine de partea cealaltă și avansă rapid spre latura 
din spate a clădirii. Asta era cea mai „riscantă” parte a misiunii 
ei, deoarece un angajat sau chiar un pacient putea să o 
zărească și să dea alarma. Dar astăzi părea să aibă norocul de 
partea ei, așa că ajunse la ușa din spate fără să fie văzută. 

Decisese să nu opteze pentru abordarea obișnuită. În mod 
normal, s-ar fi prezentat la recepţie și ar fi cerut să vadă 
suspectul, dar era exclus să facă așa ceva cu Stonehill. Imediat 
ce ar fi aflat că îl cheamă cineva, ar fi fugit. Charlie știa că, după 
ce și-ar fi dat seama că fusese deconspirat, Stonehill putea să 
dispară pentru totdeauna în neant, și ea nu putea să riște asta. 

Planul lui Charlie funcţionase bine până acum, dar în curând 
dădu peste primul obstacol. Ușa din spate era încuiată, pentru a 
împiedica pacienţii să iasă. Era o ușă metalică solidă, cu un 
sistem de intrare pe bază de card, și nu exista nicio posibilitate 
de a o sparge. Așa că Charlie făcu singurul lucru pe care putea 
să-l facă. Bătu la ușă. 

Tăcere. Charlie bătu iar. Știa că ceea ce face e neconvențional 
și poate chiar ilegal. La modul ideal, ar fi trebuit să aibă un 
mandat de arestare, chiar dacă în acest stadiu voia doar să-i 
pună lui Stonehill câteva „întrebări”, așa că era posibil să 
meargă și așa. Dar, fără îndoială, se punea în pericol, iar Helen - 
dacă s-ar fi aflat aici - ar fi fost împotriva unei acţiuni atât de 
pripite. Din păcate însă, din punctul de vedere al lui Sanderson 
și Gardam, cazul acesta fusese închis, așa că ce altă variantă 
avea? 

Nicio mișcare și niciun sunet nu veneau de cealaltă parte a 
ușii, așa că Charlie bătu iar, de data asta mai tare și mai 
îndelungat. Din nou tăcere, apoi, în sfârșit, semne de viață. 
Charlie se pregăti pentru ceea ce avea să urmeze. Nu avea 
habar dacă Stonehill lucrează aici. Pe de altă parte, era perfect 
posibil ca el să-i deschidă ușa. Charlie se tensionă, atunci când 
auzi cum sistemul ţiuie, iar ușa se deschide. 

— Cine ești? 

Tânăra cu șorț de femeie de serviciu părea nedumerită și 
suspicioasă. 

— Poliţia, răspunse Charlie, arătându-i legitimaţia. Îl caut pe 
bărbatul acesta. Lucrează aici? 

În mână ţinea o fotografie cu Robert Stonehill. 

— Peter? Da. E unul dintre portari. 

— E aici acum? 

— Da, răspunse femeia, în mod evident alarmată de tonul 
imperios al lui Charlie. 

— Unde e? 

— În magazie, cred, mută niște mobilă... 

— Unde e magazia? 

Femeia încremeni - șocată de privirea aprigă a lui Charlie -, 
așa că aceasta o apucă de braţ și șopti cu încrâncenare: 

— Unde? 

Femeia arătă în lungul coridorului, iar Charlie trecu deja pe 
lângă ea. Cu o clipă în urmă fusese neliniștită, acum era ca într- 
o transă, hotărâtă să-l prindă pe Stonehill. Provocase atât de 
multă nefericire, atât de multă durere - n-avea de gând să-l lase 
să-i scape acum. 

Avansă de-a lungul unui coridor îngust și boltit de cărămidă. 
Era o casă victoriană, care pe vremuri avusese mai multe 
camere subterane pentru cărbuni și așa mai departe. Zona 
subsolului era folosită acum ca depozit pentru paturi, veioze, 
mese și alte vechituri. Pe coridorul principal erau mai multe uși, 
dar toate erau închise, în afara celei din urmă din care se 
revărsa o lumină slabă. Dar Charlie nu voia să se pripească, 
acum când Stonehill era la ananghie, așa că avansă încet de-a 
lungul coridorului, deschizând ușor fiecare ușă și privind 
înăuntru. Camerele erau pline de praf și păreau abandonate, așa 
că Charlie trecu mai departe, până la ultima ușă. Deci asta era? 
Avea să ajungă, în sfârșit, faţă în faţă cu Robert Stonehill? 

Își scoase bastonul din tocul de la șold și îl extinse la 
maximum. Apoi împinse încet ușa. Din fericire, aceasta nu 
scoase niciun sunet, lăsând să se vadă o încăpere mare și 
prăfuită, plină ochi cu resturile unor vieţi de multă vreme apuse. 
Blaturile meselor, dulapurilor și scrinurilor erau pline de 
fotografii și tablouri vechi, de haine și amintiri. Erau, probabil, 
bunurile decedaţilor care fuseseră singuri pe lume. 

Charlie intră încet în încăpere, măsurând cu ochii în stânga și 
în dreapta. Lumina era aprinsă - probabil că cineva încă era 
acolo. Dar nu se vedea niciun semn de viaţă, peste tot era 
liniște. Charlie încercă să se adune și merse mai departe, cu 
bastonul ridicat. Șirurile de rafturi erau înalte și pline de cutii de 
carton, era un labirint în care era ușor să te ascunzi. 

Rămase cu un ochi aţintit asupra ușii, așteptându-se ca 
Stonehill să încerce să fugă în orice clipă. În alte circumstanţe, 
ar fi strigat la el, ar fi încercat să-l scoată la lumină. Dar 
Stonehill era un ucigaș experimentat, iar Charlie nu îndrăznea 
să-l avertizeze. Și așa se simţea suficient de expusă. 

Acum vedea peretele din spate. În curând urma să dea ocol 
ultimului șir de rafturi și avea să aibă o panoramă asupra părţii 
din spate a încăperii. Dar când ajunse acolo, se opri. Din spatele 
rafturilor, o umbră avansă încet pe interval - o umbră care 
semăna foarte bine cu un picior. Dacă asta era, atunci era un loc 
bun de ambuscadă, așa că Charlie începu brusc să alerge 
înainte, se lăsă în jos, când dădu colțul, și lovi în același timp, cu 
bastonul. 

Dar nu prinse altceva decât aerul. lar când ridică privirea, își 
dădu seama că umbra era aruncată de un morman de haine 
vechi - din care ieșea un pantof proeminent. Injură încet și se 
ridică, apoi simţi imediat cum zboară în față. Rămase 
dezorientată și confuză timp de o clipă, apoi simţi o durere 
arzătoare la ceafă, iar peste câteva secunde urmă o a doua 
lovitură brutală, care o făcu să se izbească cu capul de rafturi și 
să scape din mână bastonul. Acum era întinsă cu faţa în jos pe 
niște perdele și haine vechi, dar se rostogoli rapid într-o parte, 
exact când piciorul butucănos de masă se abătu din nou. 

Stonehill ridică iar arma, dar, spre surpriza lui Charlie, acum o 
aruncă spre ea. Ridică braţul, o pară și reveni în picioare. Era 
ameţită și o durea tot corpul, dar încă se ţinea tare și îl văzu pe 
Stonehill cum sprintează pe coridor. Fără să ezite, fugi după el. 

Urmărirea începuse. 


60. 


— Trebuie să vorbim. Sună-mă ACUM. 

SMS-ul era scurt, dar nu foarte dulce și o umplu pe Sarah 
Bradshaw de groază. De când o abordase Grace seara trecută 
începuseră tot felul de rahaturi: vestiarul personalului fusese 
percheziționat, fuseseră intervievaţi cu toţii și acum erau 
examinate turele angajaţilor. Toate acestea în timp ce Sarah 
avea asupra ei raportul lui Khan. Din fericire, echipa lui Proud 
decisese să nu facă percheziţii corporale și ea reușise să ducă 
raportul în celula lui Grace fără alte peripeții, dar îmbătrânise cu 
cinci ani în acest timp. lar acum Garanita era pe urmele ei. 

Sarah avea nevoie de bani, dar oare merita tot stresul? Nu 
fusese niciodată unul dintre cei mai buni gardieni, avea puţine 

recomandări la dosar și știa că, atunci când Holloway-ul avea să 
se închidă, era probabil ca serviciile ei să nu mai fie necesare. 
Dispunea de economii limitate și nu putea să-i mai ceară bani 
mamei ei, așa că avea nevoie de cât mai multe lire în bancă. Nu 
se putea ști cât avea să dureze până își găsea o nouă slujbă - 
oamenii nu se îngrămădeau să angajeze o persoană de 48 de 
ani care nu avea nicio calificare sau abilitate specializată care s- 
o recomande. Întrevedea deja un viitor mohorât de paznic prost 
plătit și orice ar fi putut să amâne perspectiva aceasta era 
binevenit. 

Garanita îi dăduse 500 de lire avans, cu promisiunea că vor 
urma sume mult mai mari. Probabil că deja aflase de uciderea 
lui Smith și, în mod evident, exista posibilitatea unor câștiguri 
financiare, dar oare putea continua să-i dea informaţii? Avea să 
existe atât de multă atenţie - atât din interior, cât și din exterior 
-, oare chiar merita să-și riște pensia pentru asta? Ca 
întotdeauna, Sarah se trezi prinsă într-o dilemă. 

Era atât de afundată în gânduri, încât nu văzu decât prea 
târziu că Grace se apropie de ea. Se hotărâse să o evite pe fosta 
polițistă, acum când știa cu cine are de-a face, și se întoarse cu 
spatele, dar Grace fu mai rapidă, o prinse de braţ și o trase spre 
ea. 

— Trebuie să vorbesc cu tine, îi șopti Grace tăios. 

— Campbell e în aripa asta, se răsti Sarah, arătând peste 
umăr. 

Grace aruncă o privire spre Campbell și dădu imediat drumul 
brațului lui Sarah. 

— Atunci diseară. Unde ne putem întâlni? 

— Am făcut deja suficient pentru tine. 

— Să nu crezi că poţi ieși din înţelegerea noastră. 

— E chiar slujba mea în pericol. 

— Ar fi trebuit să te gândești la asta înainte să te încurci cu 
Garanita. Seara trecută ai fost văzută la infirmerie. 
Guvernatoarei n-o să-i fie greu să-și dea seama cine mi-a făcut 
fotografia aia - dacă îi dă cineva informaţia necesară... 

— Dacă ieși după închiderea celulelor, o să fii prinsă..., replică 
Sarah, schimbând tactica. 

Căuta cu disperare un motiv pentru care să evite să facă ceea 
ce i se cerea. 

— Lasă asta în seama mea, îi ordonă Helen dur. Unde ne 
putem întâlni? 

Sarah se holbă spre ea, dar nu putu să o privească în ochi. 
Fosta polițistă avea expresia unei femei care nu se lasă 
refuzată. 

— La sala de gimnastică, murmură ea în cele din urmă. Ne 
putem întâlni acolo la ora 21. Dar n-o să pot sta mult. 

— Nici n-o să fie nevoie, răspunse Grace, înainte de a-și 
continua drumul. g 

Sarah se uită la ea cum pleacă. In timp ce o privea, simți cum 
îi vibrează telefonul. Alt SMS de la Garanita. Işi luă și ea 
tălpășița, în timp ce își blestema norocul și îi zâmbea slab lui 
Campbell, care părea că o urmărește. De ce nu putea viața să 
fie simplă? De ce nu avea și ea măcar o dată o șansă? Atunci 
când o abordase Garanita, totul păruse la îndemână, dar 
lucrurile se complicau cu fiecare oră care trecea. Era băgată 
prea adânc, ca să se mai poată retrage și, dacă era să fie 
sinceră, acum și-ar fi dorit să nu o fi cunoscut niciodată pe 
Emilia Garanita. 


61. 


Charlie izbi gardul cu putere și se urcă pe el. Stonehill avea un 
avans de doar câteva secunde și gardul încă vibra în urma 
săriturii lui. Ateriză de partea cealaltă, se întoarse și sprintă în 
urma lui. Strada era pustie și Stonehill avea cale liberă, dar 
Charlie nu stătea pe tânjală și știa că, într-o întrecere corectă, 
avea șansa de a-l depăși. Își pierduse bastonul, dar încă avea 
cătușele. Dacă putea să reducă intervalul dintre ei, avea șanse 
bune să-l imobilizeze. 

Dintr-odată, Stonehill se repezi spre cealaltă parte a străzii, 
iar Charlie făcu la fel, aruncând o privire rapidă peste umăr. 
Stonehill țâșni printre două mașini parcate, împiedicându-se 
ușor de bordură. Charlie evită să facă aceeași greșeală și urcă 
trotuarul în viteză. Intervalul dintre ei era acum de doar șapte 
metri. Cu un an în urmă, când nu reușea să scape de grăsimea 
de după naștere, Charlie ar fi avut probleme să ţină pasul cu 

tânărul bărbat, dar acum era în formă și continuă în forță. Până 
la urmă, orele de la sală meritaseră. 

Stonehill dădu colţul în fugă, îndreptându-se spre strada 
principală. Poate că spera să se piardă în mulţime, dar tactica lui 
dădu greș. Incepu să dea de trafic - cumpărători și alţi pietoni - 
și încetini. Charlie era la doar trei metri în spatele lui. Încă un 
elan și avea să-l ajungă. 

Stonehill cobori de pe trotuar și începu să alerge pe lângă 
bordură, ca să avanseze mai rapid. Strada principală era la doar 
un sprint distanţă și Charlie știa că ăsta e obiectivul lui, chiar 
dacă nu avea cum să-i cunoască planurile. Zgomotul traficului 
devenea mai puternic și trotuarele mai aglomerate, iar oamenii 
începură să-i remarce și să se retragă de la marginea 
trotuarului, în timp ce ei treceau în goană. Indiferent ce se 
întâmpla acum, nu avea cum să mai ascundă asta de șefii ei din 
Southampton - existau zeci de martori ai urmăririi. 

Ajunseră la strada principală și Stonehill se năpusti fără 
ezitare de-a latul drumului aglomerat. Charlie făcu la fel, 
pregătindu-se să se arunce asupra lui. Avea să fie o manevră 
periculoasă, dar acum era aproape. Numără în minte, 
pregătindu-se să plonjeze. Trei, doi... 

Un scrâșnet pătrunzător îi semnală pericolul. O mașină frână 
puternic, dar nu suficient de rapid, ca să o evite pe Charlie, care 
fu aruncată în lateral. Ea se rostogoli de trei, patru, cinci ori, 
după care se opri cu faţa în jos, pe asfalt. Buzele îi sângerau și 
era tăiată pe față, dar se trezi că se ridică, împleticindu-se. 
Mașina nu trecuse peste ea și părea să se poată ţine pe 
picioare, așa că se uită după Stonehill. Unde naiba dispăruse? 

Un țipăt o făcu să se întoarcă și îl văzu pe acesta cum trage 
un adolescent îngrozit din mașina pe care o conducea. Charlie 
se puse deja în mișcare, ocoli mașina oprită, de lângă ea, și 
alergă în direcția lui Stonehill. Acesta urcă în break, dar era 
blocat de celelalte mașini și nu avea unde să meargă. Acum 
Charlie se apropie și întinse mâna spre portieră, dar dintr-odată 
vehiculul urcă pe trotuar. Cumpărătorii plonjară, ca să scape din 
fața pericolului, iar când Charlie, disperată, se repezi o ultimă 
oară către mașină, Stonehill călcă acceleraţia, parcurse în viteză 
trei metri și ieși pe o stradă laterală. 

Charlie îl privi cum pleacă. Inima îi ajunsese în gât și o durea 
tot trupul, dar deja memorase marca, modelul și numărul 

mașinii care se îndepărta în goană de ea. Scoase telefonul din 
buzunar, îl deschise și sună la 112. 


62. 


— Nu știu ce pui la cale. Dar, orice ar fi, trebuie să fii atentă! 

Expresia lui Noelle era gravă, dar deloc neprietenoasă. Aruncă 
o privire rapidă spre Mark Robins, care patrula prin cantină, și 
întinse braţul pe sub masă, căutând palma lui Helen. Puse acolo 
două pungi de vată, după care își trase braţul la loc și continuă 
să mănânce. 

— O să fiu, răspunse Helen. Dar trebuie să ies puţin din celula 
mea în seara asta. 

— Ești sigură că e un lucru înţelept? 

Noelle nu era o lașă, dar acum până și ea părea neliniștită. 

— Crede-mă, știu ce fac. 

— Și ce se întâmplă dacă te prind gardienii? Dacă ești 
condamnată, o să ai nevoie de un dosar fără pete. 

— N-am de gând să mă las condamnată. 

— Păi, am să-ţi dau o veste, surioară... 

— Ştii ce vreau să spun. 

— Tu chiar crezi că o să fii achitată? 

— Da, cred. Am prieteni care lucrează pentru mine afară, și 
adevărul o să iasă la lumină. 

Expresia lui Noelle se schimbă și Helen își dădu seama 
imediat că făcuse o gafă. Noelle nu avea pe nimeni care să 
lucreze pentru ea afară. 

— Așa că spune-mi cum funcţionează, continuă Helen rapid, 
arătând spre vata pe care o ascunsese sub bluză. 

— E destul de simplu. Noaptea, când gardienii închid ușile 
celulelor, zăvoarele se declanșează automat. Limbile intră 
înăuntru și ne încuie. Singurul mod de a le împiedica să facă 
asta... 

— E să umpli găurile în care intră limbile, o întrerupse Helen 
când înțelese. 

— Exact. Umple găurile cât de bine poţi, dar nu cu ceva tare, 
care să facă zgomot. Vata de acolo ar trebui să ajungă, dar, 

dacă nu ajunge, rupe câteva tampoane pentru cât mai e 
necesar. 

— Atât de tânără, dar atât de înțeleaptă! 

— E un truc vechi al Holloway-ului, explică Noelle dând din 
umeri. Dar trebuie să-ţi iasă la fix. Dacă limbile intră un 
centimetru sau mai mult, nu mai pleci nicăieri. Dacă nu intră 
suficient, o să fii descoperită. 

— Și apoi? 

— Păi, evident, aștepți ca gardienii să-și facă rondul, apoi îţi 
strecori legitimaţia de închisoare în fantă și o spargi ca pe o ușă 
normală. 

Helen dădu din cap, amuzată că lui Noelle spargerea ușilor i 
se părea ceva normal. In realitate, Helen făcuse asta de mai 
multe ori în cariera ei și era încrezătoare că poate să scoată 
limbile din lăcașul lor. 

— Am priceput. 

— Sper, spuse Noelle dojenitor. Pentru că, dacă o dai în bară, 
ajungi la Izolare. 

Lui Helen nu trebuia să i se amintească asta. Ştia foarte bine 
care sunt riscurile pe care și le asumă și ce se putea întâmpla 
dacă era descoperită. Decisese deja să nu o dea de gol pe Sarah 
Bradshaw dacă era prinsă - avea să onoreze înțelegerea 
încheiată. Pedeapsa avea să aterizeze doar pe umerii ei. Nu era 
un gând înveselitor, dar Helen credea că merită să riște. 
Descoperirea faptului că Leah Smith fusese însărcinată 
schimbase complet situaţia. Bănuielile îndreptate spre Annie 
Căruţ deja se estompau, pe măsură ce în minte îi apăreau noi 
suspecți. Dar, pentru a desluși această crimă stranie, avea 
nevoie de mai multe informații. 

Îi mulţumi iar lui Noelle, își duse tava la lada cu resturi și apoi 
se îndreptă spre celula ei. ln seara asta trebuia să facă 
curățenie la cantină, dar îi dăduse, cu inima îndoită, ultima ei 
coliță de timbre Sandrei Bellis, ca s-o convingă să preia această 
îndatorire. Helen voia să aibă timp să se pregătească. Urcă în 
fugă scările care duceau la Nivelul Doi, apoi se strecură în celula 
ei. 

Desfăcu pungile de plastic și răsturnă vata pe podea. Se 
asigură că gardienii erau încă ocupați la cantină și începu să 
îndese ghemotoace mici și albe în lăcașurile zăvoarelor. În 
curând o gaură era plină, dar abia ajunsese la jumătatea celei 

de jos, când proviziile ei se terminară. Apelă la rezerva ei de 
tampoane, conform sfatului lui Noelle, dar, spre dezamăgirea ei, 
și acestea se terminară înainte ca misiunea să fie îndeplinită. 

Cercetă camera. Niște hârtie mototolită ar fi fost de ajuns, dar 
îi dăduse blocnotesul ei altei deținute. Pătura era făcută în așa 
fel încât să nu poată fi sfâșiată și, pentru o clipă, Helen se gândi 
că ar putea să-și rupă hainele ca să astupe gaura, dar apoi ochii 
îi căzură asupra saltelei. O ridică rapid și scoase la lumină 
săculețul de pânză în care erau „comorile” ei. Tuburi cu dulciuri, 
o sticlă de sirop de coacăze pe jumătate consumată și, cel mai 
important, patru pachete de Marlboro Gold. Helen ezită - 
fumase doar câteva, și ţigările erau singura ei plăcere -, dar de 
fapt știa că nu are de ales. Scoase țigările, le rupse în jumătate 
și le îndesă în găurile limbilor. 

Peste un minut, misiunea fusese îndeplinită. Acum nu mai 
avea altceva de făcut decât să aștepte să vadă dacă planul ei 
avea să funcţioneze. Helen simţi cum, în sinea ei, se împletesc 
însuflețirea și neliniștea. Era gata de plecare. 


63. 


Privi în jurul lui, examinând stricăciunile. Deţinutele lucraseră 
din greu astăzi, realizând recuzita pentru apropiata sărbătoare a 
Crăciunului, dar hărnicia lor în ceea ce privește curăţarea 
mizeriei pe care o creaseră astfel nu se ridicase la aceeași 
înălţime. Se distraseră bine, râzând și glumind în timp ce făceau 
figurine reprezentându-i pe Moș Crăciun și pe Rudolph, lucrând 
până la semnalul pentru cină. Dar imediat cum acesta se auzise, 
plecaseră, punând uneltele jos în grabă și îmbulzindu-se să 
ajungă la cantină. 

Andrew Holmes se aplecă și începu să adune creioanele, 
riglele și foarfecele neascuţite care umpleau mesele. Adunarea 
ustensilelor abandonate era o sarcină suficient de grea, dar 
acum întreaga încăpere părea plină de bucăţi de hârtie și de 
fragmente de beteală. Ciudat cum preotul ajungea întotdeauna 
să aibă această sarcină. y 

Mai devreme se simțise înveselit. In general, perioada 
Crăciunului era dură pentru deținute, pentru că resimțeau 

despărțirea de iubiţi, de familie și de lumea reală. Astăzi însă, 
grupul păruse bine dispus și Andrew se felicitase pentru 
insistența cu care solicitase Guvernatoarei ca anul acesta să 
permită realizarea de decoraţiuni. In trecut fusese necesar să le 
interzică, după ce un articol dintr-un tabloid naţional păruse a 
sugera că ucigașele și hoaţele de la Holloway aveau parte de o 
petrecere neîncetată. | se păruse important să reintroducă 
tradiţia ca deţinutele să-și facă propria recuzită și propriile 
decorațiuni, cu bucățele de hârtie și beteală. Nu aveau să 
câștige un premiu pentru măiestrie, dar podoabele înveseleau 
acel spaţiu și le reaminteau oamenilor importanţa Crăciunului. 

Astăzi apăruseră în număr mare. Multe dintre feţele obișnuite 
- Magda, Jordi, Noelle -, dar și câteva noi. Drept rezultat, 
dezordinea era și mai mare ca de obicei, iar Andrew strângea 
deja de 20 de minute, în patru labe, materialul abandonat. Și, în 
timp ce făcea asta, își dădu seama că întreaga lui provizie de 
vată dispăruse. Ar fi trebuit s-o folosească pentru bărbile 
Moșilor, dar acum nu mai era. 

În fosta lui viaţă, Andrew nu și-ar fi făcut nicio grijă, dar aici 
asta însemna probleme. Vata era folosită de deţinute la 
injectarea heroinei - chiar în clipa asta, probabil, era împărțită 
unei mulţimi de dependente disperate. In timp ce băga înapoi în 
dulap restul materialelor pentru lucru manual, Andrew Holmes 
simţi iar cum asupra lui se lasă norul negru. În ultima vreme 
reușise să-și tempereze dispoziţiile - cu diverse forme de ajutor 
„Spiritual” -, dar incidente mărunte, precum acesta, îl făceau să 
revină la starea iniţială de deznădăjduire. Se străduise atât de 
mult cu femeile acestea, le oferise de atâtea ori mâna prieteniei 
și, drept răsplată, ele îl minţeau și furau de la el. 

Făcuse tot posibilul, dar crudul adevăr era că în locul acesta 
nu puteai să ai încredere în nimeni. 


64. 


— Ce naiba a fost în capul tău? Am avut încredere în tine, am 
crezut că o să faci ceea ce trebuie și tu ai nesocotit în mod 
deliberat ordinele mele. 

Detectivul-inspector Joanne Sanderson era furibundă, dar 
Charlie nu avea chef de muștruluială. Era lovită, învineţită și 
zguduită de evenimentele acelei zile. 

— Ai avut încredere în mine că o să fac ceea ce vrei tu să fac. 

— Dacă ai uitat cumva, eu sunt superiorul tău... 

— Deocamdată... 

— Așa că, dacă îţi spun că acest caz a fost închis, atunci a fost 
închis. 

Charlie scutură doar din cap, uluită de intransigenţa lui 
Sanderson. Poate că ar fi trebuit să rămână în Londra - în mod 
cert, ar fi trebuit să se ducă la un spital -, dar în loc de asta se 
întorsese imediat în Southampton, ca să-și susțină cazul. 

— Cu ce te are la mână? răspunse Charlie dezamăgită. Sau 
ceea ce te orbește e doar ambiția? 

— Să nu îndrăznești să-mi vorbești așa. Au existat cinci-șase 
ocazii în care aș fi putut să te transfer, dar am continuat să am 
încredere în tine... 

— Sunt mișcată. 

— Dar încep să nu mai am răbdare, Charlie. Și, dacă nu mă 
înșel, nici Steve nu mai are. 

— Ce dracu' vrei să spui? Ai discutat cu prietenul meu? 

— Aud unele lucruri... 

— Atunci încearcă să auzi asta. Azi era să mor în timp ce 
urmăream un suspect. Un suspect care trăia în Southampton 
sub diverse nume false și folosea în mod fraudulos datele de 
cont ale altora, ca să îi facă o înscenare lui Helen Grace. lar azi 
iată-l în Londra, unde trăiește sub un nume fals și se folosește 
de identitățile unor oameni morți ca să se descurce, în timp ce 
așteaptă procesul ei. 

Sanderson încercă să intervină, dar Charlie nu terminase, așa 
că ridică vocea, ca s-o poată auzi întreaga echipă. 

— Pentru numele lui Dumnezeu, îl poţi vedea pe înregistrare 
cum așteaptă în faţa închisorii Holloway. Din ce alt motiv ar fi 
fost acolo? 

— lar tu știi toate astea cu certitudine, nu-i așa? 

— Păi, urma să-l întreb în mod direct, dar ghici ce? M-a atacat, 
a fugit și apoi a deturnat un vehicul ca să scape. Eşti polițistă de 
ceva ani, Joanne. Nu ţi se pare că e un comportament suspect? 

Sanderson nu spuse nimic, uitându-se urât la ea. Charlie știa 
că vorbele ei își făcuseră efectul și continuă, hotărâtă să-și 
menţină avantajul pe care și-l crease. 

— Acum, eu m-am străduit din răsputeri să fiu drăguță. Am 
încercat să lucrez pentru tine, în ciuda faptului că ai avut un rol 
important într-o eroare judiciară grosolană. Dar asta se termină 
azi. Ti-am oferit probe despre delictele lui Stonehill. Poliţia 
Metropolitană nu știe despre acţiunile lui, ei cred că e doar un 
escroc și un hoţ de mașini și nu o să organizeze o razie masivă 
ca să-l găsească, decât dacă le spui tu să facă asta. În concluzie, 
sau te bagi, sau te dai la o parte. 

Charlie se aștepta ca Sanderson să riposteze, dar șefa ei 
părea că nu știe ce să facă. Așa că Charlie decise să clarifice 
situaţia. 

— Stonehill este responsabil pentru trei crime. Trebuie să-l 
urmărim acum, înainte să aibă ocazia de a dispărea pentru 
totdeauna. lar eu, cel puţin, nu o să mai lucrez în subordinea 
unui ofițer care nu poate sau nu vrea să vadă asta. Ordonă 
urmărirea sau concediază-mă, pentru că pe mine nu mă mai 
interesează jocul ăsta. 

Charlie se îndrepta deja spre ușă. Sanderson nu făcu niciun 
gest să o oprească, iar Charlie nu mai trase de timp. Își spusese 
pledoaria finală. Luase poziţie. 

Acum nu mai exista cale de întoarcere. 


65. 


Se lovi cu capul de scândurile podelei și închise ochii. Heroina 
începea să-și facă efectul și o amorţeală plăcută i se strecura 
dinspre degetele de la picioare spre creier. Toată după-amiaza, 
simţurile lui fuseseră dezlănţuite, dar opiaceul începea în sfârșit 
să-și exercite magia și Robert Stonehill era din nou împăcat. 

Abandonase mașina furată lângă King's Cross, apoi se grăbise 
spre ascunzătoarea din Archway. Nu se punea problema să se 
întoarcă la ospiciu și, în plus, avea nevoie de timp ca să 
gândească. Nu avea habar cum făcuse Brooks conexiunile, dar îl 
deconspirase și acum era un om urmărit. Nu văzuse nimic la 
știrile locale, ceea ce era destul de încurajator, iar marea lui 

speranţă era ca Brooks să acţioneze de una singură. Dacă asta 
era situaţia, i-ar fi fost greu să mobilizeze poliţia din Londra. 
Ultimul lucru de care avea el nevoie acum, când victoria lui 
finală era atât de aproape, era ca Poliţia Metropolitană să facă 
presiuni asupra lui. 

Fusese foarte atent: părăsise Southampton-ul imediat după 
arestarea lui Helen, iar în Londra își crease noi identități. 
Ajunsese până la a se aciua într-o clădire părăsită din Archway, 
plină de rataţi, drogaţi și vagabonzi, tocmai pentru a rămâne 
nedetectat. li detesta pe oamenii cu care împărțea acest spațiu 
părăginit - nu făceau decât să-și aștepte moartea -, dar uneori 
puteau fi utili. Heroina pe care tocmai o cumpărase era de mâna 
a treia, dar avea efectul necesar. 

Rămase cu ochii strâns închiși, străduindu-se să nu audă 
casetofonul antic care reda muzică reggae - Dumnezeule, cât 
putea să urască reggae-ul -, mai ales că avea nevoie disperată 
de somn. Dar, oricât ar fi încercat, nu se putea izola. In 
dimineaţa asta totul fusese în regulă, acum totul sărise în aer, 
iar ameninţarea capturării era o posibilitate reală. 

Ce ar fi trebuit să facă? Până la procesul lui Helen mai erau 
câteva luni. Trebuia să se ascundă și să lase timpul să treacă? 
Respinse imediat această idee - ar fi înnebunit în squatul ăsta 
și, în plus, trebuia în continuare să trăiască. Oare Brooks își 
dăduse seama cum se întreţinuse el? Existau șanse bune să-și fi 
dat seama, ţinând cont de apariţia ei la ospiciu. Robert trebuia 
să schimbe abordarea, poate să-și ia o slujbă umilă undeva de 
unde să poată face rost de datele necesare spargerii conturilor 
bancare ale oamenilor. Ar fi trebuit să fie departe de nordul 
Londrei și să scoată bani buni din asta - refuza să trăiască 
asemenea animalelor din jurul lui și, oricum, dependenţa lui de 
droguri devenea din ce în ce mai scumpă. 

Era greu să-ți dai seama care ar fi cel mai bun lucru de făcut 
sau ce surprize puteau să aducă următoarele câteva săptămâni, 
dar un lucru era sigur: nu avea să renunţe niciodată, și nici nu 
avea să se tempereze în demersul lui de a o distruge pe Helen 
Grace. lar dacă Brooks sau oricine altcineva îl făcea să iasă la 
lumină, avea să se lupte cu acela pe viaţă și pe moarte. 
Indiferent ce i-ar fi rezervat viaţa, avea să meargă până la 
capăt. 


VP - 117 


66. 


Fiecare pas era un chin, dar ea continuă să meargă. 

Asistentele voiseră s-o ţină pe Alexis la infirmerie, dar 
Guvernatoarea insistase ca toate deţinutele să fie închise în 
celulele lor după căderea întunericului, așa că ele cedaseră și se 
oferiseră s-o transporte pe Alexis în celulă cu căruciorul. 
Bineînțeles, ea refuzase și urmase o ceartă aprigă, în care 
doctorii o acuzaseră că vrea să-și agraveze în mod deliberat 
rănile. Discuţia se încinsese rapid, dar doctorii cedaseră când 
devenise clar că Alexis e în stare să le rupă capul, ca să câștige 
disputa. Și tocmai de asta Alexis mergea acum târșâit pe 
rampele pustii ale Aripii B, în timp ce două asistente o urmăreau 
de la o distanţă discretă. 

Durerea era insuportabilă, iar Alexis avu de mai multe ori 
impresia că o să leșine, dar se forţă să meargă mai departe. Se 
dusese singură la infirmerie și tot așa avea să se întoarcă la 
celula ei. Traversase deja două aripi și era foarte aproape de 
celula ei, dar trecu rapid pe lângă ea, îndreptându-se spre ușa 
de la trei celule distanţă. 

— Alexis, am avut o înțelegere... 

Asistentele, surprinse, se grăbeau deja spre ea, dar Alexis se 
repezi înainte. Era hotărâtă să se vadă cu Annie Căruţ înainte de 
închiderea celulelor, și accelerase brusc, deoarece Cameron 
Campbell era la jumătatea rondului său și se pregătea să 
închidă celula lui Annie. 

— Te rog, icni Alexis către gardian. 

Parcurse împleticit ultimii câţiva metri, incapabilă să spună 
mai mult din cauza durerii pârjolitoare. Campbell nu făcu niciun 
gest să îi împiedice avansarea, părând mai mult amuzat decât 
furios. Ignorând protestele personalului medical, Alexis puse 
mâna pe perete ca să-și ţină echilibrul și întinse capul după 
tocul ușii, ca să se uite în celulă. Annie era lungită pe pat, cu un 
roman în mână, culegând bomboane de ciocolată dintr-o cutie 
aproape plină, de lângă ea. 

— Bună, Annie! 

Se străduise din răsputeri să o spună pe un ton energic, dar 
vocea ei era subţire și stridentă. Annie nu ridică privirea, părând 
absorbită de cartea ei. 

— E totul în regulă? insistă Alexis, sperând împotriva raţiunii 
să primească un semn de favoare din partea protectoarei ei. Ai 
nevoie de ceva? 

În sfârșit, Annie ridică privirea. Nu spuse nimic, doar își trecu 
ochii peste silueta jalnică din fața ei, în timp ce fruntea i se 
încrunta încet. Apoi puse cartea cu grijă pe masă și se întoarse 
spre Campbell, care stătea în ușă: 

— Acum puteţi închide, domnule Campbell. 

Își coborî privirea și continuă să citească. Alexis încercă să 
protesteze, dar era prea târziu. Campbell trânti ușa și trecu la 
celula următoare. 

Pentru o clipă, Alexis nu știu ce să facă. Unei părți a ei îi 
venea să plângă, iar cealaltă jumătate ar fi vrut să-l tragă pe 
Campbell înapoi și să-l oblige să deschidă celula. Dar, în cele din 
urmă, nu făcu nimic, privind pierdut spre ușa încuiată. 

— Nu faci decât să agravezi lucrurile, o auzi acum pe una 
dintre asistente. Așa o să te doară și mai mult. 

Aveau dreptate, dar Alexis continuă să rămână unde era. 
Picioarele îi erau într-adevăr amorţite și avea impresia că 
braţele îi ard, dar chinul fizic nu se putea compara cu durerea 
crâncenă a respingerii ei. De când ajunsese la Holloway, se 
bazase pe Annie că o protejează și făcuse orice fapte josnice îi 
ceruse acest mentor, dar acum fusese înlăturată. 

În cele din urmă, le lăsă să o conducă la celula ei. Asistentele 
încercară să o consoleze, dar în seara asta disperarea lui Alexis 
era totală. Acum nu mai exista nimeni care să o ţină în 
siguranţă, iar când ușa celulei se trânti în urma ei, sunetul 
acesteia i se păru un clopot de moarte. 


67. 


Urla la lună, făcând apel la Dumnezeu să îi curme suferinţa. În 
seara asta, Lucy era în vervă și își blestema nașterea, mama și 
chiar pe Atotputernicul însuși, ocărându-și soarta. În astfel de 
nopţi era greu să o ignori - deja începuseră, drept reacție, 
huiduielile -, dar Helen încercă să facă abstracţie de zgomot. 
Nu-și permitea să se lase distrasă. Era aproape 9 fără un sfert - 
cronometrul până la întâlnirea ei cu Bradshaw pornise. 

Închiderea celulelor se derulase fără probleme. Campbell 
trântise ușa celulei lui Helen, în timp ce îi adresa câteva ocări 
alese. Apoi plecase - asemenea majorităţii gardienilor, nu 
zăbovea atunci când încuia deţinutele pe timpul nopţii. 

Deja de peste o oră Helen nu mai văzuse nici urmă de 
Campbell. Nu putea fi complet sigură că el părăsise aripa, dar 
era un risc pe care trebuia să și-l asume, așa că se lăsă în 
genunchi și își scoase din buzunar legitimaţia. Nu era sigură că 
aproximase bine distanţele și nu se grăbi atunci când introduse 
cardul în mica fantă dintre ușă și toc. Trebuia să facă asta corect 
- dacă scăpa cardul, nu doar că tentativa ei de evadare ar fi 
eșuat, dar și risca să se dea de gol. 

Marginea cardului ajunse la limba groasă de oţel. O împinse în 
jos, sporind încet presiunea. Dar limba refuza să se miște. 
încercă iar, de data asta mai tare, dar cardul începu să se 
îndoaie și Helen îl retrase rapid, temându-se să nu se rupă. Se 
ridică în picioare, înjurând, și încercă asupra limbii de sus. Și ea 
refuză să se deplaseze și Helen era pe cale să scoată cardul și 
să se recunoască învinsă, când, în sfârșit, simţi mișcare. Incercă 
iar, forțând milimetru cu milimetru și, în sfârșit, limba se retrase 
din lăcașul ei cu un zgomot satisfăcut. Helen reveni la limba de 
jos și descoperi că acum ușa stătea mai lax în toc, iar bara de 
oțel cedă presiunii ei. Reușise. 

Deschise ușa grea și se furișă afară. Zăbovi în intrând, 
întinzând gâtul ca să vadă dacă drumul e liber. Spre ușurarea ei, 
aripa era pustie și tăcută. Până și Lucy păruse să se fi calmat, 
așa că Helen trase ușa în urma ei, oprind-o imediat înainte de 
închiderea completă. Nu era perfect, dar asta era. Se făcuse 
deja aproape ora 21:00 și știa că Sarah Bradshaw nu o să 
aștepte. Verifică încă o dată că e singură, ieși din ascunzătoare 
și începu să parcurgă silențios rampa. 


68. 


Din poziţia ei de sus, silueta o urmări pe Helen Grace cum se 
furișează de-a lungul pasarelei. Nu era nicio surpriză că se 
pusese pe treabă. Nu avea încredere în ancheta internă despre 
moartea lui Leah și, în mod evident, decisese să se ocupe chiar 

ea de asta. Metodele ei nu fuseseră deosebit de subtile - încă 
mai avea multe de învăţat despre intrigile închisorii - și 
provocase prin asta furia mai multor părţi interesate. În mod 
frustrant însă, Helen Grace părea să fie făcută dintr-un material 
mai dur decât anticipaseră toţi - supravieţuise deja în faţa a 
două tentative de neutralizare. Avea să reziste în continuare 
norocul ei? Sau a treia oară avea să fie cu ghinion? 

Grace părăsi acum aripa și totul redeveni tăcut. Era cea mai 
frumoasă parte a zilei, când zgomotul și furia se stingeau, ca să 
fie înlocuite de o nefericire liniștită. Femeile erau singure în 
celule, fără altă companie decât conștiința lor, reflectând la tot 
ce făcuseră și la tot ce pierduseră. Era un moment tenebros, de 
care se bucurau doar paraziţii închisorii. 

Cât avea să lipsească Grace? Unde se ducea? În seara asta 
era riscant să acţioneze din nou, dar nu avea de ales. Proud și 
echipa lui căutau, Grace de asemenea, și nu se putea ști ce 
aveau să descopere. Silueta ieși dintr-un intrând întunecos și 
avansă rapid de-a lungul rampei, după care cobori silențios la 
Nivelul Doi. Numerele celulelor treceau unul după altul și, nu 
după mult timp, ajunse la B33. Vizeta culisă silențios, lăsând să 
se vadă o deţinută culcată pe spate, pe pat. Totul era așa cum 
trebuia să fie, așa că silueta băgă mâna în buzunar, căutând 
senzaţia liniștitoare dată de ac și aţă. 

Deci asta era. Nu mai avea niciun rost să amâne. Era timpul 
să se apuce de lucru. 


69. 


— N-o să fie plăcut, dar nu ai de ales. Trebuie să strivești 
chestia asta imediat. 

Sanderson îl privi fix pe Gardam, întrebându-se dacă acesta 
alesese în mod deliberat un termen colorat. Era oare posibil ca 
lui Gardam să-i facă plăcere? Lui Sanderson cu siguranţă nu îi 
făcea plăcere - intrase în poliţie ca să prindă răufăcători, nu ca 
să-și judece colegii. 

Sanderson și Charlie nu se înțelegeau prea bine de o vreme, 
dar nu se putea nega că au un trecut împreună. 

Charlie intrase în Poliţia din Hampshire puţin înaintea ei și 
fusese bunătatea întruchipată când îi arătase cum funcţionează 
lucrurile. Din punctul de vedere al lui Charlie, erau o echipă - 
Charlie nu îngăduise niciodată speranţelor sau ambițiilor ei să îi 
influențeze relaţiile cu colegii. Sanderson nu ar fi putut să spună 
același lucru despre ea, și acum avu un sentiment de rușine 
amintindu-și cum se suise pe spatele lui Charlie și apoi al lui 
Helen, ca să ajungă într-un post sus-pus. Dacă ar fi fost în 
situaţia asta, Charlie s-ar fi comportat cu mai multă... graţie. 

— Dacă nu te debarasezi de ea, atunci echipa o să creadă că 
ceea ce spune ea poate avea vreo valoare. Mai mult, o să 
creadă că tu ești slabă. 

— Eu cred că ei mă cunosc ceva mai bine decât atât. 

— Au asistat cu toţii la confruntare. Probabil i-au auzit 
ultimatumul. Dacă cedezi acum, ce spune asta despre tine? 

— Înţeleg asta, dar ar trebui să ne oprim puţin să luăm în 
considerare probele, nu-i așa? 

— Ce probe? Detectivul-sergent Brooks poate să-și urmeze 
oricât vendeta împotriva lui Robert Stonehill, dar asta nu 
înseamnă că ceea ce afirmă ea conţine vreun gram de adevăr. 

— A atacat-o și a fugit de acolo... 

— Pentru că e un escroc. Un pungaș și un hoţ care e urmărit 
neîncetat de o polițistă obsesivă și instabilă. Nu există niciun fel 
de probă care să îl pună în legătură cu crimele și, sincer, sunt 
surprins că îngădui unui poliţist de rang inferior să te ducă de 
nas în felul ăsta. Ce a dovedit Brooks până acum? Că Stonehill 
există. Știam asta deja. Că are o înclinaţie pentru infracţiuni 
mărunte. Nici asta nu e ceva nou... 

— Dar dacă am putea să vorbim cu el, să-l interogăm cum se 
cuvine, atunci am avea cel puţin șansa de a lămuri odată pentru 
totdeauna... 

— Ai lămurit asta acum 24 de ore, dacă ai uitat cumva. „Cazul 
a fost închis”, așa ai spus. Și eu așa aș vrea să rămână. Las-o pe 
Brooks să-și distrugă cariera, dacă asta vrea ea, dar n-o lăsa să 
te tragă și pe tine după ea. 

Sanderson nu știa prea bine ce să răspundă, dar Gardam încă 
nu terminase. 

— Vremea ei a trecut. A ta abia începe. Așa că fă ceea ce 
trebuie, Joanne! 

70. 


Sala de gimnastică pustie părea imensă și rece în lumina lunii. 
Echipamentul sportiv abandonat arunca umbre lungi, iar 
frânghiile groase atârnate de tavan păreau de-a dreptul sinistre, 
amintind de o epocă mai veche, în care la Holloway se făceau 
încă execuţii. 

Helen închise încet ușa în urma ei. Spaţiul neînsuflețit o făcea 
să se înfioare și, dintr-odată, își dădu seama cât de vulnerabilă 
e. Nu avea nicio armă, niciun mijloc de a se apăra. Dacă era 
surprinsă aici, nu avea cine să-i sară în ajutor. 

— Sarah? 

Vocea ei răsună în întreaga sală goală, dar nu răspunse 
nimeni. Oare Sarah se răzgândise? Era oare posibil ca Helen să 
fi căzut cumva într-o capcană? 

— Sarah, ești aici? șopti Helen, cu o voce strangulată, 
nefamiliară și neplăcută. 

Acum, din penumbră, apăru o siluetă. Helen își miji ochii să 
vadă cine e, dar era imposibil să-ţi dai seama în lumina slabă. Işi 
înghiţi teama, avansă și fu ușurată să vadă cum se apropie faţa 
suptă a lui Sarah Bradshaw. 

— Spune ce vrei și apoi pleacă, zise Bradshaw. 

Arăta groaznic - palidă, trasă la faţă și tensionată -, așa că 
Helen o întrebă direct: 

— Știai că Leah Smith era însărcinată? 

Expresia lui Sarah sugera că nu știuse. 

— Nu... eu... 

— Cine sunt candidaţii probabili? 

— De unde să știu eu? 

— Pentru că nu a avut niciun vizitator masculin. Trebuie să fie 
vorba de un angajat. Lucrezi aici de suficient timp, îţi cunoști 
colegii. 

— Ești sigură... referitor la sarcină, vreau să spun? 

— E în raportul medicului legist. Nu l-ai citit? 

— Nu e treaba mea. Am făcut rost de el pentru tine, cum mi- 
ai cerut, dar atât. Nu mi-am dorit niciodată să particip la așa 
ceva. 

— Prea târziu, așa că dă-mi niște nume. Cineva care are o 
reputaţie, cineva care e prietenos cu fetele. Cineva care are 
acces la celule... 

Helen tăcu, privind-o pe Sarah. Aceasta părea încă și mai 
puţin doritoare să se afle aici. 

— Nu-mi ascunde nimic, Sarah. Ai mult mai multe de pierdut 
decât mine. 

— N-am văzut niciodată nimic. 


— Dar... 
— Dar... mai auzi unele lucruri. 
— Despre? 


Sarah tăcu iar - oare ceea ce vedea Helen în ochii ei era frică? 

— N-o să te mai avertizez încă o dată, o ameninţă Helen. O 
femeie aflată în grija ta a fost ucisă și violată cu brutalitate... 

— Campbell. 

Sarah păru straniu de ușurată după ce spuse asta. Privi rapid 
spre ușă, apoi adăugă: 

— A trecut printr-o grămadă de închisori și, știi, zvonurile se 
țin după el. Despre cum trata fetele. Cred că îi plac alea rele... 
dar nu știu dacă are genul ăsta de interes. 

— Adică? 

— Păi, am auzit o poveste din Wakefield: acolo a pus taserul 
pe o fată doar pentru distracţie. Nu l-am văzut niciodată să facă 
ceva, dar asta nu înseamnă nimic. Aia deștepţi se ascund mereu 
la vedere, nu? 

În mintea lui Helen apăru brusc o imagine cu Jonathan 
Gardam în timp ce încerca s-o siluiască, dar ea o alungă rapid. 

— Dar ceilalţi? Robins, Kirkham, Malik...? 

— De ce nu? Toţi au scule, nu-i așa? Dar, sincer, nu întrebi pe 
cine trebuie. Ei nu vorbesc cu mine, nu mi se confesează... 

— Dar cui i se confesează? ` 

— Cred că între ei. E un club destul de închis. Imi pare rău, 
dar asta e tot ce pot să-ți spun... 

Sarah o luă spre ieşire pe lângă Helen, grăbită, fără să 
aștepte să i se permită să plece. Helen nu făcu niciun gest s-o 
oprească - obținuse informaţia de care avea nevoie. Avusese și 
ea suspiciuni referitoare la Campbell - era excesiv de familiar cu 
deţinutele și, în același timp, sadic - și se întrebă acum dacă 
tentativa lui Campbell de a arunca responsabilitatea pentru 
uciderea lui Leah direct asupra e; nu fusese cumva o tactică 

deliberată de a-și ascunde propria vinovăţie. Era el cel care o 
amuţise pentru totdeauna pe Leah? 

Ușa se închise în urma lui Sarah, făcând-o pe Helen să tresară 
și să se îndrepte și ea spre ieșire. Riscase mult ca să vină aici, 
dar meritase. Acum provocarea era să se întoarcă în celula ei, în 
siguranţă. 


71. 


Ziarul căzu pe birou, în timp ce Celia Bassett se prăbușea pe 
scaun. Fusese o zi chinuitoare - deţinute neliniștite, angajați 
răzvrătiți și nesfârșite întrebări, întrebări, întrebări. Faptul că 
Leah Smith fusese în primul stadiu al gravidităţii schimba totul, 
scoțându-i în faţă pe gardienii ei. Trebuia să susțină ancheta 
Serviciului pentru Detenţie și Eliberare Condiţionată și, în același 
timp, să-și apere angajaţii. Era o linie de demarcaţie fină, iar 
Celia nu știa prea bine cum ar fi cel mai potrivit să procedeze. In 
orice direcţie ar fi luat-o, era o situaţie perdantă. 

Principala știre a Evening Standard era asasinarea brutală a 
lui Leah Smith. Celia nu era surprinsă să vadă sub titlu numele 
Emiliei Garanita. De mai multe ori, Garanita se dovedise a fi un 
spin în coasta Celiei, încercând de numeroase ori să străpungă 
paza închisorii. Drona fusese cea mai ingenioasă tentativă a ei, 
chiar dacă, bineînţeles, nu recunoscuse că ea e responsabilă. Nu 
era peste tot plin de jurnaliști? Acum Garanita se dedicase 
complet asasinării lui Leah Smith și găsise timp să ticluiască un 
articol captivant, pe două pagini, axat pe Helen Grace, cu tot cu 
o fotografie a deţinutei maltratate care se odihnea în infirmeria 
închisorii. Corelând informaţiile, articolul zugrăvea o imagine a 
Holloway-ului drept un loc periculos și lipsit de legi - asta fiind, 
fără îndoială, și intenţia autoarei. 

Celia primise deja un telefon de la Ministerul de Interne și 
promisese o anchetă internă minuțioasă cu scopul de a depista 
modul în care fusese făcută acea fotografie. Dar nu era sigură la 
ce o să ajute asta. Putea fi vorba de o asistentă, de un gardian 
sau chiar de o altă deţinută. Oricâte precauţiuni ar fi luat, 
telefoanele păreau să găsească o modalitate de a pătrunde în 

închisoare, iar Celia știa că vinovatul avea să fie imposibil de 
găsit. Dar trebuia măcar să se prefacă. 

Răsfoi ziarul, analizând ultima parte a reportajului scris de 
Garanita. Descrierea mutilării lui Leah nu era precisă, ceea ce 
avea să ofere un anumit sprijin echipei de relaţii cu presa, iar 
jurnalista nu părea să știe că nefericita deținută era însărcinată, 
atunci când murise. Dar cât puteau să ţină ascunsă această 
informaţie? Și ce urma să se întâmple atunci când, în sfârșit, ea 
avea să se scurgă? 

Marea ei speranţă era ca SDEC să aresteze rapid pe cineva și 
să închidă această anchetă înainte ca lucrurile să escaladeze, 
dar cât de probabil era asta? Interviurile cu angajaţii nu 
duseseră nicăieri, doar alimentaseră o ostilitate reciprocă, iar 
Proud păruse stresat și nemulţumit, atunci când plecase din 
biroul ei, cu o seară în urmă. Cât avea să se mai prelungească 
acest coșmar? Și, mai important, unde avea să ducă el? 

Celia nu avea un soț la care să se întoarcă acasă. Niciun 
partener în faţa căruia să se descarce. Și tocmai de aceea era 
aici, închisă în biroul ei seara târziu, citind articolul devastator al 
lui Garanita la adresa închisorii ei. Singurul ei prieten, dacă îi 
puteai spune așa, era cuibărit în sertarul biroului din faţa ei. 

Fusese o zi foarte grea, așa că Celia scoase sticla de Jameson 
din sertar și își puse un pahar plin. Işi promisese că o să se lase 
curând, dar alcoolul o chema iar și în seara asta nu avea 
puterea de a i se opune. 


72. 


Sanderson scoase o țigară din pachet și o aprinse. Cumpărase 
un pachet de 20, în locul obișnuitului pachet de 10, așteptându- 
se la o noapte de insomnie. 

Nu se simțise niciodată atât de încolțită. Gardam fusese cât 
se poate de clar - voia ca Charlie să fie dată afară în șuturi. Cu 
câteva ore mai devreme, Sanderson decisese să-i facă pe plac. 
Charlie o minţise în mod repetat, îi contestase autoritatea și o 
făcuse de râs în faţa echipei. Sanderson se convinsese că, 
pentru a păstra controlul asupra unităţii, trebuia să se 
debaraseze de vechea ei prietenă. 

Sanderson sacrificase atât de multe lucruri ca să ajungă aici. 
Arestarea lui Helen fusese un mare pariu, care putea să ricoșeze 
într-un mod oribil. Astfel, trebuia să suporte o grămadă de 
ostilitate și suspiciune din partea celorlalţi polițiști, care se 
întrebau acum dacă pot avea încredere în ea, dată fiind 
promptitudinea cu care o „aranjase” pe fosta ei şefă. Dar 
Sanderson considera că nu avusese de ales. Probele vinovăției 
lui Helen existau și puteau fi văzute de toată lumea, iar pentru 
crimele acelea trebuia arestat cineva. După arestarea ei, 
crimele încetaseră, iar asta, mai mult decât orice altceva, 
liniștise întrucâtva echipa. De asemenea, îi permisese lui 
Sanderson să se convingă că făcuse ceea ce trebuia. 

Acum totul îi cerea să desăvârșească procesul și să scape 
Southampton-ul de ultima apărătoare a lui Helen. Și totuși, 
Sanderson ezita să apese pe trăgaci. 

Convingerea lui Charlie era totală. În asemenea măsură încât 
astăzi își riscase viața, ca să dovedească faptul că avea 
dreptate. Nu era nebună și nu era nici proastă. Ar fi făcut ea 
toate astea, când avea un copil mic acasă, dacă nu ar fi crezut 
cu adevărat că Robert Stonehill îi făcuse o înscenare lui Helen? 
În mod evident, Stonehill se aflase în faţa clădirii tribunalului 
atunci când Helen fusese pusă sub acuzare, ceea ce ridica mai 
multe întrebări. Dispariţia lui din Southampton imediat după 
arestarea lui Helen era și ea suspicioasă. Era oare posibil ca el 
să fi plantat în mod deliberat probe, ca să-și distrugă singura 
rudă? În mod evident, Charlie așa credea. 

Era oare de ajuns? Existau suficiente dubii referitoare la 
condamnarea lui Helen, ca să riște lucrul pentru care trudise 
atât de mult timp? Era pregătită să-și asume acest risc? 

Sanderson strivi ţigara și scoase alta. Avea senzaţia că poate 
să fumeze tot pachetul fără ca asta să o ajute să ajungă lao 
decizie. În oricare parte ar fi sărit, drumul era plin de pericole. 


73. 


Helen avansa silențios pe rampă, uitându-se precaută după 
gardieni. Convorbirea cu Sarah fusese scurtă, ceea ce însemna 
că existau șanse bune ca încă să nu-i fi fost sesizată lipsa. 

Paznicii făceau uneori verificări ale celulelor în miez de noapte, 
dar ocările pe care le primeau din partea celor trezite din somn 
erau de asemenea natură, încât, de obicei, nu-și mai băteau 
capul cu asta. Helen era la doar câteva minute de „casă” și urcă 
în ritm alert scările spre Nivelul Doi, nerăbdătoare să ajungă în 
celula ei. 

Însă, imediat ce ajunse în vârful scărilor, văzu mișcare. O 
siluetă țâșni de la o celulă din capătul rampei și dispăru rapid 
după colț. Viteza fugarului fusese atât de mare, că Helen abia 
percepu ceea ce văzuse - fusese doar o pată întunecoasă din 
colțul câmpului ei vizual. Dar instinctul ei preluă controlul și 
Helen porni în urmărirea siluetei fugare. Oare ucigașul lovise din 
nou? Dacă da, era cea mai bună ocazie să-l prindă. 

Nu dădu atenţie propriei ei siguranțe sau posibilităţii stupide 
de a fi prinsă noaptea în afara celulei, ci alergă pe rampă, 
devorând metrii, spre capătul coridorului. Gâfâia și o dureau 
groaznic coastele, dar continuă cu îndârjire. Dădu colțul în fugă 
exact la timp ca să vadă cum ușile batante din faţă se închid. 
Helen se năpusti spre ele și fu surprinsă să vadă coridorul gol. 
Apoi auzi pași pe pasarela de deasupra. Se puse imediat în 
mișcare, urcând scările metalice câte trei trepte deodată. Acum 
mușchii picioarelor o ardeau și genunchii protestau, dar se forță 
să meargă mai departe. Ajunse la Nivelul Trei, ultimul nivel al 
aripii, și se uită în stânga și în dreapta, după care întrezări, chiar 
în capătul rampei, o siluetă înaltă care se lupta cu ușa de acces. 
Dacă ușa era încuiată, fugarul era prins - singura cale de 
coborâre erau scările pe care tocmai urcase Helen. 

Aceasta iuți pasul, în urmărirea siluetei. Se apropia tot mai 
mult - își imagina deja cum intră în el și îi izbește trupul înalt de 
ușa grea. Dar, dintr-odată, silueta se mișcă, trecând peste 
gardul rampei. Lui Helen nu-i venea să creadă ceea ce vedea și 
urmări, uluită, cum silueta sare în golul de dedesubt. 

Căzu tot mai jos și se izbi violent de plasa împotriva 
sinuciderii. Plasa era făcută din frânghii solide, iar Helen auzi 
zgomotul impactului și mârâitul sugrumat de durere care îl 
însoți. Ajunse la gard și se aplecă peste el. Spre surpriza ei, 
silueta se pusese deja în mișcare, căţărându-se spre rampa de 
la Nivelul Unu. 

Helen își trecu un picior peste gard, apoi pe celălalt. Acum 
stătea în echilibru pe el, gata să sară. Insă fugarul ieșise deja 
din rețea și se îndepărta șchiopătând pe rampă. 

Helen se trezi că trece iar de cealaltă parte a gardului. Nu era 
sigură dacă din lașitate sau simţ practic, dar, dintr-odată, nu îi 
mai surâdeau posibilele urmări ale unei astfel de căderi lungi, 
mai ales cu o cutie toracică deja vătămată. Poate că încă mai 
avea șansa de a prinde silueta fugară, deoarece mișcările ei 
păreau acum să fie trudnice, așa că se repezi pe scări în jos, 
sărind ultimele câteva trepte, apoi le cobori în fugă și pe cele 
spre Nivelul Unu. 

Helen spera să-i taie drumul criminalului și era nerăbdătoare 
să pună capăt acestui caz tulburător, dar când ajunse la nivelul 
de jos descoperi dezamăgită că acesta e pustiu. Ușile celulelor 
erau toate închise, rampele goale și nu se vedea niciun semn de 
viaţă. Deschise ușile de acces și se uită pe coridor. Și el era gol, 
iar ușile din celălalt capăt erau nemișcate. Helen se prăbuși la 
podea, epuizată și demoralizată. 

Prada ei scăpase. 


74. 


__ Charlie se opri pe palier, privind lung ușa închisă din faţa ei. 
Işi dorea cu disperare să apese pe clanţă și să intre, ca să 
încerce să repare răul pe care îl făcuse, dar nu îndrăznea. 

Cearta pe care o avusese cu Steve, derulată în șoapte aprige 
ca să nu o trezească pe Jessica, fusese cea mai rea dintre toate. 
Erau un cuplu iubitor, dar certăreţ, obișnuit să-și rezolve 
dezacordurile printr-un schimb viguros de opinii. Dar de data 
asta se ajunsese la cu totul alt nivel și Charlie nu avea habar 
cum să-l împace pe cel care îi era partener de 15 ani. 

Se întorsese acasă târziu, așa că Steve era deja prost dispus. 
Când văzuse vânătăile ei și îi auzise explicaţiile, iritarea lui se 
transformase în furie și uluială. Susţinuse întotdeauna dorinţa lui 
Charlie de a lucra și își modificase programul lui de lucru, ca să 
îi permită să facă asta. 

Dar exista un aspect al slujbei ei pe care el nu îl suporta: 
pericolul care o pândea din când în când. Uneori, Steve dădea 

vina pe natura muncii ei, alteori pe natura impetuoasă a lui 
Charlie. În seara asta, optase pentru cea din urmă. 

— Acum nu e vorba despre mine, șuieră el. Ai un copil. O 
fetiță care te iubește și are nevoie de tine. Dar tu te arunci pe 
stradă printre mașini și ești lovită... 

Charlie încercă să-i explice, dar în seara asta, Steve nu se lăsa 
redus la tăcere. 

— Apoi... apoi nici nu te gândești să te duci la spital? Sau să 
mă suni? Nu, tu te duci imediat la Sanderson, ca să continui 
cruciada ta stupidă. 

Charlie obiectase față de modul în care descrisese el 
campania ei de eliberare a lui Helen, dar era doar o diversiune. 
Steve avea dreptate, n-ar fi trebuit să-și riște viaţa și sănătatea 
în urmărirea lui Stonehill și n-ar fi trebuit să fie atât de 
nepăsătoare încât să nu-i spună și lui ce se întâmplase. Era 
destul de sigură că nu suferise nicio vătămare fizică gravă, dar o 
durea tot trupul și n-ar fi fost cine știe ce să-și facă un control. 
Știa că Steve o mustră doar pentru că o iubește, dar asta făcea 
ca totul să fie și mai rău. Putea să facă față furiei lui, dar ceea 
ce o afecta de fapt era durerea din spatele acestei furii. 

Trecu mai departe pe palier și se instală pentru noaptea 
aceea în camera goală. Detesta să fie despărțită de el - îi plăcea 
să aibă noaptea lângă ea trupul lui liniștitor - și se întrebă cât 
avea să dureze exilul ei. Se simţi complet nenorocită, în timp ce 
se învelea cu păturile. Îl dezamăgise pe Steve. O dezamăgise pe 
Jessica. 

Și, chiar dacă nu voia să recunoască asta, o dezamăgise și pe 
Helen. 


75. 


Helen se opri în ușă, scârbită de priveliștea din faţa ei. După 
ce urmărirea eșuase, se întorsese la celula din care ţâșnise 
fugarul. Spre groaza ei, ușa celulei era întredeschisă, iar pe 
patul dinăuntru era întinsă o formă, acoperită de la cap la 
picioare cu o pătură zdrenţuită. 

Helen încercă să-și mai liniștească furtuna emoţională care o 
cuprinsese și păși înainte, dar, când întinse mâna ca să apuce 

pătura, văzu că ea îi tremură violent. Închise ochii, inspiră și 
expiră prelung, încercând cu disperare să-și redobândească 
stăpânirea de sine. Dar inima îi bubuia și nu avea cum să-și 
liniștească tulburarea, așa că făcu și ultimii pași și trase încet 
pătura de pe pat. 

Pătura căzu, iar Helen întinse mâna ca să se sprijine de 
perete. Pe patul din fața ei era întinsă Jordi. Ochii îi fuseseră 
cusuți, iar un zâmbet îi trăgea colţurile gurii în sus, acolo unde 
copcile îi întindeau pielea. Instinctiv, lui Helen îi veni să fugă din 
fața acestei scene groaznice, să se ascundă de priveliștea 
sfâșietoare a acestei mame a doi copii. Dar se trezi că 
îngenunchează lângă cadavru. Își trase mâneca pentru a-și 
acoperi mâna și mângâie obrazul lui Jordi, rostind pentru ea o 
rugăciune tăcută. Helen nu era deloc religioasă, dar Jordi era și 
lui Helen i se părea important ca ea să părăsească această lume 
scăldată în iubire și tandrete, și nu mânjită de atingerea crudă a 
unui criminal. 

Ochii i se umplură de lacrimi, dar și le șterse cu asprime. 
Trupul lui Jordi era cald încă, dar Helen vedea că rigor mortis 
începea să se instaleze. Asta o îmboldi - oricât de distrusă ar fi 
fost de priveliștea prietenei ei brutalizate, trupul lui Jordi 
devenea din ce în ce mai greu de manipulat. Trebuia să o 
examineze acum. 

Așa cum se așteptase, urechile lui Jordi erau pline de un jeleu 
dens și limpede. Helen nu îndrăzni să atingă cadavrul, așa că se 
aplecă să miroasă substanţa. Avea un iz puternic de petrol, așa 
că probabil era vaselină. Își mută privirea mai jos și fu tulburată 
să vadă că și vaginul lui Jordi fusese cusut. Se gândi să o 
rostogolească, să se uite la fund, dar acum fiecare secundă 
conta, așa că luă de la sine înţeles că ucigașul lucrase cu 
minuțţiozitate. 

Trecu mai sus, ca să examineze fața și gâtul lui Jordi. Nicio 
zgârietură, nicio vânătaie. La fel, mâinile ei nu lăsau să se vadă 
nicio rană defensivă, iar unghiile ei lungi și fermecătoare erau 
toate intacte. Era posibil ca ucigașul să o fi drogat? Să se fi 
furișat în timp ce ea dormea și să-i aplice cloroform sau ceva 
similar? Helen se aplecă până când nasul ei aproape îl atinse pe 
cel al lui Jordi - nu simţea niciun miros, dar asta nu dovedea 
nimic. Existau și echivalenți inodori. 

Un zgomot brusc o făcu să ridice ochii și să privească agitat 
spre ușă, dar era doar o deținută care plângea în somn. și 
reîndreptă atenţia asupra cadavrului, trecându-și ochii peste 
suprafața pielii, căutând urmele înţepăturilor acelor taserului. 
Erau o grămadă de tatuaje, cicatrice și cruste vechi, chiar și 
urmele arsurilor din copilărie aplicate de sadica ei mamă. Dar 
niciun semn că pielea de pe față, gât sau braţe fusese străpunsă 
în ultimele câteva ore. De fapt, pielea lui Jordi părea practic 
neatinsă, iar partea de sus a trunchiului la fel de tonifiată și de 
atrăgătoare ca întotdeauna, cu o cruciuliţă de argint odihnindu- 
se pe pieptul ei generos. 

Helen își trase mâna și mai adânc în mânecă și ridică braţul 
stâng al lui Jordi, ca să poată examina și acea parte a trunchiului 
ei. Nimic suspect - așa că făcu la fel cu braţul drept, iar de data 
asta, atunci când se aplecă să examineze pielea de dedesubt, 
observă ceva. In subsuoara dreaptă a lui Jordi era o urmă roz 
mică. Ar fi fost ușor de ratat, cum era îngropată în ţepii 
întunecaţi ai subsuorii ei rase cu intermitenţă, dar lui Helen îi 
sări în ochi. Era o urmă de ac proaspătă. Jordi făcuse mari 
eforturi să se lase de heroină, așa că ce însemna asta? Işi 
autoadministrase injecţia într-un moment de slăbiciune? Sau o 
injectase a/tcineva? 

Își continuă examinarea, dar mintea ei se învârtea acum în 
jurul urmei de ac. Peste câteva secunde, Helen sări în picioare, 
blestemându-se pentru prostia ei. Nu mai ezită, ci făcu stânga 
împrejur și porni spre ușă, izbind cu cotul alarma de sinucidere. 

Peste o secundă alarma stridentă porni, dar Helen plecase 
deja. 


76. 


Helen smulse ţigările rupte din găurile lungi, apoi se apucă să 
lucreze la vată. Gardienii care răspundeau la alarmă aveau să 
treacă pe lângă celula ei dintr-o clipă în alta, așa că nu era timp 
de pierdut. Peste câteva secunde, lăcașurile erau curățate și 
Helen prinse de vizetă și trase ușa spre ea. Limbile intrară în 
lăcașul lor, iar ușa se închise cu un clinchet satisfăcut. 

Helen oftă ușurată, se duse în grabă spre pat și scoase 
raportul medicului legist despre Leah din ascunzătoarea lui de 
sub saltea. Apoi se așeză în pat și își trase pătura peste cap. 
Dacă cineva s-ar fi uitat prin vizetă, ar fi presupus că eo 
deţinută insensibilă, ca oricare alta, care încerca să se protejeze 
de urletul alarmei de sinucidere, ca să poată dormi. 

Îi auzea deja pe gardieni cum tropăie pe rampă, înjurând și 
strigând. Dar Helen încercă să alunge orice gând referitor la 
lumea exterioară - trebuia să se concentreze. Răsfoi raportul, 
căutând examinarea externă a trunchiului lui Leah întreprinsă 
de Khan. Și iat-o, îngropată printre detalii despre rănile și 
tatuajele vechi - o mică urmă de înţepătură la subsuoara 
dreaptă. Nu avea nimic remarcabil, chiar dacă și Leah trecuse 
printr-un proces de dezintoxicare în ultima vreme. Leah era 
stângace, astfel că amplasarea înţepăturii avea sens. Dar Jordi 
nu era stângace. Cât de probabil era ca o persoană dreptace să 
se injecteze în subsuoara dreaptă? Era improbabil ca ea să-și 
folosească mâna stângă, mai slabă, pentru asta, iar a se injecta 
cu dreapta ar fi fost incomod. 

Nu, Helen era sigură că prezenţa unei urme proaspete de ac 
pe trupurile ambelor femei era importantă. Fuseseră amândouă 
injectate cu droguri contaminate? Campbell cunoștea cu 
certitudine trecutul lor legat de droguri și s-ar fi putut folosi de 
asta, ca să le lichideze. Pe de altă parte, orice alt membru al 
personalului ar fi putut să facă același lucru. 

Vinovatul trebuia să fie cineva care avea acces facil la celule, 
care putea să le spargă după bunul lui plac, așa că Helen se 
gândi iar la ucigașul fugar. Păruse, fără îndoială, bărbat - silueta 
era înaltă, musculoasă și atletică, și purta haine închise la 
culoare, care sugerau uniforma albastru-închis a gardienilor. 
Helen se blestemă, pentru că nu se uitase mai atent. Avea 
suspiciuni puternice, dar pe moment erau doar suspiciuni. Avea 
nevoie de certitudine, avea nevoie de fapte. 

Acum pe coridorul de afară se auzeau strigăte, iar unul dintre 
gardieni fu trimis să o aducă pe Guvernatoare. Deţinutele 
începeau să se dezmeticească și să-și dea seama de situație, 
înțelegând că nu era vorba despre un cod negru. Femeile se 
strigau unele pe altele, căutând informaţii, în timp ce gardienii 
urlau la ele să tacă. 

Helen auzea frica din întrebările deţinutelor și simţea panica 
crescândă din interiorul închisorii, dar știa că trebuie să-și 
păstreze cumpătul. Fusese o noapte oribilă, care urma să aibă 
repercusiuni teribile pentru toți cei vizaţi, dar ea tocmai făcuse 
prima descoperire importantă în acest caz îngrijorător și 
depindea de ea să acționeze în consecinţă. 

li datora asta lui Jordi. 


77. 


— Ești complet nebună? 

Era dimineaţa devreme, dar Gardam reacţionă cu o furie 
nereținută, atunci când Sanderson îl anunţă că vrea să 
redeschidă cazul lui Helen Grace. 

— Cu tot respectul, domnule, răspunse Sanderson rece. Aș 
prefera să nu-mi vorbiţi așa. 

— Păi cum ai vrea să-ţi vorbesc, când e evident că ţi-ai 
pierdut minţile? Aseară am spus foarte clar... 

— Știu, și m-am gândit foarte bine, dar, în cele din urmă, asta 
este decizia mea. Am fost... sunt anchetatorul-șef al cazului 
Helen Grace și cred că trebuie să cercetăm mai atent implicarea 
lui Stonehill în asasinarea lui Jake Elder, Maxwell Car... 

— Îmi amintesc numele lor, inspectore, o întrerupse Gardam. 
Îmi amintesc și corpul de probe care o implicau pe detectivul- 
inspector Grace. Cazul este în... 

— E închis atunci când spun eu că e închis, domnule. 

Provocarea lui Sanderson nu trebuia explicată mai mult de 
atât - dacă Gardam răsturna decizia ei și închidea cazul, 
Sanderson avea să fie obligată să se adreseze superiorilor /u;. 

— Și detectivul-sergent Brooks? 

— A dezgropat o direcţie de investigaţie potenţial importantă, 
așa că mă va asista la... 

— Chiar crezi că merită să-ţi distrugi cariera pentru ea? o 
întrerupse Gardam cu brutalitate. 

— Nu despre asta este vorba. 

— Ba da, crede-mă, despre asta e vorba. Te-am promovat la 
rang de inspector și pot să fac în așa fel încât să aluneci înapoi 
în ierarhie. 

— Nu-mi place să fiu ameninţată... 

— E doar enunţțarea unei stări de fapt. Perspectivele tale 
viitoare depind de mine - de nimeni altcineva -, așa că nu-ţi 
face iluzii cu privire la efectele deciziei tale. Te-am susținut în 
trecut și o să te susţin iar, dacă acum vei manifesta rațiune și 
dorinţa de a înota în direcţia curentului. Așa că trebuie să decizi 
dacă vrei să fii o polițistă de carieră cu recomandări la dosar, cu 
un salariu generos și o pensie confortabilă. Sau dacă vrei să fii o 
ratată, o înfrântă. 

Gardam se apropie, pătrunzând în spaţiul ei. 

— Ce alegi, Joanne? Ce vrei; de la viaţă? 

Sanderson își privi lung pantofii, evitând căutătura lui aprigă. 
Apoi, în sfârșit, ridică ochii, pentru a privi în ochii lui. 

— Vreau să fac dreptate. 


78. 


Celia stătea cu capul în mâini, epuizată și demoralizată. 
Fusese o noapte oribilă, iar dimineaţa nu părea nici ea mai 
bună. Voia să închidă ochii și să facă totul să dispară, dar când 
ridică iar privirea, Benjamin Proud era încă în fața ei, părând 
frustrat și furios. 

— O să am de-a face cu o revoltă, murmură ea în cele din 
urmă. 

— Ai folosit o expresie nefericită. 

— Ştii ce vreau să spun, continuă ea iritată. Gardienii mei o să 
refuze să mai lucreze și o să cheme sindicatul. Știu de ce crezi 
că trebuie să faci asta... 

— Atunci de ce te opui? 

— Pentru că nu cred că unul din gardienii mei e responsabil 
pentru crimele astea și nu pot risca să-mi periclitez 
organigrama. Și așa lucrăm cu o echipă redusă, sunt epuizați, la 
capătul puterilor... 

— Sunt suspecți legitimi într-un caz de dublă crimă și vor fi 
tratați ca atare, până când vor fi exoneraţi absolut toți... 

— Nu știm suficient despre moartea lui Jordi Baines, ca să... 

— Știu mai mult decât suficient despre moartea lui Leah 
Smith, ca să adopt această direcţie de acţiune și mă aştept ca 
dumneata să îţi dai acordul. 

— Putem cel puţin să excludem personalul feminin? 

— Inclusiv pe dumneata? 

— Păi, nu aveam cum s-o las borțoasă pe Leah, nu? spuse 
Celia batjocoritor. Și, în caz că n-ai observat, în prezent gardienii 
mei percheziționează toate celulele din Aripa B, în căutarea unor 
probe pe care echipa dumitale încă nu a reușit să le găsească. 
Am nevoie pe teren de toţi gardienii disponibili... 

— Chiar și așa, o întrerupse Proud. Vreau ca toți gardienii să 
fie testaţi. Aș fi crezut că asta o să-ți facă viaţa mai ușoară, 
pentru că evită orice sugestie de tratament preferenţial... 

— Va trebui să mă lași să mă gândesc la asta puţin. 
Personalul e foarte tulburat de incidentul de noaptea trecută... 

— Tu îţi dai seama ce spui? 

Dispreţul lui Proud pentru ea devenise acum cât se poate de 
evident. 

— Două crime... două crime brutale au avut loc în ultimele 48 
de ore și tu vrei timp de gândire? Timpul pentru reflecţie a 
trecut de mult, doamnă Guvernatoare. 

Tonul lui brutal o provoca să aibă o reacţie, dar când deschise 
gura să vorbească, Proud își continuă barajul: 

— Crede-mă, ești foarte aproape să se ia împotriva ta măsuri 
disciplinare. Așa că eu m-aș gândi foarte bine la următoarea 
mea acțiune. Fă ce îţi spun sau dă-te la o parte, pentru că se va 
întâmpla oricum. 

Proud ieși din birou trântind ușa în urma lui. Celia lăsă iar 
capul în jos. Era mahmură, nedormită și dureros de conștientă 
că situaţia avea să se înrăutățească cu mult mai mult. Nu mai 
era îngrijorată din cauza carierei sau viitorului ei - parcă vedea 
cum de amândouă se alege praful -, ceea ce o îngrijora era 
conștiința ei. Cum ar fi putut să se mai suporte, dacă Proud avea 
dreptate? Ce putea să le spună fiicelor lui Baines? Băieţilor lui 
Leah Smith? 

Oare chiar adăpostise, în tot acest timp, un criminal în serie la 
Holloway? 


VP - 136 


79. 


Erau înghesuite ca niște vite. Deţinutele îngrijorate fuseseră 
duse la cantină la prima oră, pentru ca celulele lor să poată fi 
percheziționate. In mod normal, asta le-ar fi îngrijorat - în micile 
lor celule erau ascunse tot felul de articole de contrabandă -, 
dar astăzi nimănui nu părea să-i pese de asta. Toate privirile 
erau aţintite asupra celulei B33 - celula lui Jordi. 

Din locul în care stăteau, prizonierele puteau vedea polițiștii 
la treabă, purtând echipamentele lor albe, sterile. Unii intrau și 
ieșeau din celula lui Jordi, ducând pungi cu probe, alţii cercetau 
cu minuţiozitate rampele, în căutarea posibilelor amprente. 
Toată această scenă stranie, derulată în bătrâna închisoare, nu 
făcea altceva decât să crească și mai mult nivelul de anxietate 
în rândul deţinutelor. 

Helen stătea la masă, flancată de Noelle și de Babs. În locul în 
care ar fi trebuit să fie Jordi era un gol - Jordi nu rata niciodată 
micul dejun și era întotdeauna o prezenţă plină de viaţă - și 
nimeni nu părea să știe ce să spună. Ce mai era de spus? În 
dimineaţa aceasta, lumea părea mai săracă și mai întunecată. 

Helen aruncă o privire în jur și văzu cum se strâng grupurile 
obișnuite. Cele care își permiteau să își cumpere protecţie se 
țineau pe lângă găști, iar cele care nu aveau această posibilitate 
încercau cu disperare să-și găsească un grup. Spre surpriza lui 
Helen, singura persoană din sală care părea izolată era Alexis, 
care stătea singură în colț. Se întâmplase ceva între ea și Annie? 
Era oare posibil ca șefa Annie să fi renunţat la ea? Dacă da, 
atunci Alexis avea în faţa ei un viitor incert. 

— Ce o să faci? întrebă Babs dintr-odată. 

Helen se întoarse și descoperi că atât Babs, cât și Noelle se 
uitau la ea. 

Helen nu spuse nimic, privind lung mâncarea neatinsă din 
faţa ei. Se luptase cu această dilemă toată noaptea. Ar fi trebuit 
să spună ceva autorităţilor - îl văzuse pe atacatorul lui Jordi -, 
dar, dacă ar fi făcut asta, ar fi dezvăluit propriul ei delict. Și 
putea oare să aibă încredere că o vor lua în serios? Câtă bază 
aveau să pună pe cuvântul unei „criminale în serie” care își 
aștepta procesul? După ce și-ar fi rostit declaraţia, ar fi rămas 
descoperită, iar dacă criminalul era într-adevăr un gardian, așa 

cum Helen era din ce în ce mai sigură, atunci s-ar fi pus și pe 
sine în pericol. 

— Nu știu, murmură ea în cele din urmă. Am nevoie de timp, 
ca să mă gândesc. 

— Nu l-ai recunoscut? spuse în cele din urmă Noelle, privindu- 
și lung unghiile crăpate. Nu i-ai văzut faţa sau ceva? 

— S-a mișcat prea repede. L-am văzut din spate, dar era 
întuneric... 

— Te-ai gândit unde ar fi putut să dispară? interveni Babs. 
Când ţi-a scăpat? 

Helen aproape că nu se gândise la nimic altceva. Atacatorul 
ar fi putut să dispară în una din celulele din capătul rampei, dar 
dacă ar fi făcut asta, ar fi alertat-o pe deţinuta care dormea 
înăuntru. Era mult mai probabil, atunci, să fi dispărut prin ușile 
de acces către aripa următoare. Dar, pentru a face asta, ar fi 
avut nevoie de un card electronic - și doar gardienii aveau așa 
ceva. 

— Cred că a fugit în Aripa C. 

— E cazul să nu mai spui nimic, rosti Babs rapid, făcând un 
semn imperios din cap spre ceva de peste umărul lui Helen. 

Nedumerită, Helen se întoarse și îl văzu pe Cameron 
Campbell cum se îndreaptă spre ea. 

— Ridică-te în picioare, Grace, spuse el răstit. 

— Cred că ar fi mai bine ca astăzi să sărim peste glume și 
jocuri, domnule Campbell. Nimeni nu are chef de așa ceva. 

Babs se străduia deja să se ridice în picioare, dar Campbell 
făcu un gest de respingere. 

— Nu te ambala, bunico. N-am venit aici pentru glume. 

Babs se uită la el urât și, pentru o clipă, Helen se temu că 
aceasta o să facă ceva stupid. 

— Am venit cu treburi oficiale, continuă el, îndreptându-și 
atenţia spre Helen. Am vești proaste pentru tine, Grace. Ai picat 
testul pentru droguri. 

Timp de o clipă, Helen nu spuse nimic - era prea uluită ca să 
reacționeze. 

— Imposibil... 

— Dimpotrivă, continuă Campbell. A ieșit pozitiv, și știi ce 
înseamnă asta. 

Helen îl privi fix, îngrozită, știind prea bine ce avea să urmeze. 

— Te duci la Izolare. 

80. 


Suzanne și Chloe stăteau pe scaunele care scârțâiau, cu 
degetele împletite într-o strângere puternică și iubitoare. 
Adolescentele trăiseră o viaţă haotică - ani de zile petrecuţi în 
familii adoptive sau în orfelinate și doar scurte perioade 
petrecute cu mama lor -, dar mereu se avuseseră una pe 
cealaltă. Erau două jumătăţi ale unui întreg, iar acum se 
bucurau de asta. 

Suzanne o privea lung pe Verity Young, tânăra directoare a 
casei de copii, abia înțelegând ce spune aceasta. Te chemau în 
biroul ei doar dacă erai transferată sau aveai probleme. Lor nu li 
se aplică niciunul dintre cazuri, iar Suzanne bănuise imediat că 
ceva nu e în regulă. De obicei, Verity era energică și pragmatică 
cu copiii, dar astăzi era caldă și primitoare. Le lăsase chiar să ia 
câţiva biscuiţi din provizia ei secretă - semn sigur că se 
întâmplase ceva rău. 

Suzanne simţise cum în interiorul ei apare frica și căutase 
mâna surorii ei mai mici. În parte pentru a o calma pe Chloe, 
care avea mereu tendinţa de a fi teatrală, dar și pentru a se 
liniști pe sine. Ceva din expresia lui Verity sugera faptul că 
lumea lor era pe cale să fie răsturnată. 

Fusese cel mai calm și mai lipsit de evenimente an din vieţile 
lor. Casa de copii din Colindale nu era fermecătoare, dar era 
confortabilă și sigură. Suzanne avea 16 ani, iar Chloe 14 - erau 
printre cei mai mari copii din orfelinat și puteau să aibă grijă de 
ele însele. Rutina zilnică a studiilor și muncilor era monotonă, iar 
mâncarea groaznică, dar se descurcau. Fetele trăiseră multe 
lucruri de-a lungul vieţii lor - fuseseră bătute de tată, agresate 
de clienţii mamei ei și, o dată, chiar aruncate în stradă. Cel puţin 
monotonia vieţii lor curente era previzibilă și liniștitoare. 

Și totuși, cu tot confortul aparent al existenţei lor, Suzanne 
încă visa să evadeze. Ştia că mama lor le iubește - ţipase ca 
ielele atunci când fusese smulsă de lângă ele -, iar Suzanne nu 
încetase să spere că, într-o bună zi, mama lor avea să apară și 
avea să le ia de acolo. Mama lor nu era o mare autoare de 
scrisori, dar trimitea, când putea, bilete și uneori reușea să dea 
telefon. Vizitele la închisoare erau mai greu de organizat, dar 
când aveau loc, ea era întotdeauna foarte iubitoare - plângea de 

mândrie și fericire când vedea cum ajunseseră fetiţele ei. 
Spunea întotdeauna că erau niște luptătoare, ca ea. 

Suzanne nu îi purtase pică niciodată mamei ei și nici nu-și 
plânsese soarta. Era vina tatălui ei că tipul acela murise - mama 
lor se întâmplase doar să fie acolo - și ea știa... știa cu 
certitudine că mama ei avea să vină după ele, că aveau să fie 
iar împreună. Cel puţin, știuse asta până astăzi. 

— Cum a murit? 

Cuvintele îi ieșiră din gură fără ca ea să fi vrut să le rostească. 
Dar Verity aștepta o anumită reacţie, iar Chloe se uita, șocată și 
înmărmurită, la sora ei mai mare. Peste faţa lui Verity trecu o 
umbră, ca și cum asta ar fi fost singura întrebare la care n-ar fi 
vrut să răspundă. Apoi Verity lăsă ochii în jos și spuse: 

— Se crede că a fost ucisă. Imi pare foarte rău. 

Era o simetrie oribilă. Jordi era la închisoare pentru crimă, și 
acum și ea fusese ucisă. Așa funcționa lumea? Asta era 
dreptatea? 

Suzanne simţea că ar trebui să mai pună niște întrebări, să 
preia cumva controlul situaţiei, dar ce altceva mai era de spus? 
Chloe începea deja să plângă, copleșită de enormitatea acestei 
tragedii, și, dintr-odată, Suzanne se simţi și ea îngropată de 
nefericire. Își pusese toate speranţele în mama lor, toate 
planurile lor erau bazate pe faptul că vor fi iar împreună. Că vor 
fi o familie. Dar asta nu avea să se întâmple niciodată. 

Acum viaţa lor era chiar închisoarea lor, și nimeni nu avea să 
mai vină să le salveze. 


81. 


— E extrem de important să vorbesc cu ea. Așa că, vă rog, 
daţi-mi-o la telefon. 

Charlie se străduia să fie politicoasă, dar era din ce în ce mai 
exasperată de operatoare. Umbla într-o parte și-n alta în 
parcarea secției de poliție Southampton Central, cu mobilul lipit 
de ureche, și probabil constituia o priveliște comică, așa cum 
gesticula și protesta, încercând s-o facă pe recepţionera de la 
Holloway să coopereze. 

— Mă tem că nu pot să fac asta. Nu e pe lista deținutelor care 
pot primi apeluri telefonice... 

— Mai uitaţi-vă o dată. Numele ei e Helen Grace. Vorbesc cu 
ea în fiecare săptămână, în jurul acestei ore. 

— Am verificat deja de două ori... 

— E în arest preventiv. N-ar trebui să fie nevoie să vă 
amintesc că toți deţinuţii în arest preventiv au anumite drepturi 
și privilegii... 

— Așteptaţi puţin. 

Charlie înjură în șoaptă, deloc impresionată de modul 
grosolan în care fusese întreruptă. Dar nu spuse nimic - auzea 
cum operatoarea se consultă cu o colegă și spera ca lucrurile să 
se rezolve rapid. 

— Toate drepturile ei au fost revocate. 

Charlie rămase mută o clipă, apoi își găsi iar vocea: 

— E imposibil. 

— Așa spune sistemul. 

— Când au fost revocate? insistă Charlie, cu o neliniște 
crescândă. 

Urmă o nouă pauză scurtă, apoi: 

— Azi-dimineaţă. La ora 9:53. 

Charlie simţea că i se învârte capul din cauza scenariilor care 
mai de care mai neplăcute. 

— Uite ce e, e foarte important să-i transmit un mesaj. Am 
vești importante referitoare la apărarea ei pentru proces... 

— Atunci vă fac legătura la Guvernatoare - când o deţinută e 
la Izolare, de regulă nu i se permite să primească niciun mesaj. 

Operatoarea puse capăt convorbirii fără să mai aștepte 
răspunsul, iar Charlie se trezi că așteaptă legătura cu biroul 
Guvernatoarei. Ce Dumnezeu căuta Helen la Izolare? Nimic din 
toate astea nu avea niciun sens. 

Charlie mai umblă într-o parte și-n alta 10 minute, apoi 
închise. Era clar că în dimineaţa asta secretara Guvernatoarei 
nu răspunde la telefon. Încă un lucru care o neliniștea. Știa că la 
începutul săptămânii fusese o problemă la Holloway - cu două 
zile în urmă, ziarele scriseseră despre moartea unei deținute. 
Era oare posibil ca aceste evenimente să aibă legătură? Ridică 
privirea și fu încântată să vadă că Sanderson vine spre ea, cu 
cheile de la mașină în mână. Charlie era deja extrem de 
preocupată de misiunea lor la Londra, dar acum era și mai 

hotărâtă. Nu avea habar ce se întâmplă la Holloway, dar cu cât 
o scotea pe Helen mai repede de acolo, cu atât mai bine. Dintr- 
odată, ceva îi spuse lui Charlie că vechea ei prietenă e în 
pericol. 


82. 


Helen pășea prin celula minusculă ţinându-se de nas, în 
încercarea zadarnică de a bloca mirosul copleșitor de urină. 
Avea să fie închisă aici timp de 24 de ore, fără altă companie 
decât duhorile - urină, vomă, descompunere - și huiduielile 
vecinelor ei furioase. Se afla aici împreună cu agresoarele 
sexuale, dementele și cu nefericitele ce încercaseră cu 
încăpățânare să se sinucidă. Inainte crezuse că e în lad. Acum 
își dădea seama cât de mult se înșelase. 

Totul din cutia minusculă în care se afla acum i se părea 
deprimant. Nu doar mizeria și soioșenia, ci și nenorocirea care 
te înconjura. Deţinutele izolate găsiseră modalităţi de a însemna 
timpul petrecut acolo, cu ajutorul unor pixuri sau monede 
furate, chiar și cu unghiile, ca să-și scrijelească disperarea pe 
pereţi. Erau și desene obscene, tirade de înjurături și, într-un 
loc, un șir lung de cruci care marcau zilele pe care acea deţinută 
le petrecuse în această cameră aproape ca un coșciug. Helen le 
numără - 21 în total - și se cutremură. Dacă sărmana femeie nu 
fusese nebună la sosire, la sfârșitul șederii acolo fusese cu 
siguranţă. 

Helen știa că ar fi trebuit să stea jos și să se odihnească - să 
încerce să își conserve forţele pentru încercările care o așteptau 
-, dar era prea montată. Așa că umbla într-o parte și-n alta, 
încercând să înţeleagă subita ei izolare. Era de negândit să pice 
testul pentru droguri - nu se mai atinsese de droguri din 
adolescenţă -, așa că probabil cineva umblase la mostră. 
Aceasta trebuise să treacă prin mâinile multora de la laborator, 
iar Mark Robins fusese prezent când ea îi oferise mostra, dar și 
Campbell fusese prezent, iar suspiciunile lui Helen se îndreptară 
acum cu hotărâre în direcţia lui. De ce simţise Campbell nevoia 
să facă asta? Helen avea impresia neplăcută că se afla la Izolare 
dintr-un motiv anume, chiar dacă nu putea să spună exact care 

e el. Indiferent care era motivaţia din spatele nedreptei ei 
pedepse, de acum încolo trebuia să fie cu ochii în patru. 

Vizeta se deschise cu un pocnet și Helen ridică brusc privirea. 
Spre ușurarea ei, era doar tava cu mâncare, chiar dacă una 
săracă, dat fiind că se afla aici ca să fie pedepsită, nu protejată. 
Apucă tava cu oarecare reticenţă și, spre surpriza ei, găsi sub ea 
un plic. Se uită prin fantă și văzu cum o privesc fix ochii de un 
verde-deschis ai lui Bradshaw. 

— Constatările preliminare ale autopsiei prietenei tale, șopti 
Bradshaw răgușit. Citește-le și înghite-le, dacă nu vrei să stai 
aici o lună. 

Helen dădu din cap și trase tava spre ea, dar Sarah Bradshaw 
nu vru să-i dea drumul. 

— Ştii ce am stabilit, continuă ea încet. 

Helen se holbă la ea - dintr-odată furioasă și rușinată de 
poziția ei umilitoare -, dar nu avea ce să facă, așa că se supuse 
cererii, așeză tava pe pat și se întoarse cu fața la vizetă. Sarah 
privi scurt peste umăr și apoi ridică telefonul spre fantă. Helen 
se strădui să pară posacă, dar știa că, cel mai probabil, părea 
doar jalnică, înconjurată de mizeria celulei minuscule. Un blit 
rapid, apoi Sarah Bradshaw plecă, neîndrăznind să verifice 
imaginea înainte de a fugi. Helen se întrebă dacă avea să apară 
în ediţia ziarului Standard din seara aceea. La cum o cunoștea 
pe Emilia Garanita, probabil că da. Garanita nu era omul care să 
piardă timpul și n-o să poată să reziste tentaţiei de a le oferi 
cititorilor cele mai noi imagini cu căderea în dizgrație a lui 
Helen. 

Helen era mulţumită ca Garanita și autorităţile închisorii să 
creadă că ea fusese învinsă. Asta ar fi putut să-i aducă puţin 
timp - de care avea mare nevoie ca să descâlcească aceste 
crime groaznice. Se așeză pe patul tare, deschise plicul, scoase 
două foi A4 și începu să citească. 


83. 


— Ceea ce vreau să spun e că am facut o greșeală. Nu știu 
cum să formulez altfel. 

Jonathan Gardam își duse mâinile la spate și îl privi fix pe 
superiorul lui. Comisarul-șef Alan Peters era foarte perspicace, 
așa că Gardam păstră o expresie neutră. O căinţă excesivă i-ar 
fi stârnit suspiciuni șefului, așa că Gardam decisese să opteze 
pentru o descriere seacă a stării de fapt. 

— Am crezut că  detectivul-inspector Sanderson are 
experiența și resursele necesare pentru a face față promovării 
ei, dar se pare că m-am înșelat. Simplu spus, e prea apropiată 
de oamenii ei și pare incapabilă să-și gestioneze sau să-și 
îndrume echipa. 

— Unde sunt acum? Sanderson și Brooks? 

— Ca să fiu sincer, habar n-am. Ceea ce se răsfrânge negativ 
și asupra lor, și asupra mea. Echipa nu știe nici ea... 

— S-au dus la Londra? insistă în continuare Peters, cu un ton 
în care, pentru prima oară, se infiltra iritarea. 

— AȘ spune că e foarte probabil. Imediat ce încheiem discuţia, 
iau legătura cu colegii de la Poliţia Metropolitană. 

— Așa să faci. 

— Bineîn... 

— Mă interesează să aflu ce progrese fac. 

Gardam fu atât de surprins, încât, pentru o clipă, nu își găsi 
cuvintele. 

— Nu cred că înțeleg, domnule. Ancheta acestor crime e 
închisă. Cu toţii știm ce daune a produs acestei unități Helen 
Grace, coșmarul pe care dumneavoastră și cu mine a trebuit să-l 
suportăm drept rezultat... 

— Nu e nevoie să-mi amintești, Jonathan. Eram și eu aici. 

Gardam dădu din cap, dar nu spuse nimic, iritat de blândul 
sarcasm din vocea superiorului său. 

— Și aș vrea să știu cu certitudine că chelfăneala pe care am 
încasat-o din partea presei, în numele lui Helen, a fost pe deplin 
justificată. 

— A fost, știm asta... 

— Dar par să existe anumite întrebări care au nevoie de 
răspunsuri. Indiferent ce am putea crede despre abordarea 
detectivului-sergent Brooks, nu poţi nega că a dezgropat niște 
posibilităţi interesante. 

— Uitaţi ce e, probabil sunt eu obtuz, dar... 

— Știu ce crezi, dar aș vrea să-l vânăm pe Stonehill. Acţiunile 
lui recente sugerează că varianta lui Brooks asupra 

evenimentelor nu e complet implauzibilă. Hai să verificăm de 
două ori înainte să închidem acest capitol, bine? 

Gardam se arătă de acord cât putu el de elegant. Nu avusese 
altă variantă decât să accepte, dar atitudinea lui Peters îi 
neliniștea. Oare evaluase greșit starea de spirit de la secţie? ȘI 
atitudinea oamenilor față de Brooks? Presupusese că o să fie 
concediată imediat, dar poate că se înșelase. 

Gardam se întoarse în biroul lui și închise ferm ușa. Avea 
nevoie de timp de gândire. Pământul i se cutremura sub 
picioare, fără îndoială, dar deocamdată pierduse doar o bătălie. 
Încă nu pierduse războiul. 


84. 


Tăceau, concentrându-se asupra drumului din fața lor. Charlie 
nu prea avea chef de vorbă, în urma convorbirii neliniștitoare cu 
Holloway-ul, dar, din fericire, nici Sanderson nu era vorbăreaţă. 

Astăzi aveau multe de făcut - Sanderson îi contactase deja pe 
colegii de la Poliţia Metropolitană, ca să discute despre emiterea 
unei alerte generale pentru Stonehill -, dar Charlie bănuia că 
gândurile colegei ei se îndreptau spre ceva care o privea mai 
îndeaproape. Nu exista nicio îndoială că Sanderson risca foarte 
mult pentru că o ajuta pe Charlie. Insubordonarea faţă de 
Gardam putea să o coste slujba, mai ales dacă nu reușeau să-l 
găsească pe Stonehill sau să obţină probele de care aveau 
nevoie. 

— Îmi pare rău, Charlie. 

Charlie era atât de pierdută în gândurile ei, că tresări ușor 
atunci când Sanderson vorbi. Noua ei șefă se concentra cu 
hotărâre asupra șofatului, dar nu era clar dacă face asta din 
motive de siguranţă sau ca să evite să o privească pe colega ei. 

— Ar fi trebuit să te ascult. Eşti o polițistă bună și ar fi trebuit 
să iau mai în serios îngrijorările tale. 

La început, Charlie nu știu prea bine cum să reacționeze. De 
săptămâni întregi se străduia să o urască pe Sanderson. 

— Urmai probele, răspunse ea în cele din urmă. Nu te 
învinovățesc pentru asta. 

— Urmam probele așa cum voiam eu să le văd. Pentru că se 
potriveau atât de bine, pentru că îmi serveau obiectivul... 

— Helen ne-a minţit, recunoscu Charlie, înmuindu-se. Înţeleg 
de ce a făcut-o, dar asta ar fi provocat probleme oricum după ce 
se afla. Ai fi o persoană ciudată și o polițistă destul de slabă 
dacă nu ai fi suspicioasă faţă de cineva care te-a minţit atât de 
sfruntat. 

— Cred că m-a orbit atât de tare dramatismul... că n-am mai 
ezitat. A fost cel mai șocant și mai mediatizat caz în care am 
fost implicată, iar eu am avut șansa de a-l soluţiona. N-am putut 
rezista în fața acestei tentaţii, chiar dacă acum mi-e rușine să 
recunosc asta. 

— Ascultă, eu chiar nu te judec pentru asta. Și, în ciuda a tot 
ce-a fost între noi, sunt sigură că și Helen e de aceeași părere. 

Sanderson privi timid spre Charlie, în mod evident deloc 
convinsă că Helen avea să fie atât de iertătoare. 

— Sunt îngrijorată..., continuă ea, după încă o pauză lungă. 
Sunt îngrijorată că poate am făcut exact ce a vrut Stonehill să 
fac. 

Charlie nu își contrazise colega. Și ea avea aceeași impresie 
de mai mult timp și o blestemase pe Sanderson pentru asta. Dar 
acum nu simţea altceva decât empatie față de vechea ei 
prietenă. 

— Atunci hai să îi răspundem cum se cuvine, zise ea calm. 

După încă un zâmbet trecător, Sanderson apăsă tare pe 
acceleraţie, urcând viteza spre semnul de 150 de kilometri pe 
oră. Riscau mult cu misiunea lor din Londra și, dintr-odată, 
părea că fiecare secundă contează. 


85. 


Emilia apăsă pe tasta de ștergere și munca unei întregi 
dimineţi dispăru. În mod normal, asta ar fi trebuit să dea naștere 
unei salve de obscenităţi, dar nu și astăzi. În dimineaţa aceasta, 
Emilia fusese foarte mulţumită să arunce la gunoi textul 
meșteșugit cu grijă, pentru că îi căzuse în brațe ceva mult mai 
suculent. 

O nouă fotografie de la Sarah Bradshaw. Dar asta depășea cu 
mult ofrandele ei anterioare. In această poză, Helen Grace 
stătea, palidă și bătută, într-o celulă minusculă a legendarei 
unități de lzolare a Holloway-ului. Emilia chiar ţipase de 
însuflețire când văzuse imaginea, stârnind interesul celorlalți 
băutori de cafea din apropiere. Dar stânjeneala pe care o 
simţise fusese înlocuită imediat de entuziasm, la gândul a ce ar 
fi putut să însemne această imagine. 

Mesajul însoțitor al lui Sarah fusese scurt, dar confirma că o a 
doua crimă avusese loc și că Grace era acum la lzolare. Cele 
două incidente nu aveau neapărat legătură, dar asta nu conta - 
coincidenţa era un cadou. Cei experimentați ar fi subliniat faptul 
că o tură la Izolare nu era ceva neobișnuit și că Helen putea să fi 
fost trimisă acolo ca să fie protejată, dar cei neiniţiaţi ar fi făcut 
instinctiv o altă legătură. 

Poliţista dementă își vâna colegele de detenţie. Era o 
concluzie simplă care putea fi trasă din evenimentele dimineţii, 
o concluzie incitantă. Era posibila o formă de justiție mai 
satisfăcătoare decât dezlănţuirea lui Grace asupra fetelor rele 
de la Holloway? In mintea Emiliei se contura deja un articol, iar 
marea ei speranţă era aceea că unele dintre tabloidele naţionale 
mai bune aveau să-l preia. Bineînţeles, trebuia să fie atentă - în 
acest stadiu, avea puţine fapte pe care se putea baza și nu 
putea să o acuze direct pe Helen de acele crime. Dar câteva 
fapte frapante, însoţite de fotografia fantomatică a unei Helen 
Grace cu aspect inuman, aveau să împlinească obiectivul. Asta 
era puterea sugestiei. 

Publicul larg își formase deja o opinie despre Helen, chiar 
dacă aceasta nu avusese șansa unui proces. Ceea ce scria 
Emilia astăzi avea să le cimenteze și mai mult imaginea despre 
o polițistă renegată care o luase pe căi greșite. Murdăria 
rămâne, iar Emiliei i-ar fi plăcut să arunce cât mai multă 
murdărie, indiferent dacă asta ar fi prejudiciat sau nu derularea 
procesului. La urma urmei, asta era justiția modernă. 

Proces în mass-media. 

86. 


Helen se așeză pe patul tare, luptându-se cu lacrimile în timp 
ce citea a doua oară constatările preliminare ale doctorului 
Khan. Cauza morţii lui Jordi era clară: hemoragie cerebrală 
provocată de aritmie cardiacă. Starea cadavrului sugera un 
infarct - pielea galbenă ca ceara, transpiraţia profundă - ca și 
analiza iniţială a sângelui, cu conţinut crescut de adrenalină și 
scăzut de glucoză. Examinarea internă aproape confirma 
infarctul. Inima lui Jordi era mult mărită și complet epuizată. 

Helen alungă imaginea unei Jordi în convulsii și încercă să se 
concentreze asupra detaliilor. Așa cum observase anterior, pe 
mâinile lui Jordi nu existau răni defensive, iar unghiile ei lungi 
rămăseseră intacte. Khan culesese resturi de sub aceste gheare 
împodobite cu eleganţă, dar nu era convins că ele ar fi 
semnificative. Analiza de laborator avea să ofere mai multe 
informaţii, dar instinctul îi spunea că erau particule de mizerie, 
nu păr sau celule epiteliale. Mai importante erau însă mostrele 
pe care le luase de pe dinţii lui Jordi. Analiza era în desfășurare, 
dar Khan era convins că găsise urme de spermă. 

Helen ar fi trebuit să fie încurajată de această descoperire. 
ADN-ul era ușor de recoltat din spermă și ar fi îndrumat cu 
certitudine autoritățile spre  făptaș. Dar, în realitate, 
descoperirea lui Khan o întrista. Jordi se străduise foarte mult să 
se îndrepte și jurase solemn că nu avea să se mai prostitueze 
niciodată. Ce se întâmplase? Helen parcurse rapid raportul 
toxicologic. Mostrele de sânge ale lui Jordi indicau urme de 
paracetamol și ritalin, dar nu și de heroină sau cocaină, ceea ce 
o nedumerea. Dacă într-adevăr Jordi recursese iar la sex ca 
monedă de schimb, atunci Helen s-ar fi așteptat ca răsplata să 
fie droguri dure - Jordi se chinuia de ani de zile să scape de 
dependență. Dar cum, potrivit lui Khan, nu exista nicio probă de 
agresiune sexuală, asta însemna că Jordi cedase avansurilor 
cuiva de bunăvoie? Și dacă da, ale cui? Și de ce? 

Existau foarte multe întrebări fără răspuns, dar Helen era 
sigură că ADN-ul recuperat avea a se dovedi crucial. Dacă 
ucigașul era într-adevăr un angajat al închisorii, așa cum era ea 
convinsă, atunci testul avea să-l scoată la lumină. Până acum se 
dovedise a fi un adversar înșelător, dar, dacă intuiţiile lui Helen 

erau corecte, această fantomă crudă era pe cale să fie 
demascată. 


87. 


— Eşti complet lipsită de coloană vertebrală? Când o să-ţi iei 
inima în dinţi și o să le spui să se ducă dracului? 

Cameron Campbell se răstea la Celia Bassett, trimițând în 
direcția ei bobiţe de scuipat. Celia știa că ar fi trebuit să-l 
mustre imediat și să-l suspende pentru această tiradă agresivă, 
dar cumva, în dimineaţa asta, nu avea puterea necesară. 
Campbell dăduse buzna în biroul ei fără niciun avertisment, în 
ciuda opoziţiei aprige a loialei ei asistente, și părea hotărât să 
spună ce avea de spus. Așa că Celia cedase, o condusese pe 
asistentă afară și închisese ușa, încercând să ferească restul 
echipei de furia lui Campbell. Dar faptul că îi acordase această 
întrevedere privată nu părea să funcţioneze - acum era și mai 
furios decât la început. 

— De la început ai făcut sluj, i-ai lăsat să facă tot ce au vrut... 

— E dreptul lor. Nu-i pot opri... 

— Nu e vorba de oprit. Trebuie să te ocupi de ei. 

— Au fost comise două crime. Trebuie să-i las să anche... 

— Dacă îi lași pe birocraţii ăștia să creadă că ești slabă, o să 
te calce în picioare. Trebuie să iei poziţie. 

— Și cu ce argumente aș putea să le refuz cererea? Leah 
Smith era însărcinată. Ştim că Jordi Baines avea spermă pe dinți. 
Înţelegi de ce testul ADN e o acţiune potrivită, nu-i așa? 

— Ce e potrivit în a-ţi îndepărta întregul personal dintr-o 
singură mișcare? Singurul motiv pentru care închisoarea asta nu 
e deja pusă la Măsuri Speciale e munca pe care eu și alţii ca 
mine o facem ca să le ţinem pe femeile astea sub control. O 
facem în fiecare zi, pentru un salariu groaznic, fără nicio 
mulțumire și cu o pensie de căcat. Măcar atât merităm, puţin 
respect și sprijin din partea celor care pretind că ne conduc. 

Acum Campbell o privea fix. 

— Ei? 

— Uite ce e, Cameron, eu apreciez tot ceea ce faci tu, dar nu 
pot să le obstrucţionez ancheta. Lăsând la o parte faptul că ar fi 

greșit, mai mult ce s-ar întâmpla dacă se află? Că am împiedicat 
în mod deliberat actul de justiţie? 

— Deci titlurile ziarelor te îngrijorează pe tine? Crezi că ar 
putea influența următoarea ta mutare? 

— Sincer, da, și la fel ar trebui să te... 

— lisuse Christoase, ești o vacă încă și mai cretină decât am 
crezut! 

— Dumnezeule mare, Cameron, eu încerc să fiu politicoasă... 

— Ei, cred că am depășit etapa asta. Dă-o dracului, fă ce 
trebuie să faci, dar să știi că vor exista anumite consecinţe. 

— Ce vrea să spună asta? 

— O să afli. 

Campbell se întoarse, uitându-se urât la Celia, și ieși ca o 
furtună din birou, trântind ușa. Celia se uită la el cum pleacă, 
stânjenită, dar și puţin ușurată. Deschise sertarul, scoase sticla 
de Jameson și își umplu paharul gol. Duse paharul la buze, cu 
nervii întinși la maximum, și fu surprinsă să vadă că mâinile îi 
tremură. N-ar fi recunoscut niciodată în faţa altora și de multe 
ori încerca să nege asta și față de ea însăși, dar adevărul era că 
îi era destul de frică de Cameron Campbell. 


88. 


Benjamin Proud era singur în celulă și studia micuța încăpere. 
Trimisese restul echipei de la SDEC în pauză și voia să profite de 
absenţa lor, ca să-și adune gândurile. Cazul ăsta se dovedea a fi 
deosebit de complex. Bassett se dovedise problematică, 
personalul ei era în mod fățiș ostil și existau frământări și în 
rândul deținutelor. Proud mai fusese implicat într-o revoltă din 
închisoare și nu își dorea deloc să mai trăiască una. Era imperios 
necesar să soluţioneze aceste crime cât mai rapid posibil, dar 
încă existau foarte multe piese ale puzzle-ului care îi scăpau. 

Se lăsă pe vine și privi iar patul lui Jordi Baines. Noaptea 
trecută aceasta adormise fără nicio bănuială că nu avea să mai 
prindă niciun răsărit de soare. Ce se întâmplase între timp? Și de 
ce se dusese atât de doritoare spre moarte? Avea un amant? Un 
amant pe care îl împărțea cu Leah Smith? Era posibil, dar asta 
nu-i ajuta prea mult. Nu aveau o cauză a morţii confirmată 

pentru Smith, chiar dacă acum aveau să mai verifice o dată 
varianta stopului cardiac, și nicio imagine cât de cât clară a 
modului în care muriseră femeile. Era ca și cum ar fi adormit, 
pur și simplu, și nu s-ar mai fi trezit niciodată. 

„Distracţia” nu se oprea aici. Ucigaşul le mutilase și le 
îndesase pe victime fără să se grăbească. Oare asta era partea 
„plăcută” a acestei experienţe? Era semnul lui distinctiv? Proud 
petrecuse mare parte a nopţii studiind cazuri trecute din baza 
de date a poliţiei, căutând un mod de operare similar, dar nu 
găsise nimic. Ucigaşul lor era unic. 

In jurul patului nu exista nimic care să prezinte interes, așa că 
Proud începu să umble prin cameră. Jordi Baines se afla în 
închisoarea asta, și în celula asta anume, de peste patru ani, dar 
n-ai fi putut să-ți dai seama. Celula ei îngrijită și ordonată avea 
foarte puţine decorațiuni sau bunuri personale. De perete erau 
prinse cu adeziv câteva poze cu două fete foarte drăgute. Îi 
aminteau de fetița lui, și Proud simţi un acces de simpatie față 
de Jordi Baines. La fel ca Smith, părea să aibă ceva - sau pe 
cineva - pentru care să trăiască, dar își sfârșise zilele aici, pe 
post de jucărie a unui criminal pervers și viclean. Era o pierdere 
teribilă, care îl făcea să se bucure că soţia și copilul lui nu aveau 
să trăiască niciodată situaţiile prin care trecuseră femeile 
acestea. 

Pe lângă fotografii, mai erau câteva decupaje din ziare, niște 
reviste cu vedete și un colier atârnat într-un cui de lângă pat. Și 
asta era tot - suma posesiunilor lui Baines. Era foarte puţin 
pentru aproape 30 de ani de viaţă. Baines nu-și lăsase amprenta 
asupra acestei lumi, se gândi Proud în timp ce ieșea pe ușă, cu 
excepția evidentă a vieților celor pe care le lăsase în urma ei. 
Acum fetele acelea zâmbitoare nu mai aveau mamă. lar Proud 
știa, dintr-o amară experienţă personală, cât de greu e să-ţi revii 
după așa ceva. 


89. 


Cocoloașele strânse de hârtie i se înţepeneau în gât, dar 
Helen înghiţi cu putere, obligându-le să alunece. Memorase 
constatările lui Khan și acum distrugea raportul. În timp ce îi 

înghiţea, mintea ei răsucea pe toate părţile ceea ce aflase 
acesta. Helen crezuse iniţial că moartea lui Leah era un exemplu 
sinistru de justiţie de închisoare, dar asta părea acum puţin 
probabil. Era adevărat că Jordi se certase cu Annie Căruţ și era 
posibil ca și cardul ei să fi fost marcat, dar aspectul sexual al 
crimelor și natura precisă și intimă a mutilărilor contraziceau 
această teorie. Crimele prezentau prea multă imaginaţie, prea 
mult control pentru a fi opera unor bătăușe de închisoare. 

În timp ce analiza ultimele informaţii, instinctul lui Helen o 
făcu să aibă în vedere posibilitatea șantajului. Dacă Campbell se 
culca într-adevăr cu deținutele, atunci ar fi fost o vulnerabilitate 
evidentă care putea fi exploatată, iar deţinutele ratau rareori o 
șansă de a-și ameliora situația. Dacă Leah știuse că este 
gravidă, atunci dispusese de o monedă de negociere destul de 
valoroasă. lar Jordi? Se culca și ea cu Campbell? Ținuse această 
informaţie secretă după moartea lui Leah, ca să o folosească 
împotriva lui? De asta se dusese Campbell în celula ei în 
noaptea aceea? Ca s-o reducă la tăcere? 

Era o teorie credibilă, iar Helen și-l putea imagina pe 
Campbell acţionând decisiv ca să-și apere poziția. Și totuși, nu 
sugerau oare probele din faţa ei ceva mai complicat decât un 
simplu șantaj care o luase într-o direcţie greșită? Semnele de 
activitate sexuală descoperite de Khan dezvăluiau faptul că 
ucigașul avea sentimente față de aceste femei, oricât de 
depravate sau de josnice ar fi fost ele. Dar coaserea gurilor, a 
ochilor și a vaginelor și îndesarea celorlalte orificii dezvăluiau 
faptul că această dorinţă avea și un revers. 

Helen pășea prin celula ei împuţită, întrebându-se dacă 
ucigașul dorea victimele, dar le și ura în același timp. Era posibil 
ca, după ce-și făcuse de cap cu ele, Campbell să simtă nevoia 
de a le distruge, de a le face inutilizabile pentru ceilalţi bărbaţi. 
Deja își lăsase amprenta asupra acestor femei - atât intern, cât 
și extern, în cazul lui Leah - și atunci minuţioasa mutilare era o 
încercare de a le revendica doar pentru el? 

Asta ar fi putut explica motivul pentru care cadavrele 
fuseseră acoperite. Camuflarea cu o pătură nu avea cum să le 
ascundă moartea, atunci era oare posibil sa existe o motivaţie 
mai simplă? Dorinţa de a le ascunde de ceilalţi bărbaţi? Sau 
poate dorința de a ascunde femeile chiar de el însuși? 

Dacă Campbell nutrea sentimente puternice față de femeile 
pe care le ucisese, în ciuda a tot ceea ce le făcuse, atunci asta 
ar fi avut sens. Helen mai văzuse ecuaţia ură/vinovăţie, ucigași 
care rostogoleau cadavrele pe burtă sau chiar refuzau să 
privească poze de familie, tocmai ca să nu vadă persoanele 
dragi ale celui pe care-l omorâse. 

Helen traversă celula și se așeză, lăsându-și mintea să 
analizeze toate aceste posibilităţi. Mutilările o făcuseră să 
creadă că era un fel de ucidere ritualică. Dar poate că era ceva 
mai complex de atât. Era oare posibil ca uciderea lor să fie un 
act de iubire deformat? Asta ar fi putut explica motivul pentru 
care la niciuna dintre victime nu existau răni defensive. Dacă 
ucigașul era cineva la care femeile ţinuseră, o persoană în care 
ele ajunseseră să aibă încredere, atunci poate că îi permiseseră 
să le injecteze? 

Helen închise ochii, imaginându-și-l pe Campbell în acest 
scenariu. Dacă era pe pista corectă, care era motivaţia lui 
pentru această explozie subită de violenţă? De ce se îndrepta 
împotriva fetelor lui? Și cum făcea asta? Dacă le produsese un 
stop cardiac, cum părea acum plauzibil, de ce nu folosise 
medicamente contaminate? Probabil că femeile ar fi fost fericite 
să accepte narcotice gratuite, iar autopsia nu ar fi scos la lumină 
nimic suspicios, date fiind antecedentele referitoare la droguri 
ale fetelor. Dar analiza sângelui nu dezvăluia nimic care să 
semene măcar vag cu așa ceva. Atunci ce substanţă folosea? Și 
de unde o obținea? 

Helen rămase complet nemișcată, examinând mental detaliile 
raportului lui Khan, în căutare de indicii. Dar răspunsurile o 
ocoleau. Avea senzaţia neplăcută că încă îi scapă o bucată mare 
din puzzle și, până nu o găsea, multe vieţi - și, nu în ultimul 
rând, chiar a ei însăși - aveau să continue să atârne de un fir de 
aţă. 


90. 


Acul intră în degetul lui și, imediat, la suprafaţă apăru un 
strop mare de sânge. Andrew Holmes tresări, dar continuă să 
zâmbească. Nu-i plăceau acele, nu voia să fie aici, dar știa că cel 


VP - 153 


mai bine e să coopereze și să nu spună nimic. Cu cât se termina 
mai repede, cu atât mai repede putea să plece de aici. 

Acum degetul îi fu apăsat cu putere pe tamponul steril, iar 
vata absorbi sângele. Agentul cu mănuși de cauciuc, care lucra 
într-o tăcere sârguincioasă, băgă tamponul în punga resigilabilă 
și o închise. Își scoase mănușile, luă un pix uzat și se pregăti să 
completeze formularele. 

— Numele complet? 

Adresarea lui brutală se apropia de grosolănie, dar Andrew nu 
păru deranjat. 

— Andrew James Holmes. 

— Funcţia? 

— Preot al închisorii. 

| se părea ciudat să spună asta cu voce tare. De obicei, atunci 
când oamenii îl întrebau cu ce se ocupă, spunea doar că e preot 
și o lăsa așa. Işi dădea seama că oamenii îi vedeau gulerul și se 
așteptau ca el să fie un preot de oraș modern sau, și mai bine, 
păstorul unei parohii bucolice. 

Andrew simțea întotdeauna dezamăgirea lor, atunci când le 
spunea că e preot de închisoare. Dacă era să fie sincer, și el se 
simţea dezamăgit. Nu aici își imaginase că o să ajungă. 

— Asta e tot? întrebă el, în timp ce agentul continua să 
completeze actele. 

— Deocamdată da. Spune-i următorului să intre, te rog. 

Nici măcar nu ridică privirea și, pentru o clipă, Andrew simţi 
un acces de furie. Totul era atât de impersonal, de mecanic, 
neluând deloc în seamă faptul că aveau de-a face cu ființe 
umane. 

Oamenii aveau sentimente, gânduri, dorințe. Era ca și cum ar 
fi mânat o turmă de vite, iar agenţii care făceau asta erau doar 
rotițele unui mecanism. Poate că făceau asta în fiecare zi și erau 
plictisiţi. Dar cum puteau să fie plictisiţi de așa ceva? 

Andrew făcu stânga-mprejur și plecă fără să spună nimic, 
închizând încet ușa în urma lui. Când ieși în anticameră, fu 
surprins să descopere că acum era aglomerată, un lung șir de 
gardieni așteptând să fie testați. Și chiar în fața cozii era 
Cameron Campbell. 

— Nu s-au prins că dumneata ești vinovatul, părinte? 

— Nu sunt, răspunse Andrew acid. 

— Nu te-ai afla aici dacă n-ai fi. Dar presupun că asta 
dovedește că încă mai poți... 

Odată cu această insinuare, privirea lui Campbell cobori spre 
vintrele lui Holmes. 

— Fac doar ce mi se spune, răspunse Andrew, trecând pe 
lângă el și îndreptându-se spre ușă. 

— Bineînţeles. Nu-ţi face griji, noi nu te judecăm. 

Andrew ajunse la ușă, dar ceva din tonul lui Campbell îl făcu 
să se întoarcă - în mod evident, solidul gardian încă nu 
terminase. 

— La urma urmei, conchise Campbell funest, acum suntem 
toți în aceeași barcă. 


91. 


— Trebuie să ne organizăm. 

Vocea lui Babs era calmă și autoritară, reducând la tăcere 
mulțimea recalcitrantă care se strânsese în cantină. Tensiunea 
din închisoare sporise întreaga zi, transformându-se treptat în 
frică și acum în panică făţișă. Jordi fusese o membră populară a 
închisorii, iar uciderea ei brutală le scosese din minţi pe 
deţinute. Niciuna nu se mai simţea în siguranţă la Holloway, iar 
multe din cele aproximativ 60 de femei erau de părere că ar 
trebui să ia cu asalt gardurile închisorii, ca să scape de 
condamnarea la moarte care acum părea să atârne deasupra 
capetelor tuturor. 

— N-o să ajungem nicăieri dacă facem praf închisoarea sau ne 
căţărăm pe ziduri. Poate doar la Izolare. În niciun caz nu o să 
lase să iasă pe unele ca noi, dar există unii pași pe care îi putem 
face ca să ne protejăm. 

— Da, pentru început să încercăm să nu mai dormim. 

— Și să ţinem la îndemână un șiș. 

— Mulţumesc, doamnelor, reluă Babs. Sunt sugestii foarte 
utile, dar trebuie să fim deștepte. Și trebuie să rămânem 
laolaltă. Dacă facem un front unit, atunci Guvernatoarea va 
trebui să ne asculte. 

Din mulţime se auziră mormăituri, dar nimeni nu strigă ca să-i 
acopere vocea, iar Babs continuă. 

— Am nevoie de trei voluntare care să vină cu mine la 
Guvernatoare să ne susţinem cauza. De luni de zile paza din 
închisoarea asta e groaznică, așa că nu ne mai putem baza pe ei 
să ne protejeze. Haide, cine vrea să ajute? 

Babs nu fu surprinsă să vadă că Noelle iese în faţă - îi plăcea 
la nebunie o ceartă bună. Restul ezitară - întorcându-se unele 
spre celelalte - și, pentru o clipă, Babs se temu că vorbele ei nu 
avuseseră niciun ecou. Dar apoi Isobel, escroaca lituaniană, și 
Maxine, infama codoașă din Islington, ieșiră în faţă. Babs le 
mulțumi, apoi se întoarseră toate patru și se îndreptară spre 
ușile aripii. 

Era timpul pentru război. 


92. 


Charlie deschise energic uşa şi intră. Era epuizată după 
munca de dimineață, dar și hotărâtă să rămână optimistă, chiar 
dacă nu progresaseră deloc. Işi dădea seama că și Sanderson 
era decepționată - la fel ca Charlie, sperase la rezultate rapide 
-, dar în același timp nu dorea să-și dezamăgească colega și nici 
să slăbească ritmul. 

Când ajunseseră în Londra, se duseseră direct la Scotland 
Yard, unde coordonatorul unităţii le aștepta. Fuseseră conduse 
la o ședință internă care implica departamentul de anchete 
criminale, ofițerul de legătură cu presa și reprezentanţii biroului 
comisarului-șef. Sanderson schiţă detaliile cazului și le dădu 
noul mandat de arestare al lui Stonehill, apoi distribui ultimul 
portret-robot făcut de Charlie în urma recentei lor întâlniri. Se 
căzu de acord ca acesta fie difuzat prin intermediul presei locale 
și dat polițiștilor de pe teren. Charlie și Sanderson se oferiseră 
imediat să contribuie la coordonarea căutării lui Stonehill, dat 
fiind că niciuna dintre ele nu avea chef să stea și să aștepte 
vești într-un dispecerat nefamiliar. 

Stonehill fraudase peste 20 de oficii poștale, folosindu-se de 
identitățile unor oameni decedați recent pentru a revendica 
ajutoarele acestora. Era oare probabil să se întoarcă la locurile 
lui obișnuite, dată fiind recenta lui confruntare cu poliția? Era 
greu de spus, dar nu aveau nicio altă adresă a lui - niciunul din 

numele lui false nu apărea în registrul electoral sau în arhiva 
chiriașilor -, așa că cea mai bună șansă a lor erau aceste 
magazine și supermarketuri. 

Proprietarul polonez primi de la Charlie portretul-robot și se 
uită bine la el. Exista o recompensă de 10 000 de lire pentru 
informaţiile care ar fi dus la arestarea lui Stonehill și Charlie 
spera ca asta să aibă efectul dorit -, dar, după o analiză de 
câteva clipe, proprietarul scutură din cap. 

— N-a fost pe-aici. 

Fusese la fel în toate locurile pe care le vizitaseră și, pentru 
prima oară, Charlie simţi că optimismul ei șovăie. Proprietarul 
polonez le promise că o să lipească afișul, dar Charlie simţi că 
spunea asta doar de formă și că, în clipa în care ele plecau, 
afișul avea să ajungă la gunoi. Se înfurie brusc pe el - pe toţi cei 
cu care discutaseră astăzi. Era ca și cum nimeni n-ar fi înţeles 
importanţa a ceea ce făceau ele și, mai rău, nici nu-i interesa. 
Era oare posibil ca totul să fi fost în zadar? Era posibil ca 
bărbatul pe care îl vânase timp de săptămâni să scape acum, pe 
furiș, din năvodul lor? 


93, 


Privi lung ecranul. Imaginea televizorului defect era neclară și 
sunetul intermitent, dar distingea totuși reportajul de pe LDN și 
deslușea portretul alb-negru care „se uita” la el. Nu era 
imprecis; Robert era încântat de faţa subţire, cu trăsături bine 
conturate, dar îi greșiseră complet ochii. Părea irascibil și 
răutăcios din cauza lor, când, în realitate, ochii erau una din cele 
mai reușite trăsături ale lui. Atunci când se uitau în ochii lui mari 
și verzi, oamenii păreau să aibă încredere în el, să-l placă, ceea 
ce în ultimele câteva luni fusese un aspect foarte util. 

Aruncă o privire prin squat? și fu încântat să constate că 
nimeni altcineva nu observase buletinul de știri. Retardații care 
împărțeau acest spaţiu murdar cu el erau prea ocupați să 
fumeze iarbă și să cânte, ca să observe drama care se desfășura 
sub nasul lor. 


6 Clădire abandonată ocupată fără forme legale de persoane fără adăpost. (N. r.). 

Robert închise televizorul și se duse în spatele lui. Cablul 
electric era băgat într-o priză șubredă din apropiere. Robert îl 
scoase din perete și desprinse priza cu totul, lăsând doar 
sârmele dezgolite. Aveau să existe acuzaţii, atunci când acest 
act nonșalant de vandalism avea să fie descoperit, dar paza 
bună trecea primejdia rea. 

Urmărirea lui căpătase o evoluţie îngrijorătoare. Brooks 
ridicase miza considerabil și era neîndoielnic că acum are loc o 
căutare a lui cu toate mijloacele. Până la procesul lui Helen mai 
era ceva timp, dar acum Robert își dădea seama că ar fi fost o 
nebunie să mai rămână, așa că traversă rapid squatul, intră în 
baie și încuie ușa în urma lui. Dădu drumul la robinet, care tuși 
și bolborosi puţin, oferind apoi cu reticenţă un flux constant de 
apă rece. Robert o adună recunoscător în mâini și și-o turnă 
peste cap, iar și iar, până când părul i se satură. Părul lui nu era 
lung, dar avea o culoare distinctivă, așa că trebuia să dispară. 
Scoase niște spumă de ras în palmă și și-o întinse pe cap, apoi 
luă cel mai apropiat aparat de ras. 

Nu avu mult de lucru - smocurile mari de păr cădeau în 
chiuveta murdară. In mai puţin de cinci minute, capul lui era 
perfect ras. Se uită la figura lui nefamiliară, deconcertat, dar și 
încântat. Nu avea de gând s-o lase pe Brooks să-l prindă, iar 
acesta era doar un prim mic pas pentru a-și asigura libertatea. 
Nu asta plănuise el, dar era încântat că, în sfârșit, preia controlul 
situaţiei. Era timpul să renunțe la această existență, pe sponci, 
din capitală. 

Era timpul să dispară. 


94. 


Helen ridică privirea, atunci când pașii se apropiară. Fusese 
lăsată singură cu gândurile ei o zi întreagă și tânjea după un 
contact uman - de orice fel. Celelalte deţinute de la Izolare 
amuţiseră, ceea ce aproape că era mai rău decât dacă ar fi 
vociferat ca de obicei. Uneori, tăcerea din acest loc era atât de 
totală, atât de asurzitoare, că puteai crede că ești ultima 
persoană vie de pe Pământ. 

Vizeta se deschise și o voce se răsti: 

— Tava. 

Helen se însufleţi, coborî din pat și duse tava la deschizătură. 
De cealaltă parte era Mark Robins, cu cina ei sărăcăcioasă în 
mâini. Robins luă tava goală și i-o întinse pe cea nouă, dar Helen 
se trase în spate, refuzând s-o ia. 

— la-o odată, Grace, nu pot să stau toată ziua. 

— Mai întâi trebuie să faci ceva pentru mine. 

— N-am venit aici ca să mă târguiesc. Dacă n-o vrei, o s-o 
vrea altcineva. 

Helen nu se îndoia de asta, dar decisese deja să riște să 
rămână cu stomacul gol, pentru a face pe cineva s-o asculte. 
Detesta locul acesta și nu dorea deloc să mai rămână aici după 
căderea nopţii, așa că se hotărâse să ceară ajutor. Era încântată 
că venise Robins, dată fiind recenta lui preocupare faţă de ea. 

— Voiam doar să vorbesc cu Guvernatoarea, insistă Helen. Tu 
știi că eu nu sunt dependentă, nu iau droguri. Probabil s-a 
produs vreo greșeală cu una... 

— Crezi că n-a mai auzit asta de o mie de ori? 

— Știu, dar tu poţi vorbi cu ea pentru mine. 

— Pentru tine și pentru toate celelalte de aici... 

— Pentru numele lui Dumnezeu, vrei să mă asculți puţin? 

Helen nu vrusese să vorbească atât de aspru, dar Robins era 
ciudat de refractar. Robins o studie, fără să pară impresionat, 
așa că Helen continuă rapid: 

— Mă supun fără probleme unui nou test, accept închiderea 
totală în celulă, orice, dar nu pot sta aici. 

— De ce? 

— Chiar e nevoie să întrebi? Uită-te puţin cum arată. 

— Eşti prea bună pentru celelalte, nu-i așa? 

— Poftim? 

— Poliţista celebră obligată să trăiască alături de scursuri și, 
ce să vezi, nu-i place asta? Da, mi se rupe inima. 

Helen îl privi fix, neștiind cum să reacționeze. În ochii lui 
exista o răceală pe care ea nu o mai văzuse niciodată. 

— Aș zice că ar fi mai bine să încerci să te obișnuiești, 
continuă el. Pentru că, din câte aud, nu o să pleci nicăieri prea 
curând. 

Îi împinse brutal în mâini tava cu cina și plecă, înjurând încet. 
Helen se uită după el, derutată și alarmată de această 
confruntare, și abia când Robins smuci ușile de acces, ca să 

iasă, Helen văzu ce o îngrijora. Robins șchiopăta. Era evident, în 
timp ce se îndepărta de ea ţopăind rapid, că piciorul lui drept e 
rănit. 

Helen își dădu seama cât de oarbă fusese. Îl catalogase pe 
Cameron Campbell drept ucigaș depravat, dar, de fapt, blândul 
și amabilul Mark Robins fusese cel pe care îl fugărise noaptea 
trecută de la celula lui Jordi. 

— În niciun caz. Nu se pune problema să fiu de acord cu asta. 

Răspunsul indignat al Celiei Bassett era complet previzibil, cu 
toate acestea, Babs insistă. 

— E doar o măsură temporară. Trei oameni pe celulă pe 
noapte, până când îl prindeţi pe cel responsabil. 

— Nu știți cum e să stai în celulele alea noaptea, interveni 
Noelle peste ea. Să stai acolo, întrebându-te dacă tu o să fii 
următoarea... 

— Vă înțeleg perfect neliniștea, dar pur și simplu nu am voie 
să fac asta. Deţinutele trebuie plasate în celule individuale din 
motive de siguranţă. 

Spusele ei stârniră pufnetul cuvenit, dar Celia continuă. 

— Și aș încălca regulile Ministerului de Interne dacă v-aș 
permite să vă grupaţi în modul acesta. 

— Nu știu dacă regulile normale mai sunt valabile aici, se răsti 
Noelle, uitându-se urât la Guvernatoare. 

— Suntem foarte mulţumite să luăm în considerare alte 
alternative, propuse Babs pe un ton mai împăciuitor. Dar avem 
nevoie de ceva practic, de ceva care să funcționeze. 

— Am cerut deja gardienilor să-și anuleze concediile, le 
informă Celia. O să dublăm numărul patrulelor de noapte... 

— Dar unul din ei e cel care face asta! - fu rândul lui Maxine 
să se implice. 

— Nu avem cum să știm... 

— Voi nu, dar noi da, scutură Maxine din cap, nevenindu-i să 
creadă. Și atunci? Vă mulţumiţi să ne abandonaţi în mâinile lor? 

— Bineînţeles că nu... 

— Atunci faceți ceva. 

— O să fac tot ce depinde de mine, le asigură slab Celia, mai 
mult din datorie decât din convingere. Dar nu pot schimba 
modul în care sunteţi cazate. Îmi pare rău, dar așa stau lucrurile. 

Voise ca spusele ei să pară ferme, dar nimeni nu părea 
convins. Babs, mai ales, nu părea deloc impresionată. 

— Ai băut? 

— Nu. 

Răspunsul venise prea rapid, nefăcând decât să confirme 
ceea ce gândea deja toată lumea. Noelle se apropie puţin și o 
amușină ca un animal. 

— Pe dracu’ nu, se simte mirosul. 

— Aș vrea să plecaţi, spuse Celia, ducându-se la biroul ei. 

Dar când ridică ochii, ele erau încă acolo, privind-o acuzator. 
Babs traversă camera spre ea și, pentru o clipă, Celia crezu că o 
s-o lovească. Dar Babs doar se aplecă spre ea. 

— Ești o rușine, șuieră ea. 

Apoi se întoarse să plece, urmată de celelalte. 

__ Celia se uită la ele cum pleacă, simțindu-se nenorocită. 
Incerca să fie puternică, încerca să facă ce trebuie, dar nimic nu 
părea să funcţioneze. Deţinutele bănuiau că vinovatul era unul 
dintre angajaţii ei, cum de fapt bănuia și ea. Toată încrederea 
pe care o mai avuseseră în autoritatea ei se evaporase acum. 

Era o situaţie toxică - una care putea să explodeze în orice 
clipă. 

Helen se izbi cu capul de perete, încet, dar repetat. Își dădea 
seama acum că ura ei faţă de Campbell o orbise, împiedicând-o 
să vadă ceea ce ar fi trebuit să fie evident. Sadismul lui 
Campbell, dorința lui de a domina, reputaţia lui proastă 
deformaseră judecata lui Helen, făcând-o să cadă cu ușurință în 
capcana lui Mark Robins. 

Robins fusese cel care o scosese din cantină pentru testul de 
urină, insistând ca ea să îl facă fără întârziere. Mai mult, 
încercase să se dea bine pe lângă ea după aceea, oferindu-se, 
cavalerește, să o conducă, rănită, la celula ei. Oare așa opera? 
Helen știa că unora dintre fete le place de el datorită frumuseții 

lui adolescentine, a părului ciufulit și a ochilor ciocolatii adânci, 
dar ea era imună la farmecele lui. Oare în ziua aceea îi pusese 
gând rău chiar ei? Încercase să facă din ea următoarea lui 
cucerire? Helen se cutremură la acest gând. 

Leah nu avusese nicio prietenă în închisoare, iar Jordi, chiar 
dacă era populară, avea tendinţa de a cădea în accese de 
disperare. Îi era dor de fosta ei viaţă, îi era dor de familia ei și 
adevărul era că îi era dor de bărbaţi. Robins ar fi fost fericit să 
profite de asta. Nu era căsătorit, nu avea prietenă, de fapt era 
un om destul de misterios, ceea ce, pentru unele fete, părea 
doar să-i sporească atractivitatea. Cât de credule și de 
încrezătoare fuseseră ele. Și cât de naivă fusese ea. Îl căutase la 
nesfârșit pe ucigașul lui Jordi, și în tot acest timp Robins se 
mișcase nevăzut. 

Robins ar fi putut să măsluiască oricând proba ei de urină, 
trimițând-o la Izolare și scoțând-o astfel din ecuaţie pentru 24 de 
ore. Oare făcuse asta doar ca să-i împiedice investigaţiile sau 
izolarea ei avea un scop mai sinistru? Avea oare de gând să 
lovească iar în noaptea asta? Era posibil să o atace chiar pe ea? 
Dacă da, era un loc perfect în care să facă asta. Nu exista nicio 
șansă să-l deranjeze cineva, iar dacă vreo nebună s-ar fi 
întâmplat să vadă sau să audă ceva, cine Dumnezeu ar fi crezut- 
0? 

Helen se ridică, traversă celula și izbi cu pumnul în alarma de 
sinucidere. Spre groaza ei, nu se întâmplă nimic. Nicio sonerie, 
nicio alarmă pătrunzătoare, doar o tăcere oribilă și pustie. O lovi 
iar. Și iar. Dar nimic. 

Helen simţi că o umple o furie violentă împotriva modului în 
care acest bărbat liniștit și modest o păcălise total. Era singura 
care știa ce face el, dar cui putea să-i spună? Până dimineaţă nu 
avea să mai intre de serviciu alt gardian, ceea ce însemna că 
Helen avea să-și petreacă noaptea acolo, singură, fără a putea 
dezvălui descoperirea ei și complet ruptă de lume. 

Emilia își băgă telefonul în geantă și scormoni în buzunarul 
hainei după ţigări. Aprinse una rapid și inhală adânc, sperând ca 

nicotina să-i calmeze nervii agitaţi. Dar ţigara avea prea puţin 
efect - simțea că i se învârte capul și încerca în continuare să 
înțeleagă ceea ce tocmai i se spusese. 

Era tentată să îl sune înapoi pe Alan Stark, dar ce rost ar fi 
avut? Supusul ei poliţist de la Southampton Central se înșela 
rareori, iar informaţia lui provenea din surse de încredere. Emilia 
n-ar fi vrut ca ea să fie adevărată - chiar n-ar fi vrut ca ea să fie 
adevărată -, dar era. 

Poliţia din Hampshire emisese un mandat de arestare pentru 
Robert Stonehill. Stark îi confirmase că polițiștii de la 
Southampton Central erau implicaţi într-o acţiune comună cu 
Poliția Metropolitană și, în prezent, scotoceau străzile din Londra 
în căutarea nepotului lui Grace. 

Emilia își termină ţigara și aprinse alta, abia dându-și seama 
ce face. Se hrănise luni de zile din dizgraţia lui Helen, mizându- 
și întreaga reputaţie pe publicarea unei povești senzaţionale. 
Renunţase la o slujbă bună din Southampton, își supărase 
familia și arsese niște oportunităţi importante, riscând totul pe 
faptul că avea să reușească în Londra. Era oare posibil să se fi... 
înșelat? 

Mizase totul pe vinovăția lui Helen. Și Gardam la fel. Dacă 
trimiseseră la închisoare o femeie nevinovată și permiseseră 
unui criminal în serie să scape, aveau să fie terminaţi. Aveau să 
devină bătaia de joc a colegilor și a lumii. 

Emilia fusese atât de sigură, și totuși... Brooks crezuse 
întotdeauna în nevinovăția lui Grace, iar acum părea în poziţia 
de a da o lovitură senzaţională. Slabele speranţe ale Emiliei se 
bazau pe faptul că Stonehill avea să evite să fie prins. Asta îi 
oferea o anumită alinare. Stonehill se pricepea să dispară, 
atunci când era nevoie. Dar chiar și așa, era o situaţie disperată. 
Emilia sperase ca Helen Grace să-i asigure succesul, dar era 
posibil ca ea să-i aducă de fapt distrugerea - în afara cazului în 
care un criminal feroce putea să dispară pentru totdeauna. Fără 
să vrea, Emilia știa că ea avea să-i ţină pumnii fără ezitare. 

Țipa și urla cu toate puterile, izbind ușa cu pumnii. Era 
probabil inutil - deja făcea asta de jumătate de oră -, dar 
trebuia să încerce. Cumva, trebuia să dea alarma. 

O usturau mâinile și o dureau încheieturile. Se opri pentru 
scurt timp din asedierea ușii metalice și fu deprimată să vadă că 
pe nodurile degetelor și pe palme îi apăreau vânătăi. Era seara 
devreme - mai avea de stat încă 12 ore în acest iad și risca să 
se rănească serios dacă o ţinea așa. Dar care era alternativă? 

Dintr-odată, se trezi că se duce la perete. Era făcut din beton 
gros, dar, chiar și așa, începu să izbească în el. 

— Groves? Groves, mă auzi? 

Vocea ei era puternică, dar controlată. Părea să stârnească 
ecouri în celula ei, dar Groves, o hoață măruntă care își 
petrecea majoritatea timpului la Izolare, din cauza predilecţiei ei 
de a da foc celulei, nu răspunse. 

— Groves, eu sunt, Grace. 

— Ce e? răspunse în sfârșit Groves, cu o voce scăzută și 
sumbră. 

— Am nevoie de ajutor. 

— Ca toți ceilalţi din buda asta. 

Una dintre cele mai adorabile trăsături ale lui Groves era 
aceea că presupunea că toată lumea din închisoare se baza pe 
înţelepciunea ei. Era omologul lui Buddha din Holloway, cu o 
talie la fel de mare ca originalul. 

— E vorba de ceva grav, Groves. Vreau să apeși pe alarma ta 
de sinucidere. 

— Tu vorbești serios? Acum mănânc, fir-ar a naibii. 

— Poţi mânca mai încolo. Apasă pe alarmă și o să-ţi dau ce 
vrei tu, când ieșim de aici. Timbre, cartele de telefon... 

— Dar azi mă simt destul de fericită... 

— Nu contează. A mea nu funcţionează... 

— Deci tu vrei să-ţi faci felul? 

— Nu, bineînțeles că nu... 

— Atunci de ce vrei s-o apăs? 

Helen înghiţi o înjurătură. 

— Trebuie să ies de aici, bine? Alarma mea nu funcţionează, 
așa că vreau s-o apeși pe a ta. 

Urmă o pauză lungă, apoi Groves spuse: 

— Nu pun botu'. 

— Ce vrei să spui? 

— Eu sun alarma, ei vin grămadă și nu găsesc nimic în 
neregulă. Și când o să te întrebe ce s-a întâmplat, tu o să zici: 
„Eu n-am nimic de-a face cu asta, șefu'...” 

— N-o să fie așa. 

— O să-mi mai dea două zile aici, și pentru ce? 

— Ascultă, e o chestiune de viaţă și moarte, vrei te rog să faci 
asta? 

— Du-te dracu’, gabore. Nu fac nimic. 

Acum Helen simţea că îi fierbe sângele. Traversă celula și 
bătu iar în ușă. Tipa din toate puterile, iar acum celelalte 
deţinute de la Izolare începură să i se alăture: ţipau, strigau, 
urlau ca lupii. Era asurzitor, nebunesc, obscen, și în cele din 
urmă, Helen se lăsă să alunece pe podea, înfrântă. Nu avea cum 
să iasă de aici, era prinsă în capcană. Prizonieră în casa de 
nebuni. 

Rămase tăcută, cu capul pe genunchi, în timp ce, peste tot în 
jurul ei, vacarmul acela hidos sporea. 

Durerea gleznei groaznic de umflate îi săgeta piciorul, dar 
continuă să meargă. Tura lui se terminase și, dacă se mișca 
repede, putea să iasă din clădire fără să întâlnească pe nimeni. 
Lucra aici de suficient timp, ca să cunoască scurtăturile 
Holloway-ului. 

Robins știa că nu mai are timp, dar trebuia să scape. În 
dimineaţa aceasta fuseseră chemaţi, unul câte unul, să dea 
probe de ADN, care apoi fuseseră duse la laboratoarele din 
Hammersmith ale Serviciului Criminalistic. În timp ce dădea 
proba, ochii lui rătăciseră spre steguleţul roșu din colțul pungii 
cu fermoar, pe care scria un singur cuvânt: „Urgent”. Nu știa 
cum funcţionează lucrurile astea - dura ore sau zile ca să fie 
procesate? -, dar nici nu voia să afle. Trebuia să fugă din locul 
ăsta, să-și adune gândurile și să-și facă un plan. 

La început fusese încântat că scăpase de Grace. Plonjonul 
spre plasa împotriva sinuciderii fusese o acţiune disperată, dar 
funcţionase. Grace ezitase să îl urmeze și, chiar dacă se rănise 
în cădere, scăpase, șchiopătând, și ajunsese la adăpost, în 
Blocul C. Nu credea că Grace se prinsese că era el - în timpul 
recentei lor conversații de la Izolare părea să-l considere în 
continuare prieten - și, în circumstanţe normale, ar fi scos un 
oftat de ușurare. Dar situaţia actuală nu avea nimic normal. 
Proud, mai ales, părea hotărât să meargă până la capăt și nu se 
putea ști ce avea să facă Grace, după ce scurta ei ședere la 
Izolare lua sfârșit. 

În timp ce se apropia de intrarea din spate, Robins se întrebă 
dintr-odată dacă avea să se mai întoarcă vreodată. Fără 
îndoială, asta l-ar fi incriminat, dar poate era mai bine să se 
evapore. Avea economii, mașină... Se putea duce în Holyhead? 
În Dover? Existau o grămadă de locuri în care te puteai ascunde. 
Putea s-o ia de la capăt. Să se reinventeze. 

Acum personalul de la intrare era la doar 15 metri și, înviorat 
de aceste gânduri, Robins iuți pasul. Dar, în timp ce se îndrepta 
spre ușă, sesiză brusc mișcare în apropierea lui. Intrarea asta 
era întotdeauna pustie, dar, dintr-odată, în faţa lui apărură 
trupuri. Bărbaţi la costum, care îi tăiau calea de fugă. Mark se 
întoarse, instinctiv, dar și această cale era blocată. Benjamin 
Proud se apropia rapid de el, cu un zâmbet îndârjit pe faţă. 

— Dar unde te grăbești așa de tare? spuse el cu răceală. 

Robins nu știa ce să spună, fâstăcit de apariţia bruscă a lui 
Proud. 

— Nu-ţi mai aduci aminte? Poate o să-ți amintești dacă 
intrăm. Aș vrea să discutăm puţin, dacă se poate. 

Proud arătă spre sectorul personalului, cu o expresie clară de 
triumf pe față. Și, în clipa aceea, Mark Robins își dădu seama că 
totul era pierdut. 

— Vrei să taci? încercam să ascult. 
— N-ai ce căuta aici. Dacă te prinde Bassett... 

— Ce o să facă? Dacă n-ai observat, postul ei aici e terminat. 
Acum taci dracu' din gură... 

Campbell se întoarse dinspre Sarah Bradshaw și își lipi 
urechea de perete. Stătea pe o masă de lemn șubredă, agăţat 
de conductele de apă mari de deasupra. Intreaga magazie era 
plină de vechituri și, în mod normal, Cameron ar fi evitat-o din 
răsputeri - era un om de modă veche, îi plăceau pantofii bine 
lustruiţi. Dar, astăzi, vecinătatea cu biroul lui Bassett făcea din 
magazie un loc foarte atrăgător. 

Robins era cu Proud. Încă nu fusese arestat și, oficial vorbind, 
era vorba doar de o discuţie de clarificare. Dar nimeni nu credea 
asta. Nici Campbell, nici Bradshaw și, cu siguranţă, nici Celia 
Bassett. Celia fusese exclusă de la întâlnire, dată afară din 
propriul ei birou. Fusese solicitat un reprezentant al sindicatului, 
care era pe drum, dar asta nu îl împiedicase pe Proud să îl rețină 
pe Robins pentru discutarea câtorva lucruri „preliminare”. 

Aici era cea mai neglijată parte a închisorii, deoarece, în mod 
previzibil, toţi banii fuseseră cheltuiţi pentru aripile deţinutelor. 
Pereţii suferiseră, de-a lungul anilor, avarii majore din cauza 
apei, iar fondurile pentru reparaţii care le fuseseră promise nu 
mai sosiseră. Mortarul era moale și fărâmicios, iar betonul 
degradat, și dacă îţi lipeai bine urechea de perete, puteai să 
înţelegi conversațiile înăbușite de alături. 

Cărămizile erau reci, dar lui Campbell nu-i păsa. N-ar fi crezut 
niciodată că Robins era capabil de violenţă - i se părea 
neputincios și efeminat - și, în plus, Campbell pusese de la 
început aceste crime în seama lui Grace. Dar acum se părea că 
Robins ascunde mult mai multe lucruri decât ceea ce se vedea 
la exterior. Și, de aceea, în ciuda protestelor lui Bradshaw, 
Campbell nu voia să plece nicăieri. 

Acesta era teritoriul lui, închisoarea lui, iar dacă Robins îi 
făcuse pe toți să pară niște tâmpiţi, Campbell trebuia să știe. 

— Pare o leziune urâtă. Să chem pe cineva să se uite la ea? 


VP - 167 


Benjamin Proud arătă spre glezna umflată a lui Robins, 
părând îngrijorarea întruchipată. Fără să spună nimic, Robins își 
aduse piciorul sănătos în faţă, ca să ascundă membrul vinovat. 

— înțeleg că nu. Doar de curiozitate, când ţi l-ai scrântit? 
Când am vorbit ieri, păreai în regulă. Trebuie să fi fost noaptea 
trecută...? 

Robins continuă să rămână cu buzele strânse. 

— Uite ce e, nu ai decât să taci dacă vrei. Dar eu o să continui 
să-ți pun aceleași întrebări și aș aprecia dacă aș primi și 
răspunsuri. 

Robins își privise fix pantofii, dar acum ridică ochii din 
pământ, suficient cât să murmure: 

— Nu comentez. 

Proud îl studie o clipă, apoi răspunse: 

— Ai fost în tura de noapte, nu-i așa? Se pare că ai ieșit mai 
devreme. 

— Cine spune asta? 

Proud își consultă notițele, apoi continuă: 

— Am mărturia unui coleg care a fost prima persoană care a 
ajuns la locul faptei, după ce alarma de sinucidere a lui Jordi 
Baines a fost activată. Noaptea trecută ai fost responsabil 
pentru Aripa B, dar când colegul tău a apărut, tu nu erai nicăieri. 
Vrei să-mi spui unde ai fost? 

— Nu comentez. 

— Există cineva care poate să confirme unde ai fost seara 
trecută între orele 9 și 10? 

Robins dădu din umeri, dar nu spuse nimic. Proud simţea cum 
în interiorul lui crește furia, dar încercă să și-o stăpânească și să 
rămână politicos și profesionist. 

— Îţi place să fii gardian, Mark? Îţi face plăcere munca ta? 

— Merge. 

— Dar e mult stres, nu-i așa? Pentru un salariu nu foarte 
mare. De ce îţi place? 

— Bănuiesc că m-am obișnuit cu ea. 

— Sigur. Ai multă experienţă, nu-i așa? Ştii cum merg 
lucrurile. 

Robins ridică din umeri și dădu ușor din cap. 

— Aş merge până acolo încât să spun că ești foarte cunoscut 
și chiar foarte plăcut aici. De către colegi, de către deţinute... 

— Dacă spui tu. 

— Vorbește-mi despre fete, spuse Proud, aplecându-se 
înainte. Vorbește-mi despre relaţia ta cu fetele. 

Proud simţi cum Robins se tensionează și nu fu surprins când 
acesta răspunse: 

— Nu comentez. 

— Ei, atunci dă-mi voie să comentez eu. Ai fost puţin cam 
neastâmpărat, nu-i așa? Te-ai dedat la niște lucruri de care n-ar 
fi trebuit să te atingi. 

În sfârșit, Robins ridică privirea spre el, iar Proud fu încântat 
să vadă furie în ochii lui. 

— Copilul cu care era însărcinată Leah Smith era al tău. lar 
sperma găsită pe dinţii lui Jordi Baines? Tot a ta. 

Proud îl lăsă să asimileze aceste informaţii, apoi își duse ideea 
mai departe: 

— Eu cred că ai făcut sex cu aceste femei, iar când ele ţi-au 
ameninţat postul, le-ai ucis. Mutilările au fost un avertisment 
pentru celelalte? Înţeleg că mai ai și alte fete la dispoziţie...? 

Robins își rodea violent unghiile, evitând privirea lui Proud. 

— Un băiat atrăgător ca tine putea să aleagă, așa-i? Și pun 
pariu că fetele alea singuratice au fost foarte mulțumite să 
coopereze. Dar aș spune că ai fost puţin neglijent! Tu n-ai auzit 
de prezervative? Leah ţi-a spus că are ea grijă de asta? N-ai fi 
primul care a mușcat, dar chiar și așa... 

Robins refuza să se angajeze în discuţie, dar era evident că 
iritarea lui crește, iar cu piciorul sănătos bătea în ritmul furiei 
lui. 

— Și, din cauza asta, copilul tău e mort. Ştiai că Leah e 
însărcinată? Ăsta a fost motivul mutilării? l-ai cusut vaginul ca 
să nu poată ieși? l-ai cusut gura, ca să nu te poată deconspira? 
l-ai blocat nasul ca să nu simtă mirosul lașității tale? 

— Du-te dracu'! 

— Înţeleg de ce puteai să ai o problemă cu ele. Erau doar 
niște fete murdare. Gunoaie care voiau să profite de tine. Tu 
voiai afecţiune, dar ele voiau doar să te stoarcă, nu-i așa? 

Robins ridică ochii, privindu-l crunt pe Proud, așa că acesta 
încercă să-și sporească avantajul. 

— Sau poate le-ai omorât doar pentru că ţi-a făcut plăcere? 
Pentru că ţi-a plăcut să le vezi cum mor, pentru că ţi-a plăcut să 
le mutilezi trupurile. Spune-mi, Mark, cum a fost? Cum a fost 

când acul tău le-a străpuns pielea? Când ai tras aţa? Spune-mi. 
Te-ai simțit bine? 

Robins își împreună mâinile. Părea să sufere foarte tare, 
chinuit de o luptă interioară îngrozitoare. 

— Spune-mi, insistă Proud, de data asta cu glasul ridicat. 

| se părea că în sfârșit poate să-l facă pe Robins să cedeze, ca 
atunci când un baraj fisurat de luni de zile începe să se rupă. 

— Spune-mi, Mark. 

În sfârșit, Robins îşi înălţă capul. Dar, spre surpriza lui Proud, 
părea calm. lar când vorbi, vocea lui era uniformă și lipsită de 
emoție: 

— Nu comentez. 


102. 


Nu știa ce să spună sau ce să facă. Suzanne Baines trăise mai 
multe decât ceilalţi copii de vârsta ei și se deprinsese cu 
umilințele pe care ţi le rezervă viaţa. Dar nimic nu o pregătise 
pentru așa ceva. Avea 16 ani - era aproape femeie -, dar în 
seara asta se simţea copil. 

Stătea în curtea imensă a Holloway-ului, flancată de sora ei, 
Chloe, și tremura de frig, în ciuda hainei groase pe care o purta. 
Era prea mare pentru ea și mirosea a parfum - Suzanne nu 
voise s-o ia, dar haina ei era roz-aprins și Verity spusese că n-ar 
fi potrivit. Ca și cum asta ar fi avut vreo importanţă. Putea să 
poarte un costum de clovn, iar mama ei n-ar fi știut și nici nu i- 
ar fi păsat. 

Pe parcursul acelei zile, șocul lăsase locul tulburării, iar 
tulburarea furiei. Întreaga ei viaţă, Suzanne îi găsise scuze 
mamei ei, o apărase împotriva răuvoitorilor care spuneau că nu 
e bună de nimic - că e o otreapă, o curvă, o ucigașă. Suzanne 
luptase întotdeauna pentru mama ei - uneori la propriu - și care 
îi era răsplata? lat-o stând în curtea Holloway-ului, privind cum 
cadavrul mamei ei e scos din clădire într-o ladă de lemn. 

Nu îi cunoștea pe bărbaţii care o purtau - asistenta ei socială 
sunase la o companie de pompe funebre - și nu știa ce aveau să 
aducă următoarele câteva zile. Cum organizai o înmormântare? 

Pe cine invitai? Avea să apară presa? Sau, Dumnezeule mare, 
rude ale victimei mamei ei? 

Dintr-odată, Suzanne nu-și mai dori nimic din toate astea. 
Avea să aibă grijă de Chloe, bineînţeles, dar ceilalţi n-aveau 
decât să se ducă naibii. Nu își dorea înmormântarea, nu își 
dorea compasiunea lor, nu își dorea ca oamenii să se holbeze la 
ea. Asta făceau acum: nenumărate deținute își lipiseră faţa de 
fereastră ca să absoarbă spectacolul, iar lui Suzanne îi venea să 
tipe la ele să se ducă dracu’. 

În clipa aceasta, nu exista nicio parte a vieţii ei pe care să și-o 
dorească. 


103. 


Helen se agăţă de bare, refuzând să le dea drumul, în ciuda 
durerii care îi sfâșia braţele. Patul era prea scund ca să 
funcționeze ca platformă, așa că trebuise să sară în sus și să se 
prindă de bare, ţinându-se de ele din toate puterile. Doar după 
ce făcu asta putu să vadă ultima călătorie a prietenei ei. 

Jordi fusese prima persoană - singura persoană? - cu care 
râsese în acest loc. Helen își amintea foarte clar - înainte de 
asta, trecuseră săptămâni fără să zâmbească măcar. Când 
fusese adusă la Holloway, era în stare de șoc, încă zguduită de 
subita ei prăbușire. Jordi o luase sub aripa ei și o ferise de 
necazuri, ajutând-o să facă tranziţia la noua și strania ei viață. 

Încă își amintea amuzamentul lui Jordi când văzuse prima ei 
reacţie față de mâncarea de închisoare. Helen spusese că 
mâncase și mortar mai gustos, și Jordi izbucnise în râs. Spre 
surpriza ei, Helen râsese și ea. Așa era Jordi - zâmbetul și buna 
ei dispoziție erau irezistibile. Helen își dădea seama acum că 
probabil n-ar fi supraviețuit acelor prime câteva săptămâni fără 
bucuria pe care Jordi o genera în mod natural. 

Și care acum fusese stinsă. Toată acea speranţă, toată acea 
fericire, ce mai rămăsese din ele? Două fete care stăteau în 
ploaia de decembrie, privind cum e dus cadavrul mamei lor. Cu 
doar două săptămâni înainte de Crăciun, era cea mai amarnică 
lovitură posibilă. 

Helen se lăsă la loc pe podea. Se așeză în colț, masându-și 
braţele îndurerate. Acum, că se lăsa noaptea, apăruseră doi 
gândaci de bucătărie care păreau angajaţi într-un fel de 
preludiu, dar Helen abia dacă îi observă. Era prea pierdută 
printre amintiri, gândindu-se iar la momentul când ea văzuse 
cadavrul mamei ei. Sora ei, Marianne, i-i prezentase pe părinții 
lor, crezând că Helen avea să fie încântată de priveliștea celor 
doi morţi de pe pat. După cum o dovediseră evenimentele 
ulterioare, Helen nu fusese încântată. Fusese îngrozită - 
imaginea feței umflate și învineţite a mamei lor încă îi bântuia 
visele - și fusese speriată. Speriată pentru ce însemna uciderea 
lor pentru Marianne și ce însemna pentru ea. 

Măcar Suzanne și Chloe se aveau una pe cealaltă, dar, în 
afară de asta, erau pe cont propriu, fără nimeni care să le 
protejeze de cele mai rele lucruri pe care viaţa putea să li le 
rezerve. Pierduseră cel mai preţios dar - dragostea veșnică a 
unei mame - și acum erau mai expuse ca oricând. O pierduseră 
pe creatoarea lor, pe călăuza lor, dispăruse punctul lor de 
sprijin. Helen știa cum e asta. În ciuda zarvei care continua să 
răsune în jurul ei, Helen nu se mai simţise atât de singură în 
viața ei. 


104. 


Se făcuse târziu deja și aripa era tăcută ca un mormânt. 
Silueta cu glugă se furișa prudent de-a lungul rampei, ţinându- 
se pe lângă perete. Pas cu pas, centimetru cu centimetru, 
verificând și reverificând dacă drumul e liber. În noaptea asta, 
patrulele păreau să-și facă turul la fiecare oră - o reacţie 
întârziată a Guvernatoarei aflate sub o presiune acută -, ceea ce 
făcea ca orice fel de escapadă să fie foarte periculoasă. 

lar deținutele? Dormeau sau rămăseseră treze, anticipând un 
nou atac? Cu cât mai serios devenea jocul, cu atât era mai 
riscant, dar acum nu se mai punea problema să se oprească. 

Fiecare pas era măsurat și lin, fiecare mișcare - lentă și 
deliberată. La fiecare zece metri, silueta se oprea, cerceta 
diferitele pasarele, asculta cu atenţie încercând să detecteze 

semne de viaţă și apoi pornea mai departe cu hotărâre. Trecu 
pe lângă celula 45, apoi 46 și, în sfârșit, iat-o. Celula B47. 

Silueta prinse de colțul vizetei și o deschise. Deţinuta 
dinăuntru nu reacţionă, părând să doarmă. Dar nu avea niciun 
rost să-și asume riscuri inutile, așa că silueta se apropie și mai 
mult și privi în penumbra de dincolo de ea. A 

Mirosul te izbea imediat. Dulce, îngreţoșant, fecal. Iti venea să 
vomiti, dar acum nu se punea problema să renunțe. Fricoșii nu 
ajung nicăieri, așa că silueta cu glugă deschise ușa încet și se 
strecură silențios înăuntru. 


105. 


Ochii ei erau în continuare larg deschişi. În ciuda tuturor 
strădaniilor, în noaptea asta nu putea dormi, din cauza aceluiași 
gând sâcâitor care i se învârtea în cap. Era un gând nesăbuit, un 
gând periculos, dar unul de care nu se putea descotorosi. Nu 
acum, când recompensa oferită era atât de mare. 

Kaitlin se ridică în coate și privi în jur. Squatul era întunecos și 
tăcut, cu excepția sforăiturilor stridente ale tipilor, terminaţi de 
băutură și cocaină. Și Kaitlin își consumase partea ei, 
bineînţeles, dar ea fusese ceva mai reţinută ca de obicei, fapt 
care nu rămăsese neremarcat. Pretinsese că are crampe 
stomacale din pricina menstruației, ceea ce le închisese gura 
celorlalţi. Adevărul era că într-adevăr îi era rău, dar asta nu avea 
nimic de-a face cu biologia ei. 

Era la furat în EasyBusy, când îl văzuse. Un afiș mic, format 
A4, lipit pe vitrina cu tutun. Cifra îi atrăsese atenţia - o 
recompensă de 10 000 de lire. Apoi ochii ei se îndreptaseră spre 
poză. Se așteptase să vadă faţa cine știe cărui golan abrutizat, 
dar de fapt văzuse o faţă pe care o cunoștea. O faţă pe care o 
vedea în fiecare zi. 

Nu știa sigur care e numele lui real - el își spunea „Jack” - și 
nici de unde venea. Jack era retras și vindea puţină iarbă, când 
avea, dar altfel folosea squatul doar ca acoperiș deasupra 
capului. Nu încerca să interacţioneze cu ei, dar asta nu era ceva 
neobișnuit. Toţi cei de aici aveau o poveste pe care ar fi preferat 
s-o uite sau pe cineva de care fugeau. Kaitlin nu știa absolut 

nimic despre el, dar îi recunoscu faţa pe afiș. Și toată după- 
amiaza nu se gândise la altceva. 

Kaitlin privi prin squat. Jack dormea întotdeauna lângă ușă, ca 
și cum s-ar fi pregătit să fugă, ceea ce îngreuna misiunea ei. Se 
ridică în picioare, gândindu-se dacă să-l strige pe nume ca să 
vadă dacă doarme, dar apoi se răzgândi. În schimb, păși peste 
iubitul ei adormit și se furișă spre ușă. Dacă îi ieșea cum trebuie, 
amândoi aveau să fie aranjaţi pentru un an. 

Scândurile erau vechi și scârțâiau. Fiecare pas părea să-i 
anunţe intenţiile, așa că se mișca încet, alegând scândurile mai 
puţin zgomotoase pe măsură ce se îndrepta spre ușă. Când se 
apropie de ea, Jack se mișcă și se rostogoli în somn. Kaitlin 
încremeni - era la doar un metru distantă, iar dacă Jack 
deschidea ochii acum, ar fi privit drept spre ea. Dar Jack 
continuă să doarmă. Kaitlin își puse mâna pe piept, ca să-și 
liniștească respiraţia, se furișă pe lângă el și ieși pe ușă. 

— Te duci undeva? 

Vocea lui calmă o făcu să tresară. Timp de o clipă, Kaitlin nu 
făcu nimic, neștiind ce să spună sau ce să facă. Apoi se întoarse 
încet și răspunse: 

— Mă duceam să mă piș. Berea proastă trece prin mine ca 
prin sită. 

Jack o privi, evaluându-i răspunsul. 

— Îmi pare rău că te-am trezit, spuse Kaitlin. 

Apoi se întoarse și se îndreptă rapid spre baie. Inima îi bătea 
rapid, pe frunte îi apăruse transpiraţia și simţea, în timp ce se 
pierdea pe coridorul întunecat, că ochii lui sunt ațintiți asupra ei. 
Oare scăpase? Il păcălise? 

Sau Jack știa ce gândește ea? 


106. 


Trupul de pe pat era cald încă, dar nemișcat. Pieptul nu se 
mai înălța și nu mai cobora, iar ochii lipsiţi de viață erau închiși. 
Era acel moment magic de imediat după moarte în care sufletul 
ei păru să părăsească trupul, să se îndrepte spre fereastra cu 
gratii și să iasă în noapte. 

Asta fusese puțin mai dificilă decât restul. Mai suspicioasă și 
mai puţin ascultătoare, existase și o mică luptă, în timp ce se 
instala stopul cardiac - victima fluturase din braţe, încercând să- 
și lovească atacatorul. Într-un fel, asta n-ar fi trebuit să fie o 
surpriză - fata aceasta fusese întotdeauna o prezenţă 
capricioasă și supărătoare la Holloway. Dar cel puţin nu existase 
niciun țipăt sau dramatism, nimic care să atragă atenţia către 
ceea ce se întâmpla. 

Însă tot nu merita să-și asume riscuri, mai ales cu patrulele 
suplimentare din noaptea aceea, așa că silueta scoase acul și 
aţa. Celula murdară era întunecoasă, dar lumina lunii era 
suficientă ca să poţi vedea și, după câteva încercări eșuate, aţa 
intră în sfârșit prin urechea acului. Silueta trase aţa astfel încât 
să fie la fel de lungă în ambele părţi și se opri o clipă. Acul 
argintiu strălucea în lumina lunii - în noaptea asta avea un 
aspect magic și seducător. 

Acum buzele victimei erau prinse laolaltă, ridicându-se ușor la 
capete ca să formeze un zâmbet vag. De fiecare dată, asta era 
partea cea mai delicată - pielea era mult mai tare decât cea a 
pleoapelor sau a vaginului. Era nevoie de puţină forță ca să 
împingă acul prin buzele groase și cărnoase, iar silueta îl băgă 
acum și trase energic în sus. Acul ieși îngrijit prin buza de sus, 
apoi se întoarse în aer și cobori iar. Peste cinci minute, prima 
etapă era încheiată - victima rânjea neînsufleţit spre luna de 
deasupra. 


107. 


Mark Robins stătea prăbușit în scaun, ignorând micul dejun 
care îi fusese pus în faţă. Arăta ca și cum n-ar fi dormit deloc - 
avea ochii scobiţi, cu cearcăne mari și întunecate dedesubtul 
lor. Benjamin Proud se bucura că Robins e într-o formă proastă - 
avansaseră puţin cu o seară în urmă, întrebările fiind încontinuu 
respinse sau evitate. Își pusese speranţele în faptul că avea să-l 
macine încet pe gardian. Experienţa îl învățase că aveai mult 
mai multe șanse să închei o înţelegere sau să obţii o confesiune, 
atunci când suspectul era epuizat. 

— Cum te simţi în dimineaţa asta? 

Robins nu catadicsi să răspundă, dar asta nu-l descurajă pe 
Proud. 

— Ai avut timp să te gândești la întreaga situaţie, să 
procesezi ce se întâmplă. Așa că sper ca astăzi să fii mai 
cooperant. 

Robins nu spuse nimic, aruncând o privire furișată spre 
reprezentantul sindicatului, care stătea lângă el. 

— Cariera ta de gardian a luat sfârșit, cu siguranţă îţi dai 
seama de asta deja. Nu e vina nimănui altcuiva decât a ta. 
Femeile acelea ar fi trebuit să fie în grija ta, iar tu ai profitat de 
ele. Ai făcut de rușine profesia și ţi-ai trădat colegii. Ai fi putut să 
fii un gardian bun - a; fost un gardian bun -, dar acum dosarul 
tău și aprecierile numeroase nu mai au nicio importanţă. 

Robins se foi pe scaun. Astăzi părea neliniștit, poate chiar 
puţin rușinat. Neras, cu ţepi negri deși pe bărbie, părea însăși 
definiţia unui prădător sexual slinos. 

— Știu că ai părinţi - mama și tatăl tău locuiesc în Dunstable, 
nu-i așa? spuse Proud, scoțând acest detaliu din dosarul din faţa 
lui. Sunt sigur că sunt mândri de tine, de cariera ta... 

— Să nu îndrăznești să-i amesteci în chestia asta, spuse 
Robins, trezindu-se brusc la viaţă. 

— N-am de ales, Mark. Tu i-ai băgat în chestia asta, prin 
acțiunile tale. 

Proud aruncă pe masă Standard-ul din seara anterioară. Prima 
pagină era dominată de o fotografie cu închisoarea Holloway, 
sub un titlu care urla „Crimă dublă”. Robins aruncă o privire 
fugitivă peste el, apoi ochii lui reveniră asupra lui Proud. 

— Acum, eu știu că tu le-ai ucis pe fetele alea. Tu știi că le-ai 
ucis pe fetele alea. Așa că hai să nu îngreunăm și mai mult 
situaţia. 

— Nu le-am ucis eu. 

— Gândește-te la părinţii tăi. Nu merită așa ceva. 

— Nu le-am ucis, fir-ar a naibii! 

— Sunt sigur că părinţii tăi te-au învățat să fii responsabil. 
Când ai făcut-o de oaie, ridici mâna și îţi primești pedeapsa, nu-i 
așa? Asta ar trebui să faci acum. 

— Nu mă asculţi... 

— Nu, tu nu mă asculţi pe mine, Mark. Dacă vei continua să 
nu-mi spui adevărul, dacă vei continua să negi implicarea ta în 
crimele acestea, atunci nu îmi lași altceva de făcut decât să te 

arestez. Procuratura o să te pună sub acuzare și va urma un 
proces foarte lung și foarte public. Fără îndoială, părinţii tăi o să- 
ţi rămână alături. O să participe în fiecare zi a procesului... 

— Du-te dracului! 

— Și o să audă fiecare detaliu revoltător a ceea ce ai făcut tu. 
Sex, crimă, mutilare. O să audă cum băieţelul lor a devenit un 
monstru, cum și-a ucis copilul nenăscut. Asta e ceea ce vrei, 
Mark? 

Robins privea fix masa, scuturând din cap. Părea profund 
nefericit, ca un om care privește în ochi distrugerea. 

— Dacă vrei, poţi s-o iei pe drumul ăsta, continuă Proud rapid. 
Sau poţi să le demonstrezi, să demonstrezi lumii întregi, că încă 
mai ai puţină decenţă. Spune-mi ce s-a întâmplat, spune-mi cum 
le-ai ucis pe fetele acelea și toate aceste neplăceri pot fi evitate. 
Niciun proces, nicio publicitate. Depinde de tine să faci asta, 
Mark. 

Robins părea că ar vrea să vorbească, dar nu-și poate găsi 
cuvintele, aşa că vorbi din nou Proud: 

— Fă ceea ce e corect. E ceea ce se aşteaptă părinții tăi de la 
tine și, oricum, e singurul lucru pe care mai poți să-l faci. 

— Serios? spuse Robins rapid, ridicând privirea spre 
interogatorul lui. 

Proud se aşteptase ca Robins să pară înfrânt, dar, spre 
surpriza lui, acum în expresia acestuia exista o anumită sfidare. 

— Ştii, am venit aici azi-dimineaţă cu intenţia de a te ajuta. 
Credeam că putem să tranșăm chestia asta ca de la bărbat la 
bărbat... 

— Încă putem, prietene... 

— Taci din gură! Acum eu vorbesc. 

Șocat de vehementa din vocea lui Robins, Proud făcu ceea ce 
| se ceruse. 

— Dar să fiu al dracului dacă o să ajut pe cineva care e gata 
să-i târască pe ai mei în chestia asta. Ei n-au greșit cu nimic. 

— N-am spus că ar fi... 

— Și nici eu n-am greșit. N-ai nicio urmă de probă că le-am 
făcut rău fetelor ălora - nici probe criminalistice, nici martori, 
nimic. Așa că n-ai decât să râșnești și să pui întrebări, dar n-o să 
obţii nimic de la mine. Am spus tot ce aveam de spus, aşa că 
acum trebuie să iei o decizie, prietene. 

Ochii lui Robins se aţintiră asupra acelora ai lui Proud: 

— Arestează-mă sau dă-mi drumul. 
108. 


— Ce am făcut ca să merit asta? 

Campbell murmură cuvintele ca pentru el, în timp ce traversa 
rampa. Gardienii erau suprasolicitaţi și în perioadele bune, dar 
acum câţiva colegi își luaseră liber pe motiv de boală și Robins 
era încă interogat, ceea ce însemna că astăzi el și cu Bradshaw 
erau singurii din Aripa B. Bradshaw se dusese la Izolare ca s-o 
elibereze pe Grace, așa că el fusese lăsat singur și încerca să le 
mâne pe deţinute spre micul dejun. 

În dimineaţa asta, prizonierele erau într-o dispoziție cumplită. 
Moralul fusese întotdeauna șubred, dar în ultimele câteva zile 
acesta primise o lovitură dură. Campbell auzise despre 
delegația deținutelor la Guvernatoare și de modul dezastruos în 
care gestionase Bassett situația. Deţinutele nu se mai simțeau 
susținute, nu se mai simțeau protejate, iar regulile stricte ale 
interacțiunii care facilitau viaţa de închisoare se fărâmau încet. 
Băștinașele erau agitate, ceea ce îl neliniștea pe Campbell. O 
revoltă în acest loc ar fi fost un dezastru. 

Mai fuseseră probleme, dar niciodată o sfidare atât de făţișă. 
În timp ce își făcea rondul, Campbell fusese întâmpinat de 
refrenul constant „Du-te în mă-ta”. În mod normal, deţinutele 
ieșeau somnoroase și docile, dar în dimineaţa asta trebuise să le 
tragă propriu-zis jos din pat pe câteva. O misiune care ar fi 
trebuit să dureze zece minute durase aproape jumătate de oră, 
ceea ce îl înfuria foarte tare. Punctualitatea era cuvântul lui de 
ordine, iar disciplina, crezul după care își ducea întreaga viaţă. 

— Scoală-te, Simons, altfel o să simţi mâinile mele păroase, 
urlă Campbell spre ultima celulă a șirului. 

În sfârșit, înăuntru se produse mișcare, iar Campbell se 
întoarse să vadă dacă restul deținutelor se aliniaseră. Spre 
dezamăgirea lui, abia începeau să iasă, și una singură - Lucy 
Kirk, care făcea întotdeauna probleme - nu apăruse deloc. 

— Lucy... Michael... indiferent care jumătate a creierului tău 
infim e de serviciu astăzi, ar fi bine să-i spună fundului tău să se 
miște. 

Campbell se îndrepta deja cu pași mari spre latura estică a 
aripii, așteptându-se la probleme și scoțându-și bastonul din toc. 
Când se opunea, Lucy o făcea la modul total. Putea oare săo 
abordeze singur, lăsându-le pe celelalte deţinute 
nesupravegheate? 

— N-am chef de joacă, scumpo. Așa că, dacă nu vrei să-ţi rup 
oasele alea virile, treci în șir. 

Campbell se îndreptă energic spre celula ei, ignorând privirile 
temătoare pe care i le aruncau deținutele. Nu le era teamă de el 
- asta cu siguranţă -, în dimineața asta le alarmase altceva, 
ceea ce nu făcea decât să-l irite și mai tare pe gardian. 

— Asta e ultima ta șansă, altfel... 

Dar Campbell nu avu energia să-și termine ameninţarea. 
Închisoarea era moșia lui, dar acum avea impresia că 
autoritatea lui fusese înlocuită de ceva mai tenebros, mai 
puternic. Își dădea seama că deţinutele îl urmăresc, le auzea 
cum șoptesc pe la spatele lui. 

Dintr-odată, nu-i mai veni să intre în celula ei. Din cine știe ce 
motiv, știa ce avea să găsească acolo și nu voia nicicum să ia 
parte la asta. Dar ochii închisorii erau aţintiți asupra lui și ar fi 
fost fatal să le lase pe deținute să creadă că își pierduse 
aplombul. Așa că inspiră puternic, deschise ușa celulei și intră 
cu pași mari înăuntru. 


109. 


Ușa se deschise și Helen se trezi, tresărind. Sări instinctiv în 
picioare, dar capul începu imediat să i se învârtă și trebui să se 
sprijine de perete. Voise să rămână trează toată noaptea, gata 
să intre în acțiune imediat ce era eliberată. Dar epuizarea care 
se strânsese în ea zile întregi își spusese în sfârșit cuvântul. 

Helen ridică privirea și o văzu pe Sarah Bradshaw cum se 
apropie. Gardiana părea tensionată, dar încerca să ascundă asta 
în spatele unui zâmbet forțat. 

— Ar trebui să ieși abia la 10, dar m-am gândit să-ţi fac o 
favoare. Dacă vrei micul dejun, ar fi bine să te duci acum. 

Dar dacă Sarah spera la o primire prietenoasă, avea să fie 
dezamăgită. Helen sări imediat pe ea. 

— Unde e el? 

— Cine? răspunse gardiana uimită, trăgându-se în spate. 

— Robins. 

— E... e la discuție cu SDEC. 

— Unde? 

— În biroul lui Bassett. 

— L-au pus sub acuzare? 

— Nu, bineînțeles că nu. N-au nimic împotriva lui. Nu ceva 
serios... 

— Ce-o să se întâmple după ce termină cu el? 

— De ce vrei să...? 

Dar Sarah nu apucă să termine. Helen o prinse de guler și o 
trase spre ea. 

— Unde îl pot găsi? 

Acum erau practic nas în nas, iar Helen fu mulţumită să vadă 
că gardiana părea speriată. 

— Cred că la vestiar, bolborosi Sarah drept răspuns. A fost 
suspendat, așa că o să-și ia lucrurile și o să se ducă acasă, până 
se lămuresc lucrurile... 

Până se lămuresc lucrurile. Helen ar fi fost în stare să o 
pălmuiască pe Sarah pentru eufemismul ei comic, dar trecu 
doar pe lângă ea. 

— Nu poţi să te duci acolo. 

— Încearcă să mă oprești. 

— Noi încă n-am terminat. 

— Poftim? 

— Am avut o înțelegere. Serviciu contra serviciu... 

Smiorcăita gardiană scoase din buzunar smartphone-ul, dar 
astăzi chiar și ei părea să-i lipsească convingerea. 

— Înțelegerea noastră a luat sfârșit. 

— Dar am nevoie de o fotografie. l-am spus lui Garanita că o 
să mai fac una. 

Helen se opri în ușă și zâmbi maliţios. 

— Bine atunci... 

Surprinsă, Sarah ridică telefonul. Helen se întoarse din nou 
spre ea, dar, exact înainte ca Sarah să apese pe buton, ridică 
degetul mijlociu spre cameră. 

— ... uite-ți fotografia. 

lar după asta, plecă. 

Mergea repede pe stradă, aruncând priviri neliniștite peste 
umăr. Kaitlin nu dormise deloc noaptea trecută, așteptându-se 
cumva ca „Jack” să se ia de ea în orice clipă. Oare acesta 
mirosise minciuna sa, simţise ce pune ea la cale? Dacă da, nu 
lăsa să se vadă. Nu păruse să observe, atunci când ea ieșise pe 
furiș din squat, în dimineaţa asta. 

Kaitlin mergea direct către Lamb and Flag de pe Argyle 
Street. Era o crâșmă tradiţională veche și sinistră din Holloway, 
cu bere foarte ieftină și cu program extrem de flexibil. Acolo 
puteai să-ţi iei o halbă la orice oră din zi sau din noapte, dar 
dacă te duceai după miezul nopţii trebuia să te servești singur - 
la primele ore, letonul corpolent care era proprietarul localului 
putea fi găsit moţăind sub bar. 

Dar Kaitlin nu căuta de băut, și trecu rapid pe lângă bar, spre 
toalete. Mâna de alcoolici serioși care își savurau halba de mic 
dejun abia dacă ridicară privirea. Erau obișnuiți ca scursurile 
Londrei să ajungă acolo, ca să folosească baia sau să se 
injecteze pe terasa minusculă. Kaitlin se bucură de lipsa lor de 
interes, dar tot se uită în spatele ei când se opri lângă telefonul 
public. Nu o urmărise nimeni, așa că scoase o liră și o băgă în 
aparat. Telefoanele publice erau o relicvă din altă epocă, dar 
această crâșmă arhaică și insalubră încă avea așa ceva, iar 
Kaitlin se bucură pentru asta. 

Deci asta era situaţia. Era vremea deciziei. Ceea ce făcea în 
următoarele câteva secunde putea să îi înalțe sau să îi distrugă 
viaţa. Aruncă o privire peste umăr și, satisfăcută de faptul că 
era singură, începu să formeze numărul. 


111. 


Helen fu uluită de priveliștea care o întâmpină. Nu mai văzuse 
niciodată atât de multe trupuri în Aripa B, niciun asemenea 
haos. Deţinutele stăteau aplecate peste balustradele tuturor 
nivelurilor, bătând în ţevile metalice cu cănile smălțuite, 
aruncând fâșii de hârtie igienică în cantina înţesată, de 


VP - 181 


dedesubt. Gardienii încercau să pună în practică închiderea 
celulelor, dar femeile se opuneau, luptând cu înverșunare, ca să 
evite să fie băgate înapoi în „cuști”. Lucrurile deveniseră deja 
neplăcute. Helen vedea cum o gardiană e tratată pentru răni 
minore, în timp ce o deţinută care protesta era trasă de păr spre 
celula ei. 

Jos, în mijlocul tumultului, Helen o zări pe Celia Bassett. 
Această femeie ștearsă păruse întotdeauna depășită de situație, 
dar niciodată atât de mult ca astăzi. Stătea cu mâinile ridicate 
deasupra capului, încercând să se facă auzită, dar deținutele nu 
păreau să aibă chef să asculte. Spre surpriza lui Helen, Cameron 
Campbell părea s-o susţină. Campbell își  ridiculizase 
întotdeauna superiorii, dar iată-l cum ameninţa că o să spargă 
capete, dacă deținutele nu se întorceau în celulele lor. Poate că, 
măcar o dată, făcea și el ceea ce trebuia - încerca să restaureze 
ordinea, înainte ca cineva să fie grav rănit. Sau poate că doar 
voia să fie în mijlocul evenimentelor atunci când haosul avea să 
se pornească cu adevărat. 

Helen le vedea pe Noelle și Babs în mijloc, susţinute de forța 
îndoielnică a „Fetelor de Aur”. În circumstanţe normale, Helen s- 
ar fi repezit să le protejeze, dar nu și astăzi. Trebuia să-l prindă 
pe Robins, înainte ca acesta să aibă șansa de a fugi. 

Helen iuți pasul și cobori la Nivelul Unu, sărind câte două 
trepte deodată. Avansa rapid spre ușile Aripii C, dar când se 
apropie de ele, în câmpul ei vizual apăru brusc o siluetă 
familiară. Alexis, adversara ei rănită, dar insistentă, îi blocă 
drumul. 

— Te duci undeva, Grace? gângăvi femeia gigantică, 
avansând susținut. 

Alexis se simţise foarte prost după ultima lor ciocnire, dar 
acum arăta încă și mai rău. Avea două tăieturi urâte pe faţă, din 
care îi curgea sânge pe obraji. Voia să se răzbune și nu avea de 
gând să piardă timpul, așa că se repezi spre Helen. 

Dacă voia să se salveze, Helen avea la dispoziţie doar o 
fracțiune de secundă. Așa că, atunci când Alexis se aruncă spre 
ea, Helen țâșni în faţă și lovi cu pumnul laringele atacatoarei ei. 
Se auzi un trosnet urât și, chiar în timp ce femeia voinică se 
izbea de ea, Helen își dădu seama că aceasta e doborâtă. Alexis 
căzu la podea cu un bufnet oribil și, pentru o clipă, Helen se 
temu de ce e mai rău. Alexis zăcea nemișcată, abia scoțând un 

zgomot, dar Helen se aplecă și fu ușurată să vadă că pieptul 
acesteia se ridică și coboară. Nu se simţea deloc bine, dar avea 
să supraviețuiască, așa că Helen sprintă fără nicio ezitare pe 
ultimii câţiva metri spre ușile de acces. Dacă voia să-l prindă pe 
Robins înainte să plece, trebuia să se miște rapid. 

Ușile erau închise bine, în ciuda haosului dinăuntrul aripii, așa 
că Helen privi în jur, căutând o alternativă. Poate că ar fi putut 
să ajungă în aripa personalului pe altă rută, dacă se întorcea, 
dar astfel risca să dea peste Bradshaw. În plus, acum vedea 
cum Campbell cheamă întăriri cu ajutorul fluierului, așa că se 
trase instinctiv înapoi, în intrândul celulei de lângă ușile 
principale de acces. 

Peste câteva clipe, ușile se dădură de perete și patru gardieni 
în combinezoane de intervenţie intrară, alergând, în aripă. Helen 
ieși iute ca fulgerul din ascunzătoarea ei și se repezi prin ușile 
deschise. Apoi, ușile se apropiară, izbindu-se cu un trosnet 
asurzitor. 

Dar Helen deja dispăruse. 


112. 


Coridorul din fața ei era gol. De obicei, Aripa C era plină de 
deţinute care spălau podelele, făceau curat în celule, 
pălăvrăgeau, făceau comerţ și se băteau. Dar, în dimineaţa 
asta, ele dispăruseră - probabil se strânseseră altundeva, ca să 
înfrunte autorităţile. Asta avea să solicite și mai mult resursele 
închisorii, ceea ce făcea misiunea lui Helen puţin mai ușoară. In 
mod normal, o deţinută aflată în aripa greșită ar fi atras atenţia, 
dar astăzi, în timp ce avansa pe coridorul pustiu, nu era nimeni 
în jur care să-i pună întrebări stânjenitoare. 

Nu zăbovi, ci parcurse întreaga lungime a aripii, până ajunse 
la ușile de acces către sectorul personalului. Planul ei fusese să 
declanșeze cea mai apropiată alarmă de sinucidere, în speranţa 
că unul dintre gardienii hărțuiţi o s-o audă, dar când se apropie 
de uși, văzu că nu era necesar. Una dintre ușile întărite era în 
continuare la locul ei, dar cealaltă atârna în balamale. Era 
îndoită la mijloc, iar balamalele aproape fuseseră smulse din 
perete. Probabil că gardienii încuiaseră ușile, ca să le ţină pe 

deținute acolo, dar nici cele mai puternice bariere nu puteau 
rezista presiunii imense a unei aripi întregi de deţinute. Helen se 
strecură pe lângă ușa deformată și intră în sectorul personalului. 

Acum auzi zgomotul oribil care venea din zona de recreere a 
personalului - voci ridicate de furie, obiecte izbite de perete -, 
dar decise să nu investigheze ce se întâmplă. Dacă Robins 
deținea puţină minte, avea să evite cu orice preţ grupurile mari 
și avea să încerce să scape prin spatele închisorii, unde se 
ajungea printr-un coridor de lângă vestiarul personalului. Helen 
se îndreptă într-acolo. 

Era categoric în afara limitelor permise și Helen știa că, dacă 
e descoperită, va ajunge iar la Izolare. Dar acum nici nu-i trecea 
prin cap să se întoarcă. Nu după mult timp, ajunse la ușa sălii 
vestiarului. Și aceasta trebuia să fie încuiată, și nu avea rost să 
încerce să o forțeze de una singură. Dintr-odată, se simţi ciudat 
de vulnerabilă - cum bântuia pe coridorul de afară și se gândi să 
aștepte la ieșirea din spate. Dar asta ar fi putut să o pună faţă în 
față cu gardienii auxiliari care fuseseră recrutaţi pentru a se 
ocupa de tulburările acelei dimineţi. Probabil că aceștia aveau 
să fie aduși prin intrarea din spate, pentru a evita atenţia presei, 
care luase deja în vizor Holloway-ul. 

In timp ce Helen se gândea ce să facă, ușa vestiarului se 
deschise. Mark Robins, îmbrăcat cu haină și cu un rucsac în 
spate, făcu un pas pe coridor, dar când o văzu pe Helen se 
retrase imediat. Trase ușa cu putere spre el, dar, spre groaza 
lui, ușa nu voia să se închidă. Privi în jos și văzu piciorul lui 
Helen băgat în ușă, iar peste câteva secunde simţi mâinile ei pe 
guler. Incercă în continuare să se tragă în spate, lovindu-i 
violent braţele, dar Helen deschise ușa cu umărul și îl smuci cu 
putere spre ea. Luat prin surprindere, Robins se împletici și 
Helen profită imediat de acest avantaj, izbindu-l de peretele 
opus. Cu respiraţia tăiată, Robins încercă iar să scape din 
strânsoarea ei, dar acum se trezi că se rotește. Intr-o clipă, faţa 
îi fu lipită cu putere de perete, iar braţul - sucit la spate. 

— Mergi undeva? 

Robins continuă să se zbată. Helen îl lăsă să se îndepărteze 
câţiva centimetri de perete, apoi îl izbi iar de el. 

— Răspunde, continuă ea. 

— Acasă, icni Robins. Merg acasă. 

— Ţi-ai terminat opera, nu-i așa? 

Robins nu răspunse, tresărind de durere, în timp ce Helen îi 
strângea brațul. 

— De ce ai făcut asta, Mark? Ce ţi-au făcut? 

— N-am făcut nimic. 

— Nu e nevoie să mă minţi. Am vazut rapoartele medicului 
legist. Știu ce le-ai făcut lui Leah și Jordi. 

— Am recunoscut asta, scânci Robins. Am făcut ceva greșit și 
o să plătesc pentru asta. Dar nu le-aș fi făcut rău niciodată. 

— Asta spun majoritatea criminalilor și a violatorilor. 

— N-am făcut rău nimănui. N-am violat pe nimeni. A fost de 
bunăvoie, pentru numele lui Dumnezeu! 

— Da, sigur... 

— Se simțeau singure. Nu aveau pe nimeni. Nu aveau nici 
măcar un om care să le iubească, căruia să-i pese de ele... 

Era greu să-ţi dai seama dacă Robins vorbește despre acele 
femei sau despre el însuși. Dintr-odată, păru o făptură jalnică - 
după cum scâncea și se răsucea în strânsoarea ei. 

— De asta le-ai luat în vizor? 

— Nu le-am /uat în vizor, insistă Robins. Îmi plăcea de ele, și 
lor le plăcea de mine. Ştiam că nu poate să dureze, dar 
momentele pe care le-am petrecut împreună au fost speciale... 

Helen nu mai suportă și îi trase brațul mai sus. Robins scânci 
de durere. 

— Să nu îndrăznești să te justifici, șuieră ea. Ai profitat de 
femeile alea, ceea ce face din tine un simplu violator. 

— Poţi să-mi spui cum vrei, dar nu le-am făcut rău, jur! 

Acum începu să plângă. Își lăsă capul în jos și suspină 
amarnic, udând peretele cu lacrimi. Pentru o clipă, Helen își 
relaxă strânsoarea. Fără să vrea, vedea în comportamentul lui 
Robins ceva care i se părea sincer. 

— De ce erai în celula lui Jordi în noaptea aia? În noaptea în 
care te-am fugărit? 

— M-am dus s-o văd, continuă Robins, înghiţindu-și 
tulburarea. O vizitam o dată sau de două ori pe săptămână... 

— Droguri în schimbul felaţiilor, nu? 

— Nu, îi dădeam timbre și bani. Pentru compania ei... 

— Poţi să-i spui cum vrei. Ce s-a întâmplat? 

— M-am dus la celula ei, ca de obicei. Am intrat și am găsit-o. 
Era moartă deja... 

— Și în loc să dai alarma, ai fugit. 

— Nu-mi puteam permite să fiu găsit acolo. M-ar fi dat afară, 
așa că am plecat. Dar apoi te-am văzut pe tine. 

Helen înjură violent, făcându-l pe Robins să tresară. Se 
ghemui, ca și cum ar fi așteptat o lovitură, dar Helen nu voia să-l 
atace. Era furioasă, deoarece începea să ajungă la concluzia că 
se înșelase în privința lui Robins. Era un vierme, nici mai mult - 
nici mai puţin - care nu era capabil să comită aceste crime 
sadice, complexe. 

— Gândește-te puţin, o îndemnă el cu o șoaptă răgușită. 
Aseară am fost scos de aici, iar dimineaţă însoţit din nou 
înăuntru. Cum aș fi putut să ucid iar? 

— Ce vrei să spui? se răsti Helen. 

— Lucy Kirk... Michael... indiferent cum vrei să-i spui. A fost 
ucisă noaptea trecută, cusută ca și celelalte... Eu nu eram aici, 
deci nu puteam fi eu... 

Robins începu să plângă iar, și acum Helen îi dădu drumul. 
Tulburatul gardian se lăsă să cadă în genunchi. Era epuizat, 
consumat - Helen se întrebă dacă avea măcar puterea de a 
ajunge la ușa din spate. Era puţin tentată să îl târască acolo 
chiar ea - Robins fusese o prezenţă toxică în această închisoare 
și ar fi fost mult mai bine fără el -, dar nu avea timp. Urmase 
suficient o pistă care ducea la o fundătură și avea de lucru. Așa 
că îi luă legitimaţia de la gât și începu să sprinteze pe coridor. 

Robins o privi cum pleacă, îngenuncheat, distrus și înfrânt. 


113. 


Deci asta era tot. Ăsta era sfârșitul. 

Charlie parcurse iar lista lungă, sperând că le scăpase 
vreunul, că unul se strecurase prin năvod. Dar lucraseră metodic 
și organizat - grupaseră locurile frecventate de Stonehill în 
mănunchiuri geografice, ca să nu revină pe propriile lor urme - 
și le vizitaseră pe toate. Fiecare loc listat avea acum, în dreptul 
lui, o liniuță. 

Și totuși, Robert Stonehill continua să le scape. Mizaseră tot 
pe arestarea lui și eșuaseră. Linia telefonică specială primise 
zeci de apeluri, iar Poliţia Metropolitană le investigase pe toate - 
doar pentru a descoperi că apelanţii era mincinoși, lacomi sau 

pur și simplu induși în eroare. Vânarea nepotului lui Helen 
fusese atât de promițătoare, dar nu le adusese nimic. 

Charlie aruncă pe furiș o privire spre Sanderson, care își luase 
o nouă pauză de țigară, cu mobilul lipit de ureche. Fără să vrea, 
Charlie se simţea extrem de vinovată. O târâse și pe Sanderson 
în chestia asta și unde ajunseseră? Ce aveau să spună atunci 
când aveau să se întoarcă în Southampton cu mâna goală? Cum 
aveau să îi prezinte totul lui Gardam? Indiferent ce ar fi făcut 
acum, le pândea distrugerea carierei. Înainte de 40 de ani, 
aveau să ajungă la groapa de gunoi, fără nicio recomandare, 
nicio perspectivă, nicio speranţă. 

— Charlie? 

Ce naiba avea să-i spună lui Steve? Parcă îl auzea cum o ia la 
rost, străduindu-se bărbătește să nu-i spună „ţi-am zis eu”. Era 
un bărbat foarte cumsecade, chiar și atunci când era furios pe 
ea. 

— CHARLIE? 

Acum Charlie ridică privirea. Spre surpriza ei, văzu că șefa ei 
își abandonase ţigara. Sanderson părea acum fericită, chiar 
puţin entuziasmată. 

— Avem o pistă. Un squat în care stă. 

Charlie uită instantaneu orice gând de înfrângere, o prinse pe 
Sanderson de braţ și încercă să vorbească, dar nu își putea găsi 
cuvintele. Așa că Sanderson o ajută: 

— Cred că l-am găsit, Charlie. 


114. 


— Toate deţinutele trebuie să se întoarcă în celulele lor. Cele 
care nu vor face asta... 

— Dă-o în mă-sa, replică Noelle, împingând-o pe 
neputincioasa Guvernatoare din calea ei și îndreptându-se spre 
ușile principale. 

— O să ajungă la Izolare. O să ajungeţi toate la Izo... 

Noelle merse mai departe. Ea și un nucleu de deţinute din 
Aripa B formaseră un grup de 50 de femei și nu aveau să se lase 
descurajate de amenințările deșarte ale Celiei Bassett. Ca multe 
alte deținute de la Holloway, Noelle nu dormise nopţi întregi, 

făcându-și griji dacă e în siguranţă, dacă dimineaţă o să mai fie 
vie. Ştirea că Lucy Kirk fusese ucisă o enervase la culme - se 
decisese să nu mai petreacă nici măcar o noapte în acea 
închisoare în descompunere. 

Campbell și alţi câţiva gardieni se retrăseseră spre ușile de 
acces principale și acum se aflau drept în calea deținutelor. Işi 
scoseseră deja bastoanele, în timp ce, deasupra lor, Bradshaw și 
încă un gardian pregăteau furtunurile de mare presiune. Dar 
Noelle nu șovăi și continuă să avanseze, ţipând la gardieni să se 
dea la o parte. Aceștia puteau să înfrângă câteva deținute, dar 
nu pe toate. 

Se apropiau tot mai mult, dar exact când Noelle își pregătea 
trupul pentru luptă, simţi cum cineva o trage în spate. Se 
întoarse, gata să-i spargă faţa, dar mâna îi încremeni în aer. Era 
Babs, care încerca s-o tragă de pe marginea prăpastiei. 

— Nu face asta, Noelle, o îndemnă prietena ei. Tu nu ești așa. 

— Dă-te la o parte, Babs, ăsta nu e războiul tău. 

— Nu-i da un pretext lui Campbell. O să-ţi spargă capul. 

— N-are decât să încerce, fir-ar a dracu’. 

— Ești speriată, nu gândești limpede, insistă Babs. Dacă faci 
asta o să regreţi, crede-mă. 

— Îţi spun pentru ultima oară: dă-mi drumul! se răsti Noelle la 
Babs, holbându-se la ea ameninţător. 

Babs dădu drumul cămâășii lui Noelle, fără nicio tragere de 
inimă, dar încă nu terminase. 

— Poate că o să ieși din aripă, dar chiar crezi că o să ieși din 
clădire? O să fiți prinse, și apoi? O să-ţi petreci restul vieţii în 
spatele gratiilor. Asta e ceea ce vrei? 

— Ceea ce vreau, spuse Noelle răspicat, apropiindu-se de 
femeia bătrână, e ca tu să te dai de aici. 

Spusese asta cu o asemenea vehemenţă, încât Babs se trase 
în spate, ridicând brațele în semn de predare. 

— Ne vedem dincolo, murmură Noelle tenebros. 

Apoi făcu stânga-mprejur și se grăbi să le ajungă din urmă pe 
celelalte deținute. Babs se uită la ea cum pleacă. Inchisoarea 
era cuprinsă de tumult, sistemul se dezintegra și până și vechile 
prietenii începeau să se destrame. 

115. 


Helen trecu legitimaţia lui Robins prin cititor. Lumina de 
deasupra ușilor deveni verde din roșie și Helen intră în 
încăperea slab luminată de dincolo. Nu îi plăcuseră niciodată 
morgile, iar asta era și mai rea decât altele - părăginită și 
murdară. 

Nu erau deloc condiţiile ideale pentru examinarea unui 
cadavru, dar, pe de altă parte, morga Holloway-ului fusese 
rareori folosită. Abia în ultimele câteva zile fusese pusă la 
încercare. 

— Ce naiba ai impresia că faci? o întrebă doctorul Khan 
alarmat, trăgând deja un cearșaf peste cadavrul lui Lucy Kirk. 
Deținutele nu au voie să intre aici, așa că trebuie să te rog... 

— Dacă n-ai observat, la etaj e revoltă. Așa că în dimineața 
asta e permis orice. 

Khan privi rapid spre tavan, evident alarmat de această știre. 
Dar încă nu terminase, așa că își întoarse iar spre Helen privirea 
gravă. 

— Câte deţinute sunt? Va trebui să rapor... 

— Numele meu este detectiv-inspector Helen Grace. Poate ai 
auzit de mine? 

Era evident că doctorul Khan auzise, pentru că începu să se 
tragă în spate. 

— Astăzi eu pun întrebări, doctore. Așa că fii băiat cuminte și 
pune scalpelul jos. 

Khan se uită la Helen, apoi la mâna lui, părând surprins să 
vadă că bisturiul e încă acolo. Il puse repede lângă celelalte 
unelte și începu să-și scoată mănușile sterile. 

— Nu pot să discut cu tine despre munca mea, spuse el, 
ducându-se spre masa pe care era servieta lui. 

Işi scoase halatul, nerăbdător să plece. 

— Am citit constatările tale preliminare despre Leah Smith și 
Jordi Baines. Acum vreau să discut cu tine despre Lucy. 

Khan păru sincer uimit de spusele ei și rămase țintuit pe loc, 
atunci când Helen se apropie de masă. Dar când ea ridică 
cearșaful, ca să scoată la lumină trupul lui Lucy, Khan se repezi 
în faţă. 

— Nu poţi să faci așa ceva. O să contaminezi cadavrul... 

— Dă-mi niște mănuși! 

— Poftim? 

— Dă-mi niște mănuși sterile. 

Khan ezită, apoi se supuse. Helen își trase mănușile și ridică 
brațul lui Lucy. Avansă spre subsuoară și nu fu surprinsă să 
găsească, pe una dintre vene, o urmă proaspătă de ac. 

— Ai trecut asta în raport? întrebă Helen, arătând spre mica 
urmă roșie. 

— Bineînţeles, spuse Khan, părând ofensat din cauză că 
profesionalismul lui era pus la îndoială. 

— Și ai primit rezultatele preliminare ale analizei sângelui? 

Khan aprobă din cap, neștiind unde duceau toate astea. 

— Există urme de heroină? Sau alte droguri injectabile? 

— Nu, încă nu, răspunse Khan. Dar aș vrea să repet... 

— N-o să găsești nimic. Lucy încerca să se lase. Nu mai lua de 
câteva săptămâni. 

— Și? Putea să recadă și, oricum, nu drogurile au ucis-o. 
Opinia mea e că toate cele trei victime au murit din cauza... 

— Unui stop cardiac, știu. Deci despre ce e vorba? 

— Ce vrei să spui? 

— Cineva le-a injectat pe aceste trei femei cu o substanţă 
care induce infarctul. Poate că ucigașul le-a spus că sunt 
droguri, dar nu erau deloc. 

Khan se opri pentru prima oară, ca și cum și-ar fi dat seama 
unde bate Helen. 

— Ai găsit insulină în sângele lor? Insulina poate să inducă 
infarctul, dacă e administrată în cantităţi suficiente. 

— Nu, nimic de felul ăsta. 

— Vreun stimulent cardiac? Anestezice injectabile? 

— Nu. 

— Atunci ce? Fă-ţi meseria și spune-mi care e cauza morții. 

— Nu știu care e cauza morții, dar pot să-ţi sp... 

Helen nu se mai obosi să-l asculte, ci îi luă servieta din mâini 
și îi scoase notițele. Dădu paginile până ajunse la analiza 
sângelui. 

— Nu am găsit nimic la ce nu te-ai aștepta, bolborosi Khan, 
dată fiind natura morţii lor. Nivel scăzut de glucoză, nivel 
crescut de adrenalină, ca să nu mai vorbim de mari... 

Dintr-odată, Helen se sprijini de masă. Răspunsul fusese tot 
timpul unul evident. 

— Adrenalină, șopti ea sec. 

— Asta nu înseamnă nimic. Corpul produce adrenalină în 
timpul traumelor precum infar... 

— Dar poate să și provoace un infarct, dacă e injectată în 
cantităţi suficiente. Și, bineînţeles, nimeni nu ar remarca nimic 
ciudat, deoarece după un infarct nivelul ar fi în mod natural unul 
crescut. 

Khan nu spuse nimic. Faţa lui era pământie. 

— E singurul lucru care leagă toate cele trei morți, continuă 
Helen. Nivelul foarte crescut de adrenalină. Ar fi trebuit să-mi 
dau seama, și tu la fel. 

— Nu e vina mea, răspunse Khan. Nimic din toate astea nu e 
vina mea. 

Se trăgea deja cu spatele spre ușă, dar Helen nu avu energia 
să-l oprească. Nu văzuse ceea ce era sub nasul ei și, drept 
rezultat, încă o femeie nevinovată murise. Tânjea să-l ofere pe 
criminal justiției, dar nici măcar acum nu știa prea bine în ce 
direcţie să o ia sau unde să privească. Știa partea de „cum”, dar 
partea de „cine” și „de ce” a acestor crime oribile rămânea la fel 
de ascunsă ca până atunci. 


116. 


— Trei. Doi. Unu. Acum! 

La semnalul lui Sanderson, polițistul în uniformă repezi 
berbecele. Ușa de la intrare a squatului era putredă și polițistul 
o despică în două dintr-o singură lovitură. Pe lângă el se 
repeziră alţi polițiști înarmaţi, care sprintară spre camere. 
Sanderson alergă după ei, cercetând clădirea în căutarea 
trofeului lor. 

— Poliţişti în misiune! În genunchi! 

Podeaua era plină de siluete adormite. Întreaga clădire 
duhnea a droguri și a bere trezită. Cei care o considerau casa lor 
se ridicară ametţiţi, alarmaţi de puștile automate care le erau 
băgate în faţă. Sanderson făcu o scurtă numărătoare a celor din 
cameră, dar era prea întuneric ca să vezi bine, așa că se 
întoarse brusc și trase perdelele grele din spatele ei. În cameră 

intră o lumină strălucitoare, provocându-le și mai mult 
disconfort inadaptaţilor semidezbrăcați care defilau prin faţa ei. 

Le cercetă trăsăturile cu privirea, dar niciunul dintre ei nu era 
cel căutat, așa că trecu mai departe. Mai în spate erau încă 
două camere mici, iar Sanderson se repezi spre ele. Una era un 
fel de dormitor - în mod evident, un cuplu tânăr fusese în 
mijlocul unei întâlniri amoroase, iar fata dezbrăcată ţipa acum 
din răsputeri. lubitul ei bărbos părea și el stupefiat, dar 
Sanderson nu zăbovi și trecu mai departe spre mica anexă din 
spate. Anexa ducea spre grădină și fusese cândva spălătorie, 
dar acum era o coșmelie murdară. Mașina de spălat fusese 
dezmembrată și din ţevile ei crăpate picura apa, iar podeaua 
era presărată cu seringi. Și, mai rău, cămăruţa era goală. 

— Liber! 

Sanderson urlă cuvântul pe un ton sigur, dar vocea ei părea 
stridentă și încordată. Se duse iar în faţa casei, dar, în timp ce 
făcea asta, auzi de deasupra un cor de „liber”. Merse mai 
departe spre scara principală, dar când ajunse la ea, în vârful 
scărilor apăru un coleg de la Poliţia Metropolitană care scutură 
din cap, părând la fel de dezamăgit pe cât se simţea ea. In mod 
evident, Stonehill nu era la etaj. 

Sanderson înjură violent. Ajunseseră la squat în mai puţin de 
20 de minute. Stonehill fusese în casă, atunci când tânăra 
femeie plecase. Oare bănuise ceva? Fugise? 

Acum Sanderson se trezi că se îndreaptă iar spre anexă. 
Stonehill era un criminal agil și plin de resurse, și Sanderson își 
aminti descrierea lui Helen despre saltul lui grațios de la 
fereastra din Docurile de Vest. Atunci nu crezuse relatarea ei, 
dar acum avea motive să-și revizuiască opinia. Se grăbi spre 
anexă, smulse ușa și se repezi înăuntru. 

Și iată-l. Cobora pe un burlan solid din spatele casei. Stonehill 
simţi mișcare și sări de pe casă, aterizând abil în picioare. 
Sanderson fu asupra lui într-o clipă, îl prinse de tricou și îl 
învârti. 

Duse mâna după cătușe, dar își dădu seama prea târziu de 
stupiditatea acţiunii ei. Se lăsase cu o singură mână cu care să 
se apere și nu reuși să se miște suficient de rapid. Stonehill se 
repezi înainte și fruntea lui izbi fața lui Sanderson imediat 
deasupra șeii nasului. 

Acum Sanderson căzu pe spate. Pentru o clipă, nu mai știu pe 
ce lume se află. Urechile îi ţiuiau și vedea stele. Încercă să se 
ridice în picioare, dar căzu în genunchi. Închise ochii, inspiră și 
expiră adânc și încercă să-și redobândească stăpânirea de sine. 
Acum ametțeala scădea, iar Sanderson deschise iar ochii. 

Stonehill se cățăra pe zidul din spate al grădinii. Poliţiștii 
înarmaţi alergară pe lângă Sanderson, dar era deja prea târziu. 
Stonehill sărise de cealaltă parte și fugise. Mizaseră totul pe 
prinderea lui, dar el scăpase din strânsoarea lor, iar Sanderson 
era acum înfrântă, fără alt rezultat decât un nas rupt și o carieră 
distrusă. 


117. 


Helen rămase singură, privind cadavrul din faţa ei. Acum 
cearșaful zăcea pe podea, dezvăluind-o pe Lucy în toată 
splendoarea ei. Era un specimen ciudat, născută cu talie îngustă 
și curbe generoase, dar aceste aspecte ale feminităţii ei se aflau 
sub un atac tot mai puternic. În primul rând, din partea marilor 
cantităţi de hormoni masculini pe care le lua și care îi adăugau 
masă musculară și păr, în al doilea rând, din partea răului pe 
care și-l făcea cu propria ei mână. Tăieturile lungi și înguste de 
pe coapse, braţe și sâni erau o mărturie deprimantă a 
automutilării. 

Dar prejudiciile produse de Lucy erau nimic, în comparație cu 
rănile suferite din partea criminalului. La fel ca în cazurile lui 
Leah și Jordi, gura, ochii și vaginul lui Lucy fuseseră cusute, iar 
nasul, urechile și anusul umplute. Helen atinse ezitant substanţa 
opacă și gelatinoasă care atârna din urechea stângă a lui Lucy și 
o ridică în aer, ca s-o examineze mai îndeaproape. Cum se 
așteptase, era vaselină. Aceasta se găsea oriunde - puteai s-o 
cumperi și de la magazinul închisorii -, așa că, în afara cazului în 
care ucigașul fusese suficient de neglijent ca să-și depună ADN- 
ul pe ea, vaselina le era inutilă anchetatorilor. 

Helen era pe punctul de a relua examinarea cadavrului, când 
simţi mișcare cu colţul ochiului. Înșfăcă instinctiv scalpelul de pe 
tavă și se răsuci, ca să se apere. Dar imediat ce făcu asta, 
„atacatorul” ei dispăru, pierzându-se în zidărie cu viteza 

fulgerului. Helen scutură din cap în faţa stupidităţii ei - era doar 
un șoarece. Niciun loc din închisoarea asta nu era sacru. 

Își reîndreptă atenţia spre cadavru și studie cusătura. Era 
abilă, astfel că cel care o făcuse era experimentat. De data asta, 
criminalul alesese o aţă de un violet frumos. Oare coloritul 
diferit era ceva important sau avea doar menirea de a-i tachina 
pe nefericiţii anchetatori? Își înghiţi repulsia și se apropie de 
răni, privind cu atenţie deosebită vaginul cusut al lui Lucy. 
Căuta urme de mutilare excesivă - semne de ură -, dar cusătura 
fusese executată cu grijă. Nu existau vânătăi, niciun semn de 
violenţă și nicio urmă de sânge. De fapt, până la acel moment 
nu fusese vărsată nicio picătură de sânge. 

Helen știa că ar fi trebuit să plece. Fără îndoială, Khan avea să 
raporteze intruziunea ei și aveau să vină gardieni înarmaţi, ca să 
o prindă. Dar în mintea ei apăru un gând, și Helen își dădu 
seama că trebuie să rămână. Dăduse de foarte puţine crime 
lipsite de sânge în cariera ei, de foarte puţine acte de brutalitate 
în care trupurile lăsau să se vadă o astfel de absenţă completă a 
rănilor defensive. Era sigură că asta e ceva important, așa că 
reveni la cadavru. 

Luă mâinile lui Lucy și examină degetele ei lungi, căutând 
urme de luptă, urmele unei femei care se zbate să-și salveze 
viaţa. Și, în timp ce privea lung mâinile albe precum crinul, își 
dădu seama. Lucy fusese o femeie care se ura, care ura viața și 
care, mai mult decât orice, ura faptul că era la Holloway. Pusese 
în scenă multe proteste murdare, mânjindu-se pe ea și pereţii cu 
excremente, atunci când tentativele sale de a obţine transferul 
eșuau. Încercase să se sinucidă de două ori, făcuse greva 
foamei și refuzase categoric să se îngrijească. Insistase că făcea 
asta din cauză că nu voia să pară „feminină”, dar toată lumea 
știa că e din cauză că abandonase. Părul ei era lins și unsuros, 
subsuorile nespălate și unghiile scurte aveau în permanenţă sub 
ele o dungă groasă de murdărie. 

Dar nu și acum. Acea Lucy care zăcea pe masa din faţa lui 
Helen era cea care, poate, ar fi trebuit să fie. Părul ei era în 
continuare unsuros, dar pieptănat cu cărare. Buzele, de regulă 
scorojite, păreau durdulii și fiecare unghie era curată și 
imaculată. Probabil Khan luase mostre de sub câteva, dar el nu 
le-ar fi curăţat niciodată cu atâta meticulozitate. Nefiind un 
rezident al închisorii și știind prea puţine despre viaţa lui Lucy, 

Khan nu ar fi observat aceste schimbări, dar pentru Helen, ele 
erau evidente și izbitoare. 

lar acum prin mintea năucită a lui Helen fulgerară câteva 
imagini. Șoarecele care tocmai fugise prin morgă. Gândacii de 
bucătărie care se împerecheau la Izolare. Muștele care dădeau 
ocol celulelor, căutând ceva umed unde să-și depună ouăle. lar 
gândul care o săâcâia deveni și mai puternic. Ucigaşul încerca să 
protejeze victimele de acești intruși, închizând fiecare orificiu, 
astfel încât cadavrele lor să nu poată fi profanate de numeroșii 
„locuitori” neînregistraţi ai închisorii. Ar fi trebuit să-i fie evident 
de la început. Șobolanul care alergase peste ea în prima noapte 
petrecută aici fusese cel mai important indiciu dintre toate. 

Trudise o lungă vreme cu convingerea greșită că aceste crime 
erau acte de ură, dar ele nu erau deloc așa ceva. Acest ucigaș 
calculat nu dorea să își agreseze victimele - de fapt, chiar 
dimpotrivă. Voia să le purifice. 


118. 


Acum erau la câţiva centimetri de el. Simțea respiraţia lor 
dezgustătoare, în timp ce îl ocărau, insultându-i virilitatea, 
originea și chiar mama. Stropi din saliva lor murdară aterizau pe 
cămașa lui, dar el nu încercă să-i șteargă. Nu avea să se 
înjosească făcând asta, iar imediat ce distracţia de astăzi lua 
sfârșit, avea să-și ardă uniforma. 

— Aţi auzit ce-a zis Guvernatoarea, întoarceți-vă în celulele 
voastre ACUM. 

Campbell urlă ultimul cuvânt, dar fără niciun efect. Acum 
deținutele aveau chef de scandal, iar Campbell nu mai putea 
face nimic care să împiedice o răzmeriță totală. 

— Dă-te la o parte, altfel îţi rup capul! 

Noelle James conducea gloata de femei scoase din minți, 
toate părând că vor un măcel. Campbell o privi fix, apoi ridică 
ochii și îi făcu semn din cap lui Bradshaw. 

Peste câteva clipe, un jet puternic de apă ţâșni de sus și 
dobori de pe picioare două deţinute. Apoi izbucni iadul. Se 
auzeau ţipete și strigăte, iar Campbell zări dintr-odată cum un 
scaun de plastic zboară prin aer spre el. 

— Capul! 

Se lăsară în jos la unison, iar scaunul lovi ușile, imediat în 
spatele gardienilor asediați. Deţinutele se repeziră acum înainte, 
țipând obscenităţi, dar Campbell era pregătit. Se îndreptă de 
spate și roti liber bastonul, care o lovi puternic pe Noelle în 
bărbie, aruncând-o într-o parte. Campbell auzi pocnetul puternic 
scos de bastonul lui și nu se putu abţine să nu zâmbească. După 
câteva ore de război simulat, în sfârșit începuse distracţia. 

Acesta era momentul pe care îl așteptase. Și acum nu se mai 
abținu. Se repezi în tumultul din faţa lui, fluturând bastonul 
deasupra capului și urlând ca un lup. 

ÎI ardeau plămânii și mușchii lui protestau, dar continuă să 
meargă mai departe. Avea un avantaj bun faţă de urmăritorii lui 
și era hotărât să profite de el. Simţurile lui se răsculaseră și 
creierul îi lucra cu furie, dar panica începea, treptat, să scadă. 

Robert Stonehill era pe jumătate adormit, atunci când ușa de 
la intrare zburase din balamale. Pașii grei ai polițiștilor înarmaţi 
erau ușor de recunoscut și Robert era în picioare încă dinainte 
ca ei să înceapă să-și strige avertizările lor obișnuite. Dormea la 
primul etaj și, cum casa părăginită avea o singură scară, nu 
aveai pe unde cobori. Etajul de deasupra nu era nici el mai 
atrăgător - scândurile podelei era putrezite și instabile și, 
oricum, Robert nu avea chef de o urmărire pe acoperiș. Așa că 
fusese nevoit să gândească din mers, repezindu-se în baia 
murdară și smulgând fereastra. De acolo nu trebuia decât să 
alunece puţin pe burlan, până în grădină. 

Aproape că fusese interceptat de înlocuitoarea lui Grace, dar 
instinctul îl salvase din nou. Simţea gustul sângelui care îi picura 
în gură, în timp ce alerga, și se întrebă dacă era al lui sau al ei. 
Acum nu avea timp să verifice, dar va trebui să se ocupe de 
asta, după ce scăpa din proximitatea imediată a squatului. O 
rană facială evidentă ar fi atras o atenţie nedorită. Și, dacă 
existase un lucru pe care se pricepuse să-l facă în ultimele 
câteva luni, acesta fusese să treacă neobservat. 

Prin spatele acestui șir de case victoriene trecea o alee lungă, 
iar Robert goni de-a lungul ei. Avea să-l scoată la drumul 
principal, iar de acolo putea să o ia în mai multe direcții. Oricât 
de tentant ar fi fost să caute un gang în care să se ascundă, cea 
mai bună șansă a lui era să se îndepărteze de locul faptei cât 
mai mult posibil. O nouă deturnare a unei mașini ar fi fost 
riscantă - trebuia să presupună că erau prezente și vehicule ale 
poliţiei, poate chiar și un elicopter; i-ar fi fost mai bine să 
țâșnească în furnicarul de străduţe de suburbie din apropiere. 

Robert își repezi privirea spre cer - nu se vedea niciun 
elicopter -, apoi aruncă o privire în urma lui. Câţiva polițiști 
înarmaţi ajunseseră pe alee, dar erau la aproape 200 de metri 
distanță și erau împovăraţi de echipament. Nu ar fi riscat 
niciodată să tragă în direcția unei străzi aglomerate, așa că, 
dacă putea să menţină viteza, avea să fie curând în siguranţă. 

Acum Robert gâfâia și transpira din abundență. Capătul aleii 
era la doar șapte metri distanţă. Vedea acolo viaţa normală - 
mame cu cărucioare, pensionari cu plase de cumpărături - și 
suficient paravan obișnuit după care să se ascundă, în timp ce 
se îndepărta. Din nou, norocul era de partea lui. 

Apoi, dintr-odată, apăru ea. Robert o recunoscu pe Brooks 
imediat, atunci când ea se opri în capătul aleii. Văzu și pe faţa ei 
expresia recunoașterii lui și simţi cum Brooks se tensionează 
pentru luptă, dar nu se opri nicio secundă. Spori viteza și se 
repezi spre ea. Avea s-o zdrobească în ultimul hal. Avea s-o 
distrugă. 

Mai erau câteva secunde până la impact, când, dintr-odată, 
ea se lăsă jos. El se lovi de silueta ei ghemuită și se rostogoli 
prin aer, cu călcâiele întoarse deasupra capului, după care căzu 
la pământ, lovindu-se urât cu bărbia de pavaj. Sări imediat în 
picioare, dar Brooks se repezi la el rapid. El o respinse, 
câștigând câteva secunde în care să-și strecoare mâna în 
buzunarul hainei. lar acum, când ea îl atacă a doua oară, era 
pregătit. Scoase cuțitul din buzunar iute ca fulgerul, iar când ea 
se năpusti asupra lui, Robert se roti și i-l înfipse în piept. 

Brooks păru uluită, chiar puţin nedumerită. Dar nu mai mult 
decât Robert. Căci cuțitul lui nu îi atinsese pielea - nu intrase. 
lar Robert zări acum masa revelatoare de sub cămașa ei - 
Brooks purta vestă anticuţit. Lovi spre faţa ei, dar brațul 
puternic al lui Brooks îi dobori cuțitul din mână. Robert se 

întoarse rapid, ca să-l recupereze, dar simţi imediat o lovitură 
dură la rinichi. Icni și căzu la pământ, iar Brooks se aruncă pe el. 
Robert se zbătu din răsputeri, dar era prea târziu. Brooks îl 
adusese în postura în care voise să-l aducă, iar Robert văzu 
zâmbetul ușurat de pe fața ei, atunci când ea se aplecă și îi 
spuse: 
— Mă bucur să te văd iar, Robert. 


120. 


Helen se năpusti pe ușile capelei și intră cu pași energici. Nu 
se așteptase să găsească pe cineva, dar Andrew Holmes era 
îngenuncheat în fața altarului. Era evident că se rugase, dar 
acum, deranjat de intrarea dramatică a lui Helen, ridică privirea. 
Când se apropie de el, Helen fu uluită să vadă că obrajii lui erau 
pătaţi de lacrimi. 

— Helen, ce surpriză plăcută, spuse el, ridicându-se în 
picioare. Nu te vedem prea des aici. 

Helen îl privi lung, dar nu spuse nimic. Astăzi Holmes avea 
ceva diferit. Optimismul lui voios se evaporase, iar preotul părea 
golit și trist. Ca și cum i-ar fi simţit gândurile, Holmes își șterse 
lacrimile cu mâneca. 

— Îmi cer scuze pentru starea în care mă găsești. Chiar și 
oamenii lui Dumnezeu au momente de slăbiciune. 

Spusese asta pe un ton degajat, dar Helen nu se lăsă păcălită. 

— Nu e nevoie de scuze, răspunse ea calm. Presupun că știai 
că această zi va veni. 

Holmes o privi, cu o expresie de surpriză sinceră, dar apoi 
trăsăturile lui se îndulciră, iar el zâmbi și dădu din cap. 

— Eşti mai înțeleaptă decât noi toți la un loc, nu-i așa? M-am 
gândit la asta, prima oară când te-am văzut. 

— Foarte măgulitor, dar asta nu schimbă nimic, nu-i așa? 

— Nu, presupun că nu. Dar sunt uimit că îţi pasă. 

Helen fu atât de șocată de modul nonșalant în care el spusese 
asta, încât, pentru o clipă, îi veni să-l lovească. 

— De ce să nu-mi pese? se răsti ea cu înverșunare. Jordi era 
prietena mea. lar Leah și Lucy... erau niște fiinţe umane 
decente. 

— Sunt cu totul de acord, dar nu sunt sigur dacă asta are vreo 
importanţă. 

— Poftim? replică Helen. 

Făcu încă un pas spre el, având nevoie de întregul 
profesionalism, ca să nu-l lovească și să-l doboare la pământ. 

— E totul în regulă, Helen? răspunse Holmes, trăgându-se în 
spate. Pari supărată. 

— Tu n-ai fi, în locul meu? 

— Presupun că da, dar nu știu ce legătură are asta cu mine. 
Eu am încercat să te ajut, dar tu n-ai reac... 

— Așa cum le-ai ajutat pe celelalte? 

Holmes nu spuse nimic, privind-o ciudat. 

— Toate aveau problemele lor - Jordi, Leah, Lucy - și căutau 
îndrumare, pe cineva care să le ajute. Și au apelat la tine, nu-i 
așa? 

Holmes continuă să nu spună nimic. 

— Jordi venea aici în mod regulat, la fel ca Leah și Lucy. Ar fi 
trebuit să observ că primele două victime aveau cruci la gât. Am 
văzut crucea lui Lucy într-o pungă pentru probe, azi-dimineaţă. 
Ai vrut să le salvezi, despre asta e vorba? 

— Am făcut ce am putut, răspunse Holmes, plecându-și ochii 
în podea. Dar niciodată nu era de ajuns. Nimic din ce spuneam 
sau făceam eu nu avea efect. 

— Ah, eu n-aș spune asta. Presupun că tu crezi că ele sunt 
acum într-un loc mai bun? 

— Păi, așa sper, dar tot nu văd ce... 

— Le-ai purificat, nu-i așa? Le-ai făcut curate, întregi. Le-ai 
apărat de paraziți, le-ai eliberat de murdăria... 

— Helen, îmi pare rău, dar ce spui tu n-are nicio logică... 

— A trebuit să văd cum e livrat familiei cadavrul lui Jordi. Și 
cel al lui Leah. Asta era ideea? Să le trimiţi acasă de Crăciun... 

— Pentru numele lui Dumnezeu, Helen, vrei să taci puţin? 

Holmes urlase, luând-o prin surprindere pe Helen. Faţa lui era 
roșie, dintr-odată părea furios. Nu, părea tulburat. 

— Doar nu crezi în mod serios că eu le-am ucis, nu-i așa? 

— Ba exact asta cred. Erau captivate de tine, aveai cu 
ușurință acces la celulele lor, puteai să mergi într-o parte și-n 
alta fără să trezești suspiciuni... 

— E o nebunie. 

— Cred că îţi place enorm să salvezi fete rele. Sunt destul de 
compromise - droguri, sex, chiar violenţă -, dar tu poţi să 
îndrepţi lucrurile, să le trimiţi la creatorul lor așa cum ar fi 
trebuit să fie ele. 

— Asta crezi tu despre mine? o întrebă Holmes, părând, 
pentru prima oară, sincer jignit de acuzaţiile lui Helen. 

— Îmi dau seama de ce era tentant. Să ai un astfel de control 
asupra lor: putere de viață și de moarte. Și, de asemenea, îmi 
dau seama că au existat niște costuri. Tu nu ești un monstru, iar 
ceea ce ai făcut tu doare. Sunt sigură că lucrul acesta o să fie 
luat în considerare, așa că hai mai bine să punem capăt acum 
acestei situaţii. 

Helen întinse mâna, dar Holmes nu făcu nicio mișcare de ai 
se alătura. În schimb, zâmbi trist și scutură mâhnit din cap. 

— Cred că îmi supraestimezi eficacitatea, Helen. Chiar mi-au 
plăcut femeile acelea și am vrut să le ajut. Dar n-am putut. Am 
vorbit cu ele, le-am sfătuit, am încercat să le fac să renunţe la 
droguri, dar nimic n-a funcţionat. Sunt întristat nu din cauza a 
ceea ce am făcut, ci din cauza a ceea ce nu am făcut. Sunt un 
ratat, Helen. 

Helen nu cedă. Holmes părea sincer, dar trebuia să fie el, nu-i 
așa? 

— Lucrez în închisoarea asta de aproape zece ani și câte 
suflete am salvat? Câţi oameni am ajutat în mod real? Oamenii 
spun că îmi sunt recunoscători pentru consilierea mea și promit 
să se schimbe. Dar apoi cedează disperării și urii de sine, se 
întorc la droguri, se taie. Momentul ăsta se apropia de ceva 
timp, dar astăzi a lovit în plin. Mi-am pierdut timpul aici. N-am 
realizat nimic. Și știi de ce? 

Helen nu știa ce să spună. Prezenţa lui Holmes i se păruse 
întotdeauna inconfortabilă, iar rolul lui în aceste crime părea să 
se potrivească perfect. Dar, în afara cazului în care era un actor 
foarte bun, acum vorbea din inimă. 

— Pentru că ele nu au nimic pentru care să trăiască, continuă 
el, abia oprindu-se ca să-și tragă răsuflarea. Femeile care vin 
aici sunt pe o spirală descendentă. Leah, Jordi, Lucy - toate 
întreţin iluzia că într-o bună zi ar putea pleca de aici, că ar putea 
primi încă o șansă. Dar sunt vieţașe și știu, în adâncul sufletului 
lor, că nu o să plece nicăieri. Și de asta nu am putut să ajung la 

ele. De asta sunt atât de inutil, de ineficient. Pentru că lor le 
lipsește acel lucru pe care tu l-ai avut întotdeauna, Helen. 
Holmes o privi drept în ochi, apoi încheie: 
— Speranţa. 


121. 


— Sunt Jonathan Gardam. Vă rog lăsaţi un mesaj. Ş 

Emilia Garanita puse capăt apelului, înjurând violent. li 
trimisese trei SMS-uri lui Gardam și îl sunase de două ori, dar nu 
primise niciun răspuns. Era perfect posibil ca Gardam să fie 
ocupat în mod real cu munca de poliție și să aibă un motiv 
legitim să nu accepte apelurile ei. Dar ceva îi spunea Emiliei că 
astăzi Gardam o evita. 

Robert Stonehill fusese arestat. lar acum era închis într-o 
cameră de interogatoriu a secţiei de poliţie din nordul Londrei. 
Emilia avea o nevoie disperată să vorbească cu Gardam, să afle 
ce se întâmplă. Era oare posibil ca Stonehill să fie vinovat, până 
la urmă? Helen jurase întotdeauna solemn că vorbise cu Gardam 
despre faptul că le cunoștea pe victimele S&M. Susţinuse, în 
declaraţia ei, că îi spusese superiorului ierarhic despre această 
latură a vieţii ei încă de la începutul acţiunii și că se oferise să 
renunţe la acest caz. Când fusese întrebat, Gardam negase 
categoric că această conversaţie avusese loc. lar Emilia îl 
crezuse. 

Emilia fusese mulțumită să îl creadă pe cuvânt, deoarece asta 
contribuia la condamnarea lui Grace. Dar oare în tot acest timp 
Gardam minţise? Emilia se simţi dintr-odată foarte expusă, ca și 
cum toţi aliaţii ar fi abandonat-o, ca și cum toate certitudinile 
care susținuseră până acum varianta ei asupra poveștii lui Helen 
Grace se destrămau. 

Ziua începuse prost - cu un SMS laconic din partea lui 
Bradshaw care punea capăt înțelegerii lor - și continua și mai 
rău. Emilia simțea că e aruncată pe margine, ca și cum axa lumii 
ei s-ar fi defectat. Poate că imaginea pe care i-o trimisese Sarah 
Bradshaw în dimineaţa asta avea mai multă semnificaţie decât i 
se păruse ei la început. Emilia n-ar fi vrut, dar nu se putu abţine 

să nu se mai uite încă o dată la ea. Dar, când o deschise, nu 
găsi niciun mesaj ascuns, doar un act de sfidare făţișă. 

Helen Grace privea fix camera, cu degetul mijlociu îndreptat 
în direcția Emiliei. 


122. 


Helen alergă pe coridor, până când ajunse la infirmerie. Trecu 
legitimaţia lui Robins prin cititor și intră în încăpere. In mod 
normal, ar fi trebuit să fie plină - întotdeauna când apărea un 
pat liber, el era ocupat imediat de o deţinută care avea o nevoie 
medicală reală sau de una cu o imaginaţie sănătoasă. Dar în 
dimineaţa aceasta infirmeria era pustie, probabil personalul și 
pacientele fiind deja evacuate acum, când revolta din închisoare 
era în toi. 

Helen își îndreptase pașii încoace aproape din instinct. Chiar 
dacă se afla în închisoare deja de câteva luni, în sufletul ei era 
tot anchetatoare. Lipsită de resursele obișnuite, bâjbâise prin 
întuneric, făcând presupuneri extravagante și imprecise, dar 
încă avea un indiciu crucial. Ucigașul își injectase victimele cu 
adrenalină. Și exista un loc evident în care substanţa putea fi 
găsită. 

Însemna asta oare că personalul medical era implicat în 
aceste crime? Helen bănuia că nu - nu prea credea în teorii ale 
conspirației și, în plus, avea senzaţia că acest ucigaș lucrează 
singur. Crimele erau prea neobișnuite, ca să sugereze altceva. 
Dar existau și alte persoane care aveau acces la medicamentele 
controlate, iar Helen avea intuiţia că astăzi avea să o găsească 
pe una dintre ele aici. 

Cabinetele erau goale, așa că Helen încercă în magazia 
medicală mare, din spate. Magazia era ţinută încuiată în 
permanenţă, dar ea folosi din nou cârdul lui Robins, deschise 
ușa și privi înăuntru. Era întuneric și totul părea nemișcat și, 
pentru o clipă, Helen fu tentată să treacă mai departe. Dar un 
zgomot aproape imperceptibil o făcu să se oprească. Aprinse 
lumina și o descoperi pe Annie Căruţ. 

— Tu ce mai vrei? 

Annie încerca să vorbească autoritar, dar era doar un bluf. 
Helen nu își putu reţine zâmbetul - dincolo de bătaia pe care o 
primise chiar ea, Annie era responsabilă pentru mare parte din 
nefericirea care bântuia Holloway-ul și care făcea ca multe 
dintre femeile vulnerabile care treceau pe acolo să rămână 
periculos de dependente de droguri. Fără să spună nimic, Helen 
se îndreptă încet spre ea. 

— Dacă mă atingi, o să regreţi. 

Annie încercă să se dea în spate cu căruciorul, dar era prinsă 
la colţ. Helen continuă să avanseze spre ea. 

— Pentru numele lui Dumnezeu, eu am scleroză multiplă și tu 
ești polițistă. Nu poţi să lovești o femeie fără apărare... 

— Am fost polițistă, o corectă Helen. Și am niște conturi de 
reglat cu tine. 

— Uită-te la mine. Te implor... 

Annie își ridică mâinile tremurătoare. Voia să se folosească de 
starea ei ca de o monedă de negociere, dar pe Helen nu o 
interesa asta. Avea încă proaspătă în memorie bătaia primită 
din partea golancelor lui Annie și știa că infirma ar fi fost 
complet nemiloasă, dacă situaţia ar fi stat invers. 

Se aplecă spre ea. În timp ce Annie își trăgea capul în spate, 
Helen spuse încet: 

— Sunt într-o dispoziţie generoasă, Annie. Așa că te las să 
alegi. Îmi spui ce vreau să aflu sau primeşti ce ţi se cuvine. 

Annie dădu prudent din cap. Informaţia era o marfă prețioasă 
în închisoare. 

— Tu aprovizionezi pe toată lumea, da? Nu există niciun om 
căruia nu i-ai vinde și nimic ce nu poți să obţii? 

— Fac ce pot. 

— Știu asta. Și nu mă interesează chestiile obișnuite, vreau să 
aflu despre unul dintre clienţii tăi ceva mai aparte. 

Annie dădu docil din cap, așa că Helen continuă. 

— Adrenalină. Poţi să faci rost aici de adrenalină pură? 

— Bineînţeles. Au nevoie de adrenalină pentru fetele cu 
alergii, plus că face parte din trusele de resuscitare. Le folosesc 
la codul negru, dacă s-a ajuns prea departe. 

— Și ai șterpelit vreodată adrenalină pentru un client? 

— Nu e o solicitare obișnuită. 

— Răspunde la întrebare, Annie. 

— E posibil să fi achiziţionat câteva tranșe, dar asta a fost 
acum luni de zile. 

— Cui i-ai dat-o? 

— De ce te interesează? Erau cel mult câteva sute de 
centilitri... 

— CUI? 

— Ascultă, Grace, eu vreau să te ajut, dar nu pot să-ţi dau așa 
numele clienților me... 

Helen o întrerupse, apucând-o de guler. 

— Adrenalina aia a fost folosită pentru uciderea a trei femei 
nevinovate. Ceea ce înseamnă că tu ești complice la crimă. 

Annie se holbă la Helen, sincer șocată de această dezvăluire. 

— Așa că o să te întreb încă o dată, și de data asta ar fi bine 
să-mi răspunzi. 

Helen slăbi strânsoarea din jurul gâtului lui Annie. 

— Cui i-ai dat adrenalina? 


123. 


— A plecat de mult. 

Khan ridică privirea, atunci când Benjamin Proud ieși din 
vestiarul din spatele morgii. Nu reușise să găsească un gardian 
interesat de intruziunea lui Grace, dar în cele din urmă îl 
depistase pe Proud, care muncea din greu în biroul lui Bassett. 

Cei doi se grăbiseră spre morgă, iar Proud întreprinsese o 
căutare minuțioasă. Dar nu se vedea nicio urmă a fostei 
polițiste. 

— A luat ceva? 

Khan privi spre cadavru, tavă și biroul din apropiere. 

— Din câte văd eu, nu. 

— S-a intervenit în vreun fel asupra cadavrului? 

Khan își puse mănușile sterile și parcurse cu privirea trupul 
gol al lui Lucy. 

— Nu cred. Cusătura e cum a fost, la fel și vaselina. Trupul nu 
a fost mișcat... 

Ridică un braţ ca să se uite la partea lui de jos, apoi îl cobori și 
îl verifică pe celălalt. 

— ... sau însemnat în vreun fel. 

— Și nu ţi-a făcut niciun rău? 

— Nu, voia doar să vorbim. A reușit cumva să facă rost de 
rapoartele întocmite de mine despre Smith și Baines și voia să le 
compare cu moartea lui Lucy Kirk. Nu am putut să-i spun prea 
multe. Eram în mijlocul autopsiei... 

— Dar era interesată de adrenalină, așa-i? insistă Proud. Se 
susține teoria ei? 

Khan ezită, apoi răspunse: 

— Da. Cred că da. Dacă injectezi suficientă adrenalină, o să 
provoace un val de activitate care practic scurtcircuitează inima. 
Acţionează rapid și e foarte eficientă. 

Proud dădu din cap - în sfârșit, acest caz dificil începea să 
aibă sens. 

— Dar ca să faci asta trebuie să obţii adrenalină pură, 
continuă Khan. 

— Infirmeria? 

— Așa presupun. 

Proud pornise deja. Această nouă pistă nu reducea numărul 
potenţialilor suspecți, dar putea să furnizeze o piesă importantă 
a puzzle-ului. 

— Stai puţin! 

Proud ajunsese la ieșire, dar se întoarse iar cu faţa spre 
medicul legist. 

— Înainte să pleci cred că ar fi bine să vezi asta. 

Ceva din tonul lui Khan îl intrigă pe Proud, care reveni rapid 
lângă masă. În timp ce el făcea asta, Khan extrase ceva de pe 
cadavru. 

— Era prins în cureaua ceasului. Ar putea fi o urmă a 
criminalului. Poate dacă a existat o luptă... 

Khan își ridică trofeul la lumină, examinându-l cu atenţie. 
Proud se apropie și fu uluit de ceea ce văzu. 

În dinţii pensetei era prins un singur fir de păr alb. 


124. 


Helen fu zguduită de zgomot, imediat ce puse piciorul în 
interiorul aripii. In cantină, forțele de intervenţie veniseră în 
ajutorul personalului copleșit al închisorii, avansând spre 

răsculate, în timp ce băteau cu bastoanele în scuturile lor de 
plastic. Dar intervenţia lor brutală avea prea puţin efect - 
asupra scuturilor lor ploua cu scaune, cu mese și chiar cu bucăţi 
de ciment care scoteau un răpăit sălbatic. Insăși structura 
clădirii era sfâșiată, iar deţinutele răsculate foloseau orice, ca să 
se protejeze, în tot acest timp ţipând ocări faţă de atacatorii lor. 
Era o adevărată nebunie asurzitoare, ca și cum întreaga 
închisoare ar fi început brusc să urle de durere. 

La această larmă violentă se adăuga acum un sunet nou, și 
mai sinistru. Helen fu șocată să vadă cum pe podea cad grenade 
lacrimogene care șuierau ameninţător, în timp ce își pompau în 
aer aburii nocivi. Dar deținutele înfuriate refuzau în continuare 
să cedeze, lipindu-și tricourile pe nas și gură și repezindu-se 
înapoi în încăierare. Situaţia se transforma rapid într-un război 
total și, în mod normal, Helen ar fi intervenit, dar astăzi era o 
femeie care avea o misiune, așa că trecu pe lângă îngrozita 
Sarah Bradshaw, mergând în direcţia celulelor. Rămăseseră 
descuiate după apel, iar acum ușile atârnau deschise. Helen mai 
parcursese de multe ori această rută și acum o făcu aproape pe 
pilot automat, îndreptându-se rapid spre celula B25. Fără să se 
obosească să verifice dacă drumul e liber, intră rapid înăuntru. 

Celula lui Babs nu părea deloc altfel ca de obicei. Ordonată, 
îngrijită și curată. De fapt, chiar scrupulos de curată, iar Helen 
se întrebă de ce nu remarcase asta până acum. Dar Babs nu era 
nicăieri. În mod normal nu și-ar fi abandonat niciodată celula 
astfel, deschisă și neprotejată, dar astăzi nu era o zi normală. 
Era ea implicată în violenţa de jos? Sau se folosea de iadul acela 
ca să fugă? 

Dintr-odată, Helen începu să demonteze întreaga cameră, 
trăgând jos păturile, ridicând saltelele și sfâșiind fețele de pernă. 
Existau foarte puţine ascunzători în aceste celule, dar Helen era 
minuțioasă. Luă de pe raft îndrăgitele romane ale lui Babs și le 
rupse de-a lungul cotorului, desfăcu ramele fotografiilor și chiar 
își trecu degetele peste zidărie. Dovada trebuia să fie undeva - 
Babs nu avea de gând să se oprească, acum când prinsese 
gustul crimei. 

Dar nu exista nimic incriminator. Doar posesiunile modeste 
ale unei deținute vârstnice care își vedea de ultimele ei zile. 
Frustrată, Helen lovi puternic patul cu piciorul, iar în timp ce 
făcea asta ochii îi căzură asupra albumelor cu decupaje pe care 

Babs le ţinea într-o cutie de carton. Îi veni o idee, înșfăcă cutia și 
scoase albumele unul după altul, până îl găsi pe cel dorit. Acum 
gonea de-a lungul paginilor, peste criminale, hoaţe și traficante, 
până când ajunse la un mic decupaj despre Barbara Sarrington, 
cunoscută la Holloway drept Babs. 

Din deferență faţă de prietena ei, Helen sărise peste el la 
prima căutare după posibili suspecți, dar acum devoră detaliile. 
Și, în timp ce făcea asta, o cuprinse o senzaţie subită de scârbă, 
o răceală îngrețoșantă care i se furișa în suflet. Căci tot ce îi 
spusese Babs era o minciună. 

Babs ispășea, într-adevăr, o condamnare pe viață, dar nu 
pentru crima pe care o „mărturisise” în această celulă. Nu era 
deloc o soţie bătută. De fapt, ziarul o numea un „Înger al Morţii”. 
Barbara Sarrington era o asistentă care ucisese mai mulţi 
pacienţi prin injectarea de insulină și mai apoi de epinefrină, 
cunoscută și drept adrenalină. In timp ce citea, Helen fu șocată 
să descopere că poliția suspectase că e ceva necurat și cu 
moartea părinţilor lui Babs și, mai apoi, cu cea a sotului ei. Dar 
asta fusese imposibil de dovedit, dat fiind că aceste „victime” 
nefericite fuseseră incinerate rapid după moartea lor. 

Helen lăsă albumul și își luă capul în mâini. Fusese atât de 
aproape de soluţie la începutul anchetei ei, iar acum se minună 
cu cât calm stătuse Babs, citindu-și cartea, în timp ce Helen îi 
răsfoia decupajele. Ce detașată fusese, cât de încrezătoare că 
nu avea să fie prinsă. Nu era de mirare că o înșelase pe Helen - 
se folosise în mod înțelept de prietenia lor, pentru a se proteja 
într-un moment crucial. 

Helen simţi cum pe față îi alunecă o lacrimă. Natura ei 
încrezătoare o făcuse să nu vadă ceea ce era chiar sub nasul ei. 
Și, din cauza asta, Jordi și acum Lucy erau moarte. O crezuse pe 
Babs pe cuvânt - inimoasa purtătoare de cuvânt a Fetelor de 
Aur din închisoare. Cloșca, femeia bună la suflet, prietena 
tuturor. Dar, de fapt, nu era deloc așa. 

In realitate, această bătrânică era un monstru. 

125. 


Telefonul sună la nesfârșit, dar nu răspunse nimeni. Charlie 
încerca să dea de autorităţile de la Holloway de jumătate de oră, 
vrând să folosească o scurtă pauză a interogatoriului, ca să-i 
dea lui Helen vestea cea bună. Încercase la centrală, la centrul 
pentru vizitatori, chiar și la ofiţerul de legătură cu presa. Dar 
toate apelurile ei sunau în gol. Ce naiba se întâmpla? 

Charlie închise și își porni laptopul. Căută Holloway pe Google 
și apărură mai multe linkuri, majoritatea de la organe de presă. 
Se așeză, îl deschise pe primul și fu imediat alarmată de titlu. 

„Unităţi de intervenţie chemate să soluţioneze un «incident 
major»”. 

Citi detaliile și le verifică apoi cu ajutorul următorului link. Dar 
ambele relatări spuneau același lucru. În vechea închisoare avea 
loc o revoltă serioasă și autorităţile se străduiau să controleze 
populaţia  supraaglomerată a acesteia. Potrivit ultimelor 
informaţii, centrul violenţei era Aripa B. 

— Intrăm iar. 

Charlie ridică privirea și îl văzu pe colegul de la Poliţia 
Metropolitană cum îi face semn spre camera de interogatoriu. 
Încremeni timp de o clipă, neștiind ce ar fi fost cel mai bine să 
facă. Apoi se ridică și ieși din cameră în urma colegului ei. Era 
îngrijorată pentru vechea ei prietenă, dar până nu obținea o 
mărturisire de la Stonehill nu avea să-i dea nicio veste concretă. 
Așa că, oricât ar fi detestat asta, trebuia să-și înghită 
preocuparea faţă de situaţia de la Holloway. 

Pentru moment, Helen trebuia să se descurce singură. 


126. 


Ușa se închise cu un pocnet în urma ei, trimițând ecouri în 
celulă. Scoase lanţul din buzunar, băgă cheia în broască și o 
întoarse de două ori în sensul acelor de ceasornic. Apoi se 
îndepărtă de ușă, se duse în colţ și se prăbuși grămadă la 
pământ. 

De obicei, Celia Bassett se ferea de Izolare ca de ciumă - nu 
dorea deloc să își petreacă timpul cu nebunele scăldate în vomă 
și pătate cu rahat care își petreceau timpul aici. Viaţa era 
suficient de grea și fără să trebuiască să aibă de-a face cu asta. 
Dar astăzi i se părea un paradis. În dimineaţa asta, lucrurile 
scăpaseră de sub control extrem de rapid. La ora 8:00 fusese 
găsit cadavrul lui Lucy Kirk. La 9:00 începuseră primele 
manifestări de violență, iar peste doar două ore, închisoarea 
intrase oficial sub incidența Măsurilor Speciale. 

Și astfel, cariera Celiei se dusese pe apa Sâmbetei. Nu mai 
avea cum să-și revină după un astfel de dezastru. Trei crime și 
acum o revoltă totală. Celia simţea de luni de zile cum viața 
începe să-i scape de sub control, dar acum era în cădere liberă. 
Era ceva irelevant, doar o notă de subsol în istoria pestriță a 
Holloway-ului. 

Făcuse o ultimă încercare de a-și reimpune autoritatea și 
coborâse în busculadă ca să discute cu răsculatele, dar abia 
scăpase cu viață și nu avea de gând să mai încerce ceva atât de 
nesăbuit. Astăzi deţinutele voiau sânge. 

Așa că avea să aștepte la detestata Izolare până se termina 
totul, absorbind nefericirea tuturor celor care trecuseră pe acolo 
înaintea ei. La asta se ajunsese. Guvernatoarea izolată, pentru 
propria ei protecție. Dacă n-ar fi fost atât de tragic, i-ar fi venit 
să râdă. Dar, pe de altă parte, nu era întreaga ei viaţă o glumă? 
lar situația aceasta era doar poanta amară. 


127. 


Decupajele zăceau pe pat, aruncate, iar Helen era acum lângă 
măsuța de alături. La loc de cinste era un teanc de scrisori din 
partea fiicei lui Babs, Jeannie, care îi scria regulat mamei ei. 
Babs făcea mare caz de asta, spunând că e foarte norocoasă că 
are o fiică atât de atentă. Dar când Helen răsfoi scrisorile, o 
așteptă o nouă surpriză. Nici măcar una nu fusese deschisă. 

Insă ea nu ezită și o rupse pe prima care îi căzu în mână. 
Ochii ei absorbiră rapid cuvintele, asimilând neplăcutul lor 
conţinut: 

Dragă mamă, 


Sper ca această scrisoare să te găsească bolnavă. 
Sper că iti urăști viața și că asta iţi produce durere. Te- 
am văzut de multe ori în visele mele cum mori, dar 
viața nu trebuie să fie atât de amabilă, așa că tot ce 
pot să sper e că tu o să continui să suferi. 


Helen termină scrisoarea și trecu la următoarea. Sentimentele 
din aceasta erau similare - în mod evident. 

Jeannie credea că mama ei îl ucisese pe tatăl său și scăpase. 
Nu avea de gând s-o lase să uite asta, așa că, deși refuza s-o 
viziteze, îi scria regulat, revărsându-și toată înverșunarea și 
veninul asupra odioasei ei mame. 

Ultima scrisoare, trimisă cu doar o săptămână în urmă, era 
încă și mai neplăcută ca de obicei: 


Dacă i-aș putea cere lui Moș Crăciun ceva, te-as 
cere pe tine, atârnată de o funie în celula ta. Asta ar 
face din mine cea mai fericită fată din lume. Dar 
presupun că ar fi prea mult să sper la așa ceva. Se 
spune că sărbătoarea Crăciunului e cea mai dificilă 
perioadă pentru pușcăriași, așa că îţi trimit salutările 
mele de Sărbători. Sper să ai un Crăciun mohorât, plin 
de durere, regret și disperare. Dumnezeu știe că meriti 
asta. 

Să te ia dracu' nenorocito. Am avut încredere în 
tine. 


Jeannie 


Asta era tot, în câteva cuvinte. Toti avuseseră încredere în 
Babs cea drăguță și prietenoasă, și ea îi trădase. Dintr-odată, 
Helen începu să înţeleagă foarte multe lucruri. În timpul crimelor 
nu existase niciun fel de luptă, deoarece fiecare victimă se 
trezise și o găsise în celulă pe prietena ei. Babs le oferise ceva - 
o doză de heroină? - spunându-le probabil să lase ușa deschisă, 
pentru ca ea să se poată strecura înăuntru să le-o administreze. 
Era oare posibil ca Babs să le fi învăţat într-adevăr pe Noelle și 

pe Jordi cum să folosească vata? Spuseseră că e un truc vechi al 
Holloway-ului. 

Leah, Jordi și Lucy avuseseră cu toate o slăbiciune pentru 
droguri. Probabil că oferta lui Babs le păruse un dar din partea 
unei prietene bune, ceva care să le alunge pofta, dar în realitate 
nefericitele femei fuseseră injectate cu adrenalină pură. lar 
acum prin mintea lui Helen trecu o altă imagine: momentul în 
care prietenele ei o vizitaseră la infirmerie. Toate îi aduseseră 
daruri și bunătăţi, dar Helen își aminti acum că Babs îi împinsese 
în mână o sticlă de sirop de coacăze. De asta picase ea testul 
pentru droguri. Probabil că Babs îi pusese ceva în sirop. Oare 
Annie îi furnizase și drogurile acelea? 

Babs voise să scape de Helen, și pe bună dreptate. Nimeni nu 
se apropiase mai mult ca ea de aflarea adevărului. Dar Helen nu 
avea nici acum probele elementare care ar fi putut-o incrimina 
pe această crudă asasină în serie. Tot ce avea, inclusiv mărturia 
lui Annie, era circumstanţial. 

Helen încercă să se concentreze. Zgomotul de afară era 
asurzitor și emoţiile ei erau puternice, dar încercă să contemple 
întreaga amplitudine a trădării lui Babs. Trebuia să-și păstreze 
gândirea limpede - nu se punea problema să lase neprinsă o 
criminală în serie. 

Annie spusese că Babs primise adrenalina acum câteva luni. 
Dat fiind trecutul ei, era exclus să o fi lăsat pe Babs să se 
apropie de magazia medicală, de unde și nevoia ei de a fi 
ajutată de traficanta de droguri. După ce începuseră crimele nu 
ar fi putut să revină pentru o nouă tranșă, așa că între crime 
trebuia să fi depozitat adrenalina undeva. Dar unde? Fiecare 
celulă fusese percheziţionată și făcută bucăţi de gardienii care o 
căutau pe criminală. Dar aceștia nu găsiseră nimic, ceea ce nu 
era surprinzător. La urma urmei, existau doar patru pereţi, o 
toaletă, un pat, o masă... 

Dintr-odată, Helen se lăsă în genunchi. Se târî pe podea și se 
opri lângă pat. După cum se așteptase, șuruburile care fixau 
patul de podea erau uzate, iar vopseaua de deasupra lor roasă. 
Scoase din buzunar legitimaţia lui Robins, băgă un colț al ei în 
capul șurubului și începu să rotească. La început încet, apoi, pe 
măsură ce şurubul începea să se înalțe, tot mai rapid. După ce 
scoase un șurub, îl încercă pe următorul. După ce le deșurubă 

pe toate, trecu la piciorul următor, scoțând rapid toate 
șuruburile. 

Ridică încet capătul patului. Spre dezamăgirea ei, în golul 
primului picior nu era nimic, dar în golul celui de-al doilea văzu o 
pungă de plastic transparentă. O trase din ascunzătoarea ei, 
scoțând la lumină o seringă și o fiolă cu un lichid limpede. 
Eticheta de pe sticluţă confirma că e adrenalină. 

lat-o. Dovada finală a vinovăţiei lui Babs. Stăpânirea de sine a 
lui Babs o ului pe Helen - își aminti acum că vârstnica o sfătuise 
să scoată șuruburile de la pat. Femeia asta nu avea conștiință 
sau scrupule. 

Și se jucase cu Helen încă de la început. 


128. 


Robert Stonehill stătea prăbușit la masă, odihnindu-și pe cot 
bărbia grav tăiată. Refuzase asistența medicală și, chiar dacă 
sângerarea încetase, încă arăta rău. Stonehill renunțase de 
asemenea la dreptul la avocat și părea să se retragă în sine. Din 
când în când, în timpul interogatoriului, arunca o privire în jur, 
ca și cum ar fi încercat să asimileze ceea ce se întâmpla. Părea 
puţin uluit, ca și cum n-ar fi crezut niciodată că o să ajungă aici. 
Charlie spera să profite de dezorientarea lui. 

Sanderson era încă în spital. Avea nasul rupt, fără alte 
complicaţii, ceea ce era bine, dar doctorii de la Royal Free voiau 
s-o ţină peste noapte, în caz că ar fi manifestat semne de 
comoţie. Charlie se gândise să amâne interogatoriul până la 
externarea lui Sanderson, dar apoi decisese să nu facă asta. 
Prea multe depindeau de această discuţie. 

Charlie expusese probele referitoare la prezenţa lui în 
Southampton în perioada crimelor, la fuga de Helen și, poate 
cea mai elocventă probă, urma de picior găsită la centrul lui de 
comandă, de la Docurile de Vest. Stonehill stătea în fața ei, într- 
un costum și încălțat cu papuci sterili - era în curs producerea 
unui mulaj după tenișii lui Vans, iar Charlie era convinsă că 
tălpile lui aveau să se potrivească cu urma de picior. Dacă mai 
adăugai cele două tentative de evitare a arestării și recentele 

atacuri asupra lui Sanderson și Charlie, Robert Stonehill avea de 
dat niște răspunsuri. 

Dar el refuza interacțiunea. Fie întorcea privirea - prefăcându- 
se că nu aude -, fie murmura „Nu comentez” - folosind asta 
pentru a o reduce la tăcere pe Charlie, atunci când ea refuza să 
renunțe la o anumită direcţie a interogatoriului. Charlie își 
înghiţea frustrarea. Știa că nu exista un caz foarte clar împotriva 
lui Robert, dar ea trebuia să pună întrebările, să expună cazul în 
fața lui, ca să nu existe nicio îndoială referitoare la conduita ei 
atunci când - sau dacă - acest caz avea să ajungă la tribunal. 

Bănuise că el avea să o lase să se obosească, așa că, după ce 
termină întrebările iniţiale, schimbă brusc abordarea. 

— Uite ce e, Robert, spuse ea, folosind pentru prima oară 
prenumele lui. Putem să facem asta toată ziua, să punem 
aceleași întrebări și să ne învârtim în cerc, dar cine își dorește 
așa ceva? Eu, cel puţin, cu siguranță am lucruri mai bune de 
făcut. 

Robert ridică scurt privirea spre ea - ca să vadă dacă ei îi arde 
de glume -, apoi o cobori iar. 

— Așa că n-ar fi mai bine să trecem la lucrurile importante? 
Tu o să te duci la închisoare pentru mult timp. Să uităm pentru o 
clipă cele trei crime infame pe care le-ai comis în prima parte a 
anului. Le dăm la o parte și ne concentrăm pe ultimele câteva 
zile. Și nu o să-mi bat capul cu bogatul tău palmares de furt al 
identităţii, de fraudă financiară și cu obiceiul tău morbid de a 
prăda conturile pensionarilor morţi. Să ne concentrăm, în 
schimb... pe opunere la arestare, agresarea unui poliţist și, 
preferata mea, tentativă de crimă. Eu am o suspiciune - spune- 
mi dacă greșesc cumva -, dar am o bănuială că un juriu nu o să 
privească cu ochi buni faptul că un nenorocit sadic ca tine înfige 
un cuțit în inima unui poliţist în funcţie. Un polițist cu un dosar 
exemplar. Un poliţist care are un partener de viaţă și o fetiţă. 
Cum crezi că o să se termine asta, Robert? 

Charlie lăsă întrebarea să plutească în aer. Stonehill își privea 
cu atenţie unghiile, refuzând să interacţioneze, dar Charlie știa 
că acum îi captase atenţia. 

— Dacă punem totul laolaltă, aș spune că e vorba de... 20 de 
ani? Și pentru ce? Pentru că ai fugit. Pentru că ai fugit ca un laș 
și ai încercat să înjunghii un poliţist. Nu e prea impresionant, nu? 

Stonehill nu spuse nimic, dar părea mai atent ca înainte, ca și 
cum începea, în sfârșit, să asimileze realitatea situaţiei. 

— Așa vrei să-și aducă oamenii aminte de tine? Așa vrei să te 
judece istoria? Vreau să-ţi spun ceva: Helen o să scape. 
Arestarea ta creează îndoieli mai mult decât suficiente, ridică 
suficiente întrebări pentru ca orice juriu să exonereze o polițistă 
decorată. Și atunci cum rămâne cu tine? Un infractor mărunt în 
spatele gratiilor, o mică notă de subsol din povestea lui Helen. 
Asta în afara cazului... 

Charlie rostise cuvintele prelung. 

— ... în care îţi asumi ce ai făcut. Crimele tale au fost 
strălucite. Nu-mi place să recunosc asta, dar demonstrează un 
fel de... geniu. Tu ai făcut asta. Nu Helen. Poate că ești mulțumit 
să păstrezi tăcerea în privința asta, să lași evenimentele să te 
controleze. O poţi vedea pe Helen cum scapă și să aștepți în 
închisoare, sperând la o nouă șansă în viaţă... când o să ai vreo 
50 de ani. Sau poate vrei să preiei tu conducerea. Să spui lumii 
ce ai făcut. Să intri în istorie. 

Charlie se uită acum în ochii lui și, ca la un semn, el ridică 
privirea pentru a o întâlni pe a ei. 

— La urma urmei, nimeni nu o să uite numele mamei tale. 
Atunci de ce l-ar uita pe al tău? 


129. 


Ochii lui Gardam erau aţintiţi asupra dialogului. Făcuse mare 
caz că vrea să se implice și insistase să asiste la interogatoriu 
prin oglinda semitransparentă. Dar, de fapt, voia doar să afle ce 
avea să spună Stonehill. 

La început fusese încurajat de tăcerea acestuia, de refuzul lui 
de a reacţiona la cuvintele lui Brooks. Ea fusese întotdeauna 
suspicioasă, în timpul acestei anchete, față de motivele lui 
Gardam, iar el n-o plăcuse niciodată, vrusese să se debaraseze 
de ea cu luni de zile în urmă și acum își dorea cu toată fiinţa ca 
Brooks să eșueze. 

Dar acum Stonehill părea să coopereze. Nu mărturisea nimic 
încă, dar părea să interacţioneze cu Brooks. Părea doritor să afle 
cum o să fie privite lucrurile, dacă el oferea informaţii 

importante. În mod evident, avea o părere foarte bună despre el 
și voia să se asigure că avea să fie prezentat în lumina corectă. 
Ca o polițistă experimentată ce era, Brooks dirija perfect acest 
joc, prefăcându-se că empatizează cu preocupările lui, în timp 
ce îi smulgea treptat informații. 

lar acum Gardam nu mai putea decât să asiste la modul în 
care cariera i se destrăma sub propriii ochi. Nu crezuse 
niciodată cu adevărat că Helen ar putea fi eliberată. In ciuda 
câtorva anomalii, cazul împotriva ei păruse atât de 
convingător... Dar, dacă Robert mărturisea, dacă îi spunea lui 
Brooks cum săvârșise crimele, atunci eliberarea ei avea să fie 
instantanee. Ceea ce avea să aibă unele consecințe 
dezastruoase asupra lui. Helen chiar îi mărturisise despre 
legăturile ei cu victimele. lar el îi minţise pe anchetatorii care îl 
chestionaseră în privinţa asta. Făcuse mai mult decât să mintă: 
o lăsase pe Helen Grace expusă pericolului. 

— Trebuie să recunoști asta. Brooks se pricepe la ce face. 

Comisarul-șef insistase și el să fie de faţă. Gardam se întoarse 
spre Alan Peters, străduindu-se să pară încântat. 

— E o polițistă experimentată, știe cum să obţină mărturisirea 
pe care o vrea, răspunse el precaut. 

— Uimitor, nu-i așa? continuă Peters, rămânând cu ochii 
ațintiţi asupra lui Stonehill, care acum părea să-și fi dat drumul. 
Uimitor cum a reușit să păcălească atât de mulţi oameni... 

— L-a ajutat Garanita. Fără să vrea, bineînţeles, dar ea i-a 
purtat întotdeauna pică detectivului-șef Grace... 

Peters nu spuse nimic, dând încet din cap ca pentru el, ca și 
cum o altă idee începea să-l preocupe. 

— Dar tu ai ceva să-mi spui, Jonathan? răspunse el, 
întorcându-se direct cu faţa spre Gardam. 

Gardam îi susținu privirea, dar simțea cum la subsuori și șale 
începe să i se strângă transpiraţia. 

— Pentru că dacă ai, continuă Peters, acum ar fi un moment 
foarte bun să faci asta. 

130. 


Ușile se deschiseră, lăsând să se vadă o scenă de iad. Scaune, 
bănci și chiar ustensile de bucătărie zburau prin aer, în timp ce 
deținutele se luptau aprig cu forţele de intervenţie. Cel mai 
probabil, uitaseră deja ce le neliniștise la început. Ani întregi de 
furie, frustrare și disperare acumulate erau eliberaţi, iar 
priveliștea era teribilă. 

Benjamin Proud stătea în prag, cu mâna lipită de nas și gură. 
Aerul era plin de gaz lacrimogen. Din cauza asta, îi era greu să 
vadă, dar încă și mai greu să respire din cauza vaporilor amari și 
înţepători care i se strecurau în nări. Fiecare respiraţie îi sporea 
chinul - se simţea ca și cum cineva i-ar fi pus o flacără pe 
laringe - și se gândi, pentru o clipă, să se retragă. Trebuia să se 
gândească la siguranţa angajaţilor lui și, în plus, la ce ar fi putut 
folosi prezenţa lui aici, când simțea că i se învârte capul, iar 
ochii îi erau plini de lacrimi? Dar respinse imediat acest gând. 
Haosul era atotdistrugător în Aripa B - dacă vreo deţinută avea 
vreun gând să încerce să evadeze, acum era momentul. 

Imediat ce plecase de la morgă, se dusese la biroul 
Guvernatoarei. Bineînţeles, Bassett nu era nicăieri, dar loiala ei 
asistentă deschisese arhivele. Existau doar câteva deținute în 
vârstă - așa-numitele Fete de Aur - și doar una a cărei punere 
sub acuzaţie pomenea în mod specific adrenalina. Proud îl 
blestemă încet pe doctorul Khan - îi scăpaseră urmele de ac de 
pe trupul lui Leah Smith și doar mulțumită demersurilor lui 
Helen Grace își dăduseră seama de importanţa nivelurilor 
crescute de adrenalină. Dar acum era un caz foarte clar - atâta 
timp cât o puteau găsi pe Sarrington. 

Dar unde s-o caute? Întreaga aripă era cuprinsă de tumult, iar 
deţinutele de la toate nivelurile se luptau cu cei care încercau să 
le controleze. Situaţia părea deznădăjduită, fără să se întrevadă 
nicăieri sfârșitul, dar Proud nu avea de ales. Își înghiţi durerea, 
își lipi sacoul de gură și nas și avansă. In mijlocul haosului și al 
vărsării de sânge care avea loc în fața lui, spera să găsească un 
ucigaș. 

131. 


Helen ieși pe palier și trânti ușa în urma ei. Decisese să nu 
lase probele acolo - era foarte probabil ca Babs să se întoarcă și 
să se debaraseze de ele -, așa că luă cu grijă seringa și fiola și le 
băgă în buzunar. 

Și acum? l-ar fi fost greu să o vâneze pe Babs în acest haos. Și 
nu avea nicio șansă să discute cu un gardian - toţi erau implicaţi 
în încercarea de a controla răscoala deţinutelor. Singura ei 
opţiune era biroul Guvernatoarei. Celia Bassett putea să mai fie 
sau nu la conducere. Indiferent care era situaţia, Helen avea să 
facă pe cineva s-o asculte. Trei vieţi fuseseră pierdute și era 
imperativ ca Babs să fie prinsă cât mai rapid posibil. In cel mai 
rău caz, Helen spera să reușească să sune - pe Charlie, la Poliţia 
Metropolitană - și să îi avertizeze asupra pericolului foarte real 
în care se găseau acum deținutele. 

Se repezi la stânga și parcurse rapid pasarela. Două deţinute 
deciseseră că acum era un moment bun să-și regleze conturile 
și erau angajate într-o luptă feroce. Se legănau înainte și înapoi, 
prinse una de alta, blocând drumul lui Helen. Dar aceasta profită 
de o bruscă balansare spre balcon, trecu pe lângă ele și merse 
mai departe. 

Scena din faţa ei era haotică - era ca și cum toată lumea din 
închisoare fusese cuprinsă de o sete de sânge nebunească. In 
faţă era o încăierare generală care paraliza coridorul, dar Helen 
continuă să meargă. Trecu peste balustrada metalică, se opri pe 
pervaz și, fără să ezite, sări pe deasupra golului spre balustrada 
de pe partea cealaltă. Timp de o clipă, fu convinsă că o să 
eșueze - se și vedea cum se prăbușește pe plasa împotriva 
sinuciderii de dedesubt -, dar, în ultima clipă, reuși să apuce 
balustrada cu două degete. Se trase în sus, sări peste 
balustradă și merse mai departe. 

Ajunse curând la ușile de acces și trecu printre ele în grabă, 
sperând împotriva raţiunii ca Aripa C să fie mai liniștită. Dar, 
dintr-odată, simţi cum picioarele cedează sub ea. Se rostogoli la 
pământ, dându-și seama că fusese lovită de ceva. Se lovi 
puternic cu încheieturile mâinii de podea și se trase în faţă, dar 
simţi încă o lovitură puternică la rinichi și se repezi înainte, 
izbindu-se cu capul de podea. 

Acum simţi cum e târâtă înapoi, spre Aripa B. Cineva o trăgea 
de păr, pe podea. Helen dădea disperată din braţe, pentru a-și 
încetini înaintarea și reuși să se prindă de balustradă, dar 
imediat o gheată neagră, mare, îi călcă pumnul. Apoi apăru fața 
hidoasă a lui Campbell, apropiindu-se de a ei. Campbell 
transpira puternic și avea ochii aprinși. 

— Nu, nu, n-o să faci asta... 

li trase un șut în mână, cu o bucurie sălbatică, și o târî mai 
departe pe pasarelă. 

— Te rog, îl imploră Helen, dar gâfâia și vocea ei era slabă. 

Campbell continuă să avanseze, iar Helen se trezi acum într-o 
ambianţă familiară. Campbell o târâse înapoi, în celula ei. Îi 
dădu drumul la păr, o ridică de jos și o aruncă pe pat. 

— Te rog, repetă Helen, de data asta mai tare. Trebuie să 
vorbesc cu Guvernatoarea. 

Dar singurul răspuns al lui Campbell fu să o lovească sălbatic, 
în stomac, cu bastonul. Helen se ghemui de durere, iar în trahee 
i se infiltră voma. 

— Ce trebuie tu să faci e să stai în celula ta, ca o deținută 
cuminte. Nu o să te las - nici pe tine, nici pe altcineva - să 
distrugețţi închisoarea asta. 

Apoi scoase cătușele. Helen încercă să vorbească, dar îi 
venea doar să vomite și nu avu puterea să se opună, atunci 
când Campbell îi încătușă o mână și apoi pe cealaltă de capul 
patului. Acum era înlănţuită de pat, complet la bunul lui plac. 

Dar Campbell se retrăgea deja. Era un sadic și un zbir, dar își 
cunoștea datoria. Nu avea să lipsească în timpul unei crize, avea 
să ducă cât mai multe deţinute posibil înapoi, în celulele lor. 

Helen reuși să-și găsească vocea și strigă la el încă o dată, 
dar Campbell plecase. ÎI privi disperată cum dispare și o lasă 
singură. 


132. 


Charlie gonea pe străzi, determinând celelalte mașini să se 
dea la o parte din drum. Nu cunoștea Londra, așa că, și cu 
luminile de poliție aprinse, se trezea întruna blocată din cauza 
traficului orei de vârf. Automobiliștii capitalei se dădeau la o 

parte cu ranchiună, ca și cum o urgenţă în desfășurare ar fi fost 
un simplu inconvenient iritant. Dacă adăugai pericolul 
reprezentat de bicicliștii și curierii care se repezeau pe lângă ea 
fără niciun avertisment, obţineai un mediu foarte dificil pentru 
condus. Charlie era bucuroasă că trebuia să facă asta doar o 
dată. 

Îl chestionase pe Stonehill timp de o oră, după care decisese 
să suspende interogatoriul. Entuziasmul dimineţii se pierduse, 
iar Stonehill era epuizat și se împotmolea în detaliile 
infracţiunilor lui trecute. Dar Charlie era fericită că acesta le 
oferise suficient - mărturisise crimele și adăugase destule detalii 
pentru a o exonera pe Helen Grace. 

Această veste ar fi trebuit s-o înveselească. Fusese nevoie de 
o călătorie lungă și anevoioasă pentru a ajunge aici, dar ea nu 
simţea nicio satisfacţie. Încercase toată ziua să dea de 
autorităţile de la Holloway, dar se izbise de un zid. Erau în 
mijlocul unei revolte totale, astfel că neatenţia lor era de înțeles, 
dar această tăcere continuă o neliniștea pe Charlie. Helen era 
singură în închisoare, cu un criminal în serie încă necapturat. 

Charlie știa instinctiv că Helen nu avea să stea cu mâinile 
încrucișate în timp ce niște femei nevinovate erau ucise, ceea 
ce, inevitabil, avea să-i pună viața în pericol. lar acum, ceva îi 
spunea că trebuie să ajungă la Holloway rapid. 

Dintr-odată, traficul se eliberă și ea apăsă pe acceleraţie. 
Mașina țâșni înainte și Charlie pătrunse în breșă, dar imediat un 
camion opri brusc drept în fața ei. Charlie călcă frâna și mașina 
se opri, patinând, la mai puţin de un metru de partea laterală a 
camionului. Șoferul străin păru îngrozit și ridică mâinile a scuze 
jalnice, dar Charlie dădea deja cu spatele. 

— Daţi-vă înapoi, strigă ea la mașinile din spate care o blocau. 
Daţi-vă înapoi! 

Mașinile începură să se miște, dar prea încet și, dintr-odată, 
Charlie simți că o podidesc lacrimile - frica, tensiunea și 
epuizarea o copleșeau. Avea o presimţire rea că ceva groaznic e 
pe cale să se întâmple, o ultimă răsturnare a poveștii. Ajunsese 
până aici. Contribuise la demonstrarea nevinovăţiei lui Helen. 
Doar nu avea să fie lipsită de victoria ei în ultimul ceas? 

133. 


Era timpul să se retragă. Luptaseră bine, evitând scaune, 
eschivând bastoane și înfruntând multe deţinute furioase, dar 
tot nu se vedea nici urmă de Sarrington. Una dintre colegele lui 
Proud primise o lovitură urâtă în maxilar - părea să aibă dureri 
serioase, iar el bănuia că e vorba de o fractură. Nu se punea 
problema să continue să își pună oamenii în pericol, într-o arenă 
atât de imprevizibilă și de violentă. 

— Retrageți-vă! strigă Proud către echipa lui, care se supuse 
imediat, foarte mulțumită să plece. 

Dar el mai rămase, nesuportând gândul de a renunţa la 
trofeul lui. Examină o ultimă oară busculada și o zări. Prin ceața 
gazului lacrimogen care se împrăștia, Proud o distinse cu greu 
pe Sarrington în celălalt capăt al sălii, în timp ce se îndrepta 
spre bucătărie. De acolo putea să iasă în curtea destinată 
socializării, iar după asta, cine știe? 

Proud își abandonă echipa și sprintă prin cantină. Depindea 
doar de zei dacă avea să ajungă la timp - în orice clipă, putea fi 
izbit și aruncat într-o parte de o răbufnire bruscă a aprigei lupte 
-, dar avansă susţinut, cu capul plecat, ferindu-se și șerpuind 
prin mulţime. Acum Sarrington se apropia de ușa bucătăriei și 
era foarte posibil ca Proud s-o piardă în interiorul amplu al 
acesteia, mai ales dacă ea își dădea seama că el o urmărește. 
Așa că se forţă să avanseze, împiedicându-se ușor de un scaun 
rupt, dar rămânând în picioare. 

Acum era la doar un metru de femeie și se năpusti asupra ei, 
cu un ultim elan. O învârti, cu cătușele pregătite, nespus de 
ușurat că o interceptase la timp. 

Dar „ucigașa” pe care o prinsese nu era Sarrington. Avea 
înălțime similară și o coamă de păr alb, dar era doar una dintre 
Fetele de Aur, și una foarte șocată. Proud deja își cerea scuze și 
se retrăgea - în mod evident, deținuta îngrozită nu făcea altceva 
decât să-și caute adăpost la bucătărie. 

Se întoarse și privi iar prin bucătărie, dar trofeul lui nu se 
vedea nicăieri. Eșuase, iar ucigașa reală era încă neprinsă. 

134. 


Un zgomot o făcu pe Helen să ridice privirea și sângele îi 
îngheţă instantaneu. În ușă era Babs, cu răsuflarea tăiată, dar 
calmă. Helen ţipă, îndelung și tare, dar Babs nu păru îngrijorată. 
Intră în celulă și închise bine ușa în spatele ei. 

— Aici nu o să ne deranjeze nimeni, spuse ea, apropiindu-se 
de piciorul patului. 

Helen ţipă iar - un strigăt lung și disperat care ricoșă din 
pereţii de cărămidă, apoi se stinse. Babs o privi cu un fel de 
amuzament. 

— Vrei să încetezi? Speram să putem discuta. 

— N-am nimic să-ţi spun, se răsti Helen. 

— A, nu cred asta, spuse Babs, așezându-se pe celălalt capăt 
al patului. La urma urmei, ai fost foarte ocupată. 

Helen încercă s-o lovească cu piciorul, dar șuturile ei nu 
ajunseră până la ţintă. Cătușele lui Campbell o priponeau de 
pat, limitându-i sever mișcările. Trase violent de ele, încercând 
cu disperare să se elibereze, dar în zadar. 

În tot acest timp, Babs rămase impasibilă pe pat, privind-o cu 
răceală pe captiva ei. 

— Atunci vrei să-mi spui ce știi? Ai stat mult timp în celula 
mea și cred că nu te-ai dus acolo să tragi un pui de somn. 

— Încercam doar să găsesc un loc în care să mă ascu... 

Dar Helen nu își termină propoziţia - dintr-odată, Babs se 
repezi înainte și o izbi puternic în coaste. O luă complet prin 
surprindere pe Helen, care urlă de durere. Acum nu mai avea 
puterea să se opună, iar Babs îi băgă mâna în buzunarele 
hainei. După o scurtă căutare, scoase seringa și fiola de 
adrenalină, cu o expresie de triumf pe față. 

— Ai spus cuiva despre asta? 

— Lui Campbell, șuieră Helen, minţind. 

— Mă îndoiesc. Nu te-ar fi crezut și nici nu a stat aici prea 
mult. Noelle a fost puţin ocupată, la fel ca mine. In ceea ce o 
privește pe Jordi... 

— Cum ai putut să faci asta? o întrerupse Helen, găsindu-și iar 
vocea. Era prietena ta... 

— Era un suflet chinuit, la fel ca Leah. Și ca Lucy. Asta e 
chestia cu viețașele. La început crezi că există speranţă, dar 
apoi, când îţi dai seama că nu există... 

— Le-ai ucis. 

— Le-am eliberat. Să se întoarcă la familia lor. Familia e 
importantă, nu crezi, Helen? 

— De unde ai putea tu să știi? zise Helen cu înverșunare. 

— Sora ta așa credea, și eu eram de acord cu ea. Acum Jordi e 
cu fetele ei de Crăciun, ele pot fi împreună cu ea oricând vor. 
Fără ziduri care să le izoleze, fără program de vizite arbitrar, 
sunt împreună. Era singurul lucru pe care și-l dorea Jordi. 

— Dar ce-ţi dă ţie dreptul să faci pe Dumnezeu? Să decizi cine 
trăiește și cine moare? 

— Să nu îndrăznești să mă judeci, mârâi Babs. Tu ești doar o 
turistă. Habar n-ai cum e să putrezești aici, lună după lună, an 
după an... 

Spusese asta cu o asemenea vehemenţă, că Helen nu 
răspunse nimic. 

— Viaţa ţi se întinde în față, lungă și mohorâtă. Toată fiinţa ta 
își dorește să fie altundeva, dar asta e pedeapsa ta, așa te 
torturează. Mori câte puţin în fiecare zi, devii tot mai 
deznădăjduită, mai puţin umană, până când nu îţi mai rămâne 
decât disperarea. Uneori simţi că întreaga lume te urăște. Dar 
nu la fel de mult pe cât te urăști tu însăți. Cu timpul, Leah s-ar fi 
sinucis, Jordi și Lucy la fel... 

— N-ai de unde să știi... 

— Ba da, știu, răspunse Babs cu convingere. Viețașele sunt ca 
niște moarte vii. Dar eu le-am salvat de la asta. Și când au murit 
nu au fost singure. Le-am alinat, le-am mângâiat pe păr. Cred că 
lui Jordi i-am cântat și un cântec de leagăn. 

— Du-te la naiba. 

— Sunt deja acolo, scumpo, încă nu ţi-ai dat seama? 

Babs o privi fix pe Helen. Părea să nu regrete absolut nimic, 
iar Helen își dădu seama acum cât de dusă e Babs. Ce Îi 
făcuseră anii de încarcerare. 

— Câte crime la fel ca astea ai făcut? întrebă Helen dintr- 
odată, în timp ce în minte îi încolţea un gând oribil. 

— Ce vrei să spui? 

— Ai spus că nu vrei să le faci rău acestor femei, că vrei să le 
ajuţi. Dar tu le mutilezi... 

— Eu nu i-aș spune mutilare... 

— Încercai... să le protejezi, nu-i așa? De închisoarea asta... 

— Poate că da. 

— Tu nu ești tipul care vrea să fie prinsă. Tu ai o misiune. Așa 
că de ce ţi-ai face publicitate prin aceste mutilări? Dacă te 
mulțumeai să le injectezi, ai fi putut scăpa mulţumită confuziei 
cu cauzele naturale... 

Acum Babs zâmbi, sincer impresionată de perspicacitatea lui 
Helen. 

— Ceea ce mă face să mă întreb, continuă Helen, dacă nu 
cumva îţi rafinai tehnica. 

— Poliţista rămâne polițistă, răspunse Babs. 

— Răspunde la ce te-am... 

— Ştii deja ce am făcut în spitale. Aici am promis că o să fiu 
cuminte, dar presupun că asta e chemarea mea. Când vezi pe 
cineva care suferă groaznic și ai puterea de a face ceva în 
privinţa asta... 

Helen o privi lung. Babs părea atât de convinsă de 
înțelepciunea acţiunilor ei... Părea complet sigură că făcuse 
ceea ce trebuie. 

— Au mai fost două fete - Suselie Myers și Deborah Jones. Cu 
Suselie a mers bine, dar Deborah era închisă în celulă 24 de ore, 
fără ca nimeni să o verifice. Nu știu cât a rămas în celulă până 
să vină cineva. Dar când în sfârșit au intrat... ei, nu era o 
priveliște prea plăcută. Și paraziţii din închisoarea asta fac 
foamea. 

Helen închise ochii, îngrozită de acest gând. 

— Muștele își depuseseră ouăle lor mizerabile în urechile pline 
de ceară, gândacii de bucătărie alergau peste ea, dar nu asta a 
fost cel mai rău. Au spus că șobolanii îi mâncaseră amândoi 
ochii. 

Babs făcu o scurtă pauză. 

— Nu puteam permite ca asta să li se întâmple fetelor mele. 
Erau prietenele mele. 

— N-ai decât să-ţi spui asta. Nu ai nici o singură prietenă în 
închisoarea asta. Și nici pe cineva care să te aștepte afară... 

— Jeannie o să se dea pe brazdă. Cu timpul. 

— l-ai citit scrisorile? întrebă Helen, uimită. 

— Nu e nevoie. 

— Ar trebui. Toţi oamenii trebuie să se uite din când în când în 
oglindă. 

Babs se uită la ea. Lui Helen i se păru că vede o străfulgerare 
de furie în ochii ei, înainte de a răspunde: 

— Nu cred că ești în poziţia de a da sfaturi. 

Spusese asta calm, dar subliniind situaţia disperată a lui 
Helen. 

Helen smuci încă odată cu putere de cătușe, absorbind 
durerea atunci când acestea îi intrară în încheieturi, dar patul 
continuă să reziste. 

— Nu te epuiza, Helen. Nu are niciun rost. 

— S-a terminat, Barbara. 

— Se va termina, când spun eu că s-a terminat. 

Babs scoase fiola de adrenalină din punga de plastic. 

— Nu te-ai întrebat niciodată de ce se întâmplă asta? De ce 
faci asta încontinuu? 

— Ti-am spus de ce... 

— Tu nu ajuţi oamenii. Nu te afli într-o misiune de caritate. 
Faci asta pentru că îţi p/ace. 

— Nu e adevărat. 

— Nu te amăgi singură. Poate tu crezi că încă porţi uniforma 
de asistentă. Dar nu e așa. Eşti pur și simplu o ucigașă 
obișnuită. Așa o să te judece oamenii. 

— Nu prea cred... 

— Uită-te în ochii mei și spune-mi că asta nu-ţi face plăcere. 

Pentru prima oară, Babs păru să ezite. 

— Haide, insistă Helen. Uită-te în... 

— OK, Helen, am înțeles, spuse Babs cu țâfnă. 

— Ce faci tu e greșit. Tu trebuie să știi asta, în sufletul tău. Și 
nu e prea târziu să te oprești. 

— Ah, cred că am trecut de mult de asta... 

In timp ce rostea aceste cuvinte, Babs strecură vârful acului în 
fiolă. Helen o privi cu groază cum începe să tragă lichidul clar. 

— Dar recunosc că ar putea să existe un gram de adevăr în 
ceea ce spui tu, continuă ea, retrăgând acul și trimițând câţiva 
stropi de lichid în aer. Pe de altă parte, și tu ai trecut prin asta, 
nu-i așa? Ai luat viaţa unui om. De fapt, a mai multora. 

— Nu așa. Asta e crimă cu sânge rece... 

— Poţi să-i spui cum vrei tu. Fac asta pentru că așa e corect, 
dar, într-adevăr, îmi produce o anumită satisfacţie. 

Babs se ridică și avansă spre Helen. 

Helen se zbătea din toate puterile, dar nu putea să facă nimic. 
Babs deținea controlul complet și se lăsă pe vine până la nivelul 
poliţistei, zâmbind. Se apropie de Helen și șopti, atingându-i 
urechea cu buzele: 

— La urma urmei, nu există nimic mai intim decât să fii 
împreună cu cineva în momentul morții lui. 


135. 


— Deschideţi! 

Charlie încercase să fie rezonabilă, încercase să implore, dar 
acum recurse la strigăte. 

— Crede-mă, nu vrei să intri aici, răspunse agentul G4S. Eşti 
mult mai în siguranţă afară, scumpo. 

— Cum am încercat să vă explic, sunt detectiv-sergent al 
Poliţiei din Hampshire... 

— Din partea mea poţi să fii și comisarul, fir-ar a naibii. Aici 
are loc un incident grav și, până când situaţia nu va fi 
soluționată, nu pot să las pe nimeni înăuntru. 

— Pot să am grijă de mine. 

— Sunt sigur că poţi. Dar eu am nevoie de slujba asta și n-am 
de gând să fiu concediat din cauza ta sau a altcuiva. Așa că îţi 
sugerez să te întorci la mașina ta... 

Charlie se întoarse cu spatele, căutând cu privirea într-o parte 
și în alta o modalitate de a intra. Dar gardurile erau înalte și 
puternice, și ea încercase deja pe la intrarea din spate, care era 
înconjurată de vehicule blindate și de unităţi de intervenţie, 
ceea ce însemna că singura modalitate de a intra sau ieși era 
intrarea principală. Dar bariera era coborâtă și adversarul ei 
părea hotărât să îi blocheze accesul. 

— Te rog, spuse ea, îndulcindu-și tonul. Cred că prietena mea 
e în pericol. Așa că, te rog, ca între agenţi de ordine, n-ai putea 
să fii mai îngăduitor? 

— Pentru nimic în lume. Și acum vezi-ți de drum, înainte să te 
rap... 

Charlie se îndepărta deja. Deschise portiera, urcă în mașină și 
porni motorul. Băgă în marșarier și dădu cu spatele în viteză, în 

timp ce mintea îi gonea. Trebuia să existe alt mod de a intra. 
Trebuia să existe alt mod... 

Opri încet mașina. Se gândi la Helen. Se uită la ceea ce era în 
faţa ei. Apoi luă o decizie. 

Călcă acceleraţia cât de tare putu, murmură o rugăciune și 
goni spre barieră. 


136. 


Helen își smuci trupul în sus de pe pat, lovind sălbatic cu 
picioarele spre atacatoarea ei. Dar Babs se îndreptă rapid de 
spate, evitând loviturile. Apoi ocoli capul patului, astfel ca 
acesta să se afle între ea și Helen. 

— Ei, cel mai bine acum ar fi ca tu să stai liniștită, spuse ea 
alinător. 

Dar Helen se răsucea deja, hotărâtă să nu se lase surprinsă. 
Cătușele metalice i se înfipseră adânc în piele în timpul 
manevrelor ei, dar poliţista ignoră durerea și cobori picioarele 
din pat. Atinse podeaua și se împinse, încercând să pivoteze în 
jurul capului patului ca să își lovească iar cu piciorul inamicul. 

Dar înainte să ajungă la jumătatea distanţei, simţi cum 
piciorul lui Babs o nimerește puternic în genunchiul stâng, 
oprind-o brusc. Urlă de durere, simțind cum Babs o prinde dur 
de păr și îi ţintuiește capul de pat, expunându-i gâtul. Helen știa 
ce urmează și se strădui să găsească o priză pe podea, dar 
piciorul stâng nu voia să se miște, iar dreptul se târa amorţit pe 
podeaua netedă de ciment. 

— În mod normal aș ţinti subsuoara, dar o mică schimbare e 
bună din când în când... 

Întregul trup al lui Helen se smuci, atunci când acul îi 
străpunse pielea. Gemu de durere și încercă din nou să se 
miște, dar trupul nu o asculta. Apoi simţi o presiune, atunci când 
Babs apăsă pistonul, golindu-i adrenalina în organism. 

— La revedere, Helen. 

Helen încercă să ţipe la ea, dar frica o lipsea de puterea de a 
vorbi și cuvintele o sufocau. 

— Nu ai de ce să te temi. Nu o să dureze mult, iar eu voi fi 
alături de tine tot timpul. În ciuda tuturor lucrurilor, am ajuns să 
te îndrăgesc destul de mult. 

Helen gemu încă o dată, în timp ce din gură i se scurgea un fir 
lung de salivă. Încercă iar să găsească o priză pe podea cu 
piciorul sănătos, dar trupul părea să i se opună. Inima îi bătea 
deja într-un ritm furios. O durea capul, vederea începea să i se 
încețoșeze și, în capul pieptului, i se acumula o durere 
groaznică. 

— Acum taci, Helen, nu plânge. Mama o să-ţi cânte un cântec 
de leagăn... 

Simţi cum Babs o mângâie pe păr, în timp ce cânta, și scutură 
furios din cap, ca să îi îndepărteze mâna. Regretă asta imediat, 
pentru că o copleși un val de greață. Timp de o clipă, avu 
impresia că o să leșine, dar durerea chinuitoare care se instala 
înăuntrul ei o readuse în simțiri. 

— lar dacă nu-și face efectul cântecul de leagăn... 

Helen simţi cum pe obraji i se prelinge ceva ud și se întrebă 
dacă plânge. 

— ... Mama te-o legă... 

Din senin, Helen simţi cum piciorul ei găsește un făgaș pe 
podeaua tare și, instinctiv, se repezi din toate puterile în sus. 
Cătușele se înfipseră iar, trăgând-o în spate, dar nu înainte de a 
o lovi puternic cu capul în bărbie pe Babs. Se auzi un trosnet 
urât, după care Helen căzu pe spate pe pat. Acum abia dacă mai 
era conștientă, și nu avea habar ce se întâmplase cu 
atacatoarea ei, dar cel puţin macabrul cântec încetase. 

Presiunea din pieptul ei era neînduplecată, ca o greutate de 
zece tone care o apăsa, dar Helen știa că trebuie să se întoarcă. 
Trebuia să afle ce se întâmplase cu adversară ei. Dar când făcu 
asta, inima ei cedă într-un final, și ea se prăbuși cu faţa în jos, 
pe pat. 

Peste o clipă, totul se întunecă. 


137. 


Charlie sprintă pe rampă, căutând-o pe Helen. Dar Aripa B era 
o zonă de război și nu era nimeni care să o ajute. Zeci de 

deţinute opuneau o ultimă rezistență disperată în cantină, 
prinse la colț de o falangă de polițiști de intervenţie care 
încercau, fără niciun fel de reținere, să le supună pe răsculate. 
Pasarelele de deasupra erau pline de gardieni și de deţinute 
rănite - unele încătușate de balustradă, altele ghemuite pe jos, 
toate străduindu-se cu disperare să evite alte represalii. 

Charlie sări peste aceste siluete întinse pe jos, întorcând cu 
disperare privirea într-o parte și în alta. Știa că Helen stătea în 
Aripa B, dar nu avea habar care e numărul celulei și nici măcar 
la ce nivel e. Și chiar dacă ar fi știut, se întreba cât de ușor i-ar fi 
fost să se orienteze prin ceața gazului lacrimogen care plutea în 
aer. 

O mișcare din apropiere o făcu să se întoarcă. O deţinută se 
târa pe rampă în patru labe. Charlie se grăbi spre ea și o ajută 
să se ridice. 

— Ai putea să-mi spui care e celula lui Helen... 

Dar propoziţia i se stinse pe buze. Ochii deţinutei erau opaci, 
iar acolo unde ar fi trebuit să-i fie gura, era un dezastru 
însângerat. Dacă avusese cândva dinţi, acum cu siguranţă nu 
mai avea. 

— O să aduc pe cineva să te ajute, spuse Charlie, întinzând-o 
la loc pe jos și plecând în grabă. O să aduc pe cineva... 

La 30 de metri în față vedea un gardian care stătea pe vine 
lângă balustradă, strângându-și braţul. Era un personaj 
intimidant, înalt și musculos, dar astăzi părea înfrânt. Işi ţinea cu 
grijă braţul rupt, tresărind de durere. 

— Poţi să-mi spui unde e celula lui Helen Grace? 

— De ce vrei să știi? se răsti gardianul mustăcios, cu un 
accent de Glasgow care răzbătea prin durerea lui. 

— Pentru că vreau, răspunse Charlie, întinzându-și legitimaţia. 

Gardianul se uită la legitimaţie și la Charlie, apoi păru să se 
năruie. 

— B23, murmură el, după care se prăbuși înapoi, la podea. 

Charlie plecă imediat, numărând în timp ce sprinta pe lângă 
ușile deschise ale celulelor. B36, B35, B34, B33... 

Deschise violent ușa și se năpusti înăuntru. Nu știa la ce să se 
aștepte, dar priveliștea care o întâmpină o făcu să se oprească 
brusc. În celălalt capăt al celulei, o deţinută în vârstă zăcea pe 
podea gemând, în timp ce, mai aproape, Helen zăcea cu fața în 
jos pe patul îngust. 

Charlie se grăbi spre ea și o întoarse încet, pe spate. Spre 
groaza ei, faţa lui Helen era cenușie și ceruită. Ochii ei priveau 
fix în faţă, iar ea părea să nu conștientizeze deloc prezenţa lui 
Charlie. 

— Helen, eu sunt. 

Helen nu răspunse. Trupul ei era ca o greutate moartă în 
brațele lui Charlie. 

— Te rog, Helen. Spune ceva. 

Tot nimic. lar acum Charlie observă seringa de lângă ea, de 
pe pat. Ce naiba se întâmpla? 

O pălmui încet pe Helen, apoi mai tare, dar vechea ei prietenă 
refuza să reacționeze. Își strecură mâna sub gâtul ei și apăsă pe 
carotidă, căutând cu disperare pulsul. Dar nu exista niciun puls. 

Ajunsese prea târziu. 


138. 


Moartea e stranie. Crezi că o să fie dureros. Sau brusc. Sau 
ambele. Helen nu s-ar fi așteptat niciodată să fie... plăcut. Işi 
părăsise trupul, care acum era departe, și se simțea straniu, dar 
nu neplăcut. Ceea ce o înveselea nu era Raiul, dar nici ladul. 
Marianne era lângă ea. Helen spusese întotdeauna că sora ei 
are ceva bun în ea, iar asta părea o dovadă. 

Marianne o luă de mână și îi zâmbi. Helen își dădu seama 
acum cât de mult timp trecuse de când nu o mai văzuse pe sora 
ei zâmbind. În timpul vieţii, Marianne o respinsese, dar aici erau 
iar împreună și totul era așa cum trebuia să fie. Avuseseră vieți 
mai scurte decât oamenii obișnuiți și fuseseră afectate de 
suferinţe teribile, dar constanta care rămăsese de-a lungul 
anilor fusese forța iubirii lor una față de cealaltă. 

În copilărie fuseseră ca două picături de apă, iar mai târziu, 
după ce viaţa înăcrise lucrurile, legătura lor continuase să fie 
una puternică, senzaţia lui Marianne că fusese trădată 
alimentând o ură pasională faţă de sora ei mai mică. Asta o 
costase viaţa pe Marianne, iar pe Helen sufletul ei, dar poate că, 
până la urmă, era doar o etapă a poveștii lor. Pentru că aici, 
erau din nou unite prin dragoste. Poate că acesta fusese 
dintotdeauna finalul promis. 

Helen ar fi vrut să spună ceva, dar nu știa prea bine de unde 
să înceapă. Deschise gura, dar nu putea să formuleze cuvintele. 
Ar fi vrut să spună că îi pare rău, că o iubea pe Marianne, dar nu 
reuși să scoată decât un geamăt. Un geamăt lung și îndurerat. 
Încercă iar, dar dintr-odată întreaga lume păru să se zguduie, iar 
atmosfera din jur deveni instabilă și neclară. Acum auzea voci în 
depărtare, dar cuvintele erau indescifrabile. Se întoarse spre 
Marianne să o întrebe dacă ea înțelege ce spun acele voci și fu 
surprinsă să vadă că Marianne nu mai zâmbea. 

— Îndepărtaţi-vă! 

Helen se smuci iar. Acum Marianne părea să strige la ea, dar 
fără să producă altceva decât o tăcere batjocoritoare și 
chinuitoare. Acum părea furioasă, chiar jignită. Helen încercă să 
o atingă, dar faţa lui Marianne nu mai era clară, iar Helen nici 
măcar nu mai era sigură că e aceeași persoană. 

Alte zgomote pătrunseră acum în conștiința ei. Un fel de țipăt 
și pulsul mecanic constant al unui aparat. 

— Îndepărtaţi-vă! 

Șocul o străpunse și, de data asta, Helen deschise ochii brusc. 
Icni, să tragă aer în piept, în timp ce ochii i se roteau în orbite. 
Nu avea habar unde e sau ce se întâmplă. Era derutată, cu 
răsuflarea tăiată și foarte speriată. 

— Avem puls. 

Helen închise ochii și încercă să respire. Avea senzaţia că 
urmează să vomite, că se învârte la nesfârșit. Nimic nu părea 
real. Dar în conștiința ei începură să apară deja imagini. Babs, 
Campbell, patul din celula ei... 

lar acum Helen deschise în sfârșit ochii, dându-și seama, spre 
surpriza ei, că e vie. lar chipul care o privea nu era al lui 
Marianne. 

Era al lui Charlie. 


139. 


Soarele intra pe fereastră, luminând încăperea mare. 
Jonathan Gardam râvnea de mult la slujba comisarului-șef, nu în 
ultimul rând datorită biroului spaţios pe care îl primea odată cu 
această funcţie. Lucrase din greu să se dea bine pe lângă 

superiorul lui, sperând ca, în cele din urmă, acesta să-l 
numească succesor. Dar acum asta părea o glumă proastă. 

Trecuse o săptămână de la prinderea lui Robert Stonehill, 
care le oferise polițiștilor tot ceea ce era necesar pentru ca ei să 
fie convinși că el avea să fie condamnat pentru uciderea lui Jake 
Elder, Maxwell Carter și Amy Fawcett. În urmă cu două zile, 
Stonehill fusese pus sub acuzare oficial pentru tripla crimă și, la 
mai puţin de 24 de ore după aceea, toate acuzațiile împotriva lui 
Helen Grace fuseseră retrase. 

Faptul că Helen suferise între timp nu îi oferea lui Gardam 
nicio satisfacţie. In ciuda a tot ceea ce se întâmplase, încă avea 
afecţiune pentru ea și era încântat că vindecarea ei merge bine. 
Insă eliberarea lui Helen din închisoare aducea anumite 
complicaţii și de aceea Gardam își petrecuse ultimele două zile 
în interviuri cu unitatea Anticorupţie. Aceasta tocmai își 
anunţase constatările și, drept rezultat, Gardam fusese chemat 
de îndată la biroul comisarului-șef. 

— Mai ai ceva de adăugat? spuse Alan Peters răspicat. 

Parcurseseră deja conţinutul raportului, care nu constituia o 
lectură plăcută. 

— Nu, domnule. Mi-am depus deja mărturia, iar avocaţii mei... 

— In acest caz, dă-mi voie mie să spun ceva, răspunse Peters 
calm. Ți s-a cerut de mai multe ori să îţi explici acțiunile. Atât în 
relaţie cu detectivul-inspector Grace, cât și, mai recent, cu 
detectivul-sergent Brooks. Și niciodată nu ai reușit să răspunzi 
într-un mod adecvat funcţiei tale. Ai eschivat întrebările, ai 
refuzat să oferi explicaţii credibile și, în opinia mea, ai minţit. Nu 
sunt sigur de ce, asta rămâne între tine și conștiința ta, dar nu 
am nicio îndoială că ai încercat în mod deliberat să distrugi 
carierele a doi colegi de-ai tăi. 

— Cum am mai spus, resping categoric aceste acuzaţii. Dar e 
evident că noi doi nu o să cădem niciodată de acord în această 
privinţă, așa că mi-am adus demisia. 

Gardam băgă mâna în buzunar, dar Peters i-o luă înainte. 

— Demisia nu este acceptată. 

Gardam îl privi lung. 

— Știu că, de multe ori, așa se face. Tăcerea e de aur și așa 
mai departe. Dar demisia e prea bună pentru tine. 

— Cred că nu vorbești serios... 

— Te-am chemat astăzi, Jonathan, ca să-ţi spun că ești 
concediat. Resursele Umane o să ia legătura cu tine, dar eu sunt 
convins că o să-ţi pierzi pensia și beneficiile. Bineînţeles, eu nu 
am spus așa ceva. 

Gardam îl privi lung - era mult mai rău decât preconizase el. 

— Ai 20 de minute să-ţi eliberezi biroul, după care vei fi 
escortat în afara clădirii. _ 

Gardam se holbă la șeful lui, zguduit. li venea să îi dea o 
replică acidă, dar nu-și găsea cuvintele. 

— Bineînţeles, o să mai vrem să discutăm cu tine. Poate chiar 
săptămâna viitoare. E vorba de obstrucţionarea justiţiei, 
exercitare deficitară a funcţiei publice, conduită 
necorespunzătoare și altele. Așa că nu pleca din oraș, bine? 

Peters spusese asta zâmbind, dar Gardam simțea că 
dedesubtul zâmbetului mocnea furia. Nu mai era nimic de spus, 
așa că se întoarse, ieși calm din birou și o luă pe coridor. In tot 
acest timp, simţea asupra lui privirile asistenţilor lui Peters, care 
îi savurau nenorocirea. 

La fel ca el, știau că acum căderea lui în dizgrație e completă. 


140. 


Se aruncau spre vehiculul aflat în mișcare, disperaţi să îl 
întrezărească pe bărbatul condamnat. Cu lentilele aparatelor de 
fotografiat lipite de micile ferestre, jurnaliștii țipau întrebări, 
luptându-se pentru o poziţie mai bună cu golanii din zonă, care 
veniseră doar ca să arunce ocări și să lovească în părţile laterale 
ale dubei. 

Chiar și în interiorul vehiculului, zgomotul era asurzitor, dar 
Robert Stonehill stătea cu capul plecat. După arestare, fusese în 
mijlocul unui interes violent al mass-mediei - primise o cerere 
de interviu chiar și din partea Emiliei Garanita -, dar nu avea de 
gând să le dea nimic acelor hiene. Cu siguranţă nu o fotografie 
cu el distrus și ghemuit, în spatele unei dube de poliţie. Aveau 
să-l vadă mai încolo la tribunal, dar chiar și atunci Robert nu 
avea să le ofere altceva decât sfidare, când avea să fie acuzat 
pentru tripla crimă. 

După ce luase decizia de a-i mărturisi lui Brooks, Robert nu 
ezitase să îi explice în cele mai minuţioase detalii cum ucisese și 
apoi cum îi înscenase totul lui Helen. În mod tipic, această 
mărturisire incriminatoare se scursese imediat către presă, iar 
Robert era acum din nou sperietoarea preferată a tabloidelor, 
progenitura unei criminale în serie care ajunsese în sfârșit ceea 
ce era destinat să fie. Prima oară când acești scribi îi zdrobiseră 
viața, Robert fusese profund zguduit. Acum era puţin mai bătrân 
și mai înțelept și accepta atenţia ca pe ceva care i se cuvenea. 
Era mai bine să fii cineva decât să fii un nimeni. 

Zgomotul bătăilor se înteţea, insultele deveneau mai 
explicite. Robert ridică scurt privirea și îl surprinse pe Rawlings 
cum zâmbește ca pentru sine, amuzat de scenele haotice de 
afară. Mulţi din oamenii cu care Robert intrase în contact în 
această ultimă săptămână împărtășeau vederile lui Rawlings, 
gardianul care lăsase de înţeles cât se poate de clar că îl 
consideră pe Robert degenerat, malefic și irecuperabil. Profitase 
de toate ocaziile ca să-i facă mizerii, refuzându-i hârtia igienică, 
întinându-i mâncarea și înjosindu-l în toate modurile meschine și 
dușmănoase pe care și le putea imagina. Asta era răsplata - era 
răzbunarea pentru tentativa lui Robert de a face o înscenare 
unei polițiste decorate. 

Rawlings îi prinse privirea și zâmbetul lui deveni și mai larg. 
Robert întoarse capul și își lăsă ochii în podea, provocându-i 
gardianului un chicot gâlgâit. Poate Rawlings credea că 
disperarea începe în sfârșit să se instaleze, că evenimentele 
ultimei săptămâni își spuneau acum cuvântul. Dar adevărul era 
foarte diferit. De fapt, Robert se holba la șosetele lui. 

Rawlings spera ca el să cedeze, expunându-i voios tipul de 
tratament la care se putea aștepta Robert din partea celorlalți 
deţinuţi de la închisoarea Winchester, dar Robert nu avea să 
cedeze niciodată. Mama lui luptase din toate puterile toată 
viața, refuzând să se lase înfrântă de ceilalţi. Robert avea să 
facă la fel, și de asta privirea lui se îndreptă spre pixul ascuns în 
ciorap. Îl furase în timpul interogatoriului și îl ascunsese, pentru 
a-l folosi în viitor. Nu era cine știe ce armă, dar putea să scoată 
un ochi. 

Robert înălță capul și surprinse iar privirea gardianului, dar de 
data asta refuză să întoarcă ochii. Imediat după ce îi scotea 
cătușele, avea să-l lovească, plătindu-i lui Rawlings pentru toate 

insultele meschine. Robert avea să-și petreacă restul vieții în 
spatele gratiilor, așa că ce-i mai păsa de consecinţe? Pierduse 
războiul cu Helen și își pierduse libertatea, dar nu își pierduse 
ferocitatea. 

Acest deținut nu era dispus să se supună. 


141. 


Erau niște bunuri jalnice. Un telefon mobil, acum rămas fără 
baterie și credit, câteva monede și un pachet de Marlboro Gold 
pe jumătate gol. Dar lui Helen i se păreau o comoară. Trecuse 
mult timp de când putuse să fumeze o ţigară, fără să cerșească 
sau să facă schimb pentru ea, și încă și mai mult de când ţinuse 
în mână un telefon mobil. Nu valorau cine știe ce, dar erau ale ei 
și nimeni nu putea să i le ia. Și de aceea păreau neprețuite. 

Helen le strecură în buzunar și semnă fișa. 

— Mult succes, doamnă. 

Helen ridică privirea ca să o vadă pe gardiană zâmbindu-i și, 
dintr-odată, simţi că o gâtuie emoția. Fusese o săptămână 
stranie și încă se străduia să înțeleagă schimbarea sorții ei. 
Fusese cât pe ce să moară în acest loc, dar acum era eliberată 
și recunoscu, pe faţa plăcută a gardienei zâmbitoare, ceva ce nu 
mai văzuse de mult timp. Respect. 

Helen îi mulțumi și plecă rapid. Revoltele duraseră doar o zi și 
situația era acum calmă. Celia Bassett demisionase și, în vechea 
închisoare ale cărei zile erau numărate, fusese instalat un nou 
guvernator. Dar acum, când acuzaţiile împotriva ei fuseseră 
abandonate, Helen voia doar să plece. Petrecuse suficient de 
mult timp în spatele gratiilor. 

Charlie o aștepta în curte și se apropie în grabă de ea. Helen 
se recuperase bine în urma stopului cardiac, dar continua să 
meargă cu bastonul și o vreme trebuia să o ia mai încet. Charlie 
se agitase pe lângă ea toată săptămâna, și Helen o înțelegea - 
amândouă știau că Helen e încă în viață doar datorită 
intervenţiei abile a paramedicilor. Cu toate acestea, respinsese 
sugestia lui Charlie de a fi transportată în cărucior, până la 
mașină. Helen era hotărâtă să plece de la Holloway pe picioare, 
cu capul sus. 

Charlie voia să o ducă cât mai repede la mașină, deoarece în 
dimineața aceasta prin închisoare bătea un vânt aspru. Dar 
Helen se opri, în timp ce traversa curtea. Văzu iar, în mintea ei, 
coșciugele lui Leah și Jordi. Şi Lucy ieșise din curtea asta într-o 
ladă, fiind preluată de tatăl ei distrus. Existau trei familii care 
primiseră cel mai amar cadou de Crăciun posibil și care se 
străduiau să facă faţă pierderii. Helen le jelea pe Leah, pe Jordi 
și pe Lucy, dar compătimea și familiile lor, pe care le aștepta un 
drum lung. Holloway fusese gazda multor fapte tenebroase de-a 
lungul anilor, dar vechea închisoare păstrase cel mai întunecat 
capitol al ei pentru sfârșit. 

Helen își strânse haina în jurul trupului, se întoarse dinspre 
clădirile închisorii și șchiopătă spre ieșire. Fuseseră câteva luni 
teribile, dar, în sfârșit, se făcuse dreptate. Babs era la Izolare, 
iar Robert Stonehill era în spatele gratiilor. Acest ultim fapt o 
îndurera, dar acolo era locul lui, și Helen nu simțea nicio 
simpatie faţă de el, doar o tristeţe profundă la gândul că totul 
sfârșise astfel. 

Charlie insistase ca Helen să stea la ea pe perioada 
recuperării, dar Helen era nerăbdătoare să se întoarcă în 
apartamentul ei. Simţea nevoia să fie singură o vreme, să-și 
adune gândurile și să se regrupeze. Mai mult decât orice, voia 
să doarmă în patul ei, înconjurată de lucrurile ei. Călătoria ei 
prin viaţă nu avea să fie ușoară, Helen știa asta, dar era 
nerăbdătoare să înceapă din nou, hotărâtă să-și revendice 
vechea viaţă. 

Cel mai bine avea să facă asta în propriul apartament și, în 
plus, Kawasaki-ul ei continua să stea degeaba, neiubit și 
nefolosit, în parcarea de la subsol. Helen știa că, atunci când va 
veni vremea - fără îndoială, înainte să îi permită doctorii -, avea 
să se furișeze acolo și să facă din nou cunoștință cu vechiul ei 
prieten. Știa că ar trebui să-și ia un concediu prelungit, poate 
chiar să se gândească la schimbarea carierei după toate prin 
câte trecuse, dar știa și că șansele pentru așa ceva sunt mici. 
Ești ceea ce ești. 

lar Helen ardea de dorinţa să se apuce iar de treabă. 

142. 


Privi mașina, până când deveni doar un punct la orizont. Apoi 
Babs se lăsă încet pe podea. Izolarea nu era un loc plăcut în 
care să stai, dar oferea o vedere excelentă asupra curții 
principale a Holloway-ului, iar ea voise să vadă plecarea lui 
Helen. Era întotdeauna emoţionant să vezi o deținută care se 
întoarce acasă. 

Babs se duse la pat, se întinse pe el și închise ochii. Era 
epuizată și voia să doarmă, fie și pentru a uita, timp de câteva 
ore, de ambianța murdară. 

| se spusese că avea să fie ţinută la lzolare până la proces, 
deoarece constituia un risc prea mare pentru siguranţa 
celorlalte deţinute. Așa că avea să rămână aici, luptând ziua 
împotriva plictiselii, iar noaptea împotriva paraziţilor. 

Multe deținute promiseseră că Babs nu o să mai ajungă la 
proces, că, înainte de asta, aveau să găsească o modalitate de a 
se ocupa de ea, ca răzbunare pentru ceea ce le făcuse ea acelor 
„sărmane fete”. Dar Babs se îndoia de asta. Le era prea frică de 
ea, ca să-și pună în practică amenințările. Reputația ei avea s-o 
ţină în viaţă - cel puţin deocamdată. 

Acum o așteptau zile lungi și singuratice, dar avea să 
găsească modalităţi de a le supraviețui. Crăciunul era peste 
doar câteva zile - Babs auzea cum corul închisorii repetă pentru 
concertul anual -, iar asta îi amintea de importanța speranţei. 
Intotdeauna urmau lucruri mai bune. Ziua Crăciunului avea să 
aducă o cină cu curcan, timp suplimentar pentru televizor și 
poate o carte poștală de la Jeannie. Dacă sosea o carte poștală, 
Babs nu se aștepta ca vorbele așternute să fie prietenoase, date 
fiind evenimentele recente, dar spera ca fiica ei să ajungă, până 
la urmă, să îi înțeleagă chemarea. Ea voise doar să ajute. 
Oamenii aveau să ajungă să înțeleagă asta cu timpul - aveau 
să-și dea seama că intenţiile ei fuseseră întotdeauna bune. Ar fi 
fost exagerat să spere că într-o zi putea să ajungă chiar în 
postura de a ajuta oamenii iar? Babs spera foarte mult că așa va 
fi și știa că avea să fie răsplătită pentru asta. 

La urma urmei, un Bun Samaritean își găsește întotdeauna un 
loc în Rai. 

